
PREFAȚA 


Călătoria lui Făt-Frumos „peste nouă mări şi nouă ţări” 
din aproape toate basmele noastre este un drum inițiatic 
prin care eroul cunoaşte lumea şi se cunoaşte pe sine, 
sfârşind de cele mai multe ori cu reîntoarcerea la casa 
părintească unde întemeiază familie şi de unde nu mai 
pleacă vreodată. Călătoria este în fond o încercare la care 
Făt-Frumos este supus, sau la care se supune singur şi pe 
care o trece cu bine, după aceea eroul devenind un om 
obişnuit, care a dobândit ceea ce dorise, trăieşte „fericit 
până la adânci bătrâneţi”, deci se banalizează. Această 
deschidere însă a spiritului însetat de nou, de insolit chiar, 
contează până la urmă, iar „viaţa” lui Făt-Frumos ne 
interesează numai atâta timp cât ţine şi călătoria lui 
neobişnuită în lume, pe celălalt tărâm şi în el însuşi. 

Pretextul călătoriei eroului poate fi căutarea apei vii sau 
a merelor de aur, a păsării care a furat merele de aur, a 
viitoarei soţii (într-un basm eroul plânge doisprezece ani în 
pântecul mamei şi nu se naşte până nu obţine 
consimţământul de-a se însura cu Fata-născută-din-piatră), 
căutarea Soarelui şi a stelelor furate de zmei sau 
eliberarea fiicelor împăratului din captivitatea zmeilor, 
aducerea hergheliei de iepe pentru Ileana Simziana, vasul 
cu botez dintr-o bisericuţă de pe apa Iordanului sau aflarea 
lui Măi ce, nu ştiu ce (un fel de metaforă a inefabilului) şi 
chiar a Tinereţii fără bătrâneţe şi vieţii fără de moarte. 

Dintre toate, poate că ultima călătorie, aceea în căutarea 
tinereţii fără bătrâneţe şi a vieţii fără de moarte, 
echivalează cu cea mai mare deschidere a sufletului spre 
zările necuprinse, imposibil de atins de omul de rând, 
pentru că o asemenea călătorie nu este cu putinţă de 
imaginat decât pentru acela care manifestă o asemenea 
disponibilitate a fanteziei ca Făt-Frumos din basmul lui 

Ispirescu. 

L. Şăineanu! încadrase acest basm în ciclul juruințelor la 
tipul zânelor promise, pornind de la detaliul comun mai 
multor basme în care eroul plânge înainte de naştere în 
pântecul mamei şi nu se naşte decât în vederea căsătoriei 
cu o fată anume?. De data asta însă Făt-Frumos plânge şi 
nu se naşte până când tatăl său împăratul nu-i făgăduieşte 
Tinerețe fără bătrâneţe şi viaţă fără de moarte. „Atunci, 
spune basmul, copilul tăcu şi se născu.” Nu se poate spune 
mai simplu că din clipa aceea destinul eroului devine 
călătoria ciudată pe care o va face la sfârşitul copilăriei în 
căutarea nemuririi. Este uimitor că eroul nu încearcă 
dobândirea vieţii veşnice prin alte mijloace, fie şi 
vrăjitoreşti, care să acționeze asupra lui însuşi, 
modificându-i condiţia de muritor. Nefiind atras de 
miracolul faustian, care l-ar fi proiectat într-o eternitate a 
damnaţiunii, Făt-Frumos din basmul nostru caută Jocul, 
meleagul, tărâmul, aşadar exterior fiinţei lui, unde legile 
vieţii acţionează altfel, unde timpul se măsoară altfel sau 
încetează să mai existe. Incât, deşi înfăptuită pe spaţii 
imense, călătoria lui Făt-Frumos rămâne una înăuntrul 
timpului, dacă se poate spune astfel, sau călătoria în 
căutarea locului până unde nu mai poate ajunge timpul. 

Un loc unde ar exista timpul zero poate fi imaginat şi ca 


1! Lazăr Șăineanu, Basmele române în comparațiune cu legendele 
antice clasice și în legătură cu basmele popoarelor învecinate și ale 
tuturor popoarelor romanice, București, Litotipografia Carol Gobl, 
1895, p. 359. 
2 Gh. Vrabie, în Structura poetică a basmului (București, Editura 
Academiei R.S.R., 1975, p 89), clasifică acest basm faţă de tipologia 
Aarne-Thompson la motivul copilului care plânge în pântecul mamei 
(Aa-Th 409 B), în timp ce Corneliu Bărbulescu (în Introducere la Petre 
Ispirescu, Opere, I, București, Editura pentru literatură, 1969, p. LVII), 
considerând definitoriu motivul vieţii fără moarte, îl clasifică aparte 
(Tip. 470 C*), găsindu-l înrudit cu tipul Aa-Th 470* The Hero visits the 
Land of the Irnmortals. (Cf. St. Thompson, The Types of the Folktale, 
Helsinki, 1964). 

locul de unde începe timpul, locul creaţiunii însăşi’. Dar 
oricât de ispititoare ar fi o asemenea interpretare, s-ar 
părea că accentul în acest basm cade pe cu totul altceva. 
De fapt, despre locul unde se află Tinerețe fără bătrâneţe... 
nu ştim până la urmă decât că era un tărâm edenic, cu o 
primăvară veşnică, iar în ceea ce-l priveşte pe însuşi 
Tinerețe fără bătrâneţe... nu ştim dacă era o stare a locului 
aceluia, dacă e numele zânei cu care se însoţeşte Făt- 
Frumos sau dacă mai există un stăpân nevăzut al palatului, 
în afara celor trei zâne care sunt poate una şi aceeaşi?. Şi 
nici nu are importanţă de fapt. Zâna cea mică îi răspunde 
lui Făt-Frumos: „Dacă căutaţi ceea ce ziseşi, aci este”, dar 
nu-i spune cine este Tinerețe fără bătrâneţe şi viaţă fără de 
moarte. Aflăm însă că Făt-Frumos a petrecut acolo „vreme 
uitată” rămânând tot tânăr şi că în tot acest timp, care luii 
s-a părut foarte scurt, s-au scurs sute de ani de la plecarea 
lui de acasă. Rămâne uimitoare la creatorul popular ideea 
că într-un univers e cu putinţă ca timpul să treacă foarte 
încet, în vreme ce în altul au trecut secole. Acesta ar fi 
motivul-cheie al basmului. Ca alţi mari călători, Făt- 
Frumos, căutând ceva şi crezând că a găsit, a descoperit 
de fapt altceva, cu mult mai fascinant, şi de aici decurge 
poate întreg dramatismul acestui basm fără happy-end. El 
şi-a căutat cu simplitate nemurirea şi a descoperit, fără să 
ştie, un fapt uluitor de care n-avea însă nevoie: paradoxul 
timpurilor multiple. A descoperit că nu există un timp unic 
pentru toţi, un singur timp universal. 

Cu toate că basmul românesc are o anume originalitate 
şi nu există în folclorul altor popoare într-o schemă 
asemănătoare5, motivul trecerii paradoxale a timpului este 
destul de frecvent. 


3 Cf. Constantin Noica, O interpretare a basmului „Tinerețe 
fără bătrânețe și viață fără de moarte”, în „Steaua”, nr. 4, 
1976. 

1 ibidem, op. citat. 

5 Corneliu Bărbulescu, Joc. cit., p. LVII. 


Într-o legendă din Tirol, un cioban luându-se după o oaie 
nimereşte sub o stâncă într-o grădină, unde o femeie îi 
oferă de mâncare şi-l primeşte ca grădinar. Rămânând 
acolo câteva săptămâni, i se face dor de casă şi se 
reîntoarce. Nu-l mai cunoaşte însă nimeni, în afară de o 
babă care vine la el şi-i spune: „Unde ai fost? te aştept de 
două sute de ani!” Această babă îl ia de mână şi el îndată 
cade mort, fiindcă era chiar moartea”. 

Intr-o legendă din Bretania un servitor este trimis în rai 
cu o scrisoare şi ajunge la Sf. Petru. Cât timp portarul 
raiului îi duce lui Dumnezeu scrisoarea, servitorul „se 
aşeză într-un fotoliu şi, observând nişte ochelari pe o 
măsuţă, alături, el şi-i puse pe nas şi văzu atunci lucruri 
atât de frumoase, atât de frumoase încât fu cu totul 
fermecat. Văzându-l pe bătrânul portar revenind, el îşi 
scoase repede ochelarii, temându-se să nu fie certat. 

— Nu te teme de nimic, fiule, îi spuse Sf. Petru; iată sunt 
cinci sute de ani de când priveşti cu ochelarii mei. 

— Ce spui, doamne! Abia mi i-am pus pe nas.” (Trad. n.)” 

Intr-o poveste bretonă, Le château de cristal, eroul, după 
ce petrece un timp în palatul de cleştar, „se îndreptă spre 
locul în care se aştepta să găsească casa tatălui său şi este 
uimit de-a nu găsi acolo decât o câmpie cu ierburi şi stejari 
bătrâni. «E totuşi aici, sau mă înşel într-atât!” îşi spuse. El 
intră într-o casă, nu departe de acolo, şi întrebă unde 
locuieşte Iouenn Dagorn, tatăl său. «louenn Dagorn? Nu e 
nimeni cu numele ăsta pe-aici», i se răspunse. Totuşi un 
bătrân, care era aşezat lângă foc, spuse: «L-am auzit pe 
bunicul meu vorbind de unul louenn Dagorn; dar e mult 
timp de când a murit, şi copiii săi şi copiii copiilor săi au 
murit si nu mai există niciun Dagorn în ţară».” (Trad. n.)8 


6 L. Şăineanu, op. cit., p. 360. 
7F. M. Luzel, Légendes chrétiennes de la Basse-Bretagne, Paris, 
Maisonneuve et Ci. Editeurs, 1881, I, p. 225. 
8 F. M. Luzel, Contes populaires de la Basse-Bretagne, Paris, 
Maisonneuve et Ci“. Editeurs, 1881, I, p. 40. 

7 


Ca Făt-Frumos din basmul românesc, un învăţat pe 
nume Grantesta, dintr-un basm corsican, porneşte în 
căutarea unei ţări unde nu se moare şi, după o lungă 
călătorie, ajunge într-un loc înconjurat de munţi unde scria 
cu litere de foc: aici nu moare nimeni. După un timp de 
şedere acolo, află de la o stâncă a muntelui că toate vor 
pieri când munţii se vor face şes, dar până atunci mai sunt 
încă milioane de ani. Atunci eroul, care dorea nemurirea, 
pleacă mai departe şi ajunge la un lac imens, unde în 
timpul unei furtuni vine o pasăre neagră, care era trimisul 
morţii, şi care sorbea o dată la o mie de ani o picătură din 
lacul acela. Aflând că îi va veni rândul să moară în clipa în 
care va seca în întregime lacul, eroul pleacă şi de aici, şi se 
întâlneşte cu o zână care îl ia în cer unde se află ţara fără 
moarte. Acolo trăieşte, un timp, fericit, dar i se face dor de 
mama sa şi se reîntoarce. După o călătorie de trei zile şi 
trei nopţi, ajunge în satul său, unde însă nu auzise nimeni 
de numele lui. Întâlnindu-se cu un car pe care şapte cai se 
străduiau zadarnic să-l scoată din făgaş, se duce să dea 
ajutor vizitiului, dar acosta îl loveşte cu coasa pentru că 
era chiar moartea”. 

Basmul are unele asemănări cu basmul lui Ispirescu, iar 
cele două popasuri ale eroului amintesc de o variantă 
țigănească din Slatina, Roşu împărat şi Strigoaica!, în 
care eroul, plecat în căutarea locului unde nu există 
moarte şi bătrâneţe, ajunge mai întâi într-o pădure, unde 
află de la împărăteasa vrăbiilor că acolo moartea va veni 
când se va usca şi ultima creangă, dar, nemulţumit, pentru 
că el caută viaţă nesfârşită, pleacă mai departe şi după un 
alt popas ajunge la casa Vântului. Aici rămâne o sută de 
ani fără să îmbătrânească. Călcând pe dealul cu dor şi în 
valea cu jale, îl apucă dorul de casă şi pleacă, întâlnind la 
întoarcere pe împărăteasa vrăbiilor care îi spune: „Petrică, 


9 L. Săineanu, op. cit., p. 365. 
10 Barbu Constantinescu, Probe de limba și literatura țiganilor din 


România, București, 1878. 

tot tânăr eşti”, în timp ce din pădurile uriaşe mai rămăsese 
un singur lemn. Sfârşitul este ca în basmul lui Ispirescu. 

Intr-un basm japonez, Viciorul fermecat, e vorba despre 
un pescar pe nume Masaria, care petrece cinci zile în 
palatul subacvatic al dragonului mărilor, alături de fiica 
acestuia, Otohime. Făcându-i-se dor de oameni, Masaria se 
întoarce în satul lui, însă acesta e de nerecunoscut: „Părea 
o aşezare străină. Dacă n-ar fi fost munţii şi râul, n-ar mai 
fi cunoscut nici măcar locurile. Masaria îşi căută coliba, 
dar nu mai rămăsese nici urmă din ea. Acolo unde fusese 
casa lui, creşteau acum lanuri înalte. [...] Deodată văzu 
venind pe drum un bătrân încărunţit şi gârbov, care 
mergea sprijinit într-un toiag. Îl opri şi-l întrebă: 

— Eu sunt pescar de pe-aici şi mă numesc Masaria. Am 
petrecut cinci zile în palatul stăpânitorului dragonilor şi 
iată, acum, la întoarcere, nu-mi mai recunosc satul. Cum 
de s-a schimbat totul atât de mult? 

— Masaria, spui? Într-adevăr, a fost un pescar cu numele 
ăsta printre noi. Numai că au trecut cincizeci de ani de 
când a plecat pe mare şi nu s-a mai întors.” 1! 

După o legendă românească, un om se duce într-o zi 
după lemne şi se întâlneşte cu Moartea pe care o roagă să- 
i spună cât mai are de trăit. „Merge ea cu dânsul cine ştie 
pe unde, până ajung pe ceea lume. Acolo era o masă cu o 
mulţime de lumânări. [...] Moartea îi zice: «lacă, acele 
lumânări ce abia se aprind sunt copiii cari se nasc; şi cele 
cari se sting: oameni ce mor. [...] Veacul dumitale îi aista, 
şi-i arată o lumânare pe sfârşit; nu mai ai mult de trăit.» A 
ieşit el de acolo, ia lemne din pădure şi merge acasă; 
acuma locurile acele erau toate schimbate. Intră în casă şi 
găseşte femeia la vatră: «Da copilul nostru unde-i, că nu 


11 Ulciorul fermecat, în vol. Povestea frumoasei Hacikazuki. Basme 
japoneze. Traducerea de Al. Ivănescu, Prefaţă de Corneliu Bărbulescu, 
București, Editura Minerva (B.P.T.), 1976. Cf. și poemul Urashima din 
Mizunoe de Takahashi Mushimaro, în vol. Din lirica japoneză, 
Antologie și note de Ion Acsan, București, Editura Univers, [f.a.]. 

văd leagănul?» «Aracă lume! îi zice femeia; amu-i flăcău cu 
mustață, de douăzeci şi patru de ani; tu te-ai dus când era 
mititel la lemne şi abia după atâta vreme te-ai întors [...].» 
El îmblase douăzeci de ani cu Moartea şi lui i se păruse că 
o zi.”12 

O altă legendă românească spune că un om foarte bun la 
suflet, pe care Dumnezeu îl pofteşte în ziua de Paşti la 
masă, a petrecut trei zile în cer, timp în care s-a ospătat, a 
vizitat grădina lui Dumnezeu, l-a văzut pe taică-său mort 
stând la o masă goală, dar când s-a reîntors pe locurile lui 
„era pădure şi mai la vale un sat nou. Caută casa lui - nu-i. 
Caută semnul unde avea el banii în grădină, îl găseşte. 
Merge la preotul şi-l întreabă. [...] Preotul îi spune că de 
atunci nu sunt trei zile, ci trei sute de ani”!5. 

Intr-o legendă despre doi prieteni (atestată la noi în 
două variante!1, dar frecventă în apusul şi nordul Europei) 
e vorba de doi tineri care au copilărit împreună, au fost în 
acelaşi timp cătane şi vor să se însoare odată, însă unul din 
cei doi moare. „In seara nunţii, cel viu se duce la 
mormântul celui mort. Plângând el, mormântul s-a deschis 
şi prietenul apare şi vine la nuntă. La miezul nopţii, mortul 
spune: «De-acuma tu m-ai adus, tu să mă duci». L-a dus 
păn la mormânt, acolo înăuntru s-a făcut o odaie şi pe 
masă era un şip de vin şi două pahare. «Am fost eu la tine 
ş-am băut, vină şi tu puţin la mine.» Au intrat amândoi - şi 
pahar după pahar au băut tot şipul. «De-amu mă duc, că 
mă vor aştepta cu nunta, zice mirele.» Când a ieşit afară, 
avea o barbă pănă la brâu. A mers la preotul, ş-a ridicat 
cuşma din cap - la cuşmă avea cununa de mire -, a întrebat 
despre ai lui. «Ce vorbeşti, zice preotul, din ei nici colbul 


12 Elena Niculiţă-Voronca, Datinele și credințele poporului român 
adunate și așezate în ordine mitologică de..., vol. I-III, Cernăuţi, 1903, 
p. 1165 și 352. 
13 Elena Niculiţă-Voronca, op. citat. 
14 Ovidiu Bîrlea, Antologie de proză populară epică, III, București, 
Editura pentru literatură, 1966, p. 240. 

nu le mai găseşti, de atuncea sunt trei sute de ani.» Ela 
ieşit numai cât afară şi vântul şi pe dânsul l-a risipit.”15 

Superioară artistic, legenda celor Doi feciori beți 
(inclusă în prezenta antologie) aduce în plus o viziune de 
rai oţios, eroul coborând într-o lume în care, după ce a 
dormit o sută de ani fără vise, se trezeşte şi adoarme iar, şi 
după încă o sută de ani este trezit. Apoi iar „o mâncat 
pere, o băut apă, s-o pus şi s-o mai culcat un somn. Când o 
vinit a tria oară cela, mortu, de l-o sculat: 

— No - zice - cum ai durnit, Larioane? 

— Foarte bine. Vai, aşa un somn dulce n-am durnit în 
viaţa mea. 

— No, amu ştii tu cât ai mai durnit? 

— D-ap-oi mai fi durnit vo două-tri ceasuri. 

— Ai mai durnit înc-o sută de ai! Amu ai tri sute de ai de 
când ai plecat de-acasă.” 

Intr-un apocrif românesc despre dărâmarea 
Ierusalimului, se vorbeşte despre Avimeleh, salvatorul lui 
Ieremia, care a dormit timp de şaptezeci de ani: „După ce 
trecură şaptezeci de ani, se deşteptă Avimeleh din somnul 
cel lung, care însă lui i se părea scurt, că-l mai durea capul 
şi vru să doarmă din nou, dar crezând că-l aşteaptă 
Ieremia, luă coşniţa cu smochinele care erau proaspete, ca 
parcă le-ar fi cules numai atunci, şi plecă la Ierusalim. 
Ajungând acolo nu cunoscu nici oraş, nici casă, nici om şi 
crezu că s-a rătăcit undeva; căutând mai bine, cunoscu 
locul, dar nu înţelegea nimica ce s-a făcut acolo.” 
Intrebând un moşneag pe drum, acesta îi răspunde: «Se 
vede că eşti dintr-alt oraş, că nu ştii că astăzi sunt 
şaptezeci de ani de când s-a dus Ieremia cu tot norodul în 
robie la Vavilon.» Dar Avimeleh îi răspunse: «Nu glumi! 
abia un ceas este de când m-a trimes leremia să culeg 
smochini şi iată smochinele proaspete.» Bătrânul văzând 
acea minune îi răspunse: «... într-adevăr însă au trecut 
şaptezeci de ani şi caută acuma de vezi, abia e primăvara 


15 Elena Niculiţă-Voronca, op. cit. p. 1276. 

şi nu vremea smochinelor...”16 


Un lucru şi mai curios se întâmplă în basmul bănăţean 
Mama zidită de vie, din culegerea fraţilor Schott!”. Unei 
fetiţe, Maria, Maica Domnului îi încredinţează cheile casei 
şi când iese din fiecare cameră fetiţa află că în loc de ozia 
petrecut acolo un an; în loc de un ceas, trei veacuri; în loc 
de un minut, jumătatea veşniciei. Încât vedem că acolo 
timpul, pe măsură ce trece, se accelerează, de parcă raiul 
în care e primită eroina ar fi un ciudat vehicul alergând cu 
viteze cosmice cât mai departe de universul terestru. 

Într-un basm inedit de Ispirescu pe care-l povesteşte 
Gaster!$, un tânăr intră într-o deschizătură a unui munte 
unde găseşte o mulţime de oameni, cărora le devine slugă. 
După o vreme când vrea să se întoarcă acasă, locuitorii din 
munte îi spun că mai întâi să măture tot gunoiul şi să-l 
scoată odată cu el afară. El face întocmai şi gunoiul se 
preface în aur, însă locurile se schimbaseră şi eroul nu-şi 
mai recunoaşte satul şi nici pe el nu-l recunoaşte nimeni, 
pentru că în realitate a petrecut o vreme îndelungată 
printre oamenii din munte. S-ar părea deci că pe Ispirescu 
l-a preocupat şi după aceea subiectul celui dintâi basm 
publicat de el, în 1862, însă nu vom şti niciodată dacă 
basmul povestit de Gaster ar fi fost la înălţimea primului şi 
nici dacă Ispirescu, de teama concurenţei celuilalt, ezitase 
să-l mai scrie sau nu mai avusese răgazul s-o facă. 

Am analizat până acum câteva texte ce au comun cu 
primul basm al lui Ispirescu motivul timpului paradoxal, în 
primul rând pentru că am vrut să arătăm, cu exemple, că 
acest motiv literar a existat în creaţiile mai multor popoare 
şi că, probabil, intuiţia, confirmată în fond de ştiinţă, 


16 M, Gaster, Literatura populară română de..., București Ig. Haimann 
librar-editor, 1883, p. 342. 
17 Arthur und Albert Schott, Rumänische Volkserzăhlungen aus dem 
Banat, București, Kriterion Verlag, 1976. (Prima ediţie, Stuttgart und 
Tubingen, 1845.). 
18 M. Gaster, op. cit., p. 347. 

despre timpul relativist, a existat de multă vreme în mintea 
omului. Ceea ce interesa însă din punct de vedere artistic 
aici, era că basmul românesc ocupă înăuntrul motivului 
discutat un loc cu totul aparte datorită unei tensiuni 
specifice, încât până la urmă, după ce ne-am bucurat mai 
întâi cu fiecare nou exemplu pe care-l găseam, am ajuns să 
ne punem întrebarea: ce legătură este totuşi între aceste 
texte şi basmul nostru? Iar dacă ele nu seamănă de fapt cu 
basmul lui Ispirescu, deşi au motivul-cheie comun, de ce 
nu seamănă? Prin ce nu seamănă? 

Prin eroul lor, în primul rând. 

Observăm până acum - de altfel cu destulă prudenţă, 
pentru că oricând se poate găsi un text a cărui forţă să o 
întreacă pe a celorlalte - că majoritatea eroilor cărora le e 
dată aventura timpului păstrează un fel de naivitate, chiar 
neajutorare, de fiinţe simple care au călcat din greşeală în 
zonele interzise lor, ale supraumanului. Sau anumite 
personaje supranaturale „îi invită” pe aceşti oameni simpli 
să petreacă o vreme în lumea lor, smulgându-i din timpul 
familiar pe care nu-l vor mai regăsi vreodată. Pierderea 
este într-adevăr dramatică şi poate nu ne imaginăm destul 
ce înseamnă, nu cum spune bizarul personaj dostoievskian, 
să nu ai „unde să te duci”, dar să ţi se întâmple ceva cu 
mult mai nimicitor: să nu poţi reintra în timpul tău (am 
putea spune, în timpul natal). Dincolo de pierderea celor 
apropiaţi, a locurilor, modificate de vreme, insul se pierde 
astfel ca fiinţă umană, fiind lipsit de contemporani, în fapt 
de semeni. 

Ciudăţenia basmului comunicat de Ispirescu şi pe care l- 
am considerat superior altor texte printr-un dramatism 
specific, este că eroul lui, Făt-Frumos, plânge în pântecul 
mamei şi nu acceptă să se nască decât pentru a fi 
nemuritor. Este singurul caz din literatura lumii. Pe acest 
erou nu-l interesează timpul, el vrea să nu mai moară, vrea 
însăşi desființarea timpului. La cincisprezece ani, 
„statornic ca o piatră” el îşi urmează „făgăduinţa” pentru 

care s-a născut, ceea ce dintr-o dată îl face să fie, nu omul 
neajutorat, victimă a unei fiinţe supranaturale care a vrut 
să-l uluiască, arătându-i timpul interzis, ci un erou tragic. 
Ceea ce pentru alţii a fost un accident, la el este o opţiune. 
De aceea se şi pregăteşte, cum poate mai bine, pentru 
acea călătorie, luând cu el hainele şi armele din tinereţea 
tatălui. Ceea ce e un mod poate de a spune că Făt-Frumos 
intră printr-un gest ritual (îmbrăcarea hainelor tatălui) în 
timpul mitic primordial, care e pentru el tinereţea tatălui 
său şi care se presupune că a fost un timp eroic. Astfel, 
luarea hainelor şi a armelor presupune o asemenea 
contopire, încât fiul de împărat înglobează la un moment 
dat vitejia şi chiar fiinţa tatălui din tinereţe. Să fie aceasta 
o dovadă că eroul încetase să se mai reprezinte pe sine. Şi 
că, pentru a birui în această călătorie, el trebuia să se 
înveşmânte cu semnele clanului şi, mai general vorbind, 
ale seminţiei omeneşti pe care o reprezenta de fapt? In 
orice caz în călătoria lui el este, statornic, omul. Ca om 
învinge monştrii întâlniți în cale, Gheonoaia şi Scorpia, şi 
cu superioritate omenească îi iartă. Ca om era hărăzit unei 
existenţe patetice pentru împlinirea căreia se întoarce să 
moară în locul unde s-a născut cu secole în urmă. 

În ţara lui Tinerețe fără bătrâneţe... există un loc ciudat, 
unde legile acestei ţări eterne nu au nicio putere. Acest loc 
e Valea Plângerii. Un eşantion de univers omenesc şi 
tragic, în stare să stârnească tocmai ceea ce eroul nostru 
nu pare să fi avut vreodată: sentimentele, dorul. Se 
ascunde poate aici un simbol pentru imposibila plecare în 
spaţiu şi timp a omului, acestea fiind de fapt în om şi nu în 
afara lui, iar acolo unde trebuie să plece îşi ia cu el, fără să 
ştie, locul şi timpul. Alteori însă asemenea zone cum sunt 
„câmpul cu sete”, „câmpul cu somn” şi „câmpul cu florile” 
(Bîrlea, Un om sărac cu caru); „câmpia dorului” şi „câmpia 
somnului” (Măldărescu, Suta Ioan); „câmpul cu somnul”, 
„câmpul florilor” şi „câmpul jălii” (Sbiera, Mintă-creaţă, 
Busuioc şi Sucnă-murgă) par să însemne forţa pe care o au 

tărâmurile străine şi ostile de-a împrumuta, pentru a-l 
înşela pe erou, chipul universului familiar. Eroul va trebui 
să reziste tentaţiei de a-şi regăsi, brusc, lumea natală într- 
o lume cu totul străină, cedarea lui echivalând cu trădarea 
adevăratului univers natal şi punând astfel în primejdie 
reîntoarcerea. 

Într-un basm din părţile Rădăuţilor, interdicţia e apa 
aducerii-aminte, în care eroul nu poate rezista să nu se 
scalde, şi din această pricină este gonit din Țara Visului, 
unde a ajuns bând din apa uitării. Basmul e suspect de 
influenţe culte, însă principalul „cusur” rămâne pericolul 
de-a fi doar o alegorie a idealului. Pentru că se pendulează 
prea mult între cele două înţelesuri ale cuvântului vis. Țara 
Visului poate fi şi o ţară a somnului, tărâm concret, paralel 
cu „ţara vieţii”, dar şi o „ţară”, inexistentă do fapt, a 
idealului omenesc ce nu poate fi atins: „Şi s-au pus pe-un 
trai fericit ca-n vis. Timpul se oprise în loc şi Busuioc nu 
mai ştia pe ce lume-i. Zâna Visului îl prinsese drag şi ţinea 
la dânsul ca la ochii din cap. Dar las’ că şi Busuioc era 
fericit, că-şi văzuse visul cel mai scump împlinit.” Totuşi 
basmul câştigă mult prin finalul cu întoarcerea eroului şi 
regăsirea mamei îmbătrânite: „Şi a văzut-o pe mama lui 
aplecată deasupra lui [...]. Şi era mama lui ofilită şi bătrână 
după atâţia ani de aşteptare şi de dor. [...] 

— Te-ai scăldat în apa aducerii-aminte ca şi mine, dragul 
meu... De acum vei trăi şi tu viaţa pe care am trăit-o eu...” 

O formă curioasă de paradox al timpului se află în 
basmul din Timoc, Moartea-naşe. Motivul căutării unui naş 
pentru copilul omului sărac este frecvent. Moartea este 
preferată ca naş, înaintea lui Dumnezeu şi a sfântului 
Nicolae, pentru că, spre deosebire de aceştia, care rabdă 
inegalitatea în suferinţă a oamenilor, Moartea e dreaptă, 
omorând pe toţi oamenii. Călătoria subpământeană a 
eroului alături de Moarte, care îi arată luminile, ce se sting 
şi se aprind, ale vieţii oamenilor, am mai întâlnit-o în 
legenda despre omul care a zăbovit douăzeci de ani în 

pădure, după lemne: 

„— Naşule, dar eu bunăoară, am pe-aici vreo lumină? 

— Uite, chiar lumina asta din faţa ta, care-şi potoleşte 
încetişor pâlpâitul, este a dumitale, spuse naşul. [...] 

Moşul se apropie de lumânarea sa şi din lumina ei 
aprinse un muc de lumânare, de cine ştie când stins, şi o 
înfipse în locui luminii ce se stingea. [...] Naşul îl privi cu 
mânie şi-i zise: 

— În lumea asta, în afară de tine, nimeni nu m-a înşelat, 
lungindu-şi viaţa prin viclenie. Da să ştii că peste zece ani, 
în aceeaşi zi, să fii acasă, că am să viu să-ţi curm viaţa.” 

După zece ani când vine Moartea, moşneagul îi mai cere 
trei zile, iar Moartea acceptă pentru ultima oară. Omul 
însă se pregăteşte de fugă şi chiar străbate o bună distanţă 
prin câmpii, păduri şi peste ape, până când ajunge într-o 
pustietate. De moarte nu poate însă scăpa şi ea îi apare 
întâi personificată în geografia locului, pustia simbolizând 
rarefierea din ce în ce a vieţii. La amiază pe om îl cuprinde 
o sete puternică, de fapt tot un simptom al morţii, pentru 
că după unele credinţe vechi morţii suferă de o sete 
cumplită. Intr-un târziu, omul „se opri într-un tufiş, unde 
era un izvor, şi iute cobori să-şi astâmpere setea. Dar cum 
se aplecă să soarbă o înghiţitură, în luciul apei zări chipul 
naşului său şi apa i se opri în gât.” Oglindirea chipului 
Morţii în apa din care se pregăteşte să bea eroul este 
semnul că de acum încolo toate lucrurile vor avea chipul 
ei. Omul caută însă un ultim pretext: 

— Naşule, noi mergem, da nu vezi că mi-am uitat calul, 
căciula şi desagii cu aur? Lasă-mă să mă duc să-i iau cu 
mine. 

Şi începu să se văicărească ca o muiere. 

— N-aş vrea ca în ceasul acesta să te superi pe mine, du- 
te şi caută, deşi n-ai să mai găseşti nimic.” 

Omul se întoarce să le caute, fără să-şi dea seama că ela 
şi murit. Nemaigăsind însă calul, iar pe căciulă văzând cum 
se agită nişte coţofene, întreabă pe Moarte: „de ce se bat 

şi se ceartă coţofenele acelea pe căciula mea? Nu pot lua 
căciula din pricina lor; ce să fie oare asta?” Atunci Moartea 
îi spune adevărul, că el a murit fără să-şi dea seama: 

„E, finule, nu sunt acelea coţofene, ci sunt muierile şi 
soţia ta, care se omoară plângându-te că ai murit”. 

De fapt timpul, care pentru mort a încetat să mai treacă, 
pentru cei rămaşi s-a scurs nemăsurat de mult, încât a 
putut avea loc rotația formelor vieţii, de la om spre alte 
vieţuitoare şi mai departe spre universul mineral. O 
asemenea rotaţie a regnurilor, la care eroul priveşte ca pe 
un geam, dintr-un univers demiurgic, provoacă Dumnezeu 
dintr-un basm cules de O. Biîrlea, Soţia șarpe (Op. cit., vol. 
II). Dumnezeu îl trimite pe copil să se uite şi să spună ce 
vede pe locul unde a fost casa părintească!*:; 

„— Ce văzuşi? 

— Doamne - zice - arde casa tatii [...]. 

Merge napoi şi să uită şi vine şi-i spune: 

— Ce văzuşi? 

— D-apoi - zice - pă tata... şi pă frati-mio... îi văzui... ca 
doi tăciuni în mijlocu căşii... arşi! 

— Du-te, du-te napoi să vezi ce-i vedea - zice. 

Marsă-napoi şi cotă şi vine şi-i spuse. 

— Ce văzuşi? zice. 

— Doamne - zice - unde-o fo casa tatii, i iarbă până-n [...] 
brâu! Paşte gâştele sătenilor... de-o fo casa tatii.” 

Povestit de cel mai talentat dintre informatorii ale căror 
texte au fost incluse în antologia lui O. Birlea, basmul 
Drăgan Cenuşă are unitate şi, cu toate că utilizează 
numeroase motive răspândite de obicei în basme diferite, 
ci este un singur basm şi nu un conglomerat de basme cum 
pare la prima vedere. Lungimea textului nu oboseşte, 
pentru că un umor discret, împingând spre tragic, creează 
o tensiune înăuntrul acţiunii şi presimţirea unui final 


19 în citatul care urmează am omis repetarea excesivă a sintagmei 
zice, marcând oralitatea textului, pentru că ar fi diminuat efectul 
dramatic pe care am vrut să-l subliniem. 

neobişnuit. Eroul, Drăgan Cenuşă, este în aparenţă un om 
rămas în mintea copilăriei, ceea ce nu e însă decât modul 
de-a nu putea fi recunoscut de la început drept viteaz. 
Deghizat în haina prostului, el poate săvârşi faptele fără să 
atragă atenţia şi fără să stârnească de la început invidia, 
cum se va întâmpla până la urmă. Eroul se hrăneşte cu 
turte frământate din cenuşă, substanţă rezultată din 
combustie, ceea ce înseamnă că îşi trage puterea din foc, 
aşa cum calul năzdrăvan dobândeşte forţe mâncând 
jăratic. De altfel forţele lui Drăgan Cenuşă sunt imense şi îi 
învinge pe cei trei zmei de aramă, de argint şi de aur, care 
locuiesc sub pământ în zona de topire a metalelor 
reprezentate de fiecare. S-ar putea spune, stabilind o 
legătură alchimică între furtul astrelor şi atribuţiile 
metalurgice ale acestor fiinţe chtonice, că avem de-a face 
cu un mit al originii aramei, argintului şi aurului din 
topirea lunii, stelelor şi soarelui. Drăgan Cenuşă fură de la 
zmei lumina ochilor împăratului care rămăsese orb, le 
ucide pe soțiile zmeilor şi se desparte de fraţii săi, dându-şi 
seama că trebuie să înfrunte mai departe urgia zmeoaicei 
bătrâne. Urmează episodul cu Marcu Armănaş care îl 
salvează pe Drăgan Cenuşă, aşa cum Faurul-pământului îl 
salvează pe Greuceanu din basmul lui Ispirescu sau cum 
Moş Călugăr din alt basm îl salvează pe Voinic de Plumb 
(V. Bologa, Voinic de Plumb). Drăgan Cenugşă îl răsplăteşte 
pe Marcu Armănaş prin aducerea fetei împăratului Verde, 
dobândită cu ajutorul tovarăşilor năzdrăvani, ca în Harap 
Alb. Drumul acestora împreună are ceva din isprăvile de 
arme cavalereşti şi din acest moment basmul capătă un ton 
de baladă, accentuat şi prin refrenul: „hai, că unde-s doi, 
nu-s trei”, „hai cu noi, că unde-s trei nu-s patru”, „hai cu 
noi, că unde-s patru, nu-s cinci”, etc. Portretele vitejilor 
sunt făcute cu energie, în cuvinte puţine: „Măi, omule, ce 
faci tu aici?” este întrebat Ochilă care răspunde: „Hă, eu 
ascult cum creşte ovăsul”. Vântul oferă prilej pentru 
metafora spaţiului: „un om se-nvârtea în loc c-o botă şi n- 

avea loc s-o zvâie”. Puşcă-ţânţar este foarte bine 
caracterizat de numele său. Setilă, întrebat de Drăgan 
Cenuşă de ce bea toată apa şi lasă peştii să moară, 
răspunde:.. Dacă asta mi-i meseria...” Un om mânca 
brazdele proaspăt arate şi acela era Foametea. Încolăcit în 
jurul lui însuşi ca un sâmbure, Gerilă este o metaforă a 
regresiunii vieţii din pricina frigului: „douăzeci şi patru de 
stânjeni de lemne ardeau şi-un moşneag învârtit de 
douăsprezece ori pe lângă foc, şi-a douăsprezecea oară i- 
ajungea capul pe picioare”. 

După ce ucide balaurul care cerea jertfe omeneşti în 
schimbul apei şi salvează omenirea de la moartea prin 
sete, eroul aşază, demonstrativ, bucăţile în „nouăzeci şi 
nouă de căpiţe”, făcând urări oamenilor: „Dăruit fie de la 
mine de astăzi înainte, apă! Unde-a călca vaca cu piciorul, 
şi boul cu piciorul, pe tot izvorul, şi pe tot părăul să fie 
apă...” Nu lipseşte nici episodul coborârii cu o frânghie de 
tei pe tărâmul celălalt, de unde se întoarce pe spinarea 
unei pajure care mai întâi îl înghite şi-l scuipă de mai 
multe ori, prin această moarte iniţiatică, urmată de o 
înviere, eroul devenind cu totul altul, fireşte mai viteaz. 
Fiindu-i ucisă soţia de cumnatele geloase, Drăgan Cenuşă 
părăseşte din nou casa părintească. Este uimitoare vocaţia 
eroică a personajului, în ciuda neşansei personale. 
Terminat însă cu nunta lui Drăgan Cenuşă şi cu traiul 
fericit „până la adânci bătrâneţi”, basmul n-ar fi avut 
coerenţă şi ar fi fost un colaj de motive. Sfârşitul este 
neaşteptat, însă firesc şi salvează basmul de artificial. Într- 
adevăr, după atâtea peripeții şi după tot mai multă 
singurătate, eroul trebuia să învingă şi proba timpului. 
Ultima parte e spusă mai repede, cu mare zgârcenie 
descriptivă: 

„— Bună ziua, moşule! 

— Mulţămesc dumitale, Drăgan Cenuşă. Da unde te 
duci? 

— Mă duc unde-oi găsi viaţă fără de sfârşire. 


19 


— Rămâi aici - zice - aici este viaţă fără de sfârşire [..] 
Na-ţi cârja asta, şi na-ţi oile astea: peste tot locul să umbli 
cu oile astea, însă numai acolo sub pădurea-aceea să nu 
mergi [...]. 

Şi moşneagul o plecat. El tot băga oile să se bage acolo, 
oile tot fugeau înapoi; tot le băga acolo, spui, ele tot 
fugeau înapoi. 

Fugind oile înapoi, se pune el pe-un dâmb şi şede. O 
trecut o pasăre sus şi-o lăsat trei pene pe braţe la dânsul şi 
trei picuri de sânge. El s-o uitat la aceia trei picuri de 
sânge, zice: «Alelei, dragă, aşa o fost nevasta mea în faţă c- 
aieştia trei picuri de sânge, şi-aşa o fost în păr c-aieste trei 
pene». 

Ş-au înfipt cârja într-un dâmb, s-o strâns toate oile pe 
lângă dâmb şi el o lăsat oile şi cârja acolo, ş-au plecat 
acasă. Când au plecat acasă, n-o mai găsit nicio casă, nici 
grajd, nici nimică; o fost crescut iarbă, li-o cufundat 
Dumnezeu cu totul în fundul pământului. Era un nuc cu 
crengile de aur, care bătea cu dânsul în înaltul cerului, 
însă şi nucul era rupt jumătate. El o despicat nucul cela, şi 
s-o băgat în nuc, şi-n nuc o rămas şi-n ziua de astăzi.” 

Viaţa e salvată cu preţul regresiunii la nivel vegetal. 

Intrarea definitivă înăuntrul copacului este o ultimă 
iniţiere a eroului în viaţa cosmosului. Acela care făcuse 
cândva experienţa vitejiei, a devotamentului, a prieteniei şi 
a dragostei şi, în cele din urmă, a timpului, află misterul 
trecerii în altă formă de existenţă. După criza limbajului 
din marginile copilăriei, eroul fusese, rând pe rând, 
cumpătat, ironic, sociabil, demonstrativ, încăpățânat, 
curios, melancolic. Acum săvârşeşte ultimul gest cu 
modestie şi intră în coaja copacului cu simplitatea cu care 
ar îmbrăca o haină. 

Copacul este un simbol amplu: el e cosmosul şi timpul. 
Fructele lui întineresc sau fertilizează. Un măr cu totul şi 
cu totul de aur înmugureşte dimineaţa, înfloreşte, şi până 
seara i se coc fructele (Ispirescu, Lupul cel năzdrăvan şi 

Făt-Frumos). Există şi un „fag cu douăsprezece crăci” 
simbolizând anul cu douăsprezece luni  (Stăncescu, 
Povestea norocului). Din gunoiul adunat sub pat creşte un 
pom care sparge acoperişul suind până în cer la Dumnezeu 
(Vrabie, Povestea cu o babă). In mijlocul grădinii 
împăratului era un pom „nalt de nu i se vedea vârful” şi nu 
se ştia ce fel de poame face pentru că nimeni n-a avut 
curajul să se suie în el. Pare de fapt un stâlp care susţine 
cerul: „trunchiul era neted şi aluneca ca gheaţa”. Piciul 
ciobănaşul se urcă însă în vârful pomului unde se află 
tărâmul Ghesperiţei şi fuge cu o fată pe care o găseşte 
captivă acolo. Întorşi pe pământ, fata plesneşte dintr-un 
bici în cele patru puncte cardinale şi pomul dispare. 
(Ispirescu, Piciul ciobănaşul şi pomul cel fără căpătâi.) 

Există sub pământ un măr, mărul roş, care marchează 
centrul lumii: „câte ape sunt pe lume şi curg, toate curg de 
la asfinţit spre răsărit, toate de acolo de sub mărul cela 
pornesc, se împrăştie pe lume. Şi iar înapoi acolo se 
întorc.” (E.N. Voronca, Datinele şi credințele poporului 
român...). 

Mărul de aur cu vârful în cer este de fapt pomul vieții şi 
împăratul care obţine un măr din acest pom şi-l mănâncă 
„îndată întinări ca un copil de o zi” (Ugliş-Delapecica, 
Todoraş  Purcăraşu). Simbolul pomului vieții se 
îmbogățeşte prin apropierea de mitul ascensiunii în vârful 
copacului, înţeles ca o ieşire din condiţia umană prin 
pătrunderea în zone cosmice superioare. De aici nu mai e 
mult până la motivul timpului care trece paradoxal. In 
basmul Mama Ciumii de la Marginea Lumii (Ugliş- 
Delnpecica) un fiu de împărat se suie în vârful unui pom 
din curtea palatului şi ajunge la casa Sfintei Duminici. 
Acolo petrece mult timp” fără să-şi dea seama şi când se 
întoarce pe pământ „în casili lu ta-so. Împăratul, nu mai 
era nimic, era pustiu acolo. Câte veacuri, câţi ani n-o fi 


20 Tărâmul Sf. Duminici ar putea fi interpretat ca un loc unde nu există 
decât o nesfârșită zi de duminică. 

trecut...” 

Într-un singur basm paradoxul timpului este în sens 
invers: eroul lipseşte mult timp de acasă şi face numeroase 
isprăvi, dar când se întoarce vede că pentru cei rămaşi nu 
trecuse niciun minut (Pop-Reteganul, Lupul cu cap de fier). 

Lupul este un personaj frecvent în basme şi cu 
personalitate complexă. Împreună cu ursul şi vulpea, lupul 
(care e împăratul lupilor şi are o armată de lupi) îi găseşte 
soţie mezinului şi drept răsplată că acela împărţise vânatul 
cu el îi spune: „de-amu nainte am să-ţi fiu cânele tău” 
(Bîrlea, Cu doi împărați). In timp ce, pentru a-l salva pe 
erou, ursul se transformă în barcă şi vulpea în vâslă, lupul 
se face om (Vrabie, Petrică, băiat cu cânişorii). Intr-un 
basm lupul e cumnatul eroului şi-l înviază pe acesta când e 
omorât de zmeu (Pop-Reteganul, Crâncu, vânătorul 
codrului). O lupoaică îl ajută pe lonică Făt-Frumos să 
găsească iapa babii Hârba (Birlea, Cu un împărat). Altă 
dată eroul îi spune lupului „frate”, iar lupul îl ajută să 
dobândească hulubul de aur şi mărul de aur, calul cu 
soarele-n piept, luna-n frunte şi stelele pe spinare şi pe 
Ileana Cosinzeana, din cosiţă ruja-i eântă, stă soarele ş-o 
ascultă (Al. Vasiliu, Povestea lupului năzdrăvan şi a Ilenei 
Cosinzeana). 

Fiind un personaj favorabil omului în basme, pare ciudat 
în primul moment că Lupul cu cap de fier vrea să-l omoare 
pe erou, însă prigoana dezlănţuită de lup are aici un rost 
inițiatic. Fierul indică invincibilitatea personajului, dar şi 
originea sa plutonică. De altfel şi locuieşte în iad, unde se 
ascunde de erou „în vatra locului”'. Există şi un lup cu cap 
de oţel (Bîrlea, Lupul cu capul de oțel). În basmele ruseşti 
e întâlnit un personaj numit Frunte-de-aramă?! şi chiar 
într-un basm de Ispirescu apare „un lup groaznic de mare 
şi cu fruntea de aramă” (Lupul cel năzdravan şi Făt- 
Frumos). 


21 Cf. V. 1. Propp, Rădăcinile istorice ale basmului fantastic, București, 
Editura Univers, 1973, p. 189. 

Lupul e de fapt strămoşul totemic, adică viteazul 
exemplar. Animalul primordial îi ucide pe oameni ca să-i 
învieze iniţiaţi? adică transformati în „lupi”, în fiinţe care 
şi-au însuşit caracterul războinic al lupului. 

Un împărat care avea numai fete le încearcă vitejia 
prefăcându-se în lup. Cele mari se întorc din drum, însă 
fata mai mică este mai tare decât lupul şi după săvârşirea 
altor isprăvi, în urma unui blestem, se transformă în voinic, 
dar pierderea feminităţii nu pare străină de proba 
bărbăţiei pe care a dat-o în faţa animalului inițiatic 
(Ispirescu, Ileana Simziana). 

Lupul cu cap de fier apare ca un personaj inițiatic tragic, 
a cărui ucidere e necesară pentru ca forţa fiarei să treacă 
celui care a învins-o. Că e vorba de un rit de iniţiere, o 
arată tipul interdicţiei impuse eroului de lup: să nu se 
însoare, mai bine spus, să nu se însoare înainte de-a fi 
iniţiat. 

Faptul că un rit atât de vechi şi specific elementului 
aborigen (stindardul de luptă al dacilor reprezenta un cap 
de lup şi chiar etimologia cuvântului dac este pusă în 
legătură cu cuvântul Jup) s-a putut alătura motivului 
paradoxului temporal discutat aici, face posibilă 
presupunerea că însuşi acest motiv ar fi destul de vechi. El 
ar însemna o reminiscență din epocile când creaţia nu era 
definitiv fixată şi exista o mare dezordine înăuntrul 
speciilor, timpul însuşi având un caracter instabil, 
paradoxal. Astfel anul, unitate de măsură pentru timp, nu 
însemna mereu aceeaşi durată, fiindcă nici drumul 
pământului în jurul soarelui nu era stabil şi existau 
perturbări în mişcarea astrelor. 

Ioniță Făt-Frumos slujeşte trei zile la o babă şi asta 
înseamnă un an, pentru că „anul pe acelea timpuri era 
numai de trei zile”. (Frincu şi Candrea, Ileana Cosinziana.) 
Tot aşa, Stan Bolovan slujeşte la zmei un an, când „anul 


22 Mircea Eliade, De Zalmoxis ă Gengis-Khan, Paris, Payot, 1970. 


23 Mircea Eliade, op. citat. 

era de trei zile” (Pop-Reteganul, Stan Bolovan). Un băiat 
deghizat în fată intră în ţara zânelor unde slujeşte un an, 
însă „atunci era anul din trei zile în ţara zânelor” (Pop- 
Reteganul, Crăiasa zânelor). Crâncu slujeşte pentru un cal 
năzdrăvan la Vâjbaba un an de zile şi aflăm că „pe acolo e 
anul numai de trei zile” (Pop-Reteganul, Crâncu, vânătorul 
codrului). În vârful unui pom care făcea în acelaşi timp 
mere, pere şi gutui se suie feciorul purcarului şi slujeşte la 
nişte zmei un an, care „era numai de trei zile” (Haşdeu, 
Vitejia feciorului de purcar). Petre slujeşte la o babă patru 
ani care durează cât patru zile, „c-atuncea pe-acela timp 
era anu dintr-o zi” (Birlea, Trei capre albe). Todoraş 
slujeşte un an şi o zi la Baba-Ana-Năzdrăvana şi parcă ar fi 
stat trei zile (Ugliş-Delapecica, Todoraş Purâcăraşu). 
Ionică Făt-Frumos slujeşte trei nopţi, care înseamnă trei 
ani, şi obţine de la o babă un mânz năzdrăvan. Stăpâna 
cailor e întotdeauna o bătrână cu un fizic aberant şi 
antropofagă. Firea ei monstruoasă, amestec de om şi 
animal, alături de măsurătoarea bizară a timpului, arată o 
epocă în care creaţia nu se stabilise în forme definitive: 

„E, hei, dragu mamii, dă trei zile şi trei nopţi dă când te- 
aştept. Dă vo trei zile nu mi-a venit niciun băiat. Şi-am 
pustiu ăla de par dă strigă mereu: cap, cap / cap, cap! 
Poate c-o fi chiar capu dumitale. Mie - zice - nu-mi slujeşti 
decât trei nopţi: trei nopţi e trei ani. Eu - zice - am o iapă. 
Te duci - zice - şi numai noaptea stai cu eu.” (Birlea, Cu 
Munte-Vânăt.) 

Într-o asemenea epocă eroii năzdrăvani sunt aceia 
pentru zămislirea cărora natura are mai puţine şovăieli: 
„cât ţine o femeie nouă luni de zile, ea o ţinut numai nouă 
zile” (Vrabie, Pipăruş). Alţii dimpotrivă au nevoie de o 
maturizare înainte de naştere, care cu cât se amână mai 
mult, cu atât dă posibilitate eroului să acumuleze însuşiri. 
O femeie naşte doi gemeni în vârstă de patru ani (Bîrlea, 
Cu Hat-Prinţ). Făt-Frumos „împlinise în pântecele mă-sii 
unsprezece luni şi nu mai putea naşte” (Vrabie, Leana 


24 


Cosânzeana). O femeie naşte un băiat de nouă ani 
(Stăncescu, Minea Viteazul), în timp ce Tuliman se naşte 
după ce „doisprezece ani a purtat pruncul în pântece 
împărăteasa” (Rădulescu-Codin, Tuliman), iar altă femeie 
naşte după douăzeci de ani (Obert, Șarpele). 

Grăbiţi să  săvârşească isprăvile neobişnuite, eroii 
năzdrăvani anulează, prin creşteri rapide, cronologia: 
„când era d-un an, parcă era de cinci, iară când fu de cinci, 
parcă era de cincisprezece” (Ispirescu, Făt-Frumos cel 
rătăcit). Despre alt erou se spune: „cât creşte om mirean în 
şaptesprezece-optsprezece ani, el a crescut numai în 
optsprezece zile şi s-a făcut băiat de căsătorie” (Vrabie, 
Pipăruş). Marin vânătorul „creştea în douăzeci de zile, cât 
creşte un om mirean în douăzeci de anii” (Vrabie, Marin 
Vânătoru). Voinicul Coada-caprii „când a fost de o zi, a fost 
ca altu de un an, şi când a fost de doauă zile, a fost ca altu 
de noauă ani” (Ugliş-Delapecica, Voinicul Coada-caprii). 
Sora lui Pipăruş Petru, recunoscând azima părintească, se 
miră: „Cred că îmi eşti frate, dară nu pricep cum? [...] nu 
sunt mai mult de cinci ani de când sunt aici [...], când te-ai 
putut naşte; că doară nu eşti numai de patru-cinci ani?! Tu 
trebuie să fii baremi de douăzeci de ani” (Pop-Reteganul, 
Pipăruş Petru şi Florea înflorit). Urmă Galbină vine de la 
vânat când are numai patru zile şi-i spune maică-sii care-l 
vede supărat: „Nu mi s-a întâmplat nimic, mamă, dară m-a 
ajuns dorul de însurat” (Pop-Reteganul, Urmă Galbină şi 
Pipăruş Petru). 

Alt mod de anulare a cronologiei este întinerirea 
bătrânilor. Pentru împăratul bătrân care se spală la ochi cu 
apă de la Fântâna Sticlişoarei timpul este de fapt dat 
înapoi: „Puse mâna pe sticla cu apă, se spălă pe ochi şi se 
făcu taman ca cum ar fi fost de doisprezece ani” 
(Stăncescu, Fântâna Sticlişoarei). Un împărat visează că 
„de va mânca un măr din măru care era în faţa palatului va 
întânări ca un copil de-o zi” (Ugliş-Delapecica, Todoraş 
Purcăraşu). Cu un fulg fermecat Ion Nebunu se face băiat 


25 


de optsprezece ani (Vrabie, Jon Nebunu). Fiul altui împărat 
îi aduce tatălui o oglindă fermecată şi acesta, „cum a privit 
în oglindă, într-o clipeală a întinerit şi se simţea schimbat 
în toată fiinţa lui” (Ugliş-Delapecica, Cenuşotca-Potca). 
Într-o legendă un bătrân stă de o sută douăzeci de ani în 
captivitate la nişte zâne, care îl întineresc în fiecare zi, 
punându-l apoi să joace şi să le distreze (Birlea, Când s-o 
făcut drumu pe dealu Neamţului). Foarte spectaculoasă e 
întinerirea unei babe care îl creşte de suflet pe un băiat, 
Florea. Acesta stă cincisprezece ani cătană şi când se 
întoarce se aşteaptă ca baba să fi murit: 

„— Unde eşti babă Catincă, strigă el, c-am venit de la 
oaste şi mi-i dor să te văd? Mai trăieşti? 

— Mai trăiesc, mai trăiesc, se aude glasul babei din 
casă. 

Da îi iasă înainte lui Florea o codană de fată cu lipici, de 
s-o strângi în braţe şi s-o mănânci de dragă! 

— Cine eşti tu, fată, hai? 

— Apoi cu sunt baba Catinca şi cu atâta dor te-am 
aşteptat, încât am întinerit.” (Rezuş, Cătana împăratului. ) 

Un lucru asemănător se întâmplă cu Inia Dinia, o fată de 
împărat care vede într-o zi „un copil de nu mai era altul ca 
el pe subt soare” şi rămâne tânără, aşteptându-l să crească 
(Al. Vasiliu, Triști-Copil şi Inia Dinia). Oprirea timpului 
apare de multe ori în basme. 

Un viteaz, care făcuse legământ cu alţi voinici să fie 
omorât acela care nu păzeşte bine focul, este nevoit să ţină 
noaptea în loc până când găseşte jar să reaprindă focul: 
„Se duse, se duse, până ce dete de o pădure, în care întâlni 
pe Murgilă, şi pe care îl opri în loc, ca să mai întârzie 
noaptea. Merse după aceea mai departe şi dete peste 
Miazănoapte, şi trebui să o lege şi pe dânsa ca să nu dea 
peste Murgilă. [...] Nu făcu multă cale şi întâlni pe Zorilă. 
[...] Făcu ce făcu şi-l puse şi pe dânsul la bună rânduială.” 
(Ispirescu, Balaurul cel cu şapte capete.) 

„Simboluri cronologice”24, De-cu-sară, Miezu-nopţâi şi 
Zori-de-ziuă din alt basm apar ca nişte călători cuviincioşi 
cu care îşi dă bineţe voinicul: „Scoboară el şi porneşte s- 
ajung-acolo şi-ntâlneşte un om pe drum. 

— Bună noapte! 

— Mulţămesc d-tale. 

— Da cine eşti d-ta? 

— Eu îs De-cu-sară. 

Călin Nebunul l-apucă şi-l legă de-un copac cot la cot.” 
(Eminescu, Călin Nebunul.) 

Noaptea durează atât de mult, încât Calin Nebunul îşi 
găseşte fraţii de-un stânjen scufundaţi în pământ de-atâta 
somn. 

O fată de împărat oprea soarele-n loc după ce apunea, 
şi-i da drumul abia când se întorcea cu surorile ei acasă” 
de la petreceri. Când sunt răpite de zmei, fetele nu dau 
mult timp drumul soarelui, ca să atragă atenţia că sunt în 
pericol. Insomnia de om bătrân a împăratului şi încetineala 
cu care pricepe tocmai neregulile casei lui dau un bun 
portret comic: „De la o vreme se satură împăratul Volbură 
de somn şi se scoală cu noaptea-n cap. Umblă el, tehui, de 
colo-ncoace, da noaptea-i în toiul ei. «Măi, ce să fie asta?! 
M-am săturat de somn, m-am întors şi pe-o parte şi pe alta 
şi nu mai am stare în pat. lan să mă duc să văd ce fac 
fetele tatii!» Se duce împăratul la fete, da ia fetele de unde 
nu-s! Le caută el în sus, le caută el în jos, da fetele au 
intrat ca-n apă. «Măi, ce să mai fie şi asta? (Rezuş, 
Noaptea cea lungă.) 

Furtul astrelor de către zmei din mai multe basme 
simbolizează furtul timpului şi, în imposibilitate de-a mai 
ţine cronologia, omul se scufundă în întunericul atemporal. 

Catastrofa meteorologică din Trei copii săraci (C. Sandu- 
Timoc), care duce la dispariţia vieţii pe pământ, provoacă 
şi anularea timpului, pe care nu-l mai măsoară nimeni. 


24 G. Călinescu, Estetica basmului, București, Editura pentru 
literatură, 1965, p. 73. 

Lipsit de atmosferă, pământul se prezintă ca un glob „copt 
şi pârjolit de arşiţa soarelui” şi eroul, ca Etana pe aripile 
vulturului din povestea egipteană, zboară în cer să 
dezgheţe ploaia. Zburând cu viteze cosmice, timpul trecuse 
mai încet pentru erou, în timp ce pe pământ „trecuseră mii 
de ani de când el zbura ca gândul din stea în stea”. Basmul 
se termină cu reapariţia vieţii pe pământ: „Când ajunsă 
jos, găsi pământul înverzit, plin de ierburi şi de vietăţi. 
Găsi oraşe şi sate cu lume veselă [...]. Merse la palatele 
fraţilor săi şi-i găsi cu împărătesele şi pruncii, petrecând şi 
veselindu-se, căci, după un somn greu şi lung, s-au 
sculat...” Ideea încremenirii oraşelor şi oamenilor vreme 
îndelungată pentru ca, neatinşi de timp, după mii de ani să 
fie reînviaţi, este întâlnită în mai multe basme. Un voinic 
născut cu o carte în mână, semn al înţelepciunii, ajunge, 
după un drum lung, într-un loc pustiu unde erau 
numeroase grămezi de oase omeneşti: „de ce mergea mai- 
nainte, d-aceea grămezile de oase de om se înmulţeau”. 
Ajuns în oraşul numai dărâmături, voinicul descoperă în 
viaţă doar „un bătrân cu barba până la genuchi”, care nu 
mai văzuse oameni „de când era copilandru”, şi o domniţă 
care în tot acest timp rămăsese tânără. Citind pe cartea lui 
o noapte întreagă, voinicul izbuteşte să rămână viu în 
camera domniţei şi astfel e nimicit blestemul care apăsa 
asupra ei şi asupra locurilor: „Atunci odată, ca din senin, 
începură a învia oamenii de prin oraşe şi de prin sate, 
slugile de prin curte şi toate câte erau cu suflet, în ziua 
când veni cel întâi peţitor, începu să se mişte şi să se 
scoale ca dintr-un somn adânc.” (Ispirescu, Voinicul cel cu 
cartea în mână născut.) 

Este interesant că în acest basm voinicul nu mai e un om 
de arme, ci un cărturar. Cartea pe care o citeşte continuu 
îl face invulnerabil, eliberându-i în primul rând spiritul de 
teama de necunoscut. Insă nu conţinutul cărţii contează (ni 
se spune că voinicul citea tot timpul aceeaşi carte, de fapt 
Cartea), ci pasiunea lecturii sale, gravitatea cu care 

pătrunde în universul livresc. 

Într-un basm asemănător, voinicul trasează între el şi 
restul lumii un cerc, în care se închide să citească: 
„Copilul, cum îl vede, iese afară, trage sabia din teacă, face 
cu ea un cerc pe pământ în jurul lui şi şade să cetească. 
[...] Călugărul [...] iese la fecior şi dă să-l mângâie; dar, 
vezi, nu putea să intre în cercul făcut de băiat cu sabia.” 
(Rădulescu-Codin, Pescăruş împăratul.) Eroul se închide 
într-un spaţiu magic, în care nu poate pătrunde cel 
neiniţiat. Ori Cartea reprezintă aici iniţierea supremă, ea 
dându-i omului forţa să domine sufletul elementar, acel 
duh amorf şi răuvoitor care bântuie printre oameni şi 
lucruri, încercând să înfrângă în om cerebralitatea. 

Într-un alt basm, încremenirea temporală din Voinicul 
cel cu cartea în mână născut apare ca o pietrificare, şi 
tabloul unei case de piatră, cu oamenii şi toate obiectele de 
piatră, este ingenios: 

„Mergând ei pin cetate şi-ncolo şi-ncoace, au aflat toate 
împietrite, şi curţi şi oameni şi dobitoace şi ierburi şi toate 
câte numai se afla în cetatea aceea. [...] Imblând ei în toate 
părţile pin cetate, au dat peste o casă cu 12 chei în uşă, 
dară şi acestea de piatră. [...] Intrând înlăuntru, au aflat 
toate foarte împodobite şi mândre. Dară ce folos, că era 
toate de piatră. [...] Aice era nişte mese întinse cu feli de 
feli de bucate pe ele. Ei s-au aşăzat la una şi dau să 
mănânce din bucatele cele gustoase, dară vai! că şi ele era 
împietrite, măcar că-ţi părea acuma aduse de pe vatră.” 
(Sbiera, Impăratul împietrit.) 

Dar prin acest fel de criogenie oamenii scapă acţiunii 
timpului şi în clipa în care blestemul se desface, ei îşi pot 
relua ocupațiile întrerupte cu ani în urmă: „Toată cetatea 
foia de viaţă, ca cum cetăţenii nici n-ar fi fost împietriţi, 
unii mergea într-o parte, alţii în alta. Fiecare după trebile 
şi trebuinţele sale. De o parte de cetate bătea dobele să se 
strângă ostaşii la mustru, şi cum au auzit cătanele cele 
trei, cari înviaseră acum, sunetul dobelor, au socotit că le 

strigă şi pe dânsele la mustru şi îmbrăcate cum era, au 
alergat îndatamare într-acolo, pentru că uitaseră acuma ce 
s-au fost întâmplat cu dânsele.”?5 

Învierea statuii de piatră în care a fost transformat omul 
când a încălcat o interdicţie, este un motiv de asemenea 
răspândit. Atestat la noi în 45 de variante?6, L. Şăineanu 
semnalează (Op cit., p. 588) o variantă neogreacă (în care 
învierea se face prin stropirea stanei de piatră cu lacrimile 
adunate în trei ani), două variante bretone (într-una din ele 
există, ca în basmul romanesc Omul de piatră episodul cu 
îndrăgostirea eroului de portretul femeii) şi câte o variantă 
florentină,  napolitană şi portugheză. Acelaşi autor 
consideră basm-tip pentru basmele romaneşti cu acest 
motiv predominant (în tipologia sa, ciclul celor doi frați, 
tipul dioscurilor) basmul lui N. Filimon, Omul de piatră. 

Basmul este într-adevăr cel mai izbutit cu această temă. 
Ceea ce îl face superior, de pildă, variantei destul de 
asemănătoare a lui G. Cătană, este finalul cu acea poveste 
înăuntrul poveştii, care e de fapt reluarea a tot ceea ce 
cititorul ştie până atunci, însă, în clipa când interdicţia 
cuvântului nu se mai respectă, după fiecare lucru 
întâmplat şi spus, eroul se pietrifică: „Cum sfârşi Afin 
acreşte vorbe, se făcu de piatră până la genunchi. Boierii 
din divan, cum văzură această minune, se speriară. Afin 
începu iarăşi [...]. Zicând şi aceste cuvinte, Afin se făcu de 
piatră până la brâu. Împăratul şi împărăteasa, văzând 
nevinovăția lui Afin, începură a plânge şi a-l ruga să 
înceteze din povestire.” Însă eroul era de pe acum, 
sufleteşte, de piatră: „el nu voi, ci mersă înainte [...]. Cum 
sfârşi Afin această povestire, se făcu cu totul şi cu totul de 
piatră.” 

De fapt, împietrirea eroului este preţul plătit de om 
pentru ca povestea să poată exista. Transpunându-ne puţin 


25 Motivul este comun basmului Frumoasa din pădurea adormită, 
frecvent în apusul Europei. 
26 Ovidiu Bîrlea, loc. cit, vol. II. p. 185. 

în realitatea basmului, putem spune că dacă Afin n-ar fi 
spus împăratului şi curţii sale tot ce i se întâmplase, 
nimeni, şi deci nici noi n-am fi putut afla povestea. De 
aceea, ciudatul dialog din alt basm, între Tuliman, care 
împietreşte pe măsură ce povesteşte, şi fratele de cruce 
care încearcă să-l oprească, are un ton eroic: 

„— Taci, frate, nu mai spune, se ruga feciorul de 
împărat. Să rămâi încaltea zdravăn d-aci în sus. 

— Ba nu, oi spune mereu. 

Când ajunge la vorba femeii [...] se împietreşte Tuliman 
până la subţiori: 

— Taci, frate, nu mai spune, îi grăieşte feciorul 
lăcrămând, că te împietreşti de tot. 

— Şi dacă!” (Rădulescu-Codin, Tuliman.) 

Printre întâmplările petrecute în basmul Omul de piatră 
şi interzise de-a fi date în vileag, este şi zborul miraculos 
cu buşteanul ielelor. Alături de calul năzdrăvan alergând 
„ca vântul şi ca gândul”, buşteanul ielelor, amintind vag 
roţile lui lezechiel, este un vehicul în stare să înfrângă 
distanţa şi timpul. Cu el, eroii străbat într-o clipă o „cale de 
zece ani” şi ajung pe alt tărâm la fel de tineri ca în 
momentul plecării. Voinicul cel cu cartea în mână născut 
face un drum de trei ani, trei luni şi trei zile până la casa 
părintească, iar la întoarcere face împreună cu nişte 
balauri-lăutari acelaşi drum în mai puţin de o zi. Când 
voinicul îşi pierde căciula în timpul zborului, aceştia îi dau 
un răspuns cu totul neliniştitor: 

„— Stai, mă, să-mi iau căciula, că mi-a căzut din cap. 

— Ce stai dumneata de vorbeşti? Las-o încolo, la nevoile, 
căciula, că ea acum o fi cale de şase luni de departe...” 

Călătoria rămâne miracolul fundamental al lumii 
basmului. Voinicii străbat nouă mări şi nouă ţări, ajung la 
marginea lumii, se urcă în copacul cu vârful în cer, 
coboară sub pământ pe o frânghie de tei, şi totul cu graba 
pe care le-o dă conştiinţa faptului că marele lor duşman 
este timpul. 

Neputând anihila cronologia, omul şi-a făurit un timp 
veşnic înăuntrul poveştii, şi chiar prin simplul fapt de a 
povesti. Ca să fie sigur că rămâne cât mai departe de 
sfârşit, de moarte, omul a plasat timpul basmului „când 
făcea plopşorul pere şi răchita micşunele”, „când se luau 
de gât lupii cu mieii de se sărutau”, adică în timpul acelei 
frăţii universale de la originile lumii, când încă nu se 
dezbinaseră vietăţile pământului. 


RUXANDRA NICULESCU 

Basmele călătoriilor în timp 

Staţi pe loc, că nu ştiţi voi 
ce am aflat şi ce ştim noi: 
c-o veni vremea d-apoi 
d-o fi anul ca luna, 

luna 

ca săptămâna, 

săptămâna 

ca ziua, 

şi ziua ca ceasul scurt 

iar ceasul ca un minut. 


G. DEM. TEODORESCU, 
Poesii populare române 

TINEREŢE FĂRĂ BĂTRÂNEIE ŞI 
VIAŢĂ FARĂ DE MOARTE 


A fost odată ca niciodată; că de n-ar fi, nu s-ar mai povesti; de 
când făcea plopşorul pere şi răchita micşunele; de când se 
băteau urşii în coade; de când se luau de gât lupii cu mieii de se 
sărutau, înfrăţindu-se; de când se potcovea puricele la un picior 
cu nouăzeci şi nouă de oca de fier şi s-arunca în slava cerului de 
ne aducea poveşti. 


De când se scria musca pe părete. 
Mai mincinos cine nu crede. 


A fost odată un împărat mare şi o împărăteasă, amândoi tineri 
şi frumoşi, şi, voind să aibă copii, a făcut de mai multe ori tot ce 
trebuia să facă pentru aceasta; a umblat pe la vraci şi filosofi, ca 
să caute la stele şi să le ghicească dacă or să facă copii; dar în 
zadar. În sfârşit, auzind împăratul că este la un sat, aproape, un 
unchiaş dibaci, a trimis să-l cheme; dar el răspunse trimişilor că: 
cine are trebuinţă, să vie la dânsul. S-au sculat deci împăratul şi 
împărăteasa şi, luând cu dânşii vro câţiva boieri mari, ostaşi şi 
slujitori, s-au dus la unchiaş acasă. Unchiaşul, cum i-a văzut de 
departe, a ieşit să-i întâmpine şi totodată le-a zis: 

— Bine aţi venit sănătoşi; dar ce umbli, împărate, să afli? 
Dorinţa ce ai o să-ţi aducă întristare. 

— Eu nu am venit să te întreb asta, zise împăratul, ci, dacă ai 
ceva leacuri care să ne facă să avem copii, să-mi dai. 

— Am, răspunse unchiaşul; dar numai un copil o să faceţi. El 
o să fie Făt-Frumos şi drăgăstos, şi parte n-o să aveţi de el. 

Luând împăratul şi împărăteasa leacurile, s-au întors veseli la 
palat şi peste câteva zile împărăteasa s-a simţit însărcinată. 

Toată împărăţia şi toată curtea şi toţi slujitorii s-au veselit de 
această întâmplare. 

Mai-nainte însă de a veni ceasul naşterii, copilul se puse pe 
un plâns, de n-a putut nici un vraci să-l împace. Atunci împăratul 
a început să-i făgăduiască toate bunurile din lume, dar nici aşa 
n-a fost cu putinţă să-l facă să tacă. 

— Taci, dragul tatei, zicea împăratul, că ţi-oi da împărăţia 
cutare sau cutare; taci, fiule, că ţi-oi da de soţie pe cutare sau 
cutare fată de împărat, şi alte multe d-alde astea; în sfârşit, dacă 
văzu şi văzu că nu tace, îi mai zise: taci, fătul meu, că ţi-oi da 
Tinerețe fără bătrâneţe şi viaţă fără de moarte. 

Atunci, copilul tăcu şi se născu; iar slujitorii deteră în timpane 
şi în surle şi în toată împărăţia se ţinu veselie mare o săptămână 
întreagă. 

De ce creştea copilul, d-aceea se făcea mai isteţ şi mai 
îndrăzneţ. Îl deteră pe la şcoli şi filosofi, şi toate învăţăturile pe 
care alţi copii le învăţa într-un an, el le învăţa într-o lună, astfel 
încât împăratul murea şi învia de bucurie. Toată împărăţia se 
fălea că o să aibă un împărat înţelept şi procopsit ca Solomon 
împărat. De la o vreme încoace însă, nu ştiu ce avea, că era tot 
galeş, trist şi dus pe gânduri. Iar când fuse într-o zi, tocmai când 
copilul împlinea cincisprezece ani şi împăratul se afla la masă cu 
toţi boierii şi slujbaşii împărăției şi se chefuiau, se sculă Făt- 
Frumos şi zise: 

— Tată, a venit vremea să-mi dai ceea ce mi-ai făgăduit la 
naştere. 

Auzind aceasta, împăratul s-a întristat foarte şi i-a zis: 

— Dar bine, fiule, de unde pot eu să-ţi dau un astfel de lucru 
nemaiauzit? Şi dacă ţi-am făgăduit atunci, a fost numai ca să te 
împac. 

— Dacă tu, tată, nu poţi să-mi dai, apoi sunt nevoit să cutreier 
toată lumea până voi găsi făgăduinţa pentru care m-am născut. 

Atunci toţi boierii şi împăratul deteră în genunchi, cu 
rugăciune să nu părăsească împărăţia; fiindcă, ziceau boierii: 

— Tatăl tău de aci înainte e bătrân, şi o să te rădicăm pe tine 
în scaun, şi avem să-ţi aducem cea mai frumoasă împărăteasă de 
sub soare de soţie. 

Dar n-a fost putinţă să-l întoarcă din hotărârea sa, rămâind 
statornic ca o piatră în vorbele lui; iar tată-său, dacă văzu şi 

văzu, îi dete voie şi puse la cale să-i gătească de drum merinde 
şi tot ce-i trebuia. 

Apoi, Făt-Frumos se duse în grajdurile împărăteşti unde erau 
cei mai frumoşi armăsari din toată împărăţia, ca să-şi aleagă 
unul; dar, cum punea mâna şi apuca pe câte unul de coadă, îi 
trântea, şi astfel toţi caii căzură. În sfârşit, tocmai când era să 
iasă, îşi mai aruncă ochii o dată prin grajd şi, zărind într-un colţ 
un cal răpciugos şi bubos şi slab, se duce şi la dânsul; iar când 
puse mâna pe coada lui, el îşi întoarse capul şi zise: 

— Ce porunceşti, stăpâne? Mulţumesc lui Dumnezeu că mi-a 
ajutat să ajung ca să mai puie mâna pe mine un voinic. 

Şi înţepenindu-şi picioarele, rămase drept ca lumânarea. 
Atunci Făt-Frumos îi spuse ce avea de gând să facă şi calul îi 
zise: 

— Ca să ajungi la dorinţa ta, trebuie să ceri de la tată-tău 
paloşul, sulița, arcul, tolba cu săgețile şi hainele ce le purta el 
când era flăcău; iar pe mine să mă îngrijeşti cu însăţi mâna ta 
şase săptămâni şi orzul să mi-l dai fiert în lapte. 

Cerând împăratului lucrurile ce-l povăţuise calul, el a chemat 
pre vătaful curţii şi i-a dat poruncă ca să-i deschiză toate 
tronurile cu haine spre a-şi alege fiul său pe acelea care îi va 
plăcea. Făt-Frumos, după ce răscoli trei zile şi trei nopţi, găsi în 
sfârşit, în fundul unui tron vechi, armele şi hainele tătâne-său de 
când era flăcău, dar foarte ruginite. Se apucă însuşi cu mâna lui 
să le curețe de rugină şi, după şase săptămâni, izbuti a face să 
lucească armele ca oglinda. Totodată îngriji şi de cal, precum îi 
zisese el. Destulă muncă avu; dar fie, că izbuti. 

Când auzi calul de la Făt-Frumos că hainele şi armele sunt 
bine curățate şi pregătite, odată se scutură şi el, şi toate bubele 
şi răpciuga căzură de pe dânsul şi rămase întocmai cum îl fătase 
mă-sa, un cal gras, trupeş şi cu patru aripi; văzându-l Făt- 
Frumos astfel, îi zise: 

— De azi în trei zile plecăm. 

— Să trăieşti, stăpâne; sunt gata chiar azi, de porunceşti, îi 
răspunse calul. 

A treia zi de dimineaţă, toată curtea şi toată împărăţia era 
plină de jale. Făt-Frumos, îmbrăcat ca un viteaz, cu paloşul în 
mână, călare pe calul ce-şi alesese, îşi luă ziua bună de la 
împăratul, de la împărăteasa, de la toţi boierii cei mari şi cei 
mici, de la ostaşi şi de la toţi slujitorii curţii, care, cu lacrămile 

în ochi, îl rugau să se lase de a face călătoria aceasta, ca nu care 
cumva să meargă la pieirea capului său; dar el, dând pinteni 
calului, ieşi pe poartă ca vântul, şi după dânsul carăle cu 
merinde, cu bani şi vreo două sute de ostaşi, pe care-i orânduise 
împăratul ca să-l însoţească. 

După ce trecu afară de împărăţia tatălui său şi ajunse în 
pustietate, Făt-Frumos îşi împărţi toată avuţia pe la ostaşi şi, 
luându-şi ziua bună, îi trimise înapoi, oprindu-şi pentru dânsul 
merinde numai cât a putut duce calul. Şi apucând calea către 
răsărit, s-a dus, s-a dus, s-a dus, trei zile şi trei nopţi, până ce 
ajunse la o câmpie întinsă, unde era o mulţime de oase de 
oameni. 

Stând să se odihnească, îi zise calul: 

— Să ştii, stăpâne, că aici suntem pe moşia unei Gheonoaie, 
care e atât de rea, încât nimeni nu calcă pe moşia ei, fără să fie 
omorât. A fost şi ea femeie ca toate femeile, dar blestemul 
părinţilor pe care nu-i asculta, ci îi tot necăjea, a făcut-o să fie 
Gheonoaie; în clipa aceasta este cu copiii ei, dar mâine, în 
pădurea ce o vezi, o s-o întâlnim venind să te prăpădească; e 
grozavă de mare: dară să nu te sperii, ci să fii gata cu arcul ca 
să o săgetezi, iar paloşul şi sulița să le ţii la îndemână, ca să te 
slujeşti cu dânsele când va fi de trebuinţă. 

Se deteră spre odihnă; dar pândea când unul când altul. 

A doua zi, când se revărsa zorile, ei se pregăteau să treacă 
pădurea. Făt-Frumos înşelă şi înfrână calul, şi chinga o strânse 
mai mult decât altă dată, şi porni; când, auzi o ciocănitură 
groaznică. Atunci calul îi zise: 

— Ţine-te, stăpâne, gata, că iată se apropie Gheonoaia. 

Şi când venea ea, nene, dobora copacii: aşa de iute mergea; 
iar calul se urcă ca vântul până cam dasupra ei şi Făt-Frumos îi 
luă un picior cu săgeata şi, când era gata a o lovi cu a doua 
săgeată, strigă ea: 

— Stăi, Făt-Frumos, că nu-ţi fac nimic! 

Şi văzând că nu o crede, îi dete înscris cu sângele său. 

— Să-ţi trăiască calul, Făt-Frumos, îi mai zise ea, ca un 
năzdrăvan ce este, căci de nu era el, te mâncam fript; acum însă 
m-ai mâncat tu pe mine; să ştii că până azi nici un muritor n-a 
cutezat să calce hotarele mele până aicea; câţiva nebuni care s- 
au încumes a o face d-abia au ajuns până în câmpia unde ai 
văzut oasele cele multe. 

Se duseră acasă la dânsa, unde Gheonoaia ospătă pe Făt- 
Frumos, şi-l omeni ca p-un călător. Dar pe când se aflau la masă 
şi se chefuiau, iară Gheonoaia gemea de durere, deodată el îi 
scoase piciorul pe care îl păstra în traistă, i-l puse la loc şi 
îndată se vindecă. Gheonoaia, de bucurie, tinu masă trei zile d-a 
rândul şi ruga pe Făt-Frumos să-şi aleagă de soţie pe una din 
cele trei fete ce avea, frumoase ca nişte zâne; el însă nu voi, ci îi 
spuse curat ce căuta; atunci ea îi zise: 

— Cu calul care îl ai şi cu vitejia ta, crez că ai să izbuteşti. 

După trei zile, se pregătiră de drum şi porni. Merse Făt- 
Frumos. Merse şi iar merse, cale lungă şi mai lungă; dară 
când fu de trecu peste hotarele Gheonoaiei, dete de o 
câmpie frumoasă, pe de o parte cu iarba înflorită, iar pe de 
altă parte pârlită. Atunci, el întrebă pe cal: 

— De ce este iarba pârlită? 

Şi calul îi răspunse: 

— Aici suntem pe moşia unei Scorpii, soră cu Gheonoaia; 
de rele ce sunt, nu pot să trăiască la un loc; blestemul 
părinţilor le-a ajuns şi d-aia s-au făcut lighioi, aşa precum 
le vezi; vrăjmăşia lor e groaznică, nevoie de cap, vor să-şi 
răpească una de la alta pământ; când Scorpia este necăjită 
rău, varsă foc şi smoală; se vede că a avut vro ceartă cu 
soră-sa, şi viind s-o gonească de pe tărâmul ei, a pârlit 
iarba pe unde a trecut; ea este mai rea decât soră-sa şi are 
trei capete. Să ne odihnim puţin, stăpâne, şi mâine dis-de- 
dimineaţă să fim gata. 

A doua zi se pregătiră, ca şi când ajunsese la Gheonoaie 
şi porniră. Când, auziră un urlet şi o vâjietură, cum nu mai 
auziseră ei până atunci. 

— Fii gata, stăpâne, că iată se apropie zgripsoroaica de 
Scorpie. 

Scorpia, cu o falcă în cer şi cu alta în pământ şi vărsând 
flăcări, se apropia ca vântul de iute; iară calul se urcă 
repede ca săgeata până cam deasupra şi se lăsă asupra ei 
cam pe deoparte. Făt-Frumos o săgetă şi îi zbură un cap; 
când era să-i mai ia un cap, Scorpia se rugă cu lacrămi ca 
să o ierte, că nu-i face nimic; şi, ca să-l încredinţeze, îi dete 

înscris cu sângele ei. Scorpia ospătă pe Făt-Frumos şi mai 
şi decât Gheonoaia; iară el îi dete şi dânsei înapoi capul ce 
i-l luase cu săgeata, carele se lipi îndată cum îl puse la loc, 
şi după trei zile plecară mai departe. 

Trecând şi peste hotarele Scorpiei, se duseră, se duseră, 
şi iară se mai duseră, până ce ajunseră la un câmp numai 
de flori şi unde era numai primăvară; fiecare floare era cu 
deosebire de mândră şi cu un miros dulce de te îmbăta; 
trăgea un vântişor care abia adia. Aicea stătură ca să se 
odihnească, iară calul îi zise: 

— Trecurăm cum trecurăm până aici, stăpâne; mai avem 
un hop: avem să dăm peste o primejdie mare; şi, dacă ne-o 
ajuta Dumnezeu să scăpăm şi de dânsa, apoi suntem 
voinici. Mai-nainte de aci este palatul unde locuieşte 
Tinerețe fără bătrâneţe şi viaţă fără de moarte. Această 
casă este încongiurată cu o pădure deasă şi înaltă, unde 
stau toate fiarele cele mai sălbatice din lume; ziua şi 
noaptea păzesc cu neadormire şi sunt multe foarte; cu 
dânsele nu este chip de a te bate; şi ca să trecem prin 
pădure e peste poate; noi însă să ne silim, dac-om putea, 
să sărim pe dasupra. 

După ce se odihniră vreo două zile, se pregătiră iarăşi; atunci 
calul, ţinându-şi răsuflarea, zise: 

— Stăpâne, strânge chinga cât poţi de mult, şi, încălecând, să 
te ţii bine şi în scări, şi de coama mea; picioarele să le ţii lipite 
pe lângă supţioara mea, ca să nu mă zăticneşti în zborul meu. 

Se urcă, făcu probă, şi într-un minut fu aproape de pădure. 

— Stăpâne, mai zise calul, acum e timpul când se dă de 
mâncare fiarălor pădurii şi sunt adunate toate în curte; să 
trecem. 

— Să trecem, răspunse Făt-Frumos, şi Dumnezeu să se îndure 
de noi. 

Se urcară în sus şi văzură palatul strălucind astfel, de la soare 
te puteai uita, dar la dânsul ba. Trecură pe dasupra pădurii şi, 
tocmai când erau să se lase în jos la scara palatului, d-abia, d- 
abia atinse cu piciorul vârful unui copac şi dodată toată pădurea 
se puse în mişcare; urlau dobitoacele, de ţi se făcea părul 
măciucă pe cap. Se grăbiră de se lăsară în jos; şi de nu era 

doamna palatului afară, dând demâncare puilor ei (căci aşa 
numea ea lighioanele din pădure), îi prăpădea negreşit. 

Mai mult de bucurie că au venit, îi scăpă ea; căci nu mai 
văzuse până atunci suflet de om pe la dânsa. Opri pe dobitoace, 
le îmblânzi şi le trimise la locul lor. Stăpâna era o zână naltă, 
supţirică şi drăgălaşă şi frumoasă, nevoie mare! Cum o văzu Făt- 
Frumos, rămase încremenit. Dară ea, uitându-se cu milă la 
dânsul, îi zise: 

— Bine ai venit, Făt-Frumos! Ce cauţi pe aici? 

— Căutăm, zise el, Tinerețe fără bătrâneţe şi viață fără de 
moarte. 

— Dacă căutaţi ceea ce ziseşi, aci este. 

Atunci descălică şi intră în palat. Acolo găsi încă două femei, 
una ca alta de tinere; erau surorile cele mai mari. El începu să 
mulţumească zânei pentru că l-a scăpat de primejdie; iară ele, 
de bucurie, gătiră o cină plăcută şi numai în vase de aur. Calului 
îi dete drumul să pască pe unde va voi dânsul; pe urmă îi făcură 
cunoscuţi tuturor lighioanelor, de puteau umbla în tihnă prin 
pădure. 

Femeile îl rugară să locuiască de aci înainte cu dânsele, căci 
ziceau că li se urâse, şezând tot singurele; iară el nu aşteptă să-i 
mai zică o dată, ci primi cu toată mulţumirea, ca unul ce aceea 
şi căuta. 

Încet, încet, se deprinseră unii cu alţii, îşi spuse istoria şi ce 
păţi până să ajungă la dânsele, şi nu după multă vreme se şi 
însoţi cu fata cea mai mică. La însoţirea lor, stăpânele casei îi 
deteră voie să meargă prin toate locurile de primprejur, pe unde 
va voi; numai pe o vale, pe care i-o şi arătară, îi ziseră să nu 
meargă, căci nu va fi bine de el; şi-i şi spuseră că acea vale se 
numea Valea Plângerii. 

Petrecu acolo vreme uitată, fără a prinde de veste, fiindcă 
rămăsese tot aşa de tânăr, ca şi când venise. Trecea prin 
pădure, fără să-l doară măcar capul. Se desfăta în palaturile cele 
aurite, trăia în pace şi în linişte cu soţia şi cumnatele sale, se 
bucura de frumuseţea florilor şi de dulceaţa şi curăţenia aerului, 
ca un fericit. leşea adesea la vânătoare; dar, într-o zi, se luă 
după un iepure, dete o săgeată, dete două şi nu-l nimeri; 
supărat, alergă după el şi dete şi cu a treia săgeată, cu care îl şi 
nimeri; dară nefericitul, în învălmăşeală, nu băgase de seamă 
că, alergând după iepure, trecuse în Valea Plângerii. 

Luând iepurile, se întorcea acasă; când, ce să vezi d-ta? 
deodată îl apucă un dor de tată-său şi de mumă-sa. Nu cuteză să 
spuie femeilor măiestre; dară ele îl cunoscură după întristarea şi 
neodihna ce vedea într-însul. 

— Ai trecut, nefericitule, în Valea Plângerii! îi ziseră ele, cu 
totul speriate. 

— Am trecut, dragele mele, fără ca să fi voit să fac astă 
neghiobie; şi acum mă topesc d-a-n picioarele de dorul părinţilor 
mei, însă şi de voi nu mă îndur ca să vă părăsesc. Sunt de mai 
multe zile cu voi şi n-am să mă plâng de nici o mâhnire. Mă voi 
duce dară să-mi mai văz o dată părinţii şi apoi m-oi întoarce, ca 
să nu mă mai duc niciodată. 

— Nu ne părăsi, iubitule; părinţii tăi nu mai trăiesc de sute de 
ani, şi chiar tu, ducându-te, ne temem că nu te vei mai întoarce; 
rămâi cu noi, căci ne zice gândul că vei pieri. 

Toate rugăciunile celor trei femei, precum şi ale calului, n-au 
fost în stare să-i potolească dorul părinţilor, care-l usca pe d-a- 
ntregul. În cele mai de pe urmă, calul îi zise: 

— Dacă nu vrei să mă asculţi, stăpâne, orice ţi se va întâmpla, 
să ştii că numai tu eşti de vină. Am să-ţi spui o vorbă şi, dacă vei 
primi tocmeala mea, te duc înapoi. 

— Primesc, zise el cu toată mulţumirea, spune-o! 

— Cum vom ajunge la palatul tatălui tău, să te las jos şi eu să 
mă întorc, de vei voi să rămâi măcar un ceas. 

— Aşa să fie, zise el. 

Se pregătiră de plecare, se îmbrăţişară cu femeile şi, după ce- 
şi luară ziua bună unul de la altul, porni, lăsându-le suspinând şi 
cu lăcrămile în ochi. Ajunseră în locurile unde era moşia 
Scorpiei; acolo găsiră oraşe; pădurile se schimbaseră în câmpii; 
întrebă pre unii şi pre alţii despre Scorpie şi locuinţa ei; dar îi 
răspunseră că bunii lor auziseră de la străbunii lor povestindu- 
se de asemenea fleacuri. 

— Cum se poate una ca asta? le zicea Făt-Frumos, mai 
alaltăieri am trecut pe aici; şi spunea tot ce ştia. 

Locuitorii râdeau de dânsul, ca de unul ce aiurează sau 
visează deştept, iară el, supărat, plecă înainte, fără a băga de 
seamă că barba şi părul îi albise. 

Ajungând la moşia Gheonoaiei, făcu întrebări ca şi la moşia 
Scorpiei, şi primi asemenea răspunsuri. Nu se putea domiri el: 
cum de în câteva zile s-au schimbat astfel lucrurile? Şi iarăşi 

supărat, plecă cu barba albă până la brâu, simțind că îi cam 
tremurau picioarele, şi ajunse la împărăţia tătâne-său. Aici alţi 
oameni, alte oraşe, şi cele vechi erau schimbate de nu le mai 
cunoştea. În cele mai de pe urmă, ajunse la palaturile în care se 
născuse. Cum se dete jos, calul îi sărută mâna şi îi zise: 

— Rămâi sănătos, stăpâne, că eu mă întorc de unde am 
plecat. Dacă pofteşti să mergi şi d-ta, încalecă îndată şi aidem! 

— Du-te sănătos, că şi eu nădăjduiesc să mă întorc peste 
curând. 

Calul plecă ca săgeata de iute. 

Văzând palaturile dărămate şi cu buruieni crescute pe 
dânsele, ofta şi, cu lacrămi în ochi, căta să-şi aducă aminte cât 
erau odată de luminate aste palaturi şi cum şi-a petrecut 
copilăria în ele; ocoli de vreo două-trei ori, cercetând fiecare 
cămară, fiecare colţuleţ ce-i aducea aminte cele trecute; grajdul 
în care găsise calul; se pogori apoi în pivniţă, gârliciul căreia se 
astupase de dărămăturile căzute. 

Căutând într-o parte şi în alta, cu barba albă până la genuchi, 
ridicându-şi pleoapele ochilor cu mâinile şi abia umblând, nu 
găsi decât un tron odorogit; îl deschise, dară în el nimic nu găsi: 
ridică capacul chichiţei, şi un glas slăbănogit îi zise: 

— Bine ai venit, că de mai întârziai, şi eu mă prăpădeam. 

O palmă îi trase Moartea lui, care se uscase de se făcuse 
cârlig în chichiţă, şi căzu mort, şi îndată se şi făcu ţărână. 

Iar eu încălecai p-o şea şi vă spusei dumneavoastră aşa. 


Povestit de tata, şezător în Bucureşti, 
mahal. Udricani, între 1833- 

1844. Publicat pentru prima oară 

în „Țăranul român”, nr. 11 din 1862. 


PETRE ISPIRESCU 
Legende sau basmele românilor, 1872. 

VOINICUL CEL CU CARTEA ÎN 
MÂNĂ NĂSCUT 


A fost odată ca niciodată etc. 

A fost odată o babă şi un unchiaş. Ei până la vreme de 
bătrâneţe nu avură nici un copil. Ce nu făcură? Ce nu dreseră? 
Şi ca să aibă şi ei măcar o miarţă de copil, nicicât. Ba merseră 
pe la descântătorese, ba pe la meşteri vrăjitori, ba pe la cititori 
de stele şi ca să rămâie baba grea, nici gând n-avea. 

Ajunşi la vreme de bătrâneţe, începură a se îngrijura. 

— Ce ne facem noi, babo, zise într-o zi unchiaşul, de vom 
ajunge niscaiva zile de neputinţă ori de nevoie? Tu ştii că am 
făcut tot ce mi-a stat prin putinţă, şi ca să ne dea Dumnezeu şi 
nouă un copilaş, care să fie toiagul bătrâneţelor noastre, nu s-a 
îndurat. 

— De! unchiaş, cine e de vină? Tu ştii că am umblat şi cruciş 
şi curmeziş pe la meşterese, pe la vraci, am făcut tot ce m-au 
învăţat unii şi alţii, şi ca să avem şi noi o mângâiere pentru 
pârdalnicele de bătrâneţe, că grele mai sunt! a fost peste poate. 

— Ia, să apucăm noi doi în două părţi, să ne ducem unde ne-o 
lumina Dumnezeu, căci tot degeaba stăm noi la un loc, amândoi, 
două nevoi. 

— Să ne despărţim, unchiaş, dacă tu aşa găseşti de cuviinţă. 
Dară bine, cine să ne închiză ochii în ceasul cel de pe urmă? 

— Că bine zici tu, babo; stăi dară; ia să iei tu basmaua mea 
care am avut-o în ziua de cununie şi eu ştergarul cel vărgăţel ce 
mi-ai adus de zestre. In toate zilele să ne uităm la dânsele; şi 
când vom vedea pe ele câte trei picături de sânge, să ne 
întoarcem acasă. Acesta să fie semnul că moartea s-a apropiat 
de unul din noi. 

— Aşa să facem, unchiaş. 

Cum ziseră şi făcură. Se gătiră de drum, îşi luară fiecare 
desăguţa d-a umeri, în care baba puse pe fund basmaua 
bărbatului ei, iară unchiaşul ştergarul cel vărgăţel al neveste- 
sei, şi apucară unul spre răsărit, iară altul spre apus. 

Nouă zile şi nouă nopţi se duseră, se duseră, şi iară se duseră. 
Întrebară şi pe bun şi pe rău, pe mare şi pe mic, ce ar face ei ca 
să poată avea un copil. Ceea ce le spuseră să facă ei răspunseră 
că au tot făcut, dară în deşert. Ei căutau să le spuie cineva 
altceva, ce nu ştiau ei, dară nu-şi găsiseră omul. 

A zecea zi sculându-se unchiaşul, ieşi afară să se spele, ca să 
pornească la drum mai departe. Când luă ştergarul să se 
şteargă pe ochi, ce să vază? Trei picături de sânge pe dânsul. 

El îşi zise: „Trebuie să mă întorc acasă, căci Dumnezeu ştie ce 
va fi păţit baba mea”. 

Întinse unchiaşul la drum. Nu mai căuta nici de mâncare, nici 
de odihnă, şi se întoarse acasă cum plecase. 

— Ce ţi s-a întâmplat, babo? zise el, cum îşi văzu jumătatea. 

— Ce să mi se întâmple, unchiaş? Iacă eu îmi căutam de cale 
şi întrebam în dreapta şi în stânga, rugându-mă de toţi să mă 
înveţe ceva ca să putem avea un copil. Dară întrebările şi 
rugăciunile mele le făceam în sec, căci îmi răceam gura de 
surda. 

Şi tot mergând înainte, am ajuns într-o pădure mare, mare, 
fără seamăn, şi m-am rătăcit prin bungetul acelei păduri, de nu 
mai ştiam pe unde să ies la oameni. 

Când, odată văz înaintea mea un moş, fleoş de bătrân, uitat 
de moarte şi de Dumnezeu. Eu îi spui după ce umblu şi cum m- 
am rătăcit. Moşul, încărcat de zile cum era, se puse jos, stă de 
vorbă cu mine şi, cu un grai blajin, îmi arată drumul pe unde să 
ies acasă, şi îmi zice să mă întorc, căci râvna noastră a ascultat- 
o Dumnezeu. 

— Şi ăsta a fost semnul de pe ştergarul meu? 

— Se vede că ăsta. 

Atunci şi ei se hotărâră ca să nu se mai desparţă şi să rămâie 
să-şi mănânce amarul împreună. 

Nu trecu mult după asta, şi baba spuse unchiaşului că se 
simte îngreoată. 

Aoleo! Unde era Dumnezeu să vază bucuria unchiaşului când 
auzi d-o asemenea veste bună! Umbla de colo până colo de 
bucurie şi nu mai ştia pe ce să puie mâna şi ce să facă. 

Şi aşa trecură zilele una după alta şi până la nouă luni, când 
baba, cu ajutorul Maicii Domnului, născu un dolofan de copil, de 
drăguleţ, şi cu o carte în mână. 

A treia seară când veniră ursitoarele, se întâmplă ca 
unchiaşul să fie deştept. Pe dânsul, vezi, nu-l mai prindea 
somnul de bucurie, şi de trei zile nu-i mai dase ochii în gene, tot 
umblând pe lângă babă ca s-o îngrijească şi s-o caute la boală. D- 
aia şi când veniră ursitoarele, el nu dormea, ci sta stârcit într-un 
colţ, ca şi când ar fi fost Matracuca, sora doamnei. 

Când începură ursitoarele să ursească, el se făcu numai 
urechi şi auzi tot. 

Cea mai mare din ursitoare zise: 

— Acest copil are să fie un Făt-Frumos, şi are să ajungă 
bogat. 

Cea mijlocie zise: 

— Pe acest copil, când va fi el de doisprezece ani, are să-l 
răpească duhurile rele. 

Cea mică zise: 

— Dacă va scăpa de duhurile rele, acest copil are să ajungă 
împărat. 

Atâta îi trebui unchiaşului să auză, ca să-i dea un cuţit ascuţit 
prin inimă. EL, vezi, nu se împăca cu ceea ce zisese ursitoarea d- 
a doua. O grijă mare îl cuprinse, şi de pe acum chiar, începu a 
plănui cum să facă să-şi scape copilaşul de un asemenea rău. 

Până una, alta, copilul creştea, asculta pe părinţi şi cartea cu 
care se născuse din mâini n-o lăsa. Cetea, cetea mereu pe dânsa 
şi învăţa, de se mira toată lumea de silinţa şi învăţătura 
dânsului. 

Când se făcu ca de nouă ani, ştia câte în lună şi în soare. El 
însuşi ajunsese să fie o carte, şi toţi megiaşii veneau la dânsul şi- 
l] întrebau despre păsurile lor. 

Unchiaşul se bucura, nu se bucura de fiul său, dară baba ştiu 
că nu mai putea de bucurie, văzându-l şi frumos, şi cu atâta 
procopseală într-însul. Unchiaşul, vezi, era cu cuiul la inimă; ştia 
el ce ştia, dară la nimeni nu spunea. 

Băiatul de ce creştea, d-aia se făcea mai frumos şi mai 
învăţat. Tot satul îl cinstea şi îl asculta ca pe cine ştie cine; iară 
unchiaşul, de ce trecea timpul, d-aia se întrista. 

Când era aproape de a împlini băiatul doisprezece ani, nu mai 
putu unchiaşul să ţie, trebui să răsufle. 

46 


El găsi de cuviinţă să spuie şi alor săi ceea ce era să se 
întâmple fiului lor. Şi astfel, într-o seară, când stau cu toţii la foc 
şi povesteau şi verzi şi uscate, ca să le treacă timpul, unchiaşul 
se apucă de spuse tot ce auzise de la ursitoare. 

P-aci, p-aci era să moară baba, muma băiatului, de întristare, 
când auzi unele ca acele; săriră însă unchiaşul şi fiul său, o 
stropiră cu apă, şi d-abia, d-abia o mai înviorară. Iară băiatul se 
puse pe gânduri. 

Şi mai plănui el ce mai plănui, până ce, după câteva zile, 
spuse tatălui său ceea ce izvodise el să facă. Tată-său, carele 
asculta la gura lui ca la o carte, se duse numaidecât prin sat şi 
dete gură la toţi megiaşii că în seara cutare şi cutare, adecă 
când era să împlinească fiu-său doisprezece ani, ei să se adune 
toţi cu totul la biserică, ca să facă rugăciune pentru fiul său, 
spre a-l scăpa de duhurile cele rele. Vorbi şi cu moş popa şi toţi 
cu totul se făgăduiră că va împlini cererea unchiaşului. Şi aşa şi 
făcură. 

În seara aceea, când era băiatul unchiaşului să împlinească 
doisprezece ani, toţi oamenii din sat, bărbaţi, femei şi copii, 
împreună cu moş popa, se adunară la biserică pentru rugăciune. 
Şi viind moşul cu baba şi cu fiul lor, tot cu cartea în mână, 
megiaşii îi băgară la mijloc, şi rugăciunile începură. Se rugară 
ce se rugară, când deodată se pomeniră că se umple biserica de 
o ceaţă groasă. Atunci căzură cu toţii în genuche şi scoaseră 
nişte rugăciuni fierbinţi, de ar fi muiat inima nu ştiu cărui duh 
rău. Ceaţa se risipi şi ei rămaseră teferi. 

A doua seară, când erau la rugăciune, tot pe acea vreme, 
unde se pomeniră că se umple biserica de şoareci, de lilieci şi de 
bufniţe, şi începură a chiţăi, de colo până colo prin biserică, a se 
sui pe oameni şi a-i ciupi de pe unde apuca. 

Toţi se speriară, până şi chiar moş popa. Atunci băiatul 
unchiaşului, cu cartea în mână, căzu în genunchi şi începu a se 
ruga cu foc. Aşa făcură şi unchiaşul şi moş popa, şi toţi megiaşii 
care se aflau în biserică. Şoarecii şi toate lighioanele acelea 
pieriră. 

A treia seară dacă se adunară şi se puseră la rugă, se rugară, 
se rugară, până ce către miezul nopţii odată începu a se 
cutremura biserica şi se auziră nişte pocnete şi tunete, bubuituri 
şi duduituri îngrozitoare, ca de tunet. Căzură şi de astă dată în 
genunchi, se rugară şi de astă dată cu toată credinţa în 

Dumnezeu. Însă, ce să vedeţi d-voastră? Tocmai în toiul 
rugăciunei, unde se cobori un călugăr din turnul bisericii, apucă 
pe băiatul unchiaşului de subţiori, îl răpeşte din mijlocul lor şi se 
înalţă cu dânsul în sus. N-apucară oamenii să bage bine de 
seamă, şi pieriră din ochii lor ca o nălucă. Ba că o fi rămas prin 
turn, ba că o fi pe după biserică, ba că o fi pe colo, ba pe 
dincolo. Aşi! El s-a dus cu călugărul ce-l răpise, şi dus a fost. 

Toţi rămaseră ca căzuţi din cer de spaimă, dar unchiaşul şi 
baba, mai cu asupra. După ce se mai astâmpărară din spaimă, şi 
după ce biserica se linişti, oamenii ieşiră şi se duse fiecare într- 
ale sale. 

Fiul unchiaşului, deşi răpit de călugăr, dară cartea din mână 
n-o lăsa. Citea mereu şi în gura mare; iară când fu de ajunse pe 
la mijlocul cărţii, călugărul nu-l mai putea ţine. Vru să-i 
smucească cartea din mână; dară băiatul o ţinea vârtos. 
Luptându-se cu băiatul prin văzduh ca să-i ia cartea, călugărul îl 
scăpă, şi fiul unchiaşului căzu într-o prăpastie adâncă. 

Dumnezeu ştie cât a rămas el acolo, până s-a dezmeticit din 
ameţeala ce-i veni căzând. Când se pomeni, el era tot cu cartea 
în mână. Mulţumi Domnului că l-a scos din mâna duhurilor rele 
şi că este viu; dară alt necaz acum! nu ştia unde se află. Se 
scoală el d-acolo, şi o porneşte la drum. Şi aide, şi aide până ce 
d-abia ieşi din prăpastie. Apoi o luă într-acolo unde mila 
Domnului l-o duce. Şi apucând spre soare-scapătă, se duse, se 
duse, zi de vară până-n seară, fără să dea de vrun sat şi fără să 
vază pui de om; şi mai mergând ce mai merse, dete de un copaci 
şi mase acolo. Nemâncat şi nebăut nu putea să doarmă. Şi 
luptându-se cu foamea, cu setea şi cu nesomnul, se socotea unde 
s-ar duce, ca să iasă la lume. A doua zi o apucă iarăşi spre soare- 
scapătă, după cum plănuia el, până ce dete peste nişte grămezi 
de căpăţâni şi oase de oameni. 

Şi apucându-l nişte răcori reci de frică, începu a citi pe 
cărticica lui, şi înlătură oarecum groaza ce sta gata să-l 
cuprinză. Îşi luă deci inima în dinţi şi porni înainte; de ce 
mergea mai nainte, d-aceea grămezile de oase de om se 
înmulţeau. El se făcu că nu le bagă de seamă, şi tot înainte 
mergea, până ce ajunse la un oraş mare, din care numai 
dărâmături rămăsese. Prea puţine ziduri mai erau în picioare. Şi 
mai merse ce mai merse, şi dete de nişte palaturi foarte 
frumoase. 

48 


Acolo dacă ajunse, bătu în poartă. El cugetă să ceară ceva 
demâncare, că nu mâncase nu ştiu de câte zile, şi să-l lase să 
mâie acolo, că era vreme de când nu se odihnise ca lumea. Dară 
nu-i răspunse nimeni. 

Mai bătu o dată. Dar ca să răspunză cineva, ba. 

În sfârşit, bătu şi a treia oară; dară niţel mai tăricel. De astă 
dată se auzi un glas piţigăiat dinlăuntru că-l întreabă: 

— Cine este? 

El răspunse că este om ca toţi oamenii, şi cere să-l 
găzduiască. 

Dacă îi deschise portiţa, ce credeţi că mi-ţi văzu? O umbră de 
om, un bătrân cu barba până la genunchi, slab şi pipirnicit şi 
cocoşat, de parcă mânca numai vinerea. El se cruci când văzu 
pe Făt-Frumos, şi-i spuse că n-a văzut om de când era 
copilandru. Acest bătrân era portarul curţii, şi lăsat acolo să 
păzească palatul până s-o găsi cineva care să desfacă făcutul 
locului aceluia. 

Dacă intră Făt-Frumos înăuntru, bătrânul îi puse o masă 
curată, şi pe masă nişte pâine albă ca zăpada şi nişte legumă 
bună de mâncare, însă gătită fără multe meşteşuguri. 

Băiatul îmbuca lupeşte, căci nici el nu mai ştia de când nu 
mâncase. După ce mâncă şi se sătură, se puse la vorbă cu 
unchiaşul. 

— Bine, tătuţule, ca ce să fie asta, de n-am întâlnit eu, cale de 
atâtea zile de când viu, nici un sufleţel de om p-aici pe la voi, 
fără numai grămezi, grămezi de oase de oameni, risipite colea şi 
colea? Ş-apoi şi aici la palaturile acestea, numai pe tine te 
găsesc cu sufletul în oase, încolo parcă ar fi în împărăţia morţii? 

— Ei, tătişorule, povestea împărăției acesteia este mare. Eu 
ţi-oi spune o câtinică din ea. Să vezi dumneata, nepoţelu 
moşului, această împărăție a fost şi ea odată mare şi puternică. 
Împăratul şi împărăteasa locului n-aveau copii. Ei, în loc să se 
roage lui Dumnezeu ca să le dea un moştenitor, se apucară să 
umble cu farmece. Umblară ei ce umblară, şi dete peste un 
fermecător meşter. 

Acesta nu ştiu ce făcu, nu ştiu ce drese, că numai iată că 
împărăteasa rămâne grea, şi după nouă luni născu o fată mai 
frumoasă decât nu ştiu care zână din cer. Ea trăieşte şi acum. 
Este atât de frumoasă, încât s-o vezi şi să n-o uiţi în toată viaţa 
ta. 

La trei zile când veniră ursitoarele, o ursiră ca ea să nu se 
poată mărita până ce nu se va găsi cineva care să petreacă o 
noapte în cămara ei şi să scape teafăr. Pasămite Dumnezeu 
pedepsea pe copil pentru păcatul părinţilor. Nu numai atât, dară 
ursitoarele întinse pedeapsa aceasta şi asupra împărăției. Ele 
zise că din ziua când va veni cel dintâi peţitor şi nu va izbuti să 
scape, toate oraşele şi toate satele să se dărâme precum le-ai 
văzut şi tu, şi toţi oamenii să putrezească, să le rămâie numai 
oasele. Aceasta ca să îngrozească pe juni, ca să nu vie în petit. 
Vezi d-ta, şi fermecătorul acela care a făcut pe împărăteasă să 
nască, fu pedepsit, căci umbra lui este care vine noaptea de 
munceşte şi chinuieşte pe bieţii tineri care se încumet a 
rămânea în cămara domniţei. 

Mulţi tineri s-au încumes până acum a face cercare şi toţi au 
pierit. 

Auzind unele ca acestea Făt-Frumos, zise portarului că ar dori 
să vază şi el pe fata de împărat. 

— Fugi d-acolo, tătişorule, nu-ţi mai băga sufletul în păcat. 
Fă-ţi cruce şi te depărtează de locurile acestea, ca să nu-ţi pierzi 
viaţa. Păcat de tinereţile tale. 

„Fie! îşi zise băiatul, gândindu-se la cele ce păţise până acum, 
tot n-am eu la ce mai trăi singur prin pustietăţile acestea”, şi 
stărui ca să-l ducă în cămara domniţei. 

Portarul, dacă văzu că nu este chip să-l oprească de a merge, 
îl duse la fata împăratului. Ei, cum se văzură, se şi plăcură. Se 
vede că ei erau făcuţi unul pentru altul. Şi de unde să nu fie aşa! 

Biată fata împăratului ar fi dorit să rămâie în noaptea aceea 
băiatul în cămara ei; dară îi era milă de tinereţile lui, cum de să 
se prăpădească o aşa bunătate de june. 

Şi împreună cu portarul mai cercă încă o dată să-l facă a nu 
rămânea. Dară fu peste poate; căci Făt-Frumos era de aceia 
care, când îşi pune în gând să facă ceva, nici dracul nu i-o scoate 
din cap. 

Şi aşa, cum veni seara, el se duse cu cărticica lui în mână şi 
stătu în priveghere. Ce făcu el ce nu făcu, că văzu albul zilei. A 
doua zi îl găsiră tot cu cartea în mână, şi searbăd, şi galben ca 
turta de ceară, de pare că muncise cine ştie la ce lucruri grele, 
şi cine ştie câte nopţi nemâncat şi nebăut. 

Se deşteptă şi fata de unde dormea ea, şi cum îl văzu în carne 
şi în oase, îi zise: 

— Tu să fii soţul meu. 

Atunci o dată, ca din senin, începură a învia oamenii de prin 
oraşe şi de prin sate, slugile de prin curte, şi toate câte erau cu 
suflet, în ziua când veni cel dintâi peţitor, începu să mişte şi să 
se scoale ca dintr-un somn adânc. Oamenii începură la lucrul 
lor, oştirea a da în tâmpine şi în surle, şi a veni la curtea 
împărătească să se închine cu slujba. De unde până aci era 
tăcere, moarte, acum te asurzeau strigătele şi zgomotul ce făcea 
mulţimea de oameni şi de argaţi, mergând fiecare la lucrul său. 

Portarul se buimăcise la cele ce vedea. Nu ştia încotro să-şi 
întoarcă privirea şi la ce să se uite mai întâi. 

Făt-Frumos şi cu domniţa ieşiră şi se arătară la lume. 
Mulțimea striga de bucurie de se auzea în cer strigătul lor, şi 
din fiecare gură ieşea vorbele: „Să ne trăiască împăratul şi 
împărăteasa noastră!” 

Făt-Frumos, dacă se cunună cu fata, se aşeză în scaunul 
împărăției şi-şi tocmi oştile, boierimea şi prostimea cum ştia el 
în legea lui. Toţi rămaseră mulţumiţi de tocmelele lui. 

Şi petrecură ce petrecură cu fericire în căsătoria lor; când, 
într-una din zile, îşi aduse aminte de tatăl său şi de mumă-sa şi 
se întristă că nu ştia nimic de căpătâiul lor. 

Împărăteasa băgă de seamă întristarea lui şi, ca unul ce-i era 
drag foarte, nu voia, vezi, să-l vadă nici o clipă de ochi măcar 
fără chef. Prinse a-l întreba. Iară dacă îi spuse, ea îl îndemnă să 
se ducă să-şi aducă părinţii, şi să trăiască cu toţii la un loc ca în 
sânul mă-sii. 

Făt-Frumos asta şi voia. Şi totuşi nu se îndura să-şi lase soţia 
singură. Ştia el, biet, ce va să zică singurătatea. Dară înteţindu-l 
şi încingându-l dorul de părinţi, hotărî să se ducă. 

Înainte însă de a pleca, împărăteasa, soţia lui, îi dete un inel, 
ce zicea că îl are de la moşi, de la strămoşi, şi îi spuse că are 
puterea, când îl scoate din deget, se uită la dânsul şi doreşte, să 
se facă un palat cum seamăn pe lume să nu aibă. Li dete şi pe 
vizitiul curţii, om vechi, credincios şi iute la slujbă, care să nu se 
dezlipească de stăpânul său, nici cât ai da în amnar. 

Aşa căpuit şi pregătit de drum, plecă către satul unde trăiau 
părinţii lui, după ce-şi luă ziua bună de la împărăteasa, de la 
boieri şi de la ostaşi. Drumul îi era să treacă pe la împărăţia lui 
Sefer împărat, pe la Ţara zânelor şi Dumnezeu mai ştie pe unde. 

Trei ani şi trei luni şi trei zile ţinu călătoria până să ajungă la 
satul părinţilor lui. Şi trecând pe la împărăţia lui Sefer împărat, 
l-au întâmpinat dregătorii curţii şi l-au petrecut cu dragoste. Şi 
trecând şi pe la ţara zânelor, acestea se întreceau care de care 
să-i arate mai multă cinste şi să-l petreacă. 

Dacă ajunse la satul părinţilor săi, trase butca dinaintea 
bordeiului. Tată-său şi mă-sa nu-l cunoscură. El dacă văzu aşa, 
ceru să-l găzduiască. Bătrânii primiră, şi-şi cerură iertăciune că 
nu pot să-i dea mai mult decât ceea ce au, adică bordeiul lor. El 
se învoi şi mase acolo. Peste noapte se scoală, iese afară binişor 
şi, uitându-se la inel, îi arătă că doreşte să se facă un palat 
înfricoşat în locul bordeiului aceluia. 

N-apucă să isprăvească bine de gândit, şi mi se ridică, 
neiculiţă, nişte palaturi măreţe, împodobite cu de toate 
frumuseţile, cu grădini falnice, cu izvoare limpezi, de să te tot fi 
uitat la dânsele şi să nu te saturi. Dară încămite pe dinăuntru? 
Aci e aci. Cămările, laviţile, aşternuturile - numai scumpeturi. 

Când se deşteptară a doua zi unchiaşul şi cu baba şi se văzură 
muiaţi numai în aur, se speriară. Se frecau la ochi şi se uitau în 
toate părţile, şi nu le venea a crede ochilor lor. Li se părea că 
visează. 

Atunci intră Făt-Frumos la dânşii, îi scoase din uimirea în 
care căzuseră şi se descoperi, spuindu-le că el este fiul lor cel 
răpit, şi că a ajuns împărat. 

Când auziră de unele ca acestea, unchiaşul şi baba muriră şi 
înviară de bucurie. Apoi îl luară şi îl pupară şi pe o parte şi pe 
alta: iară el le sărută mâinile. 

Îndată se făcu zvon în sat că unchiaşul şi baba se procopsiră 
fără ştirea lui Dumnezeu, şi alerga lumea după lume ca să vază 
cu ochii lor minunea. 

Ajungând şi la urechile stăpânului moşiei acest zvon, se duse 
şi el de văzu palaturile şi rămase cu ochii zgâiţi. Acest om era 
pizmătareţ şi zăcaş la inimă. Nu voia, vezi, nici în ruptul capului, 
să-l întreacă alţii, nici în bogăţie, nici în procopseală. 

Se duse, deci, acolo, să se încredinţeze prin sine însuşi de 
această minune, şi dacă văzu pe Făt-Frumos, ar fi poftit 
dumnealui să-l ginerească, fiindcă avea trei fete. 

Pofti pe Făt-Frumos, ca să vie şi el pe la dânsul p-acasă, ca să 
lege prietenie. Făt-Frumos, cu inima curată şi fără nici o 
vinovăţie într-însul, se duse, de! de datorie. Acolo, dacă îl 

văzură, stăpânul moşiei aduse vorba de căsătorie şi-i spuse că ar 
fi bun bucuros să-i dea pe oricine va voi el să ia din fetele lui. 

Făt-Frumos le spuse curat că el este însurat, şi că are de gând 
să se întoarcă la nevastă peste puţin. Ba încă le spuse şi cu ce 
putere făcuse palaturile alea frumoase, dacă îl întrebară. 

Pizmătareţul de stăpân al moşiei plănui atunci cu fetele sale, 
cum să facă să fure inelul din degetul lui Făt-Frumos. Pentru 
aceasta, nu trecu multe zile, şi poftiră pe Făt-Frumos la masă la 
dânşii ca să se chefuiască şi să petreacă împreună, căci, ziceau 
ei, mai avea-vor zile să se mai vază au ba? 

Făt-Frumos, fără să-i plesnească prin cap ce plănuiseră ei, se 
duse. După ce se chefuiră mâncând şi bând cât le cerură inima, 
când fură să se scoale de la masă, zăcaşul de proprietar ceru să 
le mai dea câte un pahar să bea, la botu calului, cum se zice. În 
paharul ce dete lui Făt-Frumos, amestecă, fără să ştie el, nişte 
buruieni adormitoare. 

Cum bău, îl şi fură Aghiuţă. Căzu într-o amorţeală soră cu 
moartea. Capul îi bănănăia într-o parte şi într-alta, de parcă îşi 
rupsese junghetura. Îl luară, deci, binişor, îl puseră într-un pat, 
şi acolo rămase până a doua zi. Pe când dormea el dus, îi 
scoaseră inelul din deget şi îl ascunseră. 

A doua zi dacă se deşteptă Făt-Frumos, îi fu ruşine de ceea ce 
făcuse. El se căia şi se căina cum de să facă el fapte de care nu 
mai făcuse în viaţa lui, să-şi bea adecă şi simţirile. El socotea, 
vezi, că a băut ca un nemernic, şi d-aia se îmbătase aşa. 

Cum se deşteptă, se şi duse acasă, fără să bage de seamă că îi 
lipseşte inelul din deget. Acasă dacă ajunse, ia palatul de unde 
nu e. Pierise ca şi când n-ar fi mai fost, iar în locul lui găsi iarăşi 
bordeiul părinţilor lui. Se mai căi el o toană de neghiobia ce 
făcuse, dar acuma prinde orbul, scoate-i ochii, povestea ăluia. 

Se hotări dară să se întoarcă la împărăţia lui, să nu se mai 
întâlnească cu nişte asemenea oameni răi la suflet. El zise şi 
părinţilor lui să meargă cu dânsul, să trăiască ca în rai. Dară ei 
se mulţumiră a le rămânea oasele în sătuceanul în care se 
născuseră, şi poftiră fiului lor o viaţă lină şi fără de supărări 
diavoleşti. 

Bietul Făt-Frumos, trist că-şi pierduse inelul, trist că părinţii 
săi nu voiesc a merge să trăiască cu dânsul, sta cu capul 
rezemat pe mână şi se gândea cum să facă ca toate să-i iasă 


53 


înde bine. Când, deodată, se înfăţişează înainte-i vizitiul ce-i 
dase împărăteasa. 

— Ce ai, stăpâne, de eşti aşa trist, fără să te mângâi? Au 
doară primit-ai niscaiva ştiri rele de la împărăție? 

— Ba ştiri rele de la împărăție n-am primit, dragul meu. Dară 
iacă, iacă, iacă ce mi s-a întâmplat. 

Şi-i spuse tot, din fir până-n aţă. 

— Ia lasă, stăpâne, nu te mai mâhni aşa pentru atâta lucru de 
nimic. 

— Ce stai tu de vorbeşti, omule? Apoi de nimic lucru iei tu că 
am pierdut inelul, aşa sculă rară? şi de puţin lucru socoteşti tu 
că este a mă despărţi de părinţi fără să mai nădăjduiesc a-i 
vedea? 

— Ba nu, stăpâne; dară ia să ne înţelegem la cuvinte. Părinţii 
împărăției tale, dacă nu vor să vie să trăiască pe lângă d-ta, poţi 
să-i faci să trăiască bine şi aci, lăsându-le o sumuliţă bunicică de 
bani, de care ai, mulţumită Domnului, destui. Cât pentru inel, 
apoi împărăteasa, doamna noastră, a avut de grije şi pentru 
aceasta. La plecare, ea mi-a dat acest inel, cu poruncă straşnică 
ca să ţi-l dau numai atunci când voi vedea că mâhnirea umblă să 
te biruie. Şi tocmai acum mi se pare că e timpul. Poftim! 

Şi îndată scoțând din sân un inel, ca şi celălalt de frumos, i-l 
dete, mai adăogând a zice că inelul acesta are darul, ca, 
uitându-te la el şi dorind, îndată se va înfăţişa înaintea dumitale 
doi arapi, care vor face orice le vei porunci. 

Tocmai atunci trecea p-acolo şi stăpânul moşiei, cel cu 
pricina, într-o căruţă cu patru telegari, mergând în treaba lui. 

Făt-Frumos, cum luă inelul în mână, se uită la el, şi pofti să 
iasă cei doi arapi. Îndată se pomeni cu doi arapi negri ca fundul 
ceaunului, că stau dinaintea lui, ageri şi sprinteni ca nişte 
pardoşi. 

— Ce porunceşti, stăpâne? ziseră ei. 

— Să-mi luaţi pe chir ăla care trece în căruţă şi să nu-l slăbiţi 
până nu va scoate inelul ce mi-a tras din deget mişeleşte. 

Vezi că el pricepuse că beţia aia d-atuncea nu fusese lucru 
curat; dar n-avusese ce-şi face capului, d-aia şi tăcuse din gură. 

Unde mi se repeziră, neiculene, ăi arapi, ca nişte zmei şi ca 
nişte lei paralei, de nu-i puteai ajunge cu praştia! Într-o clipă 
fură acolo, şi unul apucă caii de dârlogi şi mi ti-i opri ca pe ei, şi 
altul apucă pe pizmătareţul de stăpân al moşiei de piept, şi cât 

te-ai şterge la ochi, fu şi dat jos; şi unde mi ţi-l începură a-l 
răsuci şi a-l buchisi înfundat, de-ţi era mai mare mila de dânsul. 

Dacă îi cerură arapii inelul, el tăgăduia ca un nemernic. Se 
pusese diavolul călare pe inima lui şi nu-l lăsa nicidecum să 
scoaţă inelul la iveală. Dară ce credeţi că arapii mi-l lăsară 
numai aşa, cu una, două? Nici să vă gândiţi! 

Îl luară din nou la tărbăceală. Umbla prin mâinile lor, de la 
unul la altul, ca o minge. Îl mai făţuiră, îl mai trudiră, îl luară din 
nou la rapanghele, şi-l mai dară căţeaua, de credeai că se pierde 
prin mâinile lor, şi, ca să spuie, nicicât! 

Dacă văzură arapii aşa, că se încâinase şi nu vrea să dea 
inelul, îl puseră jos, unul îl ţinea şi altul scoase un cuţit de la 
brâu, îl dete pe masat şi se făcea că vrea să-l jupoaie de viu. 

Văzu ăla că nu e glumă, că-i sta viaţa numai într-un fir de aţă, 
şi ca să scape de moarte, spuse că la el este inelul, şi-l scoase 
de-l dete arapilor. 

Ar fi voit oamenii lui, vizitiul şi argatul, să sară să-şi scape 
stăpânul din mâna arapilor. Dar cine se putea apropia de dânşii? 
Numai câte un brânci le da aceştia, şi se duceau peste cap, de se 
sculau schilozi. 

Făt-Frumos privea şi creştea carnea pe el de mulţumire, când 
vedea că freacă ridichea becisnicului de zăcaş, după cum i se 
cuvenea. 

Primindu-şi inelul Făt-Frumos, îl băgă în deget lângă cellalt, 
şi se hotărî a se întoarce înapoi la împărăţia sa. Dete părinţilor 
lui vro trei pungi de galbeni, fiindcă nu voiră a merge cu dânsul, 
se găti de drum, se urcă în butcă şi porni. 

Dară când se despărţiră? Plângeau şi lemnele şi pietrele de 
jalea unchiaşului şi a babei. Vezi că pricepuseră ei că n-are să se 
mai vază. Poate că în cer, dar aci pe pământ, de leac! 

Şi se duse, şi se duse Făt-Frumos cale lungă depărtată, care 
de aci înainte se găteşte, basmu mai frumos grăieşte, se duse 
până ajunse la o poiană frumoasă, de marginea căreia curgea un 
râuleţ. Aci îşi căută el loc de popas. Fie, că-l şi găsise, căci era o 
frumuseţe de nu te îndurai să te depărtezi de dânsa. 

Licheaua de stăpân al moşiei, nici una nici alta, voia cu 
dinadinsul să aibă pentru dânsul inelul lui Făt-Frumos şi mai 
multe nu. Se luă după dânsul, şi cugeta că, mai cu marghiolii, 
mai cu şoalda, mai cu prefăcătorii, să înşele pe Făt-Frumos şi să- 
i dea pui de giol la inel. 

Dacă văzu pe Făt-Frumos că vrea să poposească, se opri şi el 
mai cât colea, după un mărăciniş, şi aşteptă până să adoarmă. 

Făt-Frumos nici că se gândea la nişte astfel de mişelii, el 
întinse pe pajişte nişte scoarţe scumpe ce le avea, se aşeză pe 
dânsele, mâncă şi se culcă. Vizitiul lui cel credincios stătu de 
pază o bună bucată de timp, şi dacă văzu că nici apele nu se mai 
mişcă, şi fiind şi ajuns de osteneala drumului, puse şi el capul 
jos şi-l fură somnul. 

Când văzu că amândoi dorm duşi, ăla ieşi din crâng binişor şi 
pâş, pâş, ca o mâţă când pândeşte la şoareci, se apropie 
încetişor de Făt-Frumos, îi trage inelele din deget şi p-aci ţi-e 
drumul. 

lară dacă se sculă Făt-Frumos şi văzu că-i lipsesc inelele, 
crezu că vizitiul i le-o fi luat, ca să le puie bine, de teamă ca să 
nu le piarză dormind şi-l întrebă. Vizitiul răspunse că Doamne 
fereşte! nu i le-a luat el. 

Acum înţelese că vreun fur i le-a şters şi se întristă, nevoie 
mare. 

Aşa supărat, porunci de înhămă caii la butcă şi porni. El nu 
ştia ca cine să i le fi luat, şi n-avea pe cine apuca de ele. Şi 
mergând el aşa şi ciudându-se şi frământându-se de mâhnire, se 
gândea ca ce să răspunză el împărătesei, când l-o întreba de 
inele. Nu-i venea lui, vezi, odată cu capul, să-l crează neştine că 
este neharnic, mototol şi adormit. 

Tocmai pe când părerea de rău îl ajunsese şi mai şi decât 
până aci, erau trecând printr-o pădure mare şi deasă. Dodată 
auzi nişte balauri de lăutari trăgând din viori, de gândeai că 
mănâncă foc, şi din ce în ce se apropiau. Nu trecu mult şi iată că 
lăutarii trecură pe lângă butca lui Făt-Frumos, tot cântând, şi-i 
deteră bună-ziua. 

Făt-Frumos le mulţumi şi prinse a-i întreba: 

— Dară de unde veniţi, bre, oameni buni, şi unde vă duceţi? 

Lăutarii răspunseră: 

— Ne ducem să cântăm la nunta împărătesei tale. 

— Cum să cântaţi la nunta împărătesei mele? întrebă Făt- 
Frumos, căruia îi sări inima de frică. 

— Apoi, să vezi dumneata. Un împărat din vecinătate văzând 
că este atâta diastimă de vreme de când ai plecat şi nu te-ai mai 
întors, s-a sculat, cu oaste asupra împărăției tale, ca să silească 
pe împărăteasa a lua de soţ pe fiul său. Impărăteasa s-a 

împotrivit foarte, şi de două ori s-au lovit ostile şi de două ori 
acel împărat a fost biruitor. În cele din urmă, nici împărăteasa 
nu mai trăgea nădejde c-o să te întorci. Şi de milă ca să nu se 
mai prăpădească oraşele şi satele, şi atâta sumedenie de oaste, 
s-a înduplecat a asculta cererea împăratului, şi mâine le este 
nunta. 

— Cum se poate una ca asta? 

— laca, se poate şi se prea poate. Dară fiindcă te întorci, şi 
dacă voieşti să ajungi înaintea nunţii, lasă-ţi butca să vie pe 
urmă şi tu aideţi cu noi. 

Făt-Frumos n-aşteptă să-i mai zică încă o dată. Se dete binişor 
jos din butcă, şi porni cu lăutarii la drum. Unul din lăutari îl luă 
în cârcă, şi când îşi făcu vânt, se aruncă drept în slava cerului, şi 
mergea ca vârtejul. Ar fi voit el să meargă ca gândul, dară îi fu 
teamă să nu plesnească fierea în Făt-Frumos. 

O dată începu Făt-Frumos să strige: 

— Stăi, mă, să-mi iau căciula, că mi-a căzut din cap. 

— Ce stai dumneata de vorbeşti? Las-o încolo, la nevoile, 
căciula, că ea acum o fi cale de şase luni de departe, să mergi cu 
piciorul până acolo, unde a căzut ea. 

Şi mai merse ce mai merse şi se coborâră la scara palatului 
împărăției sale. 

Aci dacă ajunse, împărăteasa şi toţi boierii şi toată oastea 
ieşiră întru întâmpinarea lui. După ce-şi dară bun-găsit şi bun- 
venit, îi povestiră cum împăratul vecin s-a sculat cu război 
asupra lor, cum oastea lui a spart oastea împărăției lui de două 
ori, şi cum se gătesc pentru a treia lovire. 

Apoi împărăteasa îi spuse că ea a făcut acele meşteşuguri cu 
lăutarii, ca să-l aducă mai curând, că ştie cum a pierdut inelele 
şi ce-a păţit. 

Pe când vorbeau încă, iacă un curier că se înfăţişează înaintea 
lor şi dă împărătesei inelele cu pricina şi împăratului căciula ce-i 
căzuse din cap. 

Ea îi spuse că doi din acei lăutari ce a văzut el în pădure a 
avut porunca: unul să-l aducă pe dânsul, şi altul inelele. 

Împăratul se veseli o toană; dară era supărat foarte cum de să 
îndrăznească vecinul lor împărat să se scoale cu război asupra 
împărătesei sale. 

Şi auzind gloatele de venirea lui Făt-Frumos, veneau droaie 
să se scrie la oaste. Se sculară, deci, cu mic cu mare, şi făcu 

oaste ca frunza şi ca iarba. Făt-Frumos le tocmi şi le învăţă cum 
să meargă la război. Şi-l ascultau gloatele, că-l iubeau nevoie 
mare. D-apoi boierii? Nu se lăsau nici ei mai prejos. Vezi că şi el 
era drept, îndurător şi viteaz. 

Pornind la război cu o silă aşa de mare şi de grozavă sparse 
împărăţia vecinului lor cutezător. Prinse în război şi pe acel 
împărat vrăjmaş, împreună cu fiul său, şi îi aduse de-i tăiară 
dinaintea împărătesei. 

Apoi întinzând cuprinsul său şi asupra acelei împărăţii şi mai 
puind la cale toate cum să ajungă supuşii săi să fie fericiţi, se 
puse pe trai, şi trăiră veac de om nesupăraţi de nimeni. 

Iară eu încălecai p-o şea etc. 


Comunicat de fratele meu George 
şi cules dintr-un sat din judeţul 
Vlaşca. 


PETRE ISPIRESCU, 
Legende sau basmele românilor, 1882. 

ÎMPĂRATUL ÎMPIETRIT 


Era odată într-o oaste trei cătane. Ele era bătute şi 
chinuite în toate zilele, pentru că nu putea face mustrul?”. 
Un căprari mai milos le-au chemat într-o parte şi li zise: 

— Ştiţi ce? Nu-ţi fugi voi cu mine? Nu pentru mine, că 
mie mi-i bine aice, dară pentru voi, că iată cum vă 
chinuiesc şi vă stropşesc în toate zilele, şi tot nu puteţi 
deprinde mustrul, şi are să fie vai de capul vostru de veţi 
rămâne încă mult aice în oaste! 

— Foarte bucuroşi! - răspunseră cătanele - Dumnezeu 
să-ţi deie sănătate, pentru că tot se mai află câte-un suflet 
de om în oaste, care să se îndure de patimile şi de 
suferinţile noastre! 

Cum era îmbrăcaţi de mustru, aşa au şters-o pe nevăzute 
şi s-au cam mai dus pin lume. Mergând ei amu cât au 
mers, au ajuns la o apă neagră, foarte mare, şi văzând un 
pod de ceea parte, s-au rugat lui Dumnezeu să vie acel pod 
la dânşii, şi au venit. Îndată s-au suit pe dânsul şi au trecut 
de cealaltă parte, şi apoi s-au dus şi s-au tot dus peste nişte 
câmpuri mari şi au dat de o cetate împrejurată cu zid de 
piatră şi cu porţile de piatră, şi au venit la poarta cea mai 
mare şi s-au rugat lui Dumnezeu să li se descuie poarta şi 
li s-au descuiat. Cum au intrat înlăuntru, îndată li s-au 
încuiat poarta îndărăpt şi au rămas aşa închişi. Mergând ei 
pin cetate şi-ncolo şi-ncoace, au aflat toate împietrite, şi 
curţi şi oameni şi dobitoace şi ierburi şi toate câte numai 
se afla în cetatea aceea. Văzând ei această minunăţie şi 


27 Mustră, mustre, s. f. (Înv. și pop.) Exerciţiu militar; instrucţie, 
manevră. 

poarta încuiată după dânşii, au zis cu jale: 

— Hei! vai de noi! Aice o să perim, că încotro te uiţi, nu-i 
nimică viu, toate-s de piatră! 

Ei se mira foarte, pentru că nu ştia ce să fie aceasta, şi 
cum de sunt toate împietrite. 

Imblând ei în toate părţile pin cetate au dat peste o casă 
cu 12 chei în uşă, dară şi acestea de piatră. Ei au privit 
mult la dânsele şi după aceea au şi descuiat uşa. Intrând 
înlăuntru, au aflat toate împodobite şi mândre, dară ce 
folos, că era toate de piatră. S-au dus dintr-o cămară în 
alta, până ce-au venit într-o sală foarte mândră şi 
frumoasă. Aice era nişte mese întinse cu feli de feli de 
bucate pe ele. Ei s-au aşăzat la una şi dau să mănânce din 
bucatele cele gustoase, dară vai! că şi ele era împietrite, 
măcar că-ţi părea acuma aduse de pe vatră. Ce să facă ei, 
că-i curmase foamea de flămânzi ce era? Au prins să se 
roage lui Dumnezeu ca să-i scoată şi din nevoia aceasta şi 
să li deie ceva de mâncare. Dumnezeu li-au ascultat ruga şi 
au grijit de dânşii. După ce-au ospătat bine, s-au sfătuit să 
străjuiască fiecarele câte-o noapte să vadă că ce-i aice. 

În noaptea dintâi s-au pus o cătană de acelea de strajă şi 
au rămas până spre miezul nopţii. Atuncia au venit la 
dânsul o măgueaţă neagră şi foarte fioroasă şi se tot vâria 
la el. El se fereşte, se mai dă într-o parte; dară măgueaţa 
cea neagră tot la dânsul, tot la dânsul. Atuncia l-au împlut 
frica şi au fugit la ceialalţi în casă şi le-au spus ce-au văzut. 
Ceialalţi s-au cam spăriat deodată şi s-au mirat, că ce să fie 
aceasta! A doaua noapte s-au aşăzat altă cătană de strajă 
şi când s-au arătat acea măgueaţă neagră pe la miezul 
nopţii şi se tot băga la dânsul, s-au înfricoşat foarte şi au 
fugit şi el la ceialalţi abia apucându-şi sufletul de spaimă. 
Tot aşa au păţit şi a treia cătană. 

A patra noapte au sosit rândul căprariului. El s-au pus de 
strajă şi când era amu spre miezul nopţii, iarăşi au venit 
acea măgueaţă neagră şi se apropia spre dânsul. Căprariul 
au prins a striga: 

— Cine-i? 

Măgueaţa însă n-au răspuns nimică. El mai strigă, dar 
măgueaţa tace; el strigă la dânsa, ea tot tace. Atuncia au 
răcnit căprariul deodată: 

— Stăi tu, măgueaţă neagră, ori duh necurat ce eşti, că 
de nu mi-i răspunde-ndată, te-mpuşc pe loc! 

Acuma i-au răspuns măgueaţa zicând: 

— Mă rog să nu mă împuşti, că ţi-oi spune ceva! 

El însă i-au zis: 

— Stăi pe loc şi-mi spune de departe ce-mi ai de spus, că 
de nu, pe loc îţi dau foc! 

Măgueaţa s-au mai rugat să vie la dânsul ca să-i spuie 
de-aproape, pentru că-s lucruri tainice, dară el nu s-au 
învoit nicidecât. Pe urmă i-au spus ea de departe: 

— Pe locurile acestea au fost o împărăție foarte mare. 
Împăratul era tare puternic şi toate popoarele se temea de 
dânsul şi i se închina lui. Văzându-se el temut şi mărit de 
toţi, au socotit că nu este altul mai mare şi mai puternic 
decât dânsul în toată lumea şi au început a nu ţine samă 
nici de oameni, nici de Dumnezeu, şi se împrotivia iui. 
Atuncia şi Dumnezeu l-au pedepsit pentru mândria lui şi l- 
au prifăcut pe dânsul şi toată ţara lui în piatră. Noi însă 
suntem patru fete de împărat, pe cari ne-au luat patru 
draci - cruce de aur în casă! - şi acuma trebuie să li facem 
în toată luna câte doi copii, şi vai de noi bietele! ce muncă 
şi chin mai tragem noi de la dânşii! Ferească Dumnezeu şi 
pe puiul de şerpe! Dară ia voi, precum sunteţi patru, de 
veţi vre, ne-ţi scoate din mâna lor şi veţi învia şi sufletele 
acestea împietrite, numai de-ţi fi cu credinţă tare. 

— Da cum să putem noi face un lucru ca acesta? - 
întrebă căprariul. 

— Ascultă numai - zise măgueaţa cea neagră - noi om 
veni în patru nopţi la voi şi-om şăgui cu voi. Vă vom hărăţi, 
vă vom vorbi şi vă vom ademeni, dară voi să nu ni faceţi 
nimică, nici să nu grăiţi nimică cu noi, căci, cum îţi călca 
sfatul acesta, îndată vă veţi priface şi voi în piatră! 

După ce-au vorbit ea aceasta, s-au făcut nevăzută 
dinaintea căprariului. 

Căprariul, cam înfierbântat cum era, au mers în casă şi 
li-au spus şi celorlalţi soţi, ce-au văzut el şi ce i-au vorbit 
acea măgueaţă neagră. Cu toţii şi-au propus să urmeze 
sfatul ei. A doaua zi când au înnoptat, au ieşit căprariul 
afară de strajă şi cele trei cătane au rămas înlăuntru. Aşa 
au aşteptat ei până spre miezul nopţii, când atuncia au 
venit acolo patru fete. Ele era negre ca şi dracii. Trei din 
ele au intrat în casă la cei trei cătane, iară una au rămas la 
căprari afară. După ce s-au aşăzat ele câte pe lângă unul 
dintr-înşii, au început a-i zădări, a-i hărăţi, a-i smomi să 
vorbească şi să se apuce de dânsele, dară ei au răbdat 
toate, nici nu li-au grăit, nici nu li-au făcut nimica. Şăzând 
ele până într-un timp de noapte tot, nedându-li pace, 
văzură că nu isprăvesc nimica şi s-au dus toate de la 
dânşii. 

A doaua noapte au venit ele iarăşi, dară acuma nu mai 
era de tot negre, ca mai năinte, ci faţa li se făcuse albă şi 
frumoasă cât tot de-a dragul să te fi uitat la ea! Şi acuma 
au şăguit şi i-au cosorât ele şi mai tare, dară ei nu li-au 
răspuns nimică. Când li-au sosit timpul, numai ce s-au 
făcut toate nevăzute deodată. 

A treia noapte au venit ele albe şi frumoase pân’ la brâu, 
şi s-au pus pe lângă dânşii, încă cu mai tărie, ca să-i 
înduplece să grăiască cu ele, sau să li facă ceva, dară ei au 
rămas stătornici; niciunul nu s-au lăsat ademenit de 
vorbele lor cele dulci şi de şăgile lor cele poznaşe. 

A patra noapte au ieşit iarăşi căprariul afară de strajă, 
iar pe ceialalţi trei i-au lăsat înlăuntru. Aşteptând aceste 
trei cătane sosirea fetelor, s-au sfătuit între sine, ca în astă 
noapte să rumpă tăcerea şi să vorbească cu dânsele, fiind 
ele acuma aşa de frumoase şi de drăgălaşe, că ţi se ducea 
inima după dânsele, când le vedeai. N-au întârziat mult şi 
au venit şi ele. Acuma era albe până la genunchi; mai 
trebuia încă noaptea aceasta, şi atuncia le-ar fi fost scăpat 

din mâna dracilor şi ar fi înviat şi ţara. Şi acuma au rămas 
o fată la căprari afară şi celelalte au intrat înlăuntru la 
cătane. Ele au început iarăşi să şăguiască şi să se 
hărăţească, ca şi mai năinte. Dară cătanele, pătrunse de 
frumuseţea lor, au vrut să se culce cu dânsele, şi au grăit. 
Atuncia îndată au împietrit ei pe pat. lar ele s-au făcut 
toate negre. Ca fulgerul au ieşit ele la căprari şi i-au zis: 

— Vezi! aşa v-aţi ţinut cuvântul? Acuma nu numai că 
iarăşi ne-aţi dat pe mâna dracilor, de la carii începurăţi a 
ne scoate, ci încă s-au împietrit şi soţii tăi! 

— Eu nu-s de vină! - răspunse căprariul - eu mi-am ţinut 
cuvântul, şi încă l-oi ţine şi mai alte patru nopţi ca să vă 
scot! 

— Hei! - ziseră ele - acuma-i pace de toţi! Tu nu ne-i mai 
scoate! Dară de un ficior al tău om ave noroc. Deci dară, 
ieşi din cetatea aceasta pustie şi mergi la apa cea neagră; 
acolo îi afla un pod şi îi trece pe dânsul. De ceea parte li 
întâlni un om, şi te cere la dânsul peste noapte; el te-a 
primi bucuros. La acesta să te năimeşti pe un an; el are o 
fată, şi ea a şăgui cu tine, a vorbi, s-a hărăţi, dară tu să nu-i 
zici nimica de rău, nici să nu te anini de dânsa, că la anul 
te-i însura cu ea şi-i face un ficior, şi acela ne-a izbăvi pe 
noi! 

După ce-au vorbit ele acestea, au pierit dinăintea lui şi 
nu s-au mai arătat! 

Căprariul au ieşit afară din cetatea aceea şi s-au tot dus 
până ce-au ajuns la apa cea neagră. Aice au aflat podul 
acela şi au trecut pe dânsul. Mergând aşa pe lângă apă 
într-o parte, iată că au dat peste un om şi i-au zis: 

— Bună calea! 

— Mulţămesc dumitale! - îi răspunse omul - da de unde 
eşti, dragu-meu? 

— Ia din lume, de la ţara Neagră! - zise căprariul - şi 
îmblu şi eu numai izbindu-mă în toate părţile, ia ca un biet 
sărman! 

— Ai tată? - îl întrebă omul mai departe. 

— Zău, nu ştiu, căci aşa m-am trezit de mic sângur 
sângurel, străin şi fără de nime! - îi răspunse căprariul. 

Omului i s-au făcut milă de dânsul şi l-au îmbiat la sine 
peste noapte. 

— Foarte bucuros! Dumnezeu să-ţi de ie sănătate! - zise 
căprariul - că tot n-am unde să mân aiuria! 

După ce-au venit acasă, au ospătat omul bine pe căprari 
şi pe urmă s-au mai dat la vorbă ba despre una, ba despre 
alta. În toate i-au plăcut omului căprariul foarte şi l-au 
întrebat pe urmă, ori de nu s-ar năimi la dânsul? Căprariul, 
bucuros, au luat şi s-au năimit pe un an de zile. El era 
foarte harnic şi cuminte şi se pricepea tare bine la orice 
lucru. 

În anul acesta s-au întâmplat că omul a făcut mai multă 
strânsoare decât avea în toţi anii de mai năinte, şi-i mergea 
ales de bine. Când au fost la sfârşitul anului, s-au sfătuit 
omul cu femeia să deie fata după dânsul. Una că-i foarte 
harnic şi cuminte şi alta că şi fata se cam trage după 
dânsul. 

— Căci tot anul - zise omul - i-am văzut unul pe lângă 
altul şi n-am auzit niciun cuvânt rău din gura lui, măcar că 
uneori îl zădăria ea prea tare: se vede dară că se lovesc 
amândoi şi s-or învoi tare bine în viaţa lor! Noa! Ce socoţi 
şi tu, femeie, s-o dăm oare după dânsul? 

Ea s-au învoit prea bucuroasă, pentru că nu o dată au 
fost privit şi ea şăgile lor şi au văzut că se au tare dragi. 

După aceea au întrebat omul pe căprari, cum îi place în 
sat la dânşii şi ori de nu s-ar căsători acolo. Căprariul i-au 
răspuns că toate-i plac foarte şi că s-ar căsători şi aice, că 
tot n-are ce să facă şi încotro să mai meargă, numai dacă 
ar pute găsi undeva vreo fată care să voiască a merge după 
dânsul, că el n-are nimica, nici moşie, nici bani. 

Atuncia-i zise omul: 

— Hei, dragul meu! Nu moşia, nici banul nu face pe om, 
ci mintea şi hărnicia lui! Şi pe tine te văd şi harnic şi 
cuminte! De aceea ştii una? De-ţi place şi de voieşti, eu îţi 

dau fata mea, şi te-nsoară aice şi te fă moşinaş în locul 
meu, că precum văd eu, te pricepi foarte bine în trebile 
casei şi-i pute trăi în bine! 

Căprariul n-au aşteptat să-l mai îmbie şi a doua oară, ci 
s-au învoit îndatamare, una că-i plăcea fata, şi alta pentru 
că ştia că ea îi ursita lui. 

După aceea au adus părinţii şi pe fată de faţă s-o asculte 
ce va zice şi ea. Fata au primit măritişul acesta foarte 
bucuroasă, că prin aceasta îşi vedea împlinite numai 
dorinţele sale. 

Acum au început să se gătească de nuntă. Când au auzit 
oamenii din sat că cutare om îşi dă fata după un venetic, n- 
au vrut nicidecât să-l lase, ci-i zicea s-o deie după un 
moşinaş din sat, că doară se află şi la dânşii flăcăi buni, 
după care şi-ar pute mărita fata. 

Văzând  căprariul atâta  împrotivitură, s-au dat 
deocamdată îndărăpt, dară nevrând părinţii, nici fata 
altmintrelea, s-au învoit şi oamenii, mai ales după ce s-au 
încredinţat şi ei că acest flecău, măcar că-i venetic, dară 
ţine cu dânşii ca şi cel mai bun flecău din sat, şi că şi de 
altmintrelea îi foarte de treabă. Deci cu învoirea tuturora 
s-au cununat căprariul cu fata omului şi au făcut o nuntă 
frumoasă. La anul, nevasta căprariului i-au făcut un ficior 
cu părul de aur şi cu picioarele de mărgăritari, pe la 
cântatul cucoşilor; în zori de ziuă l-au botezat. El au 
crescut aşa de tare, încât pe-a prânz au zis cătră tată-său: 

— Tată! Cumpără-mi carte, că eu m-oi duce la şcoală la 
învăţătură! 

Tată-său i-au cumpărat carte şi l-au grijit de toate câte-i 
trebuia. Ficiorul au luat cartea şi s-au dus la şcoală, numai 
rugăciunile Sfântului Vasile încă nu le ştia, dară în doauă 
zile le-au învăţat şi pe acestea. Nici nu era de-o săptămână, 
şi el ştia toate, era învăţat cumsecade. Îndată au întrebat 
de tată-său: 

— Tătuţă! Ce feli de cetate este ia acolo, pe dealul acela, 
peste apa cea mare? 

Tată-său ştia despre dânsul toate, pentru că-i 
împărtăşiseră fetele cele patru, dară n-au vrut să-i spuie 
acuma şi lui, socotind că nu li-a pute ajuta nimică, fiind 
încă crud la trup şi brudiu la minte, şi au prins a cârni şi-n- 
colo şi-ncoace. Dară ficiorul n-au încetat, ci au tot zbătut în 
tată-său ca să-i spuie ce cetate este aceea? Tată-său n-au 
avut, de la un timp, încotro, şi i-au spus toate câte au ştiut 
el despre acea cetate. 

Auzind ficiorul aceasta, şi-au luat cărticica subsuoară şi 
s-au cam mai dus. După ce-au ajuns la apă, au văzut un 
pod de ceealaltă parte şi au strigat pe dânsul să vie 
încoace, şi podul l-au ascultat. Ficiorul s-au suit pe el şi i- 
au zis: 

— Să nu se afle, podule, că te clatini cu mine, că te tai 
îndatamare! 

Podul i-au răspuns să nu aibă grijă, că nu s-a clătina, ci l- 
a trece lin de ceea parte. 

El au ieşit bine la țărm şi au venit până la poarta cetăţii. 
Cum au pus mâna pe poartă, îndată s-au şi descuiat, şi 
întrând în cetate, s-au dus până-n curtea aceea, unde 
fusese mai năinte tată-său cu cele trei cătane. Aice au 
îngenunchiat lângă o masă jos şi au prins a citi, şi citeşte şi 
citeşte, până ce afară s-au făcu întuneric; apoi au aprins o 
lumânărică şi au citit mai departe. Într-un timp de noapte 
iată că au sosit o mulţime de draci - cruce de aur în casă! - 
cu zicători feli de feli şi au început împrejurul lui a zice şi a 
cânta şi a face un vuiet şi nişte grozăvii ca acelea, ca doară 
l-or abate de la citit, dară n-au putut nici într-un modru; el 
nu se uita nici într-o parte, ci şedea acolo şi tot citia 
necurmat. A doaua noapte au venit încă mai mulţi draci - 
Dumnezeu cu noi! - cu cuptioare de foc şi cu o mulţime de 
lemne şi tot îl înfricoşa că l-or arde, c-or turna jăratec 
peste dânsul, ba că l-or azvârli în cuptiorul cel de foc, ca 
să-l frigă acolo; ba că or face aşa, ba pe dincolo cu dânsul. 
Dară el au rămas stătornic şi au citit tot întruna fără ca să- 
şi iaie ochii de pe carte! 

A treia noapte au venit ucigă-i-crucea cu iadul întreg 
înaintea lui şi cu înfricoşări şi mai cumplite decât înăinte, 
dar toate acestea n-au îngrozit pe voinic, nici nu l-au 
stingherit din citire; el au rămas totuna lipcă cu ochii pe 
carte. Deodată se fac ucigă-i-crucea nevăzuţi. Voinicul 
rădică ochii de pe carte şi se uită împrejurul său. Şi ce 
minune! Toate s-au fost despietrit, toată cetatea şi tot 
ţinutul ei, şi toţi oamenii şi toate dobitoacele şi toate 
ierburile au fost înviat! Şi acele patru fete încă au scăpat 
curate şi foarte frumoase din mâna dracilor. 

Dimineaţa când au ieşit voinicul afară, au găsit toate vii. 
Toată cetatea foia de viaţă, ca cum cetăţenii nici n-ar fi fost 
împietriţi, unii mergea într-o parte, alţii în alta, fiecare 
după trebile şi trebuinţele sale. De o parte de cetate bătea 
dobele să se strângă ostaşii la mustru, şi cum au auzit 
cătanele cele trei, cari înviaseră acum, sunetul dobelor, au 
socotit că le strigă şi pe dânsele la mustru şi, îmbrăcate 
cum era, au alergat îndatamare într-acolo, pentru că 
uitaseră acuma ce s-au fost întâmplat cu dânsele. După ce- 
au înviat împăratul, au venit iute şi au îngenunchiat 
înăintea ficiorului, şi au început a-i mulţămi pentru binele 
ce au făcut el cu ţara lui şi cu dânsul. Atunci ficiorul i-au 
răspuns aspru: 

— Scoală de dinăintea mea, afurisitule şi blăstămatule! 
şi-mi spune cum de-ai putut tu, în orbia ta, să nu bagi în 
samă dorinţile şi trebuinţile oamenilor. Şi încă să te pui cu 
Dumnezeu în ceartă şi aşa să stârneşti urgia lui asupra 
unei ţări întregi şi să osândeşti atâta lume şi atâta amar de 
suflete! Ridică-te acuma de dinaintea mea şi această 
pedeapsă să-ţi fie învăţătură pentru tine şi pentru toţi 
urmaşii tăi din sânge în sânge! 

Împăratul s-au sculat ruşinat de jos şi, luând coroana de 
pe capul său, au pus-o pe al ficiorului şi i-au zis: 

— Văd că eşti mai cuminte şi mai înţălept decât mine şi 
că te pricepi mai bine ce se cuvine lui Dumnezeu şi 
oamenilor, de aceea să-mi fii urmaş şi să împărăteşti tu în 

locul meu! 

Apoi l-au însurat cu fata sa cea mai mare şi i-au dat toate 
în stăpânire. Pe celealalte trei surori le-au luat cele trei 
cătane, cari veniseră de la mustru acasă, şi pentru că ele 
ştia cum merg trebile în lume, s-au făcut de-acuma sfetnici 
la împăratul cest nou. 

După ce s-au însurat ficiorul şi au pus toate în rânduiala 
cea mai bună, au trimes soli după tată-său ca să-l aducă la 
curtea sa. Dar el n-au vrut. Ficiorul au mai trimes de vro 
două-trei ori alţi soli şi mai mari, dar văzând că tot nu vine, 
au poruncit să facă un pod de aur de la curte până acasă la 
tată-său. După ce-au fost podul gata, s-au luat împăratul şi 
împărăteasa şi toţi sfetnicii şi curtenii săi şi s-au dus cu 
toţii la tată-său ca să-l roage să vie la dânşii şi să petreacă 
apoi împreună. Abia acuma s-au înduplicat părinţii 
împăratului ca să se strămute la curtea lui, pentru că s-au 
încredinţat că-l pofteşte cu tot adinsul şi din toată inima, şi 
că şi curtenii şi sfetnicii lui îl doresc. 

De aici înăinte au trăit cu toţii necurmat împreună, 
înţălegându-se foarte bine întreolaltă şi lucrând cu toţii, pe 
întrecute, pentru binele oamenilor din acea împărăție. Aşa 
de bine trăia împreună, cât li ieşise vestea în lume, că 
împărăție mai bine întocmită şi mai fericită nu se află alta! 


I.G. SBIERA, 
Povesti poporale româneşti, 1886. 

PESCĂRUŞ ÎMPĂRATUL 


Apoi era odată un unchiaş, care din mica copilărie 
învățase meşteşugul pescăriei. Şi pescuind el azi aici, 
mâine colo, poimâine dincolo, uite că de la o vreme se 
aciolase ca pescar la curtea unui împărat mare şi vestit. Că 
o fi făcut ori nu mare ispravă împăratului, nu ştiu; ştiu 
atâta că omul era şi la curtea măriei-sale tot sărac, aşa 
cum era învăţat de mic, că nu vrea pârdalnica de sărăcie să 
se despartă aşa uşor de aceia la cari s-a încuibat, vorba 
veche: 


— Sărăcie, ce-ai cu mine? 
— M-am avut cu tată-tău bine 
Şi nu mă-ndur nici de tine. 


Şi mai ştiu că de la o vreme îşi legase capul cu o 
creştină, ca să nu mai zică omul mereu-mereu numai „vai 
de mine”, ci să zică „vai de noi”! 

Acu împăratul acela nu făcuse copii până la vremea 
bătrâneţii şi tocmai când socotea că i-a trecut făina prin 
traistă şi că i s-a apropiat funia de steajăr, ce să-i vază 
ochii? Uite că împărăteasa îi naşte o fată tare frumoasă. 

Bucuria împăratului! A trimes ştafete în toate părţile: la 
crai, la împărați, la ghinărari, la toţi, la toţi... să vie 
oamenii la chef, că avea de gând să dea o masă, să se ducă 
pomina. 

După ce mai pune la cale şi alte treburi, cheamă înainte- 
i pe bietul pescar. 

— Măi băiete, acu să te porneşti şi să-mi aduci la masă 

peşte cu solzul de aur. 

— Păi de unde să iau eu, măria-ta, peşte d-ăsta? 

— De unde-i şti. Vreau să se ducă pomina de masa şi de 
petrecerea ce-oi face-o. Inţelesu-m-ai? 

— IÎnţeles; da dacă n-oi găsi? 

— Încă mă mai întrebi, ticălosule? Iacă, atunci unde-i 
stă capul ţi-or sta şi picioarele. 

Bietul pescar! Îi jucau ocbhii-n lacrămi, dar n-a mai scos o 
vorbă. Ştia el că împăratul este din ăia cărora să le sai 
urma-n ciomag şi că zadarnic s-ar mai ruga de o inimă aşa 
împietrită. 

Ce să facă? S-a dus acasă la babă, de i-a spus focul ce-l 
ardea pe suflet şi pe urmă şi-a luat ziua bună şi s-a dus în 
lume, după ce a povăţuit pe nevastă-sa să puie gând la 
Dumnezeu, că el n-are să mai facă multă vreme umbră 
pământului. 

S-a dus pescarul, s-a dus, până acolo unde cică „n-are 
mărul cocean”, s-a dus până la Marea Albă şi pe acolo, pe 
malul acelei ape, a tot rătăcit, sărmanul, vreme de doi ani, 
tot căutând şi uitându-se aşa, în uibu locului: de unde ştii, 
s-o milostivi şi cu el Dumnezeu şi i-o scoate înainte peşte 
cu solzii de aur. 

Acasă-i rămăsese baba plângând cu amarul ce li se 
abătuse peste cap. 

După ce s-a mai potolit, a luat mătura şi a început să 
deretice pe-acolea. Când mătura, uite că găseşte baba pe 
jos un bob de piper. ÎI ia şi-l pune pe masă, dar, minune! 
Bobul fuge jos. Dacă vede aşa, îl ia şi-l aruncă în gură. 

Atunci, să te  închini, neicuţule! Rămâne baba 
îngreunată. 

— O, Doamne! zice ea când pricepe minunea - unde mi-o 
fi uncheşelul? Poate s-ar bucura şi el când ar afla vestea 
asta. 

lar moşul habar n-avea de ce se întâmplase acasă. Tot 
rătăcind pe malul mării, se întâlneşte cu un călugăr. 

— Ce umbli pe aici? 

— Uite, părinte, păcatele mele. Aprinz lumânarea mea să 
număr banii altuia. 

Şi-i spune tot, de-a fir-a-păr: 

— Uite şi uite şi uite. S-a mai pomenit asemenea lucru? 

— Ba s-a pomenit, moşule; nu mai plânge! grăieşte 
călugărul. Îţi dau eu peşte cu solzii de aur, numai să-mi dai 
şi tu ce-ţi cer. 

— Ce? 

— Ce ai neştiut la casa ta. Te învoieşti? 

Se gândeşte moşul, se gândeşte: „Ştiu că acasă am doar 
baba şi pisica”. Apoi, tare: 

— Bine, îţi dau. 

Fac ei legământul şi apoi călugărul îi zice: 

— Acu aruncă, moşule, plasa, să vezi c-o să prinzi 
peştele. 

O aruncă şi, când o trage afară, ce să-i vază ochii 
unchiaşului? Plasa era plină ghioalcă de peşti cu solzii de 
aur. 

Bucuria lui! I-a suit intr-o căruţă, şi-a luat ziua bună de 
la călugăr şi s-a dus la împăratul. 

Ăla, omul naibei, nicidecum nu isprăvise cheful. Avusese 
însă grijă să puie doi slujitori care stau la poartă agea-agea 
să zboare capul pescarului când l-or vedea venind. 

Când l-a văzut însă împăratul că vine, nu cu un peşte, ci 
cu un car plin de peşti cu solzii de aur, şi-a potolit mânia; 
ba l-a încărcat şi pe pescar cu daruri multe, să-şi mai 
împace din nevoi. 

Acu, dacă se duce moşu acasă, ce să-i vază ochii? Un 
copil, în carne şi oase, începuse să umble în picioare. 

— Bună ziua, babo! 

— Mulţumim dumitale, uncheşel. 

— Al cui e copilul ăsta? 

— Al cui să fie? Al nostru; ni l-a dăruit Dumnezeu. 

Şi-i spune cum s-a întâmplat. „Să-l vezi ce deştept e!... 

— Da, ce? Nu-ţi pare bine? 

— Ba-mi pare, de ce nu? zice el cu jumătate de gură; da-l 


n 

arsese, sărmanul, în inimă, că-şi adusese aminte de 
făgăduiala dată călugărului! Apoi mai adause: 

— E, să ne trăiască, babo! 

Acu trece aşa vreme multă. Copilul creştea, creştea 
mereu, într-o zi ca-n două şi-n două ca-n nouă. Şi-i plăcea 
copilului, dragă Doamne, îi plăceau trei lucruri mai de 
seamă: cartea, scrisul şi sabia. 

Când copilul împlini optsprezece ani, se pomeniră 
bătrânii în casă cu un călugăr. 

— Bună ziua, moşule. 

— Sărut mâna, părinte. 

Şi se dau în vorbă. Da copilul, cum îl vede, iese afară, 
trage sabia din teacă, face cu ea cerc pe pământ în jurul lui 
şi şade să cetească. 

Călugărul însă, de colo: 

— Moşule, am venit să-mi iau ce mi-ai făgăduit. 

— Bine, părinte, trebuie să mă ţiu de vorbă, că altfel n- 
am nicio putere, zice moşul plângând, şi spune şi babei 
despre legământul ce făcuse. 

— Vai de mine! M-ai lăsat făr' de copil, zice nevastă-sa, 
şi dă să se împotrivească. Dar are cui? 

Călugărul nu le ia în seamă vorba; iese la fecior şi dă să-l 
mângâie; dar, vezi, nu putea să intre în cercul făcut de 
băiat cu sabia. 

Nu putea să intre în cerc pentru că, uitasem să vă spun, 
călugărul acela nu era decât ucigă-l-toaca în chip de 
călugăr. 

Văzând că nu poate cu vorbă bună, odată se repede 
Sarsailă şi, aplecându-se, ia de gât pe feciorul moşului şi 
apoi, într-o clipă, se face nevăzut, în plânsul şi jalea 
pescarului şi a babei lui. 

Se duce, se duce călugărul cu Pescăruş - că aşa-i era 
numele băiatului - se duce până într-un vârf de munte. 
Acolo pune sarcina jos şi dă să intre în vorbă cu Pescăruş, 
dar ăsta nici acum nu-l bagă în seamă. Îşi face un cerc cu 
sabia, intră-n el şi-şi vede de carte. 

Să fi văzut atunci cum icnea diavolul! S-a schimbat în 
chipuri fel şi fel, a grăit cu el când mai dulce, când mai 
răstit... zadarnic. N-a scos niciun grai din gura lui 
Pescăruş. 

Dacă a văzut aşa, l-a luat şi l-a suit pe un alt munte, mult 
mai fioros şi mai prăpăstios. Socotea că doar-doar l-o 
îngrozi şi l-o face să grăiască cu el, dar n-a fost chip, oricât 
s-a cercat diavolul cu vorba, oricât l-a sucit şi l-a învârtit, 
grăindu-i şi ca oamenii şi ca neoamenii. 

Atunci, ce să vezi dumneata? Odată s-a auzit: „poc!”, de 
s-au cutremurat toţi munţii, dealurile şi văile. Plesnise 
diavolul de necaz. 

Acu Pescăruş, rămas singur, a dat să plece spre casă, pe 
munţi în jos. Erau însă aşa de repezi şi de fioroşi, că a venit 
bietul de el de-a bestegala, tot mereu şi tot mereu în jos, 
până ce a nimerit, spre mirarea lui, între două fiare 
grozave care se băteau în capete. Şi numai ce se 
pomeneşte cu una din ele că-i grăieşte: 

— Bine ai venit, băiete! Ia fă bine de scoate sabia şi ne 
taie capetele. 

— Nu, că voi mi-aţi fost norocul. De nu mă împiedicam 
de voi, mă prăpădeam până la vale. 

— Ba taie-ne, că altminteri te mâncăm, se răsteşte fiara 
cealaltă. 

Pescăruş, dacă vede că n-are încotro, scoate sabia şi 
face harşt! capetele fiarelor, din cari în clipă se fac doi 
feciori voinici, cari-i grăiesc: 

— Să trăieşti, băiete, că mare bine ne-ai făcut! De când 
suntem vrăjiţi să stăm aşa! Dacă vrei să ai numai noroc în 
viaţă şi să ajungi la mare cinste, fă şi la alţii bine, cum ne- 
ai făcut nouă. 

Îi arătă apoi drumul pe munte în jos. Au dat mâna şi s-au 
despărţit. 

Iar voinicul s-a tot dus devale, până ce a nimerit în nişte 
mărăcini. Acolo aude numai plânsete şi suspine: 

— Scăpaţi-mă, oameni buni, scăpaţi-mă, că mare bine v- 

oi face. 

„Mă. Ce să fie?” se gândeşte flăcăul şi, dacă se uită la 
mărăcini, vede acolo o vizuină, şi la gura ei nişte pietre 
straşnic de mari. 

Şi-aduce aminte de sfatul celor doi flăcăi şi ce zice? „Ia 
să mai fac un bine”. Pune umărul şi dă la o parte piatra de 
la gura vizuinii. Şi atunci, ce să-i vază ochii? Din vizuină 
iese o vulpe, care-i grăieşte: 

— Bogdaproste, Pescăruş, că mare pomană îţi făcuşi. 

— Păi cine eşti, de ştii cum mă cheamă? Şi ce te-a adus 
aici? 

— Află, voinice - îi zice vulpea - că eu sunt fata 
Împăratului Verde şi e atât amar de timp de când, prin 
farmecele unor zmei, tata şi mama şi toţi supuşii lor au fost 
prefăcuţi în stane de piatră, iar eu am fost prefăcută în 
vulpe, aşa cum mă vezi. De-atunci n-am mai văzut pe-aici 
picior de pământean şi mă usuc de dorul tatei şi al mamei 
şi de dorul atâtor lucruri mândre din împărăţia noastră. 

— Mare minune! grăieşte voinicul. Şi unde au stat zmeii? 

— Încolo, spre soare-răsare - şi-i arată cu mâna. 

— Dacă-i aşa, o să mă duc şi eu într-acolo, să văd nu le-oi 
putea face de petrecanie? 

Când aude aşa vulpea, cine poate povesti bucuria ei? 

— Ei, Pescăruş, de mult îmi spune mie inima că numai tu 
ai să faci de petrecanie zmeilor. Şi cum văd, o să mi se 
împlinească dorul. Du-te înainte, flăcăule, că-n partea 
aceea unde ţi-am arătat îi găsi nişte ziduri părăsite şi acolo 
e palatul tatii, în care acum s-au încuibat zmeii. Dacă-i fi 
iscusit în lupta cu ei şi de-i avea nădejde în Dumnezeu, ai 
să scapi de zmei, ai să trezeşti la viaţă pe cei împietriţi şi 
te-i face împărat peste locurile acestea. 

— Mare minune! se gândeşte voinicul, văzând că-i 
vorbeşte în acest chip o vulpe, şi merge încotro i se 
arătase. 

Ajunge la ziduri, intră-n palatul fermecat şi nu vede pe 
nimeni. Doar o masă întinsă. 

Stă acolea, scoate cartea, pune sabia lângă el şi ceteşte. 
Da odată intră pe uşă cei doisprezece zmei. 

— De unde eşti, mă? Şi de unde ai venit, de ne calci 
hotarele? 

El tace însă şi ceteşte înainte. 

— Nu răspunzi? se răsteşte tartorul lor. Ia luaţi-l, băieţi, 
şi faceţi-l mii şi fărâme. 

Hi! Să fi văzut, nene, ce foc pe bietul Pescăruş! Să se 
mai împotrivească? Nu-l ţine curelele. 

L-au luat zmeii şi l-au făcut harcea-parcea, mii şi fărâme. 

Apoi, veseli ca niciodată, au plecat toţi după blestemăţii, 
dar a grăit tartorul: 

— Măi, de l-om mai găsi aici, în carne şi oase, să ştii că 
n-are să fie bine de noi. 

Bag seamă, zisese într-un ceas rău, că, în lipsă-le, 
Pescăruş a înviat, şi să vedeţi cum: 

Zmeii aveau, fără să ştie, o strachină cu apă vie, şi când 
s-au luptat cu Pescăruş, a sărit o picătură de sânge în apa 
din strachină şi a răsărit din apă flăcăul şi mai voinic, şi 
mai frumos. 

Şi cum s-a văzut iarăşi om la loc. S-a pus la masa zmeilor 
de-a mâncat; ba a luat şi o jumătate de pâine de a dus-o 
vulpei, căreia i-a spus ce a păţit. Şi atunci, să vezi şi să nu 
crezi! Cum a mâncat vulpea, s-a făcut fată până-n brâu şi a 
început să grăiască: 

— Du-te îndărăt, Pescăruş, că, după câte-mi dau eu cu 
socoteala, o să ne cotorosim noi de zmei. Luptă-te şi rabdă 
înainte, că bun e Dumnezeu. 

El ascultă povaţa vulpei şi se duce îndărăt la palatul 
fermecat; pune sabia acolea, înaintea lui, scoate cartea şi 
ceteşte. 

Da uite că vin zmeii şi, când îl văd, rămân încremeniţi. 
Mă rog, să le fi împlântat un cuţit în carne, şi nu da sânge; 
aşa erau de cătrăniţi. 

— Faceţi-l bucăţi, fraţilor, şi aruncaţi-l! răcneşte şi acum 
tartorul plin de mânie. Cum? Să nu fim noi în stare să ne 

cotorosim d-un ticălos? Scăpaţi-vă de el cum îţi şti mai 
bine, că de-o învia şi acum, suntem pierduţi! 

Şi odată-l iau cu putere şi-l curăţă pe Pescăruş de pe 
faţa pământului. Pleacă apoi nămeteniile la plimbare şi, în 
lipsa lor, iar înviază voinicul, că nu-l lăsase apa vie. 

Stă la masă de mănâncă; pe urmă ia o pâine şi o litră de 
vin de o duce vulpei, şi atunci, ce să vezi dumneata? 

Se face din vulpe o fată frumoasă, frumoasă: zână cu 
părul de aur! 

Pescăruş rămâne înmărmurit de frumuseţea ei; iar fata îi 
grăieşte: 

— Hei, voinice, voinice! Până acu a fost ce-a fost; dar de- 
acu are să fie mai greu. Să nu pierzi însă nădejdea în 
Dumnezeu, că el e mare şi puternic. Du-te îndărăt, că-i 
izbândi şi acum! 

Se duce voinicul şi intră iar în palat. Acolo îl găsesc 
zmeii. Rămân încremeniţi: 

— Să ştiţi, măi, că ăsta o să ne răpună capul! zic ei. 

— Da n-aveţi frică, fraţilor, că ştiu eu să-l pedepsesc 
pentru obrăznicia lui! grăieşte unul din haidoş. Ia faceţi-l 
bucățele şi aruncaţi-l colea în cuptor, să vedem ce are să 
mai facă? 

— Aşa să facem! 

Şi se reped la Pescăruş, îl ciopăţesc şi-l vâră bucată cu 
bucată în cuptor, de arde cu totul. 

Da au tocat atât de mult carnea flăcăului nostru, că i-a 
apucat noaptea. 

— Acu, băieţi, culcaţi-vă fără grijă, că am scăpat de o 
pacoste! grăieşte tot cela mai haidoşul. 

Şi se culcă zmeii, de încep toţi cei doisprezece să mâie 
porcii la jir. Dar cu atât s-au mai ales; că pe la miezul 
nopţii, apa vie iar a făcut minunea şi Pescăruş, în carne şi 
oase, s-a sculat, a pus mâna pe sabie şi a tăiat capetele la 
toţi zmeii; la toţi, la toţi, pe rudă, pe sămânță. 

Scotea, nu-i vorbă, bietul voinic sudori de moarte, de 
atâta muncă. Dar acu scăpase de zmei. 

Ia d-ale mâncării şi duce în mărăcini fetei de împărat, ca 
să se mai întremeze, şi-i spune toată isprava, de-a fir-a-păr. 
Şi atunci minunea de fată odată îi sare de gât, îl cuprinde 
în braţe, îl sărută cu foc şi-i zice cu glas mângâios: 

— Află, voinice, că pentru iscusinţa ta te-oi lua de 
bărbat, să fii împărat peste ţinuturile astea. Ţi-e cu voia? 

— Mă mai întrebi? zice el, înroşindu-se parcă. 

Pe urmă s-au luat de mână şi au mers la palatul 
fermecat, unde erau stârvurile celor douăsprezece dihănii, 
şi acolo alte minunăţii a văzut Pescăruş. Că a luat fata de 
împărat strachina cu apă vie; a stropit cu ea pe toţi 
oamenii amorţiţi de atâta amar de timp şi i-a sculat în 
carne şi oase. Ba nu numai pe ei, ci şi pe vitele lor. 

Şi a început să se vărzuie lumea încoa şi încolo ca mai 
înainte de a o împietri zmeii; iar împăratul cel bătrân, tatăl 
fetei, făcând ochi şi începând să se mişte, începu să 
grăiască către fie-sa: 

— Măi tată, tată! da mult somn am mai dormit! 

— Apoi, îi răspunse fie-sa, ai fi dormit dumneata mult şi 
bine dacă nu mai eram pe-aici eu şi Pescăruş. 

Şi pe când împăratul cel bătrân nu-şi mai putea opri 
lacrămile, îi povesteşte fata toată tirişenia din fir până-n 
aţă, de rămăseseră toţi cu gurile căscate ascultând. Că, 
biet, toată lumea d-acolea socotea că s-a sculat din somn şi 
nici nu ştia ce se întâmplase cu ea. 

Doar stârvurile zmeilor era cea mai bună mărturie fetei 
de împărat. 

Să vă mai spui acum că, după ce s-a sfârşit povestea, 
împăratul cel bătrân a dat binecuvântarea lui şi a făcut o 
nuntă mândră tinerei perechi? Asta socotesc c-aţi ghicit-o. 

l-a dat însă lui Pescăruş nu numai fata, ci şi toată 
împărăţia, cu grijile şi bucuriile ei; iar voinicului care 
omorâse zmeii i-a rămas numele Pescăruş Împăratul. 

Acu toate bune şi cu noroc. Au trăit ei aşa şi au împărăţit 
în bine şi belşug trei ani de zile. 

După vremea asta, împărătiţa tot vede că Pescăruş stă 

pe gânduri. 

— Ce ai, bărbate, de tot stai aşa, parcă-ţi tot plouă? 

— N-am nimic. Mă gândesc, ca omul, cum am fost şi cum 
am ajuns. Adevărată-i vorba că „după întristare vine şi 
bucurie!” 

— Şi după bucurie, întristare! mai zice împărătiţa. Dar 
spune-mi curat: la ce te gândeşti? 

— La nimic. 

— Ba te gândeşti, Pescăruş; te gândeşti la cheile de la 
uşa odăii unde nu ţi-am dat voie să descui. Nu-i aşa? 

— Aşa e! De ce nu mi le dai? 

— Ba ţi le dau; uite-le, că mi-ai făcut şi tu mult bine. Dar 
la bun capăt n-o să te ducă dacă-i descuia. 

El însă ia cheile şi se duce de descuie. Acolo ce vede, se 
îngrozeşte. Trei cai; se reped să rupă lanţurile şi să-l 
omoare. 

— Ce stăpân ne-ai fost tu, Pescăruş, zic ei, de ne-ai lăsat 
aici doisprezece ani? De ce n-ai venit până acum? 

— Păi am venit acum. Ce să vă fac, ca să nu mă omorâţi? 

— Ce să ne faci? Să ne aduci şeile, să încaleci pe noi şi 
să ne scoţi la aer; că e atât amar de timp de când n-am mai 
văzut lumina zilei şi câmpul cu florile. 

El iese şi închide uşa, crucindu-se: 

— Altă minune, Doamne! Ce cai să fie ăştia, de pot 
vorbi? 

Le face rost de şele, dar când se întâlneşte cu 
împărătiţa, nu-i spune ce a văzut. 

Ea ştia însă tot şi când a doua zi a plecat la biserică, i-a 
grăit cu binişorul: 

— Nu mergi, Pescăruş, să ne închinăm? 

— Nu, că sunt bolnav. 

A zis el aşa. Dar abia a ieşit pe poartă împărătiţa, şi el s- 
a şi repezit cu o şea la odaia cu pricina, a scos un cal şi a 
încălecat pe el. 

— Cum să te duc, stăpâne? Ca vântul ori ca gândul? 

— Cum ţi-e voia, căluţule! 

Şi atunci, odată calul s-a înălţat cu Pescăruş în aer, de l- 
au sosit pe împăratul cel tânăr sudorile morţii. A avut 
noroc doar cu împărătiţa, că a văzut tot de la biserică şi a 
început să grăiască cât a putut: 

— Ho! ho! cal de zmeu, leu paraleu! Să nu se clătească 
niciun fir de păr din capul şi de pe carnea stăpână-tău, că o 
fi vai de oasele tale. 

Şi atunci s-a domolit calul, s-a lăsat pe pământ şi a venit 
cu voinicul în curte. Pescăruş l-a dus în odaia lui. 

Şi tot aşa a spus Pescăruş şi a doua şi a treia zi, că e 
bolnav. lar când pleca împărătiţa se plimba cu ceilalţi cai. 

Da tot supărat umbla. 

— Acu ce mai ai, Pescăruş, de tot umbli îmbufnat? îl 
întreabă într-una din zile împărătiţa. 

— Ia, mă gândesc şi eu că am avut nişte părinţi şi nu ştiu 
ce-or fi mai făcând de atâta amar de timp. Or fi mai trăind, 
ori nu? 

Şi când zice aşa, începe bietul Pescăruş împăratul să 
plângă de nu-l mai putea opri nimeni. 

— Nu mai plânge. li zise împărătiţa, ştergându-i 
lacrămile. Că e plâns fără rost. Ce om eşti tu când te 
gândeşti la ăla care te-a vândut pentru fata împăratului? 

— Păi bine. Eu n-am inimă? 

— Bine, stai dar! grăieşte ea. 

lese afară, se uită în dreapta şi-n stânga şi, cum era 
năzdrăvană, a văzut tot şi-a început să grăiască: 

— Uite, Pescăruş! Maică-ta, în vremea asta, face de 
mâncare. Fiindcă ţi-e dor de ei, du-te şi, pân-o fi mâncarea 
pe masă, tu o să fii acasă la tine. 

— Da bine, pe ce cal să mă duc eu aşa iute? 

— Cum? Te faci că nu ştii? 

li dă apoi un cal, de mânca nor, şi-i grăieşte: 

— O să soseşti la ai tăi tocmai bine, că azi e nunta fetei 
pentru care te-a vândut taică-tău şi, cum îi sosi acasă, au 
să te poftească la nuntă. Tu să nu le strici voia; să te duci, 
să joci, să petreci şi să faci ce vrei, dar la mine să nu te 

gândeşti; că de-i face asta, mie are să-mi fie fum şi ţie are 
să-ţi fie foc! 

— Bine! 

Când s-a suit pe cal şi când s-a gândit la ai lui, a şi fost la 
poarta lui tat-său. 

Pescarul, un moş şi mai bătrân şi mai gârbov acum, îi 
iese înainte şi-i sărută mâna. 

— Ce pofteşti, înălțate împărate? 

— Ia, aş dori să rămân aici puţină vreme. Nu vrei să mă 
găzduieşti? 

— S-avem iertare, măria-ta, dar nu putem, că suntem 
tare sărmani. Aţi venit, pesemne, la nunta împăratului 
nostru; duceţi-vă acolo, că n-avem putere să vă onorăm. 

— Ba primiţi-mă, primiţi-mă, se roagă el - şi aşa îl 
primesc oamenii. 

Nu-i vorbă, când grăia cu dânşii, i se furişa voinicului 
câte-o lacrimă pe obraji. 

Tocmai făcuseră mâncarea. El intră în casa unde 
deschisese ochii pentru întâia oară, şi oamenii l-ar fi poftit 
la masă, dar li-era ruşine. El însă a stat. Din vorbă în 
vorbă, Pescăruş i-a întrebat: 

— Da bine, moşule, dumneavoastră n-aveţi copii? 

— N-avem, zice moşul, da oftează lung şi-şi şterge 
lacrămile cu mâneca cămăşii. 

— Ba, zice baba, am avut unul şi ni l-a luat Dumnezeu. 

Şi plângând şi ea, spune tirişenia din fir până-n aţă. 

Ascultă Pescăruş împăratul, începe să lăcrămeze şi nu 
mai poate răbda. 

— Dacă l-aţi vedea pe feciorul dumneavoastră, l-aţi mai 
cunoaşte? 

— Cum să nu-l cunoaştem, dacă ne e fecior, os din 
oasele noastre? Da o fi murit de mult, mititelul! 

Se scoală atunci de pe talpă împăratul cel tânăr, se duce 
lângă bătrâni şi le sărută mâinile. 

— He, tată, tată şi mamă! Aflaţi că chiar eu vă sunt 
feciorul născut din bob de piper şi vândut pe neştiute 

călugărului pentru peşte cu solzi de aur. 

Şi le spune apoi tot ce a păţit şi cum a ajuns. 

Bătrânii, când au auzit, nici nu mai ştiau pe ce lume 
sunt. Au plâns şi au râs de bucurie, şi apoi au căzut în 
genunchi, de au mulţumit lui Dumnezeu cu lacrămi că le-a 
adus şi lor bucurie în casă, după atâta amar. 

Pe urmă, când s-au mai desşumenit ei şi când s-a zvonit 
în sat despre sosirea lui Pescăruş, uite că împăratul 
locului, cel care ceruse odată peştele cu solzi de aur, 
trimete ştafete, să-i vie şi feciorul moşului la masă. 

— Nu sunt slugă, să trimeată după mine ca după slugi, ci 
sunt împărat; aşa să spui stăpânului tău, grăieşte Pescăruş 
împăratul. 

Şi dacă a auzit aşa, a venit la casa moşului chiar 
împăratul socru: 

— Hai, măria-ta, că am sosit chiar eu! a grăit el către 
Pescăruş. 

L-a luat în trăsură şi l-a dus la nuntă. 

Acolo a mâncat voinicul, a jucat şi a petrecut. Când era 
însă toiul petrecerii, ce se gândeşte? „Doamne, dacă ar fi 
aici şi nevastă-mea? ce bine ar fi!” 

— Aici sunt; am sosit! s-a auzit atunci glasul împărătiţei 
de la palatul fermecat. Numai te-ai gândit şi am venit. Ce 
vrei? l-a întrebat nevastă-sa, care răsărise în carne şi oase 
acolea înainte-i. 

— Să jucăm amândoi. 

Au jucat ce-or fi jucat, şi pe urmă l-a luat împărătiţa pe 
Pescăruş de mână şi a plecat cu el printr-o grădină a 
socrilor. Au stat apoi la umbra unui pom, l-a pus pe 
Pescăruş nevastă-sa cu capu-n poală-i şi l-a adormit. Apoi, 
pe când mâna el porcii la jir, împărătiţa i-a scris un răvaş 
cu aceste vorbe: 

„Ai făcut rău că te-ai plecat tatălui, celui care te-a 
vândut pentru fata împăratului vostru. Şi ai făcut şi mai 
rău că te-ai gândit la mine. Vei şti dar că, pentru greşeala 
ta, eu mă duc şi te las aşa cum te vezi. Dacă în vreme de 

trei ani şi trei luni nu mă găseşti, eu mă mărit cu altul.” 

Apoi împărătiţa lăsă răvaşul acolea lângă el şi, la un 
semn, îi piere lui Pescăruş şi calul care-l adusese de la 
atâtea depărtări şi hainele mândre, lăsându-l în trenţe. Pe 
urmă fuge şi ea. 

Când se scoală Pescăruş împăratul, colea pe la 
prânzişor, îl cuprinde jalea, nenişorule! Nu nevastă, nu cal, 
nu haine. Doar răvaşul, care-i arată toată soarta de aci 
înainte, şi trenţele în care era înhăimurat. 

Ce să facă el acum? Că cine ştie câtă depărtare era de 
aci până la palatul fermecat, acolo unde alt picior din 
împărăţia în care se găsea acum nici nu călcase vreodată! 

„Şi după bucurie, întristare”, îşi zice el, aducându-şi 
aminte de vorbele împărătiţei, şi plânge. Plânge, de nu-l 
poate opri nimeni. 

În starea asta, se duce la taică-său. Acolo se tânguiesc şi 
părinţii de focul lui Pescăruş, dar pescarul dă să-i ţie 
inima: 

— Lasă, tată, că o să rămâi cu sculele mele de pescărie 
şi n-ai să te prăpădeşti tu! 

— Eu? Ferit-a sfântul! M-oi duce în lumea mare, să-mi 
găsesc nevasta. Aci am venit doar să-mi iau ziua bună. 

Părinţii, biet, ce să-i facă? Au mai tras ei o toană de 
plâns, dar n-au putut să-l oprească. Atâta doar că la 
plecare i-a dat şi mă-sa o azimă într-o pereche de desagi, 
să nu-i moară de foame odorul. 

Acu Pescăruş, dacă a plecat iar la cale lungă, s-a dus, s-a 
dus, până într-o vale. Era pe-acolo un frig, de-i dârdâiau 
fălcile, şi în depărtare o zare de lumină. Când văzu aşa, se 
bucură omul, socotind că doar-doar o fi niscai foc şi s-o mai 
încălzi. Da unde era pomana aia? 

Acolo era o moară. Intră înăuntru, şi morarul, un 
moşneag adus de mulţimea anilor şi a nevoilor, ridicându- 
şi genele cu cârjile, ca să poală vedea, îl întreabă: 

— De unde eşti, flăcăule? 

— Din cutare loc. 

— Păi ce cauţi pe-aici? 

— Ia, căutam şi eu o bâjă de foc. Să mă încălzesc. 

— Hei, tată, zice moşneagul, norocul tău te-a adus prin 
aceste locuri, că moara asta este a unei zmeoaice care 
mănâncă oameni. Nu vezi? Macin la oase din oamenii pe 
care i-a mâncat. Cum te-o vedea, te-o mânca şi pe tine, că 
nu i-a scăpat unul. Pe mine m-a văzut cu un picior în 
groapă şi cu altul afară, şi d-aia m-a mai lăsat, să-i macin 
oase, ca să-şi facă făină pentru pâine din ele. 

— Vai de mine! se tânguie Pescăruş şi, pe când se 
gândea încotro s-o ia, uite că vine zmeoaica, care, uitasem 
să vă spun, nu era alta decât mama zmeilor ucişi de el la 
palatul fermecat. 

— Iii! Da frumos şi gras mai e! zice nămetenia când îl 
vede. Fripturică ca asta, mai rar! 

Şi pune să încălzească cuptorul. 

Îl închide apoi într-o odaie, de unde nu mai putea ieşi 
Pescăruş, şi mai iese pe vale. 

Bietul voinic! Umblase el cât umblase, dar acu i se 
înfundase! Îşi aştepta moartea şi se rugă lui Dumnezeu să 
facă vreo minune cu el; când, cum se bocea de mama 
focului, uite o muscă îi vine pe la nas. O dă încolo, dar 
musca iar vine şi a doua oară; iar a treia oară îi grăieşte 
aşa: 

— Nu mă mai goni, voinice, ci, dacă vrei să-ţi fie bine, 
ascultă-mi sfatul! 

— Ce sfat? 

— Uite. Toată puterea zmeoaicei, care o să se repeadă 
să te îmbuce în seara asta, stă în cei trei dinţi pe care îi 
mai are. O să vie ea întâi să te îmbrăţişeze şi să te sărute. 
Tu însă, când s-o apropia, să-i lipeşti o palmă zdravănă, că 
aşa o să-i saie cât colo un dinte. Şi tot aşa să faci şi mâine 
şi poimâine sară, că i-or sări toţi dinţii şi-i scăpa cu viaţă, 
ca să-ţi vezi de cale unde te mână dorul. Ai înţeles? 

— Înţeles, zice el, mulţumind cu lacrămi în ochi. Că tot 
mai avea un pic de nădejde. 

Şi cum nu era el să asculte de muscă, care îl îndemna să 
scape de moarte, la care nu se duce nimeni cu bucurie, 
oricât de bătrân ar fi? Ştii ce spune cântecul: 


De-ar fi moartea ca mândra, 
M-aş duce singur la ea; 

Dar moartea-i întunecoasă: 
Nu-i ca mândra de frumoasă. 


D-aia, când vine zmeoaica şi-l sărută, odată se smuceşte 
Pescăruş din braţele ei şi în grabă îi trăsneşte una, că vede 
cotoroanţa numai stele verzi: pleosc! peste falcă, de-i sare 
un dinte. 

— lartă-mă, voinice, zice ea. Că ţi-oi dărui o pereche de 
papuci. 

— Păi ce să fac cu ei? 

— Unde-i gândi, te-or duce în pripă, ca vântul şi ca 
gândul. 

O lasă, şi zmeoaica îi dă papucii, dar nu-i dă drumul de 
la moară, că tot avea gând să-l mănânce. 

A doua sară iar vine nămetenia, şi Pescăruş, după sfatul 
dat de muscă, îi mai cârpeşte o palmă de vede hoanta stele 
verzi şi-i mai sare un dinte. 

— lartă-mă, omule, că ţi-oi mai da un bici. 

— Cu ăsta ce să fac? 

— Când îi plesni din el, nici fiară, nici om, nici duşman, 
nici piedică... nimic, nimic nu-ţi mai stă în cale. 

O lăsă şi acum. lar nămetenia îi dă biciul. Aflase însă că 
el i-a omorât feciorii, şi tot îi purta sâmbetele. 

Şi a treia oară vine zmeoaica, cu o gură cât o şură, să-l 
soarbă şi să-l înghiţă. Da Pescăruş se ţine zdravăn şi acum 
şi... plesneşte pe zmeoaica aşa de puternic, că-i sare şi 
singurul dinte ce-i mai rămăsese în gură. 

— Aoleo! răcneşte nămetenia; lasă-mi zilele, voinicule, 
că ţi-oi da o pălărie. 

— Ce să fac cu ea? 

— Cu asta, când îi pune-o în cap, nimeni nu te vede. Poţi 
Chiar să stai la masă cu alţii şi n-au să te vadă. 

Apoi zmeoaica, rămasă fără putere, începe să se 
aolească, de se cutremurau împrejurimile şi se cam duce 
pe aci încolo. 

lar Pescăruş plesneşte din bici, de cad jos zidurile în 
care era închis, ia pălăria şi papucii: apoi, cu biciul în 
mână, pleacă la drum, după ce-şi ia ziua bună de la muscă, 
căreia îi mulţumeşte cu lacrămi în ochi. 

Acu merge Pescăruş cât merge, până la o răspântie. Aci 
se gândeşte: 

— Ia să văd, nene, mi-or folosi la ceva toate lucrurile de 
la zmeoaică? 

Pune papucii în picioare, ia biciul în mână şi pălăria pe 

cap... pe urmă, ce să vezi dumneata? Numai când se 
gândeşte unde-l mână dorul, se şi trezeşte Pescăruş în 
curtea caselor nevesti-sii, împărăteasa de la palatul 
fermecat. 
_ Tocmai atunci, însă, se împliniseră trei ani şi trei luni. 
Impărătiţa îl aşteptase cât aşteptase, mult şi bine, până 
când, văzând că se împlineşte veleatul şi el nu mai răsare 
de nicăieri, se logodise cu altul. 

Cum e d-acu într-o săptămână, era nunta. 

Ce să facă voinicul? Îşi pune pălăria în cap şi se duce de 
se amestecă printre slugi: mănâncă, bea şi doarme cu ele, 
fără să-l poată vedea cineva. Ba auzea şi vorba şi sfatul 
tuturor. 

Acu împărăteasa, după ce s-a despărţit de soţul ei, a 
născut un fecior frumos, frumos, şi ăsta semăna cu 
Pescăruş ca două picături de apă. 

Şi, vezi dumneata, copilul - pesemne unde era din 
sângele lui - îl vedea şi-l cunoştea, chiar cu pălăria în cap 
să fi fost. 

— Mamă, uite tata! 

— Unde e, maică? 

— Uite-l. 

Se uită împărătiţa încoa, se uită încolo, caută prin curte, 
caută şi slugile, degeaba. 

Dacă nu-l găsesc, îşi văd oamenii de treabă. 

Când să se culce, fecioru-său iar: 

— Mamă, tata! 

— Unde-i, mamă? 

— Uite-l. 

Iarăşi îl caută toţi, şi dacă nu-l găsesc, încep să se mire: 

— 1 se năzare copilului, ce să-i faci? 

Da în sara dinaintea nunţii, cum face, cum drege 
Pescăruş, că atunci când să se culce îşi ia pălăria din cap 
şi-l zăreşte un bătrân, care spune împărătiţei: 

— Uite, măria-ta, e colea după sobă unul trenţăros. L-am 
văzut eu. Ala o fi tatăl băiatului, că prea seamănă. 

— Nu se poate una ca asta. 

Îl caută ea, dar nu-l găseşte, că Pescăruş iar îşi pusese 
pălăria în cap. 

Vine ziua nunţii. Când era petrecerea mai în toi, copilul, 
numai el, vede pe Pescăruş şi începe să plângă: 

— Mamă, tata! 

— Ce tot spui tu, mamă? 

Şi începe să-l bată pe bietul copil, care ţipa de sărea 
cămaşa de pe el. 

Acu, duminecă, pleacă împărătiţa la biserică cu 
logodnicul, să se cunune; şi se tot duc, cu mare alai. 

Când la mijloc de cale, odată le răsare-n cale Pescăruş 
împăratul în carne şi oase; le opreşte trăsura şi le grăieşte: 

— Ho, ho, ho! Unde vă duceţi? Mai sunt şi eu pe-aici. 

Să vezi atunci! Se strică tot cheful nunţii; apoi ia 
împărătiţa pe Pescăruş de mână, că-l cunoscuse, şi vine cu 
el la palat, unde se află tot ce a păţit. 

Preotul aştepta la biserică, să facă cununia şi, dacă vede 
că nuntaşii întârziază, odată trimete vorbă: „ce mai 
aşteptaţi?” 

Care nu fu însă mirarea celor de la biserică, când văzură 
pe împărăteasa venind singură-singurică! 

— Părinte, mai încet cu cununatul; să mai stăm, să ne 
dăm sfatul. Dacă eşti capul legii, rogu-te, dă-mi un sfat. 

— Ce sfat? 

— Uite, am avut o încuietoare cumpărată de la un 
negustor şi s-a întâmplat, după vreme multă, că am pierdut 
cheia. Am căutat, am căutat şi, dacă am văzut că n-o mai 
găsesc, am făcut alta nouă. Ce se întâmplă însă? Când să 
descui cu cea nouă, am găsit cheia cea veche. Acu pe care 
s-o opresc? 

— De, măria-ta, zice preotul. Bună ar fi şi a nouă, c-o fi 
mai de târg; dar e mai bună a veche, că se potriveşte. Şi- 
apoi e bună vorba din bătrâni, măria-ta: „paşte iarba pe 
care o cunoşti!” 

— Aşa? Vezi, sfinţia-ta, d-aia n-am venit aici cu 
logodnicul, că mi-a sosit bărbatul cel dintâi, acela care v-a 
înviat pe toţi şi a răpus pe cei doisprezece zmei. Acu e bine 
să mă cunun cu ăsta noul? 

— Nu e bine, măria-ta! 

Şi atunci, când a auzit vorbele astea, s-a dus logodnicul 
îmbufnat în treaba lui. lar împărătiţa şi cu Pescăruş au 
făcut altă nuntă, şi mai mândră şi mai frumoasă. 

Ba, de rândul acesta, au adus la palat şi pe moşul şi pe 
mătuşa, părinţii lui Pescăruş, să tot trăiască!... Iar binele şi 
belşugul din casa lor dă-l, Doamne, la toţi duşmanii mei; 
dar dă-mi-l şi mie. 


Povestită de mecanicul, fiu de 
sătean, Andrei I. Popescu, în 
Techirghiol. 


C. RĂDULESCU-CODIN, 
Ingerul românului, 1913. 

CRĂIASA ZÂNELOR 


Bag samă lumea asta n-a fost niciodată fără împărați; 
aşa a rânduit Dumnezeu, ca unii oameni să fie mai mari, 
alţii mai mici, iar cei mai mici să se supună şi să asculte de 
cei mai mari. Apoi, precum bine ştiţi d-voastră, câte ţări 
atâţia împărați, aşa era din bătrâni, toată ţara-şi avea 
împăratul şi tot satul popa şi mergeau lucrurile strună de 
oable; astăzi, fireşte, nu mai poate fi aşa, că lumea s-a 
viclenit şi oamenii s-au sărăcit; la un împărat îi trebuiesc 
mai multe ţări şi la un popă mai multe sate, şi tot nu-i mai 
vede omul sătui. 

Dar, zice că era într-o ţară departe, departe şi e de mult 
de-atuncia, era un împărat, Impăratul-Roşu. Şi el, ca toţi 
împărații, avea bunurile şi bunătăţile sale, dar bine zice 
zicala: 


Unde-s turme mari de oi 
sunt şi turme de nevoi; 
Unde-s turme de miei blânzi, 
Sunt şi mii de lupi flămânzi. 


Adecă Împăratul-Roşu avea mulţi duşmani, şi nici să 
putea altfel, că doară: 


Numai omul seriman 
Nu are niciun duşman. 


Apoi el numai sărac nu era. Şi cu duşmanii trebuia să 
ţină luptă pe moarte şi pe viaţă, că doară împărații nu se 

luptă iac-aşa ca ciobanii, să-şi dea o trântă, două ş-apoi iar 
să se ogoaie; nu, ei se bat ca tapii, tot în capete, până unul 
nu se mai poate mişca, adecă oştile lor, că împărații stau şi 
se uită, chibzuiesc, atunci apoi se împacă şi se fac prieteni 
buni. Şi când a plecat împăratul Roşu la bătaie împotriva 
duşmanilor, şi-a luat rămas bun de la înălţata împărăteasă 
şi de la cei trei feciori ce-i dăduse Dumnezeu, apoi îi sărută 
şi dă să iasă pe poartă afară. Atunci îi plesneşte ceva prin 
minte, îşi opreşte calul - că mergea călare, vedeţi d- 
voastră, ca gazdele - cheamă feciorii la sine şi dându-le o 
legătură de chei, le zise: 

— Vedeţi, dragii tatii, cheile astea sunt de la palatele 
noastre, care sunt atât de multe, câte zile-s într-un an şi 
încă mai mult cu trei: iată vă dau vouă cheile, nu cumva să 
le pierd în cea cale lungă, iar voi fiţi cu minte, grijiţi de 
mama voastră şi de casă, şi în toate puteţi intra, numai în 
chiliuţa de cătră miazăzi, unde slujeşte cheia asta ruginită, 
să nu intraţi, că de veţi intra, bine nu va fi. 

Apoi se duce împăratul. Iar copiii rămân cu legătura de 
chei în mână sfătuindu-se că ce o fi având tată-său în chilia 
de cătră miazăzi? Deocamdată prind ei a căuta prin alte 
chilii; într-una aflară arme fel de fel, rămase de la moşi 
strămoşi; în alta află bani din toate ţările şi de peste toate 
mările; bani de aur şi de argint, cum numai la împărați se 
pomenesc; în altă chilie află haine împărăteşti nouă şi 
vechi, rămase din moşi strămoşi, toate numai posomanturi 
şi pietri scumpe; în altă chilie află scumpeturi şi bogății, la 
soare parcă te puteai uita oleacă, dar la ele ba. Şi caută 
feciorii împăratului şi se miră, dar nu prea, căci erau 
obişnuiţi a vedea asemenea scumpeturi. În urma urmelor 
ajung la chilia de cătră miazăzi. Aci stau locului şi se 
întreabă: Să intre? Să nu intre? Ar intra, se tem că cine 
ştie ce o fi acolo? Nu cumva să dea de ceva primejdie, şi 
nici n-ar fi voit să calce voia tătâne-său; n-ar intra? dar nu- 
şi pot stăpâni dorul de a şti că oare ce-i acolo? de ce să nu 
intre? În urmă se hotărăsc să intre, ce a da Dumnezeu, 

aceea va fi! Şi vârâră cheia cea ruginită în zar (broască) şi 
suciră o dată, de două ori, de trei ori şi de-abia putură 
deschide uşa aceea. lar după ce intrară-nlăuntru, ce 
văzură? Chilia era goală- goluţă, nimic, dar nimic nu 
văzură. Era cât pe-aci să iasă afară, când feciorul cel mai 
mic zăreşte aninat de perete ceva: o icoană cu faţa cătră 
părete. Haid să vedem ce o fi aceea? doară nu e chiar 
fermecată! Şi luară icoana jos şi se uitară la ea, dar... oh, 
Doamne! rămân înmărmuriţi lângă ea. Pe icoană era 
pingălit (zugrăvit) un chip de muiere atât de frumoasă, 
cum nu mai văzură nicicând: amuţiră când o văzură şi nu 
mai putură ridica ochii de pe ea. Veni vremea prânzului, 
dar unde să se poată dezlipi ei de lângă icoană? Uitară tot, 
şi mâncare şi băutură, şi numai la icoană priveau. 

Împărăteasa s-ar fi pus la masă. Dar nu-i era îndemână 
singură; deci începu a striga după feciori - nimeni nu-i 
răspunde, apoi începe a căuta pe tot locul, când într-un 
târziu îi află cu icoana în mână. Se uită şi ea la icoană, se 
miră de frumuseţea femeii aceea, şi parcă ar fi voit să fie şi 
ea aşa. Într-un târziu apoi merseră la mâncare. Dar voia 
cea bună era dusă din curtea Impăratului-Roşu; feciorii nu 
mai aveau voie la nimica, nici la mâncare, nici la băutură, 
că de lucru nici până atunci nu aveau; de-abia aşteptau să 
vie tatăl lor, să le spună cine e fata ori muierea aceea. 
Toată ziuliţa steteau feciorii cu icoana în mână, ba şi 
noaptea, până cădeau obosiţi de atâta uitat, ca şi când ar fi 
cosit ori îmblătit cine ştie cât. 

O jumătate de an se munciră cu lucrul acesta, şi de ce se 
uitau mai mult la icoană, de aceea ar fi voit să o vadă mai 
mult, şi tot din ce în ce li se mărea mai tare pofta să ştie 
cine e? şi... Dumnezeu mai ştie câte gânduri mai umblau 
tinerilor prin minte! Ar zice cineva, că ce e o jumătate de 
an de a sta cineva aţintit la un lucru pe care nu-l cunoaşte 
şi pe care ar dori să-l aibă. Dar nu-i aşa; o zi încă e mult, 
ba şi o minută e mult, să se muncească cineva cu gânduri 
de ale dragostei, când nici nu cunoaşte pe fiinţa care i-a 

căzut atât de dragă. Dar peste o jumătate de an se gătă 
bătaia şi împăratul veni acasă. Cât îi fu de mare mirarea, 
când îşi află copiii slabi, îmbătrâniţi şi schimonosiţi, iar la 
plecarea lui îi lăsase pe toţi frumoşi ca trei ruji. 

— Aţi intrat la icoană! zise împăratul. 

— Am intrat, tată, răspund toţi trei feciorii cu un glas. 

— Ştiut-am că nu vă veţi putea răbda; aşa vă trebuie, de 
ce nu m-ati ascultat? De altmintrelea şi eu sunt de vină; de 
nu vă opream, poate că voi nici nu vă gândeaţi a umbla 
acolo. 

— Tată - zic feciorii - fii bun şi ne spune, cine e muierea 
aceea zugrăvită în icoană? Fată e ori nevastă? Să cercăm, 
doar de ţi-o vom putea face noră! 

— Dragii tatii, nu e nevastă, e fată, e zâna zânelor, e 
crăiasa lor, dar e de când lumea de bătrână şi tot nu 
îmbătrâneşte, şi de nu se va mărita, nu îmbătrâneşte în 
veci, că numai măritându-se îşi pierde puterea de zână şi 
începe a îmbătrâni. Şade departe de aici în împărăţia 
zânelor, unde nu moare nimeni; oamenii pământului însă, 
care merg, nu se mai întorc, toţi se prefac în dobitoace ori 
în stăni de piatră; îi prefac zânele. Mulţi voinici au cercat 
să peţească pe crăiasa zânelor, dar bine n-au umblat, căzi 
zânele i-au fermecat, deoarece de s-ar mărita cumva 
crăiasa lor, atunci împărăţia lor trebuie să se stingă, căci e 
ursită de Dumnezeu atâta să trăiască, până vor fi toate fete 
fecioare, şi călcând numai una cuvântul ursitoarei, 
împărăţia să se prăpădească, ele să piară deodată, iar cea 
măritată să se facă om pământean, supusă năcazurilor 
acestei vieţi. Drept aceea puneţi-vă pofta în cui de a mai 
gândi la ea. 

Împăratul credea că cu vorbele acestea a băgat minte în 
capul feciorilor lui, şi nu-şi aducea aminte că prin ele mai 
tare le-a aţâţat dorul de a o vedea şi a o lua de muiere. A 
pus paie şi oleu în foc, apoi poftea ca focul să se stingă! 

Aşa e lumea asta, iar d-voastră de nu vă place nu 
ascultați, pe mine lăsaţi-mă să o... minţesc mai departe. 

După câteva zile, vine feciorul cel mare înaintea 
împăratului, şi zice: 

— Tată, lasă-mă să-mi cerc norocul, să mă duc să văd pe 
crăiasa zânelor. 

— Eu te las, dragul tatii, ci ştiu bine că numai în zadar 
te-i osteni; mai bine rămâi tu aici şi nici nu mai gândi la ea; 
mergem şi petim fata Împăratului Verde, care vine 
bucuroasă în casa noastră şi bine-ţi va fi. 

— Ba, lasă-mă, tată, dă-mi bani de cheltuială şi haine de 
premeneală, un cal bun de călărie să merg să o aduc soţie. 

— Bine, du-te, numai să nu te căieşti. 

Şi s-a dus feciorul cel mai mare al împăratului în grajd şi 
ş-a ales calul cel mai frumos şi a intrat în chilia cu armele 
cele mai nouă şi mai scumpe, şi şi-a umplut două perechi 
de desagi cu bani, apoi a încălecat şi hai la drum. 

Când iese de pe poartă îi stă în cale o babă bătrână şi 
urâtă şi-i cere ceva de pomană, dar el se face a nu o vedea 
şi merge mai departe. Baba însă zise: 

— Du-te, du-te, că acuşi vii tu iar îndărăt! 

Şi se duse feciorul cale de un ceas până iese din oraş şi 
dă să treacă un pod dintre hotară, dar calul nu vru să 
meargă. Dă în cal, dă tare cu salcia, dar calul sta neclintit, 
că de sub pod se auzeau răcnete ca de urs. Şi unde nu iese 
de sub pod o mamiţă hâdă şi grozavă de i se ridică părul 
măciucă în vârful capului şi hai băiete îndărăt, de gândeai 
că nici pe acolo n-a mai fost. Ajungând acasă, spune 
tătâne- său cele întâmplate. 

— Nu ţi-am spus - zice bătrânul - că aşa te vei 
reîntoarce, cum ai plecat? Mulţam Domnului, că n-ai 
umblat mai rău, doară ţi-a veni mintea-n belge (cap)! 

Peste câteva zile vine la împăratul feciorul cel mijlociu şi 
iar se roagă să-l lase, doară el va fi mai norocos decât cel 
mare. Ce să vă mai înşir vorbă? Acesta încă umblă ca cel 
mare. Acum stau ca opăriţi amândoi, când se iveşte cel mai 
mic, un drăguţ de fecior cât toată lumea se mira de 
obrăjorii lui cei frumoşi, nici semn de barbă ori de mustăţi, 

vine acela la împăratul: 

— Tată, cercat-au fraţii mei dar în zadar, ar fi ruşine pe 
noi că niciunul să nu izbutim nici barem a vedea pe crăiasa 
zânelor. Necum a o avea de soţie! Fii bun, lasă-mă să-mi 
cerc şi eu norocul. 

Impăratul începe a râde cu hohot, apoi zice: 

— Dacă fraţii tăi mai mari nu putură ieşi nici din hotar 
afară, atunci tu o să intri în ţara zânelor? Una ca asta mi-ar 
plăcea să o văd, dar nu cred. Gată-te cum îţi place, că 
deseară ştiu eu că cinăm laolaltă! 

Copilul cel mai mic, voios că-l lasă tată-său să-şi cerce 
norocul, porni cătră stavă să-şi caute un cal potrivit pentru 
o cale atât de lungă. Nu ieşi bine din curte şi se întâlneşte 
cu o babă hâdă şi gârbovită de greutăţile acestei lumi: 

— Fă-ţi milă şi pomană, domnişorule, întinde babei ceva. 
Cu ce te-a miluit Dumnezeu sfântul. 

Şi fiul de împărat băgă mâna în buzunar şi dete babei un 
pumn de bani. 

— Dumnezeu să-ţi fie de ajutor şi să-ţi facă ţie după 
pofta inimei, zise baba depărtându-se. 

Nu merse feciorul mult şi se întâlni cu o altă babă, parcă 
mai slabă şi mai neputincioasă decât cea dintâi. Dădu şi 
aceleia un pumn de bani şi aceea încă îi mulţumi cum ştiu 
mai frumos. Când era să se apropie de stavă?%, cum 
mergea cu căpăstrul în mână, numai vede că iese ca din 
pământ altă babă cerşetoare în cale şi se roagă să o 
miluiască şi pe ea. Şi feciorul milui şi pe baba asta cu un 
pumn de bani. Atunci baba începu a plânge de bucurie şi a 
zice: 

— Dragul mamei (că mamă-sa era împărăteasa, care în 
chip de cerşetoare ieşise din palat ca să cerce firea 
copiilor; mare fermecătoare şi strigoaie mai spun că era, 
îngheţa apa în blid în postu Sf. Petrului, aşa ne spun 
bătrânii, de aceea şi ieşise ea la fiecare fecior, ca aici în 


28 (Reg.) Herghelie. Loc îngrădit în care se ţin vara caii pentru a paşte 
împreună. 

cale să le cerce mintea şi curajul), dragul mamei, tu văd că 
o să ajungi la crăiasa zânelor, dar de nu mă vei asculta, tot 
nu vei umbla bine. Din stavă alege calul cel mai rău, du o 
trocuţă cu ovăz şi una cu jar din vatra focului, tu să nu 
lăcomeşti nici la un cal care va trage la ovăz. Dar de calul 
care va trage la jar, să nu te depărtezi. Arme nu lua din 
cele sclipitoare, ci zi cătră tatăl tău să-ţi dea paloşul din 
holteie. Acela tot este ruginit, dar nu-ţi pese, acela să-l iei. 
Bani nu lua cu tine, nici merinde, lasă că în locul acelora o 
să-ţi dau eu ceva, numai vino la mine în palat. 

Când gătă împărăteasa vorbele astea de zis, se făcu 
nevăzută şi feciorul tresări ca şi când s-ar trezi dintr-un 
somn greu. Apoi merse îndărăt acasă, luă o trocuţă cu ovăz 
şi una cu jar şi plecă cătră stavă. La troaca cu ovăz ar fi 
tras stava întreagă, iar la cea cu jar veni foarte încet o 
mârţoagă de gândeai că o să cadă de slabă. Se uită lung 
fiul de împărat cum mârţoaga îmbuca cu lăcomie din jar, 
dar nu zise nimic, gândea însă în mintea sa: dacă mă voi 
duce cu schiloada asta, nu stau bun că o să ajung departe; 
numai împrejurarea că mânca foc îl făcu să nu crează că 
mamă-sa l-ar fi păcălit. Calul însă îşi ridică capul şi zise: 

— Drag domnul meu, ştiu ce gândeşti, dar nu te teme, 
bun e Dumnezeu şi bună minte ţi-a dat de m-ai căutat, 
gată-te de cale, dar până atuncea mai dăm un vraf bun de 
jar să mă satur, apoi îmi porunceşte cum să merg: ca 
vântul sau ca gândul? 

Şi merse fiul împăratului cu mârţoaga acasă; fraţii cei 
mai mari nu-şi putură stăpâni râsul când îl văzură cu ce cal 
voieşte a pleca, ba cel mai mare chiar zise în batjocură: 

— Pare-mi-se că de ceilalţi te temi. 

Tată-său încă nu se învoia odată cu capul a-l lăsa să 
plece cu acel cal, dar după multă rugare, în urmă zise: 

— Acum fă ce ştii, eu nu mă mai amestec. 

Şi dete feciorul un vraf mare de jar calului şi mâncă 
calul la jar mai pogan de cum ar mânca alţii ovăz, şi dacă 
gătă tot jarul de mâncat, sforăi o dată de tot scântei îi 

ieşiră pe nări, apoi se scutură de îi căzu tot părul de pe el 
şi rămase numai un păr luciu-galben ca aurul şi era acum 
calul mai frumos decât toţi câţi îi avea împăratul. Atunci 
zise împăratul: 

— Cu calul acesta am umblat şi eu a peti. 

După aceea intră feciorul în chilia împărătesei să-şi ia 
rămas bun, iar ea îl sărută şi-i dete trei lucruri: un inel, un 
ceas şi o lădiţă de aur. Aceste trei daruri aveau un preţ 
foarte mare, deoarece inelul răspândea lumina ca soarele, 
ceasul strălucea ca soarele şi dacă-l puneai pe masă 
deschis, cânta mai frumos decât toate muzicile din lume, 
iar lădiţa asemenea era strălucitoare ca un soare şi când o 
puneai pe masă şi o deschideai, ieşeau din ea cele mai 
bune mâncări şi băuturi ce sunt pe astă lume. După aceea 
îşi încinse paloşul cel ruginit, îşi luă sănătate bună de la 
tată-său şi de la fraţi şi hai la drum. Apoi îl întrebă calul: 

— Domn, domnuţul meu, dar cum să te duc: ca vântul 
sau ca gândul? 

— Să mă duci ca gândul - răspunse feciorul şi începură a 
merge mai întâi mai lin, apoi tot mai tare până nu se mai 
vedeau. 

La podul dintre hotare se auzi un glas răguşit 
înspăimântător, dar calul nu se înfrică, ci zbură peste pod 
cum zboară o rândunea peste firul de la telegraf. Şi s-au 
dus, s-au dus multă lume împărăție, ca Dumnezeu să ne 
ţie, că cuvântul din poveste mai înainte este, mândră şi 
frumoasă, s-ascultaţi şi d-voastră: cine o va asculta, o va 
învăţa, cine va dormi, bine va odihni: s-au dus până au ieşit 
din ţara Împăratului Roşu şi au ajuns în ţara Împăratului 
Verde, unde sunt oamenii verzi, vitele verzi, şi tot e verde 
ce vezi. E 

Şi au ieşit şi din ţara Împăratului Verde, care se 
mărginea cu împărăţia zânelor; şi între ţara zânelor şi ţara 
Împăratului Verde era o apă mare, ca Dunărea ori poate şi 
mai mare. 

Lângă apă era căsuţa unui om, care ţinea crâşmă şi era 


95 


şi pescar. Acolo intră în casă: 

— Bună ziua, om de omenie. 

— Bună să-ţi fie inima, voinice, dar de unde şi până 
unde? 

— Apoi, vezi, om de omenie, sunt drumar. Am venit, din 
ţara Împăratului Roşu şi de mi-ar ajuta Dumnezeu, vreau 
să merg în Ţara zânelor... 

— Hm! zdravăn fecior şi frumos ca o doamnă, ar fi daună 
să mergi pe acolo, că Doamne, mulţi voinici şi-au pus capul 
cari au cutezat a se apropia de cetăţile lor. Eu aş gândi să 
te laşi de gândul cu care ai venit, mai bine şezi şi te 
odihneşte, apoi du-te în alte părţi, unde te va îndrepta 
Dumnezeu, dar acolo nu merge că numai eu ştiu până lao 
sută de voinici cari au trecut pe aici şi nu s-au mai reîntors. 

— Fie ce va rândui Dumnezeu, dar eu mi-am pus în gând 
că ori aduc pe Crăiasa zânelor, ori îmi pun capul. 

Mai povestesc ei cât povestesc, apoi se îmbracă feciorul 
în haine feteşti de ai fi jurat că-i o zână, îşi ia inelul, ceasul 
şi lădiţa într-o trăistuţă şi dă să treacă graniţa peste apa 
cea mare. Până a nu pleca însă zice cătră gazda casei: 

— Bade, calul mi-l voi îndrepta iar la d-ta, să ai grijă de 
el până mă reîntorc. 

Dar calul zice: 

— Ba nu, eu voi merge tot cu tine. 

Şi s-au dus. După ce au ajuns în Ţara zânelor, a zis calul 
cătră fecior: 

— Drag domnuţul meu, ia-mi frâul din cap şi-l pune bine, 
şi când vei avea lipsă de mine numai scutură frâul, că eu 
voi fi la tine. 

Aşa au făcut. Şi s-a luat feciorul pe jos, du-te, du-te prin 
căldură de gândeai că se topeşte. Şi a mers multă vreme; 
unde-l lovea foamea punea lădiţa jos, o deschidea şi din ea 
ieşeau tot felul de mâncări şi băuturi. 

După cale de mai multe zile a ajuns la curţile zânelor. 
Zânele se jucau într-o grădină frumoasă de nici raiul doară 
nu poate fi mai frumos decât grădina aceea. Lângă poarta 

care era închisă, începe feciorul a plânge şi a se ruga să-l 
lase înlăuntru. Îndată vin vreo douăzeci de zâne, una mai 
frumoasă decât alta, şi încep a-l întreba: 

— Cum ai cutezat, tu, fată pământeană, să intri în ţara 
noastră? Nu ştii că om pământean nu e iertat să intre aici? 
Acum vei muri, sărmana, vai de capul tău! 

Ele credeau că e fată, că parcă vă spusei că se 
îmbrăcase feteşte. 

— Fie-vă milă - zise el - vedeţi că sunt o fată 
neputincioasă, lăsaţi-mă la voi, că am fugit în lume de frica 
părinţilor, care vreau să mă mărite, iar eu mai bine am 
fugit în lume decât să-mi trebuiască bărbat. 

Zânelor le fu milă de biata fată, o lăsară înăuntru şi o 
duseră înaintea crăiesei, căreia încă-i spuse că e fată din 
lume, fugită de la părinţi de frica măritatului. Şi crăiasa o 
primi servitoare făgăduindu-i că-i va plăti simbria pe an; 
atunci era anul din trei zile în Ţara zânelor. Şi sluji fata 
noastră vreo trei ani după olaltă, şi învăţă toate obiceiurile 
zânelor, şi se făcu prietenă cu toate zânele, încât ele o 
preţuiau ca pe o soră a lor. De multe ori se chiar juca cu 
ele. 

Într-o noapte târziu scoase inelul din trăistuţă şi-l puse 
pe masă în căsuţa ei, că avea o căsuţă chiar lângă palatul 
crăiesei, vedeţi d-voastră să fie de-a îndemână, când va 
căpăta ceva poruncă. Şi când puse inelul pe masă, se 
stinseră toate lămpile şi luminile din palatele zânelor şi se 
vedea în ele numai de la inel, mai tare decât de la soare. 
Se spăimântară zânele, că ce lucru poate să fie, ieşiră toate 
din casă şi începură a căuta unde şi ce e? Adecă mirarea 
lor fu mare când văzură pe masa slujnicei inelul acela 
minunat. Şi crăiasa chemă pe slujnică la sine, să-i vază 
inelul. Slujnica bună, bucuroasă merse şi arătă crăiesei 
inelul. Da unde nu pune crăiasa inelul pe deget, şi atâta îi 
părea de bine şi era de zece ori mai frumoasă. 

— Copilă - zise crăiasa - dă-mi mie inelul acesta; ce să-ţi 
dau pe el? 

— Bucuroasă ţi-l dau, înălţată crăiasă, dacă mă vei lăsa 
să-ţi sărut mâna. 

Crăiasa se învoi. Ea sărută mâna crăiesei, şi crăiasa 
rămase cu inelul. Dar nu ştiu cum se simţiră amândouă, 
parcă nu ca mai înainte. Zânele celelalte începură a-şi 
bănui ceva, dar iară se îmbărbătau: 

— E fată ca şi noi, a cinstit inelul crăiesei căci o lasă aici 
în ţară la noi şi nu o alungă de unde a venit de groaza 
măritişului. 

Mai trecu multă vreme până o dată, chiar pe când era o 
petrecere mare în curţile zânelor, slujnica scoate lădiţa din 
traistă şi o pune pe masă. Cum o scoate, cum se sting şi 
lampele şi luminile de prin feşnice, şi de la lădiţă se vedea 
mai bine decât de la soare când e cerul senin, iar măsuţa 
slujnicei se umplu de mâncări şi băuturi mai multe şi mai 
scumpe decât ale zânelor, ba şi decât ale crăiesei. Minunea 
era mare. Îndată sar toate de după masă şi năvălesc în 
căsuţa servitoarei; acolo mândrenii cum doară numai în rai 
poate fi, toată casa juca în aur, masa încărcată de mâncări 
şi băuturi şi de poame, care de care mai bune şi mai 
scumpe. Veţi gâci acum şi d-voastră că crăiasa a poruncit 
să meargă slujnica înlăuntru numai ea singură şi cu lădiţa. 
Şi s-a dus. 

— De unde ai tu lucrurile astea scumpe, zise crăiasa. 

— De la mama mea, răspunse slujnica şi nu minţi, 
adevărat vorbi. 

— Ce să-ţi dau să-mi dai mie lădiţa? 

— Oh, înălţată crăiasă, aceasta e scumpă, că în orice 
lipsă ea mă luminează şi mă nutreşte şi mă adapă, dară 
nădăjduind că înălţimea-ta nu mă vei alunga de aici câtă 
vreme oi mai avea de trăit zile cu păcate, văzând că aici 
am mâncare şi băutură, a măriei-tale să fie dară... mi-i lăsa 
să te sărut o dată cu dulce... 

Atunci crăiasa îi rase o palmă, dar după aceea se căi şi 
zise: 

— Bine, aşa să fie, hai şi mă sărută, iar tu să-mi dai 

lădiţa. 

Vă puteţi închipui ce sărutare dulce a fost aceea. 

Dar, adevărul vorbind, după sărutarea asta se simţi 
crăiasa, nu ştiu cum v-aş spune, dar toată roşie ca para 
focului, când simţi buzele slujnicei lipindu-se de ale ei. 
Zânele ar fi jurat că ceva schimbare a trebuit să se 
întâmple în natura crăiesei, dar tăcură, vedeţi d-voastră; 
cine să cuteze a zice cuvânt nechibzuit despre crăiasă? 

Şi era făloasă crăiasa; inelul nu-l mai depărta din deget 
şi mai în fiecare zi punea o dată lădiţa pe masă să îşi arate 
puterea; nu mai ştia ce face de părere de bine. Odată îi 
plesni prin minte să facă un ospăț mare, mare, de la care 
să nu lipsească nicio zână din lume, dar niciuna, ca tot 
poporul de zâne să se poată mira de inelul şi lădiţa ei, şi 
mirându-se cu atât să o cinstească mai tare. 

Şi se adună poporul de zâne din toate părţile, veniră 
zâne de la apus, de la miazăzi şi de la miazănoapte, zâne 
bune şi zâne rele. Dar toate frumoase, una mai frumoasă 
ca alta; zâne şi pace! Şi crăiasa nu le aşteptă cu nimica 
mâncare, nici aprinse nimeni focul în bucătărie ori în 
cuptorul de copt, că de vară era vară, iar lădiţa făcea ce 
făcea şi sătura pe toţi cei din jur. Destul că se adunară 
zânele din toată lumea într-un palat mare, şi se puseră în 
jurul unei mese să ospăteze. Mesele însă erau goale- 
goluţe, nici tăniere, nici furculiţe, linguri, ba nici feţe nu 
erau pe mese. Deodată intră crăiasa în palat cu o lădiţă în 
mână, şi îndată zânele toate puseră mânile la ochi, 
neputându-se uita la ea ca la un soare. Încetul cu încetul li 
s-au dedat ochii cu strălucirea şi începură a-şi lua câte una 
mânile de la ochi. Minunea era mare. Dar când deschise 
crăiasa lădiţa, atunci minunea minunilor! Masa se încarcă 
singură de mâncări şi băuturi, la toată zâna tot tăniere de 
aur, lingure şi furcuţe de aur şi cuțite de diamant, la 
fiecare zână pahar de aur şi mari cupe de aur pline cu 
băuturi scumpe. Acolo să fi fost la ospăț. 

Destul că se minunară zânele, da se minunară şi 

ospătară, mâncară şi băură, şi apoi începură a gusta 
struguri şi alte poame scumpe, cari ieşeau ca din pământ, 
numai vedeau că se pun pe masă. Dar de unde? şi cum? 
nimeni nu înţelegea, afară de crăiasa şi de curtenele ei. 

Şi văzură soare răsărind şi soare sfinţind, dar 
întunecându-se nu văzură, că lumina inelului şi a lădiţei tot 
mai tare era decât a soarelui. Veselia era mare, cinstea 
crăiesei şi mai mare! „În adevăr - ziceau zânele - noi nu ne 
putem măsura nici în frumuseţe, nici în minte, dar nici în 
putere cu zâna noastră”. 

Şi crăiasa era fericită. Şi porunci zânelor să cânte toate 
împreună o cântare de veselie. Iar zânele nu aşteptară să 
le mai spună o dată, ci începură o cântare, dar aşa cântară, 
încât îngerii din rai să tacă înaintea lor. Doamne ce 
drăguță de cântare. Toată ceata era beată de bucurie şi 
fericire, apoi ridicară paharele în cinstea crăiesei lor viteze 
şi le goliră până în fund. După aceea iar începură o cântare 
şi iar o ciocnire de pahare şi tot aşa până colo cătră miezul 
nopţei. Atunci, tocmai când zânele scoteau cântarea cea 
mai frumoasă din gurişoarele lor, servitoarea scoate 
orologiul şi-l pune pe masă în căsuţa ei. Să fi văzut 
mândreţe! Soarele să se ascundă, că e numai ca o umbră 
pe lângă acel ceas strălucitor. Când îl puse pe masă, 
gândeai că toate curţile sunt ocolite de sori, aşa lumină 
arunca. Apoi îl deschise şi începu ceasul a cânta. Dar aşa 
cântare, încât zânele, că erau zâne, dar rămaseră ca mute, 
nici nu puteau asemăna glasurile lor cu cântarea ceasului; 
înmărmuriră odată, îngălbeni fiecare, se uita una la alta 
spărioase ca o căprioară şi numai târziu prinseră inimă, 
după ce le chemă crăiasa cu ea, să vază ce e? Şi-au mers 
toate împreună şi au văzut ceasul pe masă în căsuţa 
slujnicei, şi nu se puteau destul mira de frumuseţea şi de 
măiestria lui. Crăiasa se uită cât se uită, apoi făcu semn 
zânelor să intre în palat, că şi ea vine îndată. Şi intrară 
zânele în palat zicându-şi: „Crăiasa o să cumpere şi 
orologiul de la servitoare”. Iară crăiasa dacă rămase 

singură cu servitoarea, zise: 

— Draga mea, de unde ai tu lucrul acela frumos? 

Iar servitoarea răspunse: 

— De la mama mea le avui toate; două lucruri îţi dădui 
măriei-tale, şi mie îmi rămase acesta. 

— Oare să mi-l dai tu mie, zise crăiasa. 

— Cam cu greu, măria-ta, că eu sunt fată streină şi 
săracă iar când mă ajunge jalea, îl pun de-mi mai cântă, să- 
mi mai stâmpăr sufletul: numai atâta mângăiere mi-a mai 
rămas în lume. 

— Ba - zise crăiasa - tu rămâi pentru totdeauna aicia, la 
noi, voi aduna zânele la o zi mare să te farmece şi pe tine; 
să te facă zână, şi nu vei mai şti în veci ce sunt supărările: 
dă-mi mie ceasul. 

Atunci slujnica zise: 

— Măria ta, înălţată crăiasă! Graţie capului meu? 

— Graţie, fata mea, răspunse crăiasa. 

— Ei bine, măria-ta, dacă vrei ca şi ceasul acesta cu 
muzici să fie al măriei-tale, atunci vino, şi în noaptea 
aceasta dormi cu mine în căsuţa aceasta, în patul acesta, 
ca să ştiu că am dormit şi eu o dată cu crăiasa zânelor. 

Atunci crăiasa... pliosc! cu o palmă peste capul slujnicei; 
aceasta însă tăcu. După aceea se gândi crăiasa: „De ce să 
nu dorm cu ea într-un pat? E fată frumoasă, patul ei e ca şi 
al meu; mâine-poimâine o facem zână; mă supun, ştiu că 
nu mă farmecă ea; cum nu mi-a fost nimic când mi-a 
sărutat mâna şi când m-a sărutat pe obraz, nici acum nu-mi 
va fi.” Apoi zise cătră servitoare: 

— Auzi, fetică, dă-mi ceasul şi după ce se culcă toate 
zânele, iată îţi dau cuvântul meu de crăiasă că viu şi 
dormim împreună. 

Fata se-nvoi. Crăiasa merge făloasă cu ceasul şi-l pune 
pe masă, iar ceasul începu a cânta până ce toate zânele 
adormiră cu capetele pe masă, căzură ca moarte de 
ospătare şi de cântecul cel puternic al muzicei din ceas. 
Crăiasa apoi merse încet, în vârful degetelor, până în 

căsuţa slujnicei, care o dezbrăcă şi se culcară amândouă 
cuprinse una în braţele alteia. 

A doua zi când era soarele la prânz, se deşteptară 
îmbrăţişaţi... bărbat şi nevastă. Ea începe a plânge 
temându-se de furia zânelor, dar el o mângâie, apoi se 
îmbracă şi ies amândoi afară. Nici urmă de palate nu mai 
era, nici umbre de zâne nu se mai vedea. În minutul când 
crăiasa a devenit nevastă, curţile zânelor se cufundară în 
pământ cu zâne cu tot şi rămase numai căsuţa unde 
dormea crăiasa cu feciorul de împărat. Ceasul şi lădiţa încă 
le înghiţiră pământul. Numai inelul mai rămase în degetul 
crăiesei, care încă îşi pierduse puterea de zână şi rămase o 
femeie ca toate femeile, numai mai frumoasă decât toate. 
De atunci zâne nu mai sunt pe pământ. 

Acum zise feciorul cătră ea: 

— Draga mea, aşa a fost să se întâmple, veacul zânelor a 
trecut, iar tu a fost scris să fii soţia mea, crăiasa mea. 

Femeia răspunse: 

— Văd că aşa a fost să se întâmple, drept aceea eu mă 
las condusă de tine, unde ne-a împinge soartea acolo merg 
cu tine. 

Şi se luară la drum, şi-au mers multă lume împărăție, ca 
Dumnezeu să ne ţie, că cuvântul din poveste mai-nainte 
este, mândră şi frumoasă, s-ascultaţi şi d-voastră, că cine o 
va asculta o va învăţa, cine va dormi bine se va odihni; cui 
nu-i place, nu asculte, pe mine mă lase să minţesc până la 
capăt. Şi s-au dus multă cale lungă, tot pe jos. 

Odată îi plesneşte feciorului prin minte că el are şi cal, 
caută frâul, îl scutură şi se iveşte calul lui zicând: 

— Ce porunceşti, drag domnuţul meu? 

— Să ne duci pe amândoi dincolo de apă. 

— Ca gândul ori ca vântul? 

— Ca gândul! 

Şi se suiră amândoi pe cal. Şi zbură calul cu ei până la 
pescarul dincolo de apă. Şi era obosit calul, că mă rog 
zburase cu ei trei ani de zile, cale lungă nu glumă. Când fu 

la casa luntraşului, calul plesni de obosit. Ei statură cât 
stătură, şi dau să meargă acum pe jos, prin ţara 
Împăratului Verde, cătră casă, în ţara Împăratului Roşu. 
Acum însă aveau un copilaş ca de doi ani. El luă copilul în 
braţe şi merg amândoi, cale de o jumătate de zi. Când fu 
pe la amiazi nu mai puteau de cald. Ajungând la un râu dau 
să se scalde. Lasă deci copilul pe ţărmure jucându-se cu 
inelul şi ei se bagă în apă să se răcorească. Un trăsnit de 
corb n-are ce lucra, ci vine şi fură inelul de la copil şi 
luându-l în cioc zboară cu el în sus. Copilul începe a ţipa de 
părere de rău. Tată-său iese repede să vază ce e? Vede 
atunci corbul zburând cu inelul în gură. Deloc ia paloşul şi 
fuga, aşa cum era, după corb, că mă rog nu era vreme de 
pierdut cu îmbrăcatul. Şi merge, şi merge, adecă fuge, 
corbul prin văzduh iar el pe pământ, până era chiar în 
dreptul corbului, atunci aruncă paloşul şi nimereşte pe 
corb chiar în inimă de scapă inelul din clonţ (cioc). După ce 
află inelul se reîntoarce la soţie şi la copil, se îmbracă şi 
hai la drum. 

Multă vreme vor fi călătorit, cât? nu se ştie, destul că 
hăinuţele li se stricară şi călătoreau de ici până colo, 
câştigându-şi merinde cu lucrul mânilor, ori cu cerşitul. 
Ajunseră zile grele. Odată, într-o zi cam pe la ojină?*, sosiră 
într-un oraş, chiar în oraşul de unde era el, dar nu spuse 
nevestei că doară ei ar fi ajuns la locul cătră care 
călătoreau, ci intrară într-o crâşmă slăbuţă, ia el o chiliuţă 
şi se aşează zicând: 

— În oraşul acesta vom sta vreo două-trei zile, vom lucra 
să ne adunăm bani de cale, să ne ajungă până acasă. 

Dimineaţa se scoală el, merge în boltă şi cumpără două 
perii şi vacs şi le dă nevestei zicând: 

— Eu merg la lucru unde voi căpăta ceva, tu stai în piaţă 
lângă fântâna aceea, colo pe piatră; pe acolo vor trece 
domni, ofiţeri, generali, vor zice să le ştergi papucii de praf 


29 (Reg.) Moment al zilei situat la jumătatea timpului dintre amiază și 
asfintit; gustare care se ia în acest moment al zilei. 

şi vei căpăta frumoşi bani, iar eu merg, voi căpăta nişte 
lemne de tăiat ori altceva de lucru, numai să ne adunăm 
ceva bani de cale. 

O lăsă şi se duse la curtea împăratului, unde, de bună 
seamă, zdrenţos cum era, nu-l cunoaşte nimeni. Intră la 
maică-sa, la împărăteasa, care îl cunoaşte şi porunceşte 
numaidecât să-l îmbrace în haine crăieşti, apoi povesteşte 
el toate din fir în păr cum s-au întâmplat şi unde şi cum şi-a 
lăsat nevasta. 

După aceea se arată fraţilor şi tătâne-său, care abia îl 
mai cunoşteau, crezând că de mult a murit prin cea lume 
mare. Tatăl său era slab şi bătrân, nici nu mai putea 
umbla, fraţii lui purtau treburile împărăției. Bucurie mare 
era şi-l întreba care de care că cu nevastă vine? Cu crăiasa 
zânelor ori cu alta? El răspundea că pe poimâine va fi aici 
cu mare pompă: să se gate numai de nuntă. Apoi merseră 
cu fraţii şi cu domnii cei mari la preumblare. Când au ajuns 
la fântâna din mijlocul pieţei, văzură o femeie zdrenţoasă 
stând pe piatră cu un copil lângă ea: 

— Haideţi - zice feciorul cel mai mic - să ne şteargă 
săraca aceea păpucii de praf, să capete şi ea ceva! 

Şi merseră toţi. Ea le şterse păpucii şi fiecare îi dete 
câte un taler, doi. Dar ea nu-şi cunoscu bărbatul, cum era 
acum îmbrăcat crăieşte. Şi căpătă ea o mulţime de bani 
acum. De-abia aştepta să vină seara, să spună bărbatu-său 
cât a căpătat. Seara, bărbatu-său dezbrăcă hainele cele 
scumpe şi îmbrăcă iar cele zdrenţoase şi merse la ea, 
ducând şi el doi taleri, ce zicea că i-a căpătat şi el în aceea 
zi. Bucuria fu mare. Ea îi spuse ce domni mari au venit la 
ea şi ce bani a căpătat. 

— De voi căpăta numai în două-trei zile câte atâţia bani - 
zicea ea - o să ne facem gazde. 

Cinară şi se culcară. 

A doua zi de dimineaţă îi cumpără el un car de oale, 
zicând: 

— Azi e târg mare aci, tu vei vinde oale şi eu iar voi 

merge la lucru, să mai capăt şi eu ceva. 

Apoi el merse la maică-sa, se îmbracă crăieşte, şi acolo 
cătră amiazi iese la preumblare, cu un regiment de 
călăraşi, el chiar în fruntea regimentului şi călăraşii după 
el, spunându-le că tot după el să meargă, ori pe unde îi va 
duce. Ajungând în târg, el merge drept peste oalele femeii 
celei zdrenţoase, şi regimentul după el, de niciun hârb n-a 
rămas întreg. Biata femeie începe a se boci şi plânge până 
seara, când îi vine bărbatul. 

— Ei, dar ce ai de plângi? îi zise el. 

— Dar cum n-oi plânge, că a venit un tâlhar de general 
cu un regiment de călăreţi şi toate oalele mi le-a spart; a 
trecut cu caii peste ele şi ce câştigasem ieri, tot îmi 
prăpădi azi, prăpădi-l-ar Dumnezeu din lume! 

— Nu te supăra, că iată eu aduc iar doi taleri şi pe mâne 
ti-i tocmi bucătăreasă aici la curte, unde tăiai eu lemne azi 
şi ieri, mâne vei trăi bine şi vom fi într-o curte. 

Şi au mers dimineaţa împreună; el a băgat-o în 
bucătărie, apoi s-a pierdut de ea prin cele case multe. Colo 
cătră amiazi o cheamă împărăteasa într-o casă, o îmbrăcă 
ca pe o zână, ieşi bărbatu-său din altă casă şi atunci se 
cunoscură şi merseră în palat, unde erau domnii şi boierii 
ţării adunaţi uitându-se la icoana ce stătuse în chilia 
dinspre miazăzi cu faţa cătră părete. Când o zăriră, mai 
înlemniră de minunea ce le sta înainte; era cu mult mai 
frumoasă decum o arăta icoana; iar de braţ cu bărbatul şi 
cu copilul de mână-i şedea aşa de bine, cum nici spune nu 
se poate. Acum să fi văzut bucurie şi desfătare! Preoţii le 
cântară: Isaia dănţuieşte, ospăţul se începu, muzicele 
cântau şi toţi erau fericiţi. Împăratul, cel bătrân, chiar 
muri de bucurie, iar cu limbă de moarte, lăsă ca fiul 
acesta, cel mai mic, să rămână împărat în locul lui, care 
lucru s-a şi întâmplat şi - de n-a murit, şi astăzi domneşte. 

lar eu mă suii pe o şea şi o spusei aşa. Şeaua a fost cam 
ruginoasă şi povestea mincinoasă! 

Auzită în Năsăud de la un păcurar. 
IOAN POP-RETEGANUL, 


Poveşti ardeleneşti culese 
din gura poporului, 1888. 

CRÂNCU, VÂNĂTORUL CODRULUI 


Zice că a fost odată un om şi când era să moară, chemă 
pe cei trei fii ai săi la pat şi le zise: 

— Dragii mei copii, dacă voi muri eu, voi să-mi faceţi la 
mormânt un foc de nouăzeci şi nouă de cară de lemne şi 
din nouăzeci şi nouă cară de paie. 

Şi după ce a murit bătrânul au adunat nouăzeci şi nouă 
de cară de paie şi nouăzeci şi nouă cară de lemne. Într-o zi, 
pe înserate, erau toate aci, dar când dau să le aprindă - 
pace! Lemnuşele erau jilave, iască n-aveau să scapere, iar 
la casele din apropiere nu vedeau nici fum, necum foc. Se 
uitară feciorii din toate părţile, doar vor vedea undeva o 
zare de foc, dar nicăiri nu văd numai într-un vârf de munte. 

— Ei - zice cel mai mic - voi staţi aici că eu merg după 
foc, colo în munte, unde se vede zarea. 

Feciorul acesta era Crâncu, vânătorul codrului. 

Şi porneşte şi merge, merge, până se întâlneşte cu 
Decuseară. 

— Bună seara, vere! zise Crâncu. 

— Bună să-ţi fie inima - răspunse Decuseară - dar de 
unde şi până unde? 

— Viu de la mormântul tatii, răspunse Crâncu; şi merg în 
munte, că văzui o zare de foc, să cer de acolo oleacă de foc 
să aprind la mormântul tatii. 

— Şi când vrei să aprinzi focul la mormântul tătâne-tău? 
întrebă Decuseară. 

— Chiar astăzi, răspunse Crâncu. 

— Că azi nu poţi! 

— De ce? 

— Că eu sunt Decuseară. 

— Aşa? Atunci stai numai locului şi se puse Crâncu şi 
legă pe Decuseară cu mâinile la spate şi apoi cu spatele de 
un lemn. 

— Aici să-mi stai, până te voi dezlega eu! 

Apoi Crâncu merse mai departe. Şi se duse, se tot duse 
până se întâlni cu Miez-de-noapte. Cu acesta făcu chiar ca 
şi cu Decuseară, apoi mergând mai departe ajunse la De- 
cătră-ziuă adecă se întâlniră. Cu acesta făcu ca şi cu cei 
doi. Apoi merse până lângă foc. Acolo erau şapte uriaşi şi 
dormeau în jurul focului şi o căldare mare plină cu apă era 
la foc. El luă un tăciune de foc şi dă să plece, dar iară i se 
pare c-ar fi păcat să facă pomenire după tatăl său cu foc de 
furat, deci merge îndărăt şi zice cătră uriaşi: 

— N-ai face bine să-mi Împrumutați o scânteie de foc? 

— Ba bucuros, dacă vei ridica căldarea aceasta de pe foc 
şi o vei pune iar la locul ei. 

Şi luă feciorul căldarea de o parte şi o puse iară la foc. 

Acum, ziseră uriaşii: 

— Noi îţi dăm foc, dacă vei fura fetele lui Verde-împărat 
pe seama noastră, că noi am cercat, dar numai în zadar. 

— Haideţi cu mine, zise feciorul. 

Şi merseră toţi până la curţile lui Verde-împărat, apoi el 
zise cătră uriaşi: 

— Numai pe horn putem scoate fetele, drept aceea, eu 
merg înainte şi voi câte unul după mine. 

Şi intră Crâncu înainte prin horn la vale, iar după el un 
uriaş, atunci Crâncu îi taie capul de-i căzu capul pe horn la 
vale, iar trupul pe coperişul curților de jos. Tot aşa făcu cu 
toţi şapte uriaşii, apoi intră în chilii la fete şi le sărută pe 
toate pe obraz, cum erau adormite, iar de la cea mai mică 
luă şi inelul. 

După aceea se duse la foc şi luă un tăciune, apoi merse 
pe la De-cătră-ziuă şi-l dezlegă, de acolo pe la Miez-de- 
noapte şi pe la Decuseară şi, şi pe ei i-a dezlegat, apoi a 
mers la fraţii lui, acolo la mormântul tatălui său şi făcură 

focul cel mare, care şi arse după pofta lui. 

— Vai, că mult ai şezut! ziseră fraţii lui. 

— Mult şi nici prea, că voi de mergeaţi, cine ştie, poate 
că nici acum nu eraţi aici! 

Ei avură trei surori, fete mari de măritat, şi le dădură 
după cine le ceru mai întâi: pe cea mai mare după un 
vultur, pe cea mijlocie după un hărău (uliu) şi pe a treia 
după un lup, dar aceste trei dobitoace erau năzdrăvane. 

Impăratul Verde, la care omorâse feciorul uriaşii, după 
ce le văzu dimineaţa capetele înlăuntru, iar trupurile cât 
de bivol afară, de bucurie porunci ca în împărăţia lui să fie 
toate cârciumile în cinste, tot omul care-şi va spune 
povestea să mănânce şi să bea fără plată. 

Cârciumile erau toate pline de oameni, unii beau vin, 
alţii vinars şi mâncau la mâncări scumpe şi-şi povesteau 
păţaniile. 

Crâncu, vânătorul codrului, încă merse într-o cârciumă 
şi mâncă şi beu, apoi le spuse toată povestea, câtă vi-o 
spusei şi eu d-voastră. 

Când povestea Crâncu despre umblările lui pe la curţile 
lui Verde-împărat, fraţi-l trăgeau de suman să nu minţă aşa 
de tare. lar el zise: 

— Când am omorât pe cei şapte zmei, am luat inelul de 
la fata cea mică a împăratului, iacă-l pe degetul cel mic. 

Iar cârciumarul a trimes carte la împăratul, cum că un 
fecior cu numele Crâncu se laudă că el ar fi omorât pe 
zmei şi că ar fi luat chiar şi inelul celei mai mici dintre 
fetele împăratului. 

Şi împăratul trimise  numaidecât porunci mari 
împărăteşti ca adică Crâncu să meargă la el şi să spună 
întâmplarea din fir în păr, cum şi ce fel s-a întâmplat cu 
uriaşii? 

Şi merse Crâncu la Verde-împărat împreună cu fraţii lui 
şi spuse împăratului din fir în păr toată întâmplarea. 

Atunci împăratul zise: 

— Voi trei voinici, cari aţi împlinit cea din urmă poftă a 

bătrânului vostru tată, voi sunteţi vrednici să luaţi fetele 
mele de muieri. 

Şi se însurară feciorii toţi trei şi luară trei surori, pe 
fetele împăratului, iar Crâncu chiar pe fata cea mai mică, 
care era cea mai frumoasă. 

Mergând astfel cătră casă, cei doi fraţi cu muierile lor 
mai înainte, iar Crâncu mai îndărăt cu muierea sa, iată le 
iese în cale jupânul Pogan, un zmeu cu mult mai mare 
decât un om pământean şi răpeşte, adică fură muierea lui 
Crâncu şi pe el îl omoară. Câtă vreme va fi stat el acolo 
mort nu se ştie, destul că într-un târziu vine pe acolo 
cumnatul său, care ţinea pe sora lui cea mai mare, 
Vulturul, şi cum vine, deloc îl cunoaşte şi aduce apă vie de- 
l învie şi apă tare de-l întăreşte, bagă în el puterea de la 
trei bivoli, apoi zboară de la cumnatul său. 

Cei doi fraţi nu ştiau nimic de necazul lui, că erau mult 
mai înainte. Deci el se luă, merse şi merse multă lume 
împărăție, ca Dumnezeu să ne ţie, merse până dete de o 
căsuţă mică în mijlocul unei păduri. Acolo şedea soru-sa 
cea mai mare, care era măritată cu Vultur. 

— Bună ziua, soră! 

— Sănătate bună, frate, dar ce cauţi pe aici, că pe aici 
om pământean n-am văzut de când sunt aici?! 

— Oh, soră dragă, nu umblu de gras şi de buiac, ci de 
necaz; iată jupânul Pogan îmi fură nevasta văzând cu ochii, 
nu mă ştii tu îndrepta unde şade? 

— Nu zău, eu, dar stai până vine bărbatu-meu acasă, că 
tot de la o fântână cară apă cu Poganul şi tot cam într-o 
vreme el le va şti îndrepta. 

Nici n-avu să aştepte mult; veni Vulturul de la fântână cu 
două fedeleşe mari pline de apă, iar când a fost în tindă, se 
făcu un fecior zdravăn şi frumos, să te fi tot uitat la el. 

— Bună ziua, cumnate! 

— Fii sănătos, cumnate! 

— Ce vânturi te poartă pe aici, prin ţara noastră? 

— Oh, cumnate, mi s-a întâmplat o pagubă foarte mare. 

Mergând cu nevasta de mână de la socrii, mi-a ieşit 
jupânul Pogan în cale şi mi-a furat-o ziua la amiazi; acum 
am venit să mă îndrepţi unde şade, să-mi iau nevasta de la 
el. 

— Bucuros, cumnate, bucuros îţi arăt unde şade, dar nici 
n-ai lipsă să mergi până la el, că pare-mi-se o văzui venind 
la fântână după apă, hai să ţi-o arăt. 

Şi merse Crâncu cu cumnatul său până aproape de 
fântână, unde în adevăr întâlniră nevasta şi-o duse Crâncu 
cu sine cătră casă. 

Dar jupânul Pogan avea un cal năzdrăvan care îi da de 
ştire când i se întâmpla ceva daună. Aşa fu şi atunci; calul 
începu a râncheza de gândeai că lupii îl mâncau. Şi iese 
jupânul Pogan afară din curţi şi merge la grajd: 

— Dar ce cânii să te mănânce îţi este? Nu mai poţi de 
foame, ori te coace setea, ori ce te-a apucat? 

— Nu mă sudui, stăpâne - zice calul - că eu nu sunt de 
vină; nu rânchez nici de foame, nici de sete, dar Crâncu, 
vânătorul codrilor, a prins pe stăpâna şi merge cu ea. 

— Cum dracul? 

— Aşa cum îţi spusei, stăpâne! 

— Putem sta până voi mânca un ţipău de pâne şi voi bea 
un cop de vin şi voi dormi un somn? 

— Putem şi mai mult! 

Şi se puse jupânul Pogan şi se ospătă bine, mâncă şi beu 
boiereşte, apoi dormi una popeşte şi numai după aceea 
încălecă calul şi merse după Crâncu, vânătorul codrilor, 
dar în câteva minute şi fu ajuns şi omorât, iar muierea i-o 
luă din nou. 

Dumnezeu ştie câtă vreme o fi stat el mort, destul că 
odată nimereşte pe acolo cumnatul său Hărăul şi-l 
cunoaşte; şi dacă-l cunoaşte se pleacă la el cu apă vie şi cu 
apă tare, din apa cea vie toarnă câţiva picuri şi-l învie, iar 
cu apa cea tare-l întăreşte, îi dă putere, câtă au şase bivoli, 
apoi zboară de acolo. 

După aceea se scoală Crâncu, vânătorul codrilor, 

frecându-se la ochi şi vede că iar e fără nevastă. 

Du-te Crâncule iar în lume după ea. 

Mergând aşa nimereşte la o căsuţă la poalele unui 
munte, era numai aceea singură, iar înlăuntru află pe soru- 
sa cea mijlocie, ce era măritată după Hărău. 

— Bună ziua, soră! 

— Să fii sănătos, frate! dar ce cauţi pe aici pe unde 
numai eu sunt om pământean? 

— Oh, draga mea soră; uită-te cum am păţit cu jupânul 
Pogan, care-mi fură nevasta ziua la amiazi, iar pe mine mă 
lăsă dormind; acum aş merge la el, dar nu ştiu unde şade, 
să merg să mi-o iau şi să o duc acasă; de aceea venii să te 
întreb pe tine, nu cumva ştii tu unde şade? 

— Nu zău eu, frate, dară stai până vine cumnatul tău de 
la fântână, că-i dus după apă şi îndată vine; el poate că te 
va şti îndrepta. 

Nici nu trecu mult şi numai văzură Hărăul (uliul) venind 
cu două fedeleşe pline cu apă, iar când fu dinaintea casei 
se făcu un drag de fecior, de-ţi era mai mare dragul de el. 

— Bună vremea, cumnate! 

— Bună să-ţi fie inima, da cum mai trăieşti? 

— Bine, dară pe tine ce vremi grele te poartă pe aici? 

— Oh, Doamne! cumnate, am dat de un necaz! Mergând 
cu nevasta de la socrii cătră casă, îmi ieşi în cale jupânul 
Pogan şi-mi luă nevasta, iar pe mine mă adormi. O dată am 
scos-o de la el cu ajutorul cumnatului meu Vultur, dar 
acum, mergând cu ea cătră casă, el iar m-a adormit şi mi-a 
luat muierea şi-a dus-o cu el; acum o tot caut, dar în zadar, 
nu ştiu în ce parte şade, de aceea am venit până la tine să 
te rog, de cumva ştii unde şade, să-mi spui, să merg după 
ea. 

— Nu trebuie să mergi chiar până la curţile lui, că pare- 
mi-se o văzui mergând după apă, vino să ţi-o arăt, apoi 
grija ta e, cum vei merge! 

Aşa şi fu; nevasta era la fântână şi-o luă Crâncu, 
vânătorul codrilor, şi du-te! Dar calul iar spune lui jupân 

Pogan că-i fuge nevasta şi cela-i zice: 

— Pot mânca două pâini şi bea două copuri de vin şi 
dormi două ceasuri? 

— Poţi, zise calul. 

Şi mâncă jupânul Pogan două pâini şi beu două copuri 
de vin şi dormi ca două ceasuri, apoi încălecă şi într-o 
minută îi ajunge şi pe Crâncu îl omoară, iar cu nevasta 
pleacă spre curţile lui. 

Dumnezeu ştie cât a zăcut el acolo în drum, destul că 
odată nimereşte pe acolo un lup, era chiar cumnatu-său, 
care ţinea pe sora cea mai mică. Şi se uită Lupul bine la el 
şi zise: 

— O, Doamne, acesta e cumnatul meu Crâncu, vânătorul 
codrilor; l-a omorât hoţul de căpcân, jupânul Pogan! O să-l 
înviu, sărmanul! 

Apoi se luă Lupul şi aduse apă vie şi apă tare; cu apa cea 
vie mi-l învie, iar cu apa cea tare mi-l întări, îi dădu putere 
câtă este în nouă bivoli. Apoi se duse Lupul. 

După aceea se scormoni şi Crâncu, vânătorul. 

— Doamne, ce greu am mai dormit! 

El credea că numai adormise, apoi se uită după nevastă, 
adecă ea - ca peri în palmă! 

Apucă-te Crâncule iar şi-ţi caută nevasta, ori te du acasă 
fără ea, de râsul satului! Şi merse Crâncu şi merse, se duse 
multă cale şi nu dădu nici de o casă, nici de un dobitoc 
baremi. Într-un târziu vede o casă lângă o pădure; nici să-i 
fi dat cât bine e în lume nu i-ar fi părut mai bine, decât 
când văzu căsuţa aceea, că era şi supărat si obosit, dar era 
şi lipit de foame şi gătase merindele. Adecă în casă şedea 
sora lui cea mai mică, care era măritată după Lup. 

— Bună ziua, soră dragă! 

— Să trăieşti cu bine, fratele meu, dar tu ce cauţi aici, 
pentru Dumnezeu? 

— Nu mă întreba mult, soră dragă, ci mai bine pune-mi 
ceva de mâncare, că apoi îţi spun eu toate, dar acum nu te 
văd de foame. 

Şi-i puse soru-sa de mâncă. Apoi începu: 

— Soră dragă, am dat de un mare năcaz; m-am însurat şi 
când mergeam cu nevasta la noi acasă, iată că-mi iese în 
cale jupânul Pogan şi mă adormi, şi-mi fură muierea. După 
ce mă trezii din somn, umblai până dădui de cumnatul 
Vultur, acela iar mi-o dete în mâini, dar Poganul mă ajunse 
pe cale şi mă adormi şi-mi luă nevasta a doua oară. Dacă 
mă trezii din somn mi-o mai puse o dată în mână cumnatul 
meu Hărăul, dar iar mi-o fură hoţul de Pogan; acum, bine 
că dădui de tine, doară ştii unde şade, să mă îndrepţi la el, 
să-mi iau muierea, ca să ştiu că chiar capul mi-l pun, tot nu 
mă las, până n-o aflu la el acasă, că sunt foarte tare 
înverşunat. 

— Nu ştiu, zău eu, dragul meu frate, dar acum trebuie să 
vină de la fântână Lupul, cumnatul tău, el de ştie de bună 
samă te va învăţa ce să faci. 

Nici nu statură mult şi veni Lupul de la fântână cu două 
fedeleşe mari de apă după cap. Când fu dinaintea uşii se 
făcu un fecior frumos, de numai ca el doară, dar altcum nu 
mai puteai vedea. 

— Bună ziua, cumnate! 

— Să dea Dumnezeu bine. 

— Dar ce vânt te poartă aici, pe la noi, cumnate? 

— Bune vânturi şi nu prea, că uite cum şi uite cum mi s-a 
întâmplat cu muierea, adecă cu jupânul Pogan; acum vin la 
tine să mă îndrepţi baremi unde şade, că, drept spunându- 
ţi, eu nu ştiu păşi niciun pas în ţara voastră, nu cunosc 
niciun colnic, nicio potecă. 

— De mers - zise Lupul - n-ar fi mare lucru, că îndată 
putem merge chiar la el acasă şi să-i luăm chiar şi 
muierea, dar departe tot nu o vei duce. De trei ori ţi-a luat- 
o până acum muierea, şi în tot rândul te-a şi omorât, noi te- 
am înviat, cumnaţii tăi, şi te-am mai întărit; întâi te învia 
Vulturul, după aceea Hărăul şi acum eu. Tu ar trebui să-ţi 
însemni (câştigi cu orice preţ) un cal mai năzdrăvan decât 
al lui jupân Pogan, apoi să furi muierea şi s-o pui pe cal 


114 


lângă tine, ca jupân Pogan să nu te ajungă cu calul lui. 

— De unde să-mi însemn eu cal mai năzdrăvan ca al lui? 

— Hm, de unde? În fundul iadului se află o babă ce se 
chiamă Vâjbabă, aceea are caii cei mai năzdrăvani. Mergi 
şi slujeşte la ea un an - pe acolo e anul numai de trei zile - 
şi capeti un cal; tu îţi vei alege calul care-l vei vedea mai 
rău, numai cu pielea pe oase, apoi să vii cu el încoace. 
Când te va ajunge vreun necaz, gândeşte-te numai la unul 
din cumnaţii tăi. 

Se puse bietul Crâncu pe cale şi nu se opri până în 
fundul iadului, la Vâjbaba, unde ajunse chiar cu seara 
odată. 

— Bună seara, mătuşe! 

— Să trăieşti voinice! Dar de unde şi până unde? 

— De departe, mătuşe, chiar din lumea albă, sunt un biet 
fecior sărac, am venit, doar mă vei băga slugă pe un an. 

— Că te bag - zise ea - dar bine să ai grije, de nu-mi vei 
sluji pe plăcere, vezi parii cei nouăzeci şi nouă? Toţi sunt 
plini cu capete de om, în parul al sutelea va merge al tău; 
de mă vei sluji însă omeneşte, atunci îţi dau în tot anul câte 
un cal, care ţi-l vei alege tu din stava mea. 

— Şi ce lucru voi avea? întrebă feciorul. 

— Oh - zise baba - ziua vei dormi, iar noaptea vei griji de 
o iapă ce am; dar să grijeşti când va răsări soarele să fii 
aici cu ea, că eu cu lapte de la iapa aceea îmi fac cafeiul, 
iar de nu voi avea grije de ea, de s-ar întâmpla să fugă 
acasă la mânz, atunci mânzul o suge şi eu neavând cu ce- 
mi face cafeiul, te voi mânca pe tine, iar capul ţi-l voi pune 
pe lângă cele nouăzeci şi nouă şi se împlineşte suta; 
pricepuşi? 

— Pricepui. 

— Şi te legi? 

— Mă leg! 

— Te mai întreb o dată: din bună voie te bagi la mine 
slugă, şi vei face tot ce zic? 

— Din bună voie mă fac slugă şi voi face tot ce zici! 

— Bine! 

Învoirea fu făcută. Baba intră în căsuţă unde avea o fată 
şi-i zice: 

— Bagă bine de seamă, să poţi scăpa, că de nu, mâine 
mâncăm pe dracul, vezi că suntem hămesite de foame şi nu 
căpătăm un om plinuţ, acesta ar fi numai bun. 

— Lasă numai pe mine - zise fata - bine că l-au adus 
păcatele lui aci, că o să trăim o ţâră şi bine cu carnea lui; şi 
se dete peste cap şi se făcu iapă. 

Îndată ce se înseră, se sui Crâncu vânătorul codrilor pe 
ea şi hi, la câmp! El nu se cobori de pe ea cât fu noptiţa de 
mare. Dar de cătră ziuă îl prinse un somn greu şi adormi; 
atunci iapa-l puse frumuşel călare pe un muşuroi şi se cam 
mai duse. 

Când se deşteptă, se mai făcea ziuă. Şi începe a plânge. 

— Vai de mine şi de mine, că-mi pune baba capul în par! 

— Nu te teme - zice un Hărău mare, era cumnatul său - 
nu te teme; iapa ta nu e iapă, e zmeoaică, fata babii, şi 
vrea să-ţi pună capul în par, ci nu te teme; acum s-a făcut o 
cioară şi zboară chiar pe sub nori, ci merg eu după ea; 
când o vei vedea aproape de tine. Tu să dai cu căpăstrul în 
ea şi să zici: „Hi! iapa babii cu un mânz după tine”. 

Şi zbură Hărăul până în înaltul cerului şi acolo află pe 
iapa babei în formă de cioară şi mi ţi-o ciocăni şi mi ţi-o 
flocăi, de gândeai că nu-i mai rămân pene şi mi ţi-o aduse 
în jos. Când fu aproape de fecior, el dete cu căpăstrul în ea 
şi zice: „Hi iapa babii cu un mânz după tine!” Şi în clipita 
aceea se făcu şi merse acasă. 

— Bună dimineaţa, mătuşe! dar pare-ţi bine că-ţi aduc 
iapa? 

— Păi e ca şi când mi-ai trage un rug pe spate! 

Apoi dete feciorului de mâncare şi-i spuse să meargă să 
se culce. Şi se culcă feciorul fără pic de grijă şi adormi ca 
omul obosit, iar baba o luă pe fată de trei parale şi-o bătu, 
şi-o bătu până toată o învineţi, de ce s-a lăsat de a păscut-o 
sluga toată noaptea. În deşert îi spunea fata tot ce ştia, că 

ea nu voi să creadă. 

După ce înseră, merse iar la câmp. Şi nu se cobori de pe 
spatele iepei toată noaptiţa, dar colo de cătră dimineaţă, în 
zori de zi, îl lovi un somn nemaipomenit şi cum închise 
ochii, îndată se trezi călare pe un muşuroi, iar iapa ca în 
palmă! 

Începe a se văita, începe a plânge, dar iapa nu-i şi pace. 
Atunci îi iese în cale un Vultur mare, era cumnatul său. 

— Dar ce te vaiţi, cumnate? 

— Dar cum să nu mă vait, că uite cum am umblat şi uite 
cum? 

— Nu te supăra nimic; ea s-a făcut un miel sub o oaie, 
vezi colo în muntele cela, eu merg şi iau mielul de sub oaie 
şi-l aduc aici lângă tine; când îl voi slobozi jos, tu să dai cu 
căpăstrul în el şi să zici: „Hi! iapa babii cu doi mânzi după 
tine!” 

În câteva minute era aici Vulturul cu un miel în gheară 
şi-l slobozi lângă Crincu iar acesta îi dete una cu căpăstrul 
şi zice: „Hi! iapa babii cu doi mânzi după tine!” Şi îndată fu 
făcută iapă şi Crâncu, vânătorul codrilor, se urcă pe ea şi 
hai acasă. 

— Bună dimineaţa, mătuşe; dar pare-ţi bine că-ţi aduc 
iapa acasă? 

— Pare, ca şi când mi-ai trage un rug pe spate! 

După ce mâncă bine, Crâncu se culcă şi dormi, iar baba 
se duse la fată şi o bătu, şi o bătu de gândeai că o 
prăpădeşte cu bătaia. 

— Dar lasă-mă, mamă, că miel sub o oaie m-am făcut şi 
ş-acolo m-a aflat, dar la noapte tot trebuie să scap; vin 
acasă şi mă fac un ghem, tu mă pune sub covată în tindă şi 
apoi să şezi pe covată. 

Seara iar merse Crâncu la iapă. Nici nu trecu bine de 
miezul nopţii şi începe feciorul a cucui (moţăi) şi numai să 
trezeşte călare pe un muşuroi cu căpăstrul în mână, 
supărat, necăjit, plângea ca un copil; acum când îşi mai 
împlinise anul, acum să-şi pună capul. 

Dar atunci i se ivi Lupul, cumnatul său, şi-i zise: 

— Nu te supăra nimic, cumnate, că va fi cum va vrea 
Dumnezeu; hai la baba acasă, că iapa s-a făcut un ghem 
sub covată în tindă, iar baba şade călare pe covată. Eu voi 
intra în staulul oilor şi al caprelor şi mi-oi face isprăvile 
mele, baba va auzi oile zvârcolindu-se şi caprele zbierând 
şi va ieşi să vadă ce e? Atunci tu intră fără frică în tindă, ia 
ghemul de sub covată şi mergi cu el în drum şi-l trânteşte 
jos şi zi: „Hi! iapa babii cu trei mânzi după tine!” 

Aşa şi făcură, merseră la baba acasă; Lupul intră în 
statul şi prinse numai o capră, dar aceea aşa larmă făcu, 
încât trebui să iasă baba până afară să vadă ce e? Intr- 
aceea feciorul se furişă iute în tindă, luă ghemul de sub 
covată şi fugi cu el în drum, unde oprindu-se dete cu el de 
pământ şi zise: „Hi! iapa babii cu trei mânzi după tine!” Şi 
numai văzu că ghemul se face iapă şi intră în curte. 

— Bună dimineaţa, mătuşe! Dar pare-ţi bine că mă vezi? 

— Dar cum să nu! - nu se putu însă destul mira, că de 
unde are iapa, că ea ştia că-i sub covată. 

— Noa, mătuşe, slujitu-te-am cum se cuvine? 

— Slujit; mergi acum în grajd şi-ţi alege un cal care vei 
voi şi apoi te du în ştirea lui Dumnezeu. 

Şi intră Crâncu în grajd şi se uită peste toţi caii. Iar în 
fundul grajdului era o gloabă de cal roşu, dar numai pielea 
pe oase de gras; de o poştă-i vedeai coastele. Pe acela şi-l 
alese feciorul. În zadar zicea Vâjbaba, că: nici de ruşine nu- 
l lasă să plece de la ea cu calul cel mai rău, că el nu voi să 
primească decât numai pe acela. Noa, zise baba, după ce 
văzu că nu învinge cu el: 

— De-ai ales din mintea ta, bună minte ai, iar de te-a 
învăţat cineva, îi poţi mulţămi, că bine te-a învăţat! 

Şi se luă Crâncu până ieşi de la baba, apoi după cea 
ajuns într-o pădure a zis calul: 

— Stăpâne, fă un foc mare, ca să se adune jar mult, să 
mă satur odată, apoi să vezi ce cal ţi-ai ales. 

Şi făcu feciorul un foc mare, mare, din vreo treizeci de 

stejari de cei mari şi după ce trecu focul tot, apoi vântură 
spuza cu pălăria de pe jar şi aduse calul aici să mănânce; şi 
mâncă şi mâncă până mâncă tot jarul, apoi se scutură o 
dată de-i săriră toate floacele de pe el şi rămase ca uns cu 
unt de frumos. 

— Acum sui, domnul meu, pe mine şi-mi spune cum să te 
duc, ca vântul ori ca gândul? 

— Să mă duci ca gândul! 

Şi într-o clipă au fost la curţile lui jupan Pogan, ale 
zmeului. 

Aci aflară pe nevasta, care chiar venea cu vasele pline 
de apă, dar nu mai pierdură pic de vreme, ci o puse pe cal 
şi du-te copile! 

Armăsarul zmeului din grajd atunci râncheză o dată 
încât toate ferestrile curților se sparseră şi ieşi zmeul afară 
mânios să vadă ce-i. 

— Dar ce cânii ai iar, foame-ţi-e? sete-ţi-e? ştiu că 
Crâncu, vânătorul codrilor, n-a mai înviat să vină după 
nevastă? 

— Ba chiar a înviat şi-a dus-o mai înainte. 

— Ce gândeşti: pot mânca trei pâini, pot bea trei cupe de 
vin şi dormi ca trei ceasuri, apoi să plec după el? 

— Poţi pe dracul, că acum Crâncu e călare pe frate-meu 
cel mai mic, care are de trei ori mai mare putere decât 
mine. 

— Să mergem dar! 

Şi se luară, ca vântul tot pe sub nori în urma Crâncului, 
dar nu era modru de a-l ajunge. Când zări oleacă calul 
zmeului pe al Crâncului, zise în limba lor: 

— Frate, frate, mai înceată-ţi paşii că de nu plesnesc. 

Iar calul Crâncului a zis, vezi bine, în limba cailor, de 
nici zmeul nu pricepu: 

— Bucuros îmi mai domolesc paşii, dacă vei arunca o 
dată în sus pe zmeul în slava cerului, apoi să faci cu el zup 
în fundul pământului, ca nici de nume să nu-i auzim. 

Şi calul zmeului aşa făcu; aruncă o dată pe zmeu în slava 


119 


cerului, apoi făcu cu el zup! în fundul pământului, de tot 
mii de bucățele se făcu. Acum aşteptă calul Crâncului pe al 
zmeului şi merseră împreună până acasă la fraţii 
Crâncului. Aceia erau bătrâni şi plini de copii, dar Crâncu, 
prin câte trecuse şi tot era voinic şi frumos, de gândeai că 
niciun gând nu l-a mâncat în viaţă. Dar Crâncu aci puţin a 
stat, căci i-a venit veste că socru-său trage să moară şi-l 
chiamă să ia el stăpânirea. S-a şi dus, şi a rămas împărat în 
locul socru-său, şi a stăpânit cu dreptate şi cu înţelepciune; 
acum însă nu mai trăieşte, a murit deodată cu dreptatea; 
Dumnezeu să-i ierte pe amândoi! 

lar eu mă sui pe un cui 

Să nu vi-o mai spui. 


Auzită şi scrisă în Sâncel. 
IOAN POP-RETEGANUL, 


Poveşti ardeleneşti culese 
din gura poporului, 1888. 

TODORAŞ PURCĂRAŞU 


Era odată un împărat, şi împăratu acela avea-naintea 
palatului său un măr foarte înalt, atâta era de înalt încât nu 
i se vedea vârfu. N 

Impăratu era bătrân foarte. Intr-o noapte împăratu visă 
că de va mânca un măr din măru care era în faţa palatului 
va întânări ca un copil de-o zi. 

A trimis scrisori prin multe ţări şi răvaşe prin multe 
oraşe, că cine se va sui în măru din faţa palatului şi îi va 
aduce un măr din acel pom îi va da jumătate de împărăție 
şi pe fata lui de soţie. 

Alergat-au feciori de crai şi de împărați, să-şi cerce 
norocu, dar nici unu nu a putut face nicio ispravă. Venit-au 
feţi-frumoşi şi mulţi viteji, care se luptaseră cu zmei şi cu 
bălauri, dar toţi s-au întors acasă cu buzele drâmboiete. 

Odată intră la împăratu purcaru său Todoraş şi îi zise 
împăratului: 

— Inălţate împărate, să nu-ţi fie cu supărare că aş voi şi 
eu să-mi încerc norocu, să mă sui în măr şi dacă oi izbuti 
să aduc un măr, o fi bine şi de înălţatu împărat şi o fi bine 
şi de mine. 

_ — Apoi, iacă-ţi calea, fâtu-meu, numa să fii fecior! 
Încearcă şi tu, poate să fii mai norocos decât ceilalţi. 

Todoraş purcăraşu, luându-şi merinde pe o zi şi toporaşu 
său, începu a se urca pe tulpina mărului, într-o zi de 
duminecă, pe când a început a se crepeţi de ziuă. 

Se suia Todoraş cu spor, nu-i vorbă, parcă era o mâţă, 
iar când se obosea, împlânta toporu în tulpina mărului, se 
aşeza pe el şi se odihnea, apoi iarăşi se suia. 

Trecuse prânzu, trecuse şi amiazu, se apropia ujina, dar 
de vârfu pomului nici pomeneală nu era să se vadă. 
Todoraş se tot suia. Sfinţi soarele, şi ridicându-şi 'Todoraş 
capu în sus văzu dasupra capului ceva întunecos ca un nor. 
Atunci, apropiindu-se tot mai mult de nor, auzi deodată un 
glas zicându-i: 

— Cine eşti, om pământean? Dacă eşti om bun, vino, dar 
dacă eşti om rău, să nu cutezi să vii aici, că am o căţauă cu 
dinţi de fier şi cu măsele de oţel, şi dacă te apucă, tot te- 
mbucă! 

— Om bun, om bun! răspunse Todoraş, şi îşi şi puse 
picioru pe noru pe care îl văzuse el dasupra capului. 

Când ajunse dasupra norului, mai mare îi fu mirarea 
când văzu aici o casă frumoasă ca-n poveşti. Era casa în 
care se afla o babă pe care o chema Sfânta Luni. 

— Bună sara, babo! zise 'Todoraş. 

— Mulţam dumitale, fecioraşule pământean. Da ce ţi-o 
adus vântu - păru, cioarele - picioarele şi corbii - ochii pe 
aici? Că pe aici fiinţă de om pământean încă nu a pus 
picioru! 

— Nu mi-o adus vântu - păru, cioarele - picioarele şi 
corbii - ochii, răspunse voinicu nostru, ci eu singur am 
venit, că sunt harnic de capu meu! Şi vreau să mă sui în 
vârful mărului ăstuia, să aduc un măr din el, să-l duc 
împăratului, că o visat împăratu că dacă o mânca din măru 
ăstui pom va întânări ca un copil de-o zi. 

— Hei, dragu meu, dar de greu lucru te-ai hotărât să te 
apuci, că eu sunt aici de-o grămadă de ani şi nu ştiu să 
aibă măru ăsta vârf. Da iacă, io ţi-oi da de cină, ti-i hodini 
aici în noaptea asta, iar mâne dimineaţă îi pleca cu 
noaptea-n cap la sora mea, la Sfânta Marţi. Io ţi-oi pregăti 
o merinde uşoară, din care oricât îi mânca, tot nu se va 
gata şi îi încerca la sora mea, poate ea de nu o fi auzit 
cumva de vârfu mărului, că e mai bătrână decât mine. 

Todoraş după cină se culcă, iar dimineaţa, luându-şi 
merindea uşoară şi toporaşu, începu iară a se urca pe 

tulpina mărului. Cătră sară ajunse la Sfânta Marţă. Când 
să se apropie mai bine, auzi un glas întrebând: 

— Cine eşti, om pământean? dacă eşti om bun, vino, dar 
dacă eşti om rău, să nu îndrăzneşti să calci cu picioarele p- 
aici, că am o căţeauă cu dinţii de fier şi cu măsele de oţel şi 
dacă te apucă, tot te-mbucă. 

— Om bun, om bun! răspunse Todoraş şi se cobori pe 
noru unde era casa Sfintei Marţi. 

— Bună sara, babo! îi dete bineţe Todoraş. 

— Mulţam dumitale, fecioraş pământean. Da ce ţi-o adus 
vântu - păru, cioarele - picioarele şi corbii - ochii pe aici pe 
unde fiinţă de om pământean n-a călcat cu picioarele? 

— Nu mi-o adus vântu - păru, cioarele - picioarele şi 
corbii - ochii pe aici, ci eu singur am venit, că sunt vrednic 
de capu meu! Vreau să mă sui în vârfu ăstui măr, să ieu d- 
acolo un măr şi să-l duc împăratului, că s-a visat într-o 
noapte că dacă va mânca din măr va întânări ca un copil 
de-o zi. 

— Hei, dragu meu, dar de greu lucru te-ai hotărât să te 
apuci, că eu sunt aici de o grămadă de ani şi nu ştiu să 
aibă măru ăsta vârf. Dacă te-ai ostenit de ai ajuns până 
aici, iacă, eu ţi-oi da de cină şi te vei hodini noaptea asta 
aici, iar mâne dimineaţă vei pleca la sora mea Sfânta 
Miercuri, că ea e mai bătrână decât mine şi poate ea îţi va 
şti spune ceva. 

Mâne-zi Todoraş se sculă de dimineaţă şi mulţămindu-i 
babii pentru cină şi pentru hodină, îşi luă ziua bună şi 
începu iarăşi a se urca pe tulpina mărului în sus, doară- 
doară va putea ajunge la vârf. 

Şi tot aşa călători feciorul nostru, de la Sfânta Miercuri 
la Sfânta Joi, a trecut pe la Sfânta Vineri, până ajunse la 
Sfânta Sâmbătă, iar seara a ajuns la un nor alb, de gândeai 
că e făcut din neauă. Îţi lua vederile, atâta era de alb. 

Dodată auzi un glas din vârful mărului: 

— Dacă eşti om bun, vino! dar dacă eşti om rău, să nu te 
apropii, că am o căţeuă cu dinţi de fier şi cu măsele de 

oţel, şi cum te-apucă, tot te-mbucă. 

— Om bun, om bun! Sfântă Duminecă! răspunse 
Todoraş, bucuros că vedea vârful mărului, care era 
încărcat de mere, roşii şi galbene, de gândeai că sunt 
făcute din aur. 

Todoraş se cobori şi puse picioru pe noru alb şi merse la 
casa Sfintei Dumineci, care era aşezată între crengile 
mărului şi abia se vedea printre frunze şi printre mere. 
Când dete cu ochii de Sfânta Duminică, îi dete bineţe: 

— Bună sara, Sfântă Duminecă! 

— Să fii sănătos, Todoraş purcăraş! O, da de mult te tot 
aştept să vii aici la mine. Că am o fată mare şi la naşterea 
ei mi-a spus Ursita că tu vei fi bărbatu ei! 

— Ba, eu nu pot să-i fiu bărbatu ei, că eu am venit până 
aici să duc împăratului un măr de aici din vârfu mărului, că 
el s-a visat într-o noapte că dacă va mânca un măr din 
pomu ăsta, va întânări ca un copil de-o zi, şi dacă-i duc 
măru, îmi dă jumătate din împărăție şi fata lui de soţie. 

— Bine - zise Sfânta Duminecă - dacă asta ti-i voia şi ăsta 
ti-i planu, eu numai aşa te las să iei un măr din pom să-l 
duci împăratului, dacă mă slujeşti un an de zile, altcum nu- 
ţi dau voie. 

— Foarte bucuros te-oi servi, răspunse Todoraş. 

A doaua zi Sfânta Duminică se sculă de dimineaţă şi se 
îmbrăcă să meargă la biserică. Lui Todoraş nu-i dădu alt 
lucru decât să măture şi să tăgăşească prin ocol. La urmă, 
înainte de plecare, îi mai spuse că într-o cămară este închis 
un zmeu, care i-a fost furat fata, dar prinzându-l, l-a legat 
cu trei cercuri de fier şi l-a închis acolo, lăsându-l să moară 
de foame şi de sete. I-a pritit lui Todoraş ca nu cumva să-l 
pună păcatele să-i deie apă să beie, că atunci zmeu prinde 
putere, rupe cercurile şi iară îi fură fata. 

Todoraş îi făgădui că le va împlini pe toate bine. După ce 
plecă baba, Todoraş se apucă de lucru. 

Mătură frumos tot ocolu, aşează toate lucrurile la locu 
lor şi învârtindu-se pe lângă casă ajunse la cămara în care 

era zmeul închis. Cum îl văzu zmeul, îl rugă aşa: 

— Dragu meu Todoraş, fie-ţi milă de mine şi fă-mi un 
bine. Dă-mi numai trei picături de apă. Că mi-e tare sete. 

Fiindu-i milă lui Todoraş de zmeu, merse şi-i aduse trei 
picături de apă. Cum înghiţi zmeu cele trei picături de apă 
se umflă o dată din toate puterile şi dintr-o dată, toate cele 
trei cercuri cu care era legat zmeu plesniră, ieşi afară din 
cămară şi furând fata din nou o şterse la fugă. Todoraş nu 
mai ştia ce să facă de năcăjit ce era. Nu putea înţelege 
cum de zmeu căpătase aşa putere mare, numai din trei 
picături de apă. Ce îi va zice şi ce va face stăpână-sa cu el, 
când va vedea că nu-i nici fata, nici zmeu? 

Maica Duminecă veni repede acasă, căci ea ştia tot ce s- 
a petrecut după plecarea ei de acasă. 

— Vai de mine! dar ce mi-ai făcut, Todoraş? îi zise 
bătrâna tânguindu-se. Ce să mă ştiu face acuma fără fată? 
Na unsorile astea şi ori pe cine-l vei unge cu ele, dacă e 
mort va învia, apoi mergi până unde vei da de palatul 
zmeului şi dacă-mi aduci fata îţi dau măru. 

— Bine, Maică Duminecă, mă duc şi până nu dau de 
zmeu, nu mă opresc şi am să aduc fata acasă. 

Todoraş se pregăti în grabă mare şi se luă pe urmele 
zmeului. Cum mergea grăbit pe drum, dădu peste un uliu 
mort. Luă îndată unsoarea pe care i-o dete Maica 
Duminecă, unse cu ea penele uliului, şi uliul îndată se 
sculă şi zbură şi, învârtindu-se în zbor împrejuru lui 
Todoraş, îi spuse: 

— Alelei, drag gazda-meu, că bine am dormit! Când vei 
avea vrun năcaz mare, vină numai în pădurea asta şi eu te- 
oi ajuta că şi tu m-ai ajutat şi mi-ai dat viaţă. 

Şi pornind din nou la drum, Todoraş văzu un lup mort, 
lângă o baltă. Cum îl văzu, îl unse şi pe el şi lupu îndată se 
trezi şi dând ocol lui Todoraş, se apropie de el şi îi zise: 

— Oh, drag gazda-meu, că bine am mai dormit! Fiindcă 
mi-ai făcut un mare bine, şi eu sunt dator să-ţi fac un mare 
bine. Când s-o întâmpla să ai vrun năcaz mare, vino numai, 

pe aicea, pe aproape, şi eu te voi ajuta. 

Şi iarăşi plecă Todoraş mai departe, cale lungă să-i 
ajungă, cum se zice din poveste, că-nainte mult mai este. 

Mergând aşa, ajunse la țărmurile unui râu. Fiind 
flămând, se aşeză jos pe iarbă şi scoţându-şi merindea 
începu să mânce, iar după ce se sătură bine, cobori la râu 
să beie apă. Aci văzu un peşte mort, mâncat de cioare şi de 
corbi. Luă unsoarea şi cum unse oasele peştelui, peştele 
învie şi deodată sări în apă ca o suliță. Todoraş se ridică să 
plece mai departe pe ţărmure în sus, când deodată vede 
peştele ieşindu-i înainte şi-i spuse: 

— Vai, drag gazda-meu, da bine am mai dormit! Când vei 
avea lipsă de mine, vino numai la râu ăsta şi eu te-oi ajuta, 
că şi tu m-ai ajutat. 

Plecând Todoraşu nostru mai departe, ajunse la fântâna 
zmeului. Cum ajunse se aşeză pe iarbă la umbra unei sălcii 
mari şi punându-şi fluierul la buze, începu a trăgăna, încât 
şi frunzele începură a se legăna de cântecu jalnic a lui 
Todoraş. 

Deodată fata Sfintei Dumineci, auzind fluieru, veni să 
vadă cine cântă din fluier cu atâta jale, de parcă ţi se rupea 
inima ascultându-l. Cum o văzu Todoraş că se apropie de 
el, îi zise: 

— Hai repede să fugim, să nu ne prindă zmeu! şi se 
luară amândoi şi fugiră. 

Căţeaua zmeului fugi repede la patu zmeului, unde-şi 
dormea el somnu de-amiaz, şi îi zise: 

— Heleleau, beleleau, drag gazda-meu, scoală-te, că nu 
ştiu cine a furat pe doamna mea! 

— Da lasă, fure-o, că oi durmi o durmită, oi bea o băută 
şi-oi fugi o fugită şi i-oi ajunge. 

Aşa şi făcu zmeu. Dormi cât dormi, apoi beu ce beu şi se 
luă la fugă nebună după ei şi nu trecu ca de când vă 
povestesc şi îi şi ajunse. 

— Ai mare noroc, Todoraş - zise zmeu - că mi-ai făcut un 
mare bine, atunci când mi-ai dat trei picături de apă, de 

am putut scăpa din robia Sfintei Dumineci, altcum te 
făceam una cu pământu. 

Şi luând zmeu fata de mână, s-au întors înapoi la palatul 
său. 

Todoraş se întoarse năcăjit la stăpână-sa. Aceasta cum îl 
văzu îl întrebă: 

— No, dragul meu Todoraş, ce ispravă ai făcut pe unde 
ai umblat? 

— Era să fie bine! răspunse Todoraş, dar ne-a ajuns 
zmeu din urmă şi a luat iară fata. 

— Acuma, dragu meu. Să mergi la Baba-Ana-Năzdrăvana 
şi să o slujeşti un an şi o zi, iar după ce vei împlini anu, să-i 
ceri ca plată să-ţi deie să alegi un cal din slava ei, care-i 
vrea tu. Da bagă de samă ce-ţi spun: baba are între caii ei 
un cal cu şapte inimi, un cal năzdrăvan; îi vedea între toţi 
caii ei frumoşi un cal urât şi slab, numa osu şi pielea, tu pe 
acela să-l alegi şi al tu să nu primeşti. Cu calu ăsta nu te va 
mai ajunge zmeu. 

Todoraş plecă îndată la Baba-Ana-Năzdrăvana. Cum 
ajunse la ea, Baba îl întrebă: 

— Ce vânt te-a adus pe aici, ori poate ţi-ai urât zilele? 

— Nu mi-am urât zilele, babo, ci am venit să te slujesc cu 
cinste şi cu omenie, iar când oi plini anu şi o zi, în loc de 
plată să-mi dai un cal pe ales. Care mi-o plăcea mai mult. 

— Bine, Todoraş - îi răspunse baba - dar să bagi de samă 
că de mi-i pierde vreun cal, îl plăteşti cu capu. Vezi stoborii 
ăştia împlântaţi în pământ? Acolo-ţi va sta capu! 

În ocolu babii erau o mulţime de stobori şi în fiecare 
stobor era împlântat un cap de om. Numai un singur stobor 
era fără cap şi stoboru striga întruna: „Dă-mi cap! Dă-mi 
cap!” 

Baba-Ana-Năzdrăvana era tare voioasă, crezând că 
Todoraş nu o va putea sluji un an şi o zi şi aşa îi va pune şi 
capu lui în stoboru care cerea cap de om. 

Baba chemă pe Todoraş în odaia ei şi îi dete să mânce, 
iară ea se duse în ştălog şi începu a bate o iapă, de o făcu 

toată vărgi pe spate şi îi porunci iepei aşa: 

— Să te duci în codri, să crăpi un lemn gros în patru, să 
te bagi în el, apoi să-l închei la loc, aşa ca să nu se 
cunoască niciun fel de urmă, că dacă te va afla Todoraş şi 
va veni cu tine acasă, va fi vai de pielea ta! 

Baba veni apoi la Todoraş şi îi zise: 

— Nu-ţi dau alta de lucru, decât să păzeşti o iapă la 
păşune; dar de nu vei putea-o păzi, vezi stoboru acela fără 
cap, acolo îţi va sta capu! Dacă o vei păzi şi nu vei pierde- 
o, îţi dau simbria aşa cum ai dorit. 

— Bine! am s-o păzesc! răspunse Todoraş. 

Luând iapa de căpăstru, plecă cu ea la păşune. Ajungând 
la locu de păşunat, împiedică iapa şi se trase la umbra unui 
copac să se odihnească. Văzând iapa că Todoraş doarme, 
îşi făcu urma pierdută şi se ascunse în codri, unde crepă în 
patru un lemn gros, se băgă în el, şi a încheiat bine 
crepăturile, ca să nu se cunoască nicio urmă, aşa după 
cum îi poruncise Baba-Ana-Năzdrăvana. 

Cătră sară, sculându-se Todoraş, mai mare îi fu spaima 
când văzu că iapa nu e nicăirea. Căută în dreapta, căută în 
stânga, dar iapă ca-n palmă. 

Parcă a înghiţit-o pământu, nu alta. Merge prin pădure 
şi caută-n dreapta, caută-n stânga şi iapa nicăirea. 
Todoraş, de năcaz, începu a plânge şi a se văita. Că ştia ce- 
l aşteaptă dacă merge la babă fără de iapă. Deodată îi ieşi 
în cale uliul şi văzându-l pe Todoraş al nostru plângând, îl 
întrebă: 

— De ce plângi şi te năcăjeşti aşa, drag gazda-meu? 

— D-apoi cum n-oi plânge şi cum nu m-oi năcăji, că iacă 
mi-a dat Baba-Ana-Năzdrăvana să-i păzesc o afurisită de 
iapă la păşune şi scăpându-mă somnu, a pierit şi nu o mai 
pot afla şi dacă mă întorc la baba fără de iapă, îmi taie 
capu şi mi-l pune şi pe al meu într-un stobor în ocolu ei. 

— Nu te năcăji, drag gazda-meu - îl încuraje uliul - stai 
puţin aci şi mă aşteaptă, că eu am să ţi-o găsesc şi ţi-o 
aduc aici. 

Şi numa ce văzu Todoraş că se adunară o mulţime de uli 
şi porniră să caute iapa. Nu trecu mult şi iacă vede venind 
iapa, fugind cât o ţineau picioarele, mânată de un nor de 
ulii. Nu ştia ce să facă de bucurie şi cum să mulţămească 
uliului, pentru marele bine ce i l-a făcut. Luă iapa de 
căpăstru şi plecă cu ea cătră casa babii, voios că a scăpat 
de moarte. 

Când îl văzu baba că intră cu iapa pe poartă, era cât p- 
aci să crepe de năcaz. Todoraş duse iapa în grajd şi merse 
la babă să-i deie de cină. După cină se duse să se culce, iar 
mâne-zi de dimineaţă, baba îi dădu prânzu lui Todoraş, iar 
ea se duse iarăşi la iapă şi-i trase o sfântă de bătaie şi îi 
dete poruncă să se ascundă în pământ, sub rădăcinile unui 
copac mare, că dacă şi a doaua oară va veni acasă, adusă 
de Todoraş de căpăstru, îi va pune capu ei în stobor. 

După ce Todoraş prânzi, se duse la grajd, luă iapa de 
căpăstru şi merse cu ea la păşune. Puse piedicile în 
picioarele iepii, iar el se trase la umbră să se hodinească. 
De la o vreme iară îl fură somnu şi adormi. Văzând iapa că 
Todoraş iară doarme, iară-şi pierdu urma şi s-a băgat în 
pământ, la rădăcina unui arbore mare, aşa cum avea 
poruncă de la stăpână-sa. 

Apropiindu-se seara, Todoraş iară se trezi fără iapă. 
Începu iară a se tângui şi a plânge prin pădure, căutând 
iapa. 

Mergând el prin pădure, se întâlneşte cu lupu pe care îl 
înviase. 

— De ce plângi şi te năcăjeşti, drag gazda-meu? îl 
întrebă lupu. 

— D-apoi cum să nu plâng şi să nu mă năcăjesc, că m-am 
băgat slugă la Baba-Ana-Năzdrăvana şi mi-a dat să-i păzesc 
o încânită de iapă şi acuma am pierdut-o a doaua oară şi 
dacă nu o găsesc, îmi pierd capu. 

— Oh, stăpânu meu drag - zise lupu - nu te mai năcăji 
nimic, un bine mi-ai făcut şi cu un bine ţi-s dator. Stai aci şi 
mă aşteaptă, că îndată va fi iapa înaintea ta. 

Nu trecu mult timp, când iacă vede Todoraş iapa venind 
în goana mare către el, şi în urma ei o droaie de lupi care o 
urmăreau. Mai mare îi fu bucuria lui Todoraş, când văzu 
iară iapa înaintea lui. O luă de căpăstru şi mulţumindu-i 
lupului, merse cu iapa la baba. Când îl văzu baba că vine 
iară cu iapa, se făcu foc şi pară de năcaz. 

Todoraş băgă iapa în ştălog şi intră la baba să-i deie de 
cină. După cină Todoraş merse de se culcă. A doaua zi 
dimineaţa, baba dete lui Todoraş să mănânce. Iar ea luă un 
zbiciu şi merse la iapă şi, lovind-o fără milă, îi porunci aşa: 

— Să te duci, iapă afurisită, în fundu mării, să nu te mai 
găsească, că dacă şi acuma te găseşte, apoi nu fac altceva 
cu tine, numai să te belesc de vie. 

Todoraş luă iapa şi plecă cu ea la păşune. O împiedecă şi 
se aşeză iarăşi la umbră şi de la o vreme iară îl fură somnu. 
Când se trezi, iapa nicăieri. „Acuma-i acuma! îşi zise 
Todoraş. Până acuma am scăpat cum am scăpat, dar 
acuma mă tem că am să dau de dracu.” 

Se luă năcăjit prin pădure şi tot merse, până ce ajunse la 
un râu mare. Aci se aşeză jos pe iarbă, că nu-l mai ţineau 
picioarele de obosit ce era. Aruncând ochii la apa râului, 
numai ce vede peştele pe care îl înviase el. 

Cum îl văzu peştele pe Todoraş, îl întrebă: 

— De ce eşti aşa de năcăjit, drag gazda-meu? 

— D-apoi cum să nu fiu năcăjit, că uită ce am păţit. 

Şi Todoraş povesti peştelui toată păţania lui cu iapa şi îi 
spuse ce pedeapsă îl aşteaptă, dacă nu găseşte iapa. 

— Lasă, drag gazda-meu - zise peştele - nu te mai năcăji 
nimic, că pentru binele pe care mi l-ai făcut tu mie şi eu 
sunt dator să-ţi fac un bine. Aşteaptă-mă aicea la ţărmure, 
că nu peste mult timp îţi aduc iapa, că eu am văzut unde s- 
a ascuns. 

Cât ai număra până la o sută, iapa era înaintea lui 
Todoraş în apă, încunjurată de o mulţime de peşti, unu mai 
mare decât altu. Bietul 'Todoraş nu mai putea de bucurie şi 
mulţămind peştelui pentru binele ce i l-a făcut, luă iapa de 

căpăstru şi se grăbi să nu-l prindă noaptea pe drum. Baba, 
văzând că se începuse a se înnopta şi Todoraş nu se 
întorsese încă, era tare voioasă, crezând că de data asta nu 
o să mai găsească iapa şi îi va pune capu în stobor. Când îl 
văzu baba că vine grăbit ţinând iapa de căpăstru, începu 
să-şi smulgă păru din cap, de năcăjită ce era. 

Todoraş intră pe poartă, duse iapa la locu ei şi o legă, 
apoi intră voios la baba. Baba îi dete cina, iar el după cină 
merse să se culce, că era tare obosit. 

Dimineaţa după ce se sculă, merse la baba şi îi ceru să-i 
deie plata, aşa după cum le-a fost tocmeala. Că, mă rog 
dumneavoastră, pe vremea aceea nu erau anii aşa de lungi 
ca şi azi şi Todoraş împlinise un an şi o zi. 

Baba merse cu Todoraş în ştălog, îi arătă caii ei frumoşi 
şi graşi şi îi zise: 

— Dragul meu Todoraş, fiindcă m-ai slujit cu credinţă, 
iaca alege-ţi calu pe care îl vrei tu, care crezi tu că e mai 
gras şi mai frumos, că ai de unde să-ţi alegi. 

— Eu, babă, mă îndestulesc cu calu ăsta, răspunse 
Todoraş, arătând un cal plin de bube, băligos şi slab, de-i 
puteai număra coastele. 

— O! bată-te focu tău! zise baba mirată, din atâţia cai 
frumoşi şi graşi nu ţi-ai aflat pe care să-l iei, numai pe 
râiosu ăsta. Da ia-ţi unu din ăştia tineri şi frumoşi, să-ţi fie 
mai mare dragu să te sui pe el. 

— Mie nu-mi trebuie altu, numa pe ăsta, răspunse 
Todoraş, şi nu se mai mişcă de lângă el. 

Văzând baba că Todoraş numai pe acela îl vrea, nu avu 
încotro vâşca şi fu silită să-l deie calu pe care-l voia el, 
după cum le era tocmeala. 

Todoraş îşi luă calu, îl încălecă şi luându-şi rămas bun de 
la babă, plecă iară la fântâna zmeului. Când s-a apropiat de 
fântâna zmeului, se dete jos de pe cal şi-l slobozi să pască, 
iar el îşi scoase fluieru de la brâu şi, aşezându-se jos pe 
iarbă, începu a cânta din fluier de răsuna valea. 

Fata Sfintei Dumineci, auzind glasul frumos al fluierului, 

alergă la fântână, să vadă cine cântă cu atâta jele. 

Cum ajunse la fântână, Todoraş se ridică de jos şi spuse 
fetei: 

— Hai acuma să fugim, că acuma am un cal năzdrăvan, 
care are şapte inimi şi cu calu ăsta nu ne mai poate ajunge 
zmeul nici să crepe! 

Fata nu stătu nimic pe gânduri, încălecară amândoi pe 
cal şi aşa alerga calu, de gândeai că-l duce vântu. 

Căţeaua zmeului iar merse la stăpânu-său şi îi zise: 

— Heleleau, beleleau! drag stăpânu meu, iară ţi-a furat 
nevasta. 

— Las” s-o fure, că oi durmi o durmilă, oi bea o băută, şi 
oi fugi o fugită şi i-oi ajunge. 

— Li-i ajunge când ti-i vedea ceafa şi când o curge la 
deal apa! zise căţeaua cătră zmeu. 

Atunci zmeu, necăjit, băgă pintinii în foc de se înroşiră 
ca jaru, încălecă calu său care avea cinci inimi şi se luă la 
goană după ei. Calu zmeului necheza de durerea pintinilor 
cu care îl înţepa în coaste zmeul şi striga cătră frate-so, 
care avea şapte inimi, pe care călărea Todoraş şi fata 
Duminecii, zicându-i în graiul lor de dobitoace: 

— Lasă-te mai mereu, frate, că acuşi ajung pintinii unu 
la altu prin coastele mele, zise calu zmeului. 

— D-apoi cum să mă las, frate, nu ar fi oare păcat să 
moară doauă suflete curate, pentru un suflet necurat? Ba, 
mai bine dă-i o trântită zmeului tău, că vin şi eu să-ţi ajut, 
să-l facem praf şi sfărâme! răspunse calu lui Todoraş. 

Nici nu gătă bine vorba calu lui Todoraş şi zmeu era 
trântit la pământ. Calu lui Todoraş se întoarse din loc şi 
apropiindu-se de zmeu îl lovi o dată cu copita în moalele 
capului şi-l lăsă mort. 

Todoraş încălecă acuma calu zmeului şi porniră mai 
departe cătră casa Sfintei Dumineci. 

Cum îi văzu baba, nu mai putea de bucurie şi nu ştia 
cum să-i mulţumească lui 'Todoraş, că i-a scăpat fata din 
mânile zmeului. 

Lui Todoraş îi căzu pic pe fată şi se învoi s-o ieie de 
nevastă. 

A doaua zi baba dete un măr lui Todoraş şi îi trimise pe 
amândoi în ţara lui Todoraş, să ducă împăratului măru. 
Cum îi văzu, împăratu s-a bucurat foarte mult, şi Todoraş îi 
dete împăratului măru. Împăratul luă măru şi îmbucă din 
el, şi îndată întânări ca un copil de-o zi. 

Împăratu dete lui Todoraş jumătate de împărăție şi fata 
cu cea mai mare bucurie. 

Todoraş, luându-şi nevasta şi pe fata împăratului, merse 
la părinţii săi, dădu pe fata împăratului de soţie fratelui 
său, iar el se apucă de domnie. Pe fratele său îl făcu domn 
mare, iar el cu nevasta, dacă n-or fi murit, şi azi trăiesc! 


PETRE UGLIŞ-DELAPECICA, 


Poezii şi basme populare din 
Crişana şi Banat, 1968. 

NOAPTEA CEA LUNGĂ 


Oameni buni şi lume bună, a fost odată o împărăție mare 
ca aceea, care cuprindea pământuri multe în lung şi-n lat şi 
oameni şi mai mulţi, ca furnicile. Şi-avea împărăţia asta 
târguri şi sate şi cetăţi cu zidurile groase, de puteau merge 
pe ele patru care cu boii-n rând, de mai mare mirarea. Şi 
împărăţia asta era a lui Volbură-împărat cel putred de 
bogat. Avea împăratul aista cătane, avea sate şi târguri şi 
cetăţi, avea averi peste averi, da ce n-avea el la viaţa lui? 
Spune-i împărat şi te-ai mântuit! 

Şi mai avea împăratul Volbură cel bogat şi trei fete, da 
trei fete cât treizeci. Că erau ele frumoase ca fetele de 
împărat, da mai erau şi dezmierdate şi alintate şi 
răzgâiate, de le mersese buhul. Numai într-o petrecanie şi- 
ntr-o veselie o duceau, încât se luase împăratul pe gânduri. 
Da n-avea ce le face, că ţinea la ele, ca un părinte grijuliu 
şi drăgăstos ce se afla. Le căuta fetelor în coarne şi toate 
voile li le făcea. Şi lapte de pasăre, dacă pofteau, le 
aducea. 

Amu fata cea mică mai era pe deasupra şi mare 
fermecătoare şi tot ea le smomea şi pe celelalte la câte şi 
mai câte drăcii, care-i veneau în minte. Că nu se săturau 
fetele aiestea cu petrecerile din casa împăratului, ci 
pofteau şi la petrecerile din casele altor împărați vecini şi 
se duceau, noaptea, pe ascuns, fără să prindă tatăl lor de 
veste. De unde să prindă el gândurile unor fete sprinţare şi 
nărăvaşe: Mai uşor e să păzeşti o turmă de iepuri decât o 
fată! Păzeşte, atuncea, împărate, trei fete! 

Da împăratul Volbură cel bogat nici nu ştia de drumurile 

fetelor, că fata cea mai mică oprea soarele-n loc, după ce 
apunea, şi-i da drumul abia când se întorcea cu surorile ei 
acasă. Sta soarele şi-aştepta, că n-avea ce face! Nu se 
putea pune cu putere de fată fermecătoare. Şi azi aşa şi 
mâine aşa, fetele împăratului petreceau nopţile cu craii şi 
cu împărații pământului şi nime nu ştia. 

Numai iacătă că, de unde, de neunde, au ştiricit de 
petrecania fetelor de împărat cei trei zmei de la apusul 
soarelui şi le-au pus gând rău. De ce să petreacă fetele 
aiestea numai cu craii şi cu împărații, iar cu ei ba? lan să 
le iasă ei în cale şi să le răpească şi-apoi or mai vedea ei 
ce-or mai face cu ele, că frumoase, petrecăreţe, hazlii şi 
iubeţe erau de ajuns şi încă peste măsura cea cuvenită 
unor fete cuminţi. 

Că fetele de oameni de-ai noştri umblă tot cu ochii în 
pământ. De sfioase ce sunt, şi se roşesc, săracele ca rujile 
din grădină, când le spune careva o vorbă legănată, că aşa- 
i jitia lor. Ele n-au când se hlizi şi se drâmboi pe drumuri, 
ca fetele de domni şi de împărați, ele cu nevoile şi cu 
necazurile de mici copile. De-aici leagănă cu piciorul câte 
un frăţior în covată, de dincolo răsucesc firul şi torc 
caierul. N-au stare niciodată. Nici la jocuri nu le lasă să 
răsufle feciorii, că le iau de hodinite şi de sprinţare. Nu ca 
fetele aiestea de împărat. Da ce-au avut de păţit cu zmeii 
cu nimeni n-au împărţit! Că abia de acum începe povestea, 
ca să-i meargă vestea. 

Într-o bună zi, fata cea mică îşi cheamă surorile mai 
mari împrejurul ei şi se alintă pe lângă dânsele ca o mâţă. 
Celelalte îi zâmbesc, c-o aveau dragă, da se lăsau uşor 
prostite de cap de dânsa. 

— Ce ai pe inimioară, soră-surioară? o întreabă ele. 

— Tare mi-i urât traiul ce-l ducem, surori-surioare! Mă 
topesc de pe picioare de urât, le răspunde ea. 

— Apoi ce-om face, ca să-ţi mai treacă de urât? 

— Să ne ducem la noapte tocmai la curţile lui Mărgărint- 
împărat, c-am ştiricit eu că dă o petrecere mare. Ne-om 

mai veseli şi noi, că doară fetele lui Volbură cel bogat 
suntem! 

— Dacă zici tu, apoi ne-om duce, soră-surioară, numai să 
opreşti iară soarele în loc, ca să nu prindă bănuieli tata. 
Cât a sta soarele pe loc, toată împărăţia va dormi şi de noi 
nimeni nu va şti. 

— Aşa am să fac. Pregătiţi-vă de drum! 

Se pregătesc fetele de drum şi fata cea mică de împărat 
opreşte soarele-n loc, după ce a spus: „Să stea soarele pe 
loc şi să nu curgă noaptea la vale, că ele au lungă cale şi 
apoi le mai trebuie şi vreme de veselit şi de benchetuit, 
cum îi obiceiul la curţile cele mândre de crai şi de 
împărați”. 

les felele de împărat din casă, gătite şi împodobite, 
tupiluş-tupiluş, ca să nu le audă nici Pasărea măiastră. 
Fata cea mică rupe dintr-o tufă o ramură de salcie şi o 
descântă, spunând: „Salcie, sălcioară, ca vântul şi ca 
gândul zboară până la curţile lui Mărgărint-împărat, unde 
în noaptea asta să ne aflăm la petrecere ni-i dat!” 

Se apucă fetele cu mâinile de sălcioară şi ea începe a 
zbura cu ele ca vântul şi ca gândul. Da şi cei trei zmei se 
aţineau în drumul lor şi, când le-a venit bine, au pus 
ghearele pe dânsele. 

— De-acum îţi veni şi-ţi mai petrece şi pe la curţile 
noastre, le spun ei, că v-am dus dorul destul. 

Şi nici unu, nici două, le duc la curţile lor. Fetele de 
împărat, câr-mâr. N-au avut ce face, că puterea zmeilor era 
mai mare decât a lor. 

— Na, ce-om mai face, surioară? o întreabă cele două 
fete mai mari pe cea mică. Aşa-i c-am sfeclit-o? 

Ce să mai răspundă fata cea mică? De-amu zmeii s-au 
făcut stăpânii lor. Da soarele rămăsese pe loc şi fata cea 
mică nu l-a slobozit, ca să meargă pe drumul lui din cer. 
Ba, dimpotrivă, mai îi porunceşte o dată: 


Soare, soare, 

Opreşte-te din călătoria ta cea mare 
Că noaptea va ţine 

Mult şi bine, 

Şi oamenii se vor scula 

Şi şi-or da seama că s-a-ntâmplat ceva, 
Şi pe noi ne-or căuta! 


Asta mai era scăparea lor şi fata cea mică ştia că va 
începe noaptea cea lungă, tuturora să le-ajungă. Şi ţine 
noaptea aceea şi ţine şi nu se mai face ziuă. De la o vreme 
se satură împăratul Volbură de somn şi se scoală cu 
noaptea-n cap. Umblă el, tehui, de colo-ncoace, da 
noaptea-i în toiul ei. 

„Măi, ce să fie asta!? M-am săturat de somn, m-am 
întors şi pe o parte şi pe alta şi nu mai am stare în pat. lan 
să mă duc să văd ce fac fetele tatii!” 

Se duce împăratul la fete, da ia fetele de unde nu-s! Le 
caută el în sus, le caută el în jos, da fetele au intrat ca-n 
apă. 

„Măi, ce să mai fie şi asta!?” 

Cheamă împăratul Volbură slugile, cheamă el şi doica, 
cheamă el şi străjile. 

— Unde-s, bre, fetele mele? întreabă el. 

Da slugile şi străjile dau din umeri. Ei n-aveau ştire de 
urmările fetelor. Numai doica tăcea. 

— Unde-s fetele, doică? Răspunde, că doară tu le 
păzeşti! 

Vede doica primejdia şi nu se-ndură să tacă: 

— Apoi, împărate luminate, fetele măriei-tale cam 
umblau nopţile trela-lela pe cele drumuri. Se duceau să 
petreacă pe la alte curţi de crai şi de împărați, că la curtea 
măriei-tale nu mai puteau de urât. 

— Aşa, se burzuluieşte împăratul, umplau nopţile trela- 
lela pe drumuri şi tu, hoanghină bătrână, nu mi-ai spus 
nimic! 

— Aveam poruncă să-mi ţin gura, de la fata cea mică, şi 

mi-am tinut-o. Se poate pune o femeie slabă şi nemernică 
cu domnii cei mari? lacă tot eu trag după toanele fetelor. 

— Şi de ce nu s-au întors încă acasă? 

— Ştiu eu de ce nu s-au întors? Pe vremea asta erau 
totdeauna în paturile lor. Nici eu nu dorm de multă vreme 
şi văd că noaptea asta lungă ţine întruna. Fata cea mică 
oprea soarele-n loc şi-i da drumul abia când se-ntorcea 
acasă. 

— Iaca, bre, o comedie ca asta! Să vezi şi să nu crezi! 
De-aceea mi s-a părut mie că noaptea asta-i aşa de lungă? 

— De-aceea, înălțate împărate! 

— Apoi să ştii că li s-a întâmplat fetelor ceva. Tu n-ai 
ştiinţă, doică, de întâmplare? 

— Ba am. Numai cei trei zmei de la apusul soarelui sunt 
de vină. Ei au pus stăpânire pe fete şi le-au dus la curţile 
lor. 

— Ce m-oi face, atuncea, sărmanul de mine? întreabă 
Volbură-împărat. 

— Trimite străjile, înălțate împărate, şi dă de veste 
oamenilor că ţi-au furat zmeii fetele. Dacă nu le scapă 
cineva pe fete din ghearele lor, apoi stă soarele pe loc şi nu 
se mai face ziuă. Se prăpădesc oamenii şi dobitoacele. 

— Apoi de ce oare nu dă fata mea cea mică drumul 
soarelui? mai întreabă împăratul. 

— Apoi tocmai de aceea nu-i dă drumul, ca să ne deie de 
ştire că-s în stăpânirea zmeilor. Altcum nu ne poate da de 
şlire. 

— Că bine zici! Să meargă străjile cu făclii aprinse şi să 
scoale lumea! Să spuie oamenilor ce cumpănă s-a abătut 
asupra împărăției! Poate se va găsi un voinic, ca să-mi 
scoată fetele din primejdie. Dacă se-ntoarce cu izbândă îi 
dau o fată de nevastă, pe care va alege-o, şi jumătate din 
împărăție. 

Merg străjile pe la toate răspântiile şi bat tobele. Strigă 
ei şi poruncile împăratului Volbură, ca să le audă tot omul. 
Da cine-şi pune minţile şi puterile cu cei trei zmei? Nu se 

arată niciunul şi noaptea ţine mai departe... 

Da era în împărăţia aceea şi un fecior de femeie săracă 
şi vădană. Şi feciorul aista era năzdrăvan. Îl învățase mă-sa 
toate tainele lumii, că numai femeile sărace şi vădane le 
ştiu. Şi se aruncase feciorul frumos şi viteaz şi-i spunea 
lumea Făt-Frumos Brăduţ-Mândruţ. Numai într-însul mai 
era scăparea împărăției aceleia. Aude mă-sa strigarea 
străjerilor şi se duce şi-l scoală pe fecior: 

— Scoală, băiatul mamei, că iacătă ce s-a întâmplat. Au 
furat zmeii fetele împăratului. 

— Bine le-a făcut! Să se sature de zbânţuială! 

— Bine, nebine, da tu du-te şi le scapă, c-apoi ţi-a pus 
Dumnezeu mâna-n cap! Împăratul îţi dă fata pe care o 
alegi de nevastă şi jumătate de împărăție. 

— Atuncea să mă duc, mamă, dacă zici dumneata, da-i 
tare departe... Până ce ajung eu, noaptea asta lungă o tot 
ţine înainte şi mor oamenii şi dobitoacele. Că cine poate 
trăi fără soare? 

— Apoi ia şi tu brâul aista de lână al meu şi încinge-te cu 
dânsul. Cât ai număra până la doi, ai şi ajuns la pădurea de 
aramă. In mijlocul ei sunt curţile zmeului de aramă. Tu 
rupe o frunză şi cântă. Zmeul de aramă va auzi şi-ţi va ieşi 
înainte. Tu doboară-l şi du-te mai departe. Vei da de 
pădurea de argint a zmeului de argint. Doboară-l şi pe 
aista, că va veni, dacă vei rupe o frunza de argint şi vei 
cânta dintr-însa. Apoi mai ai de furcă cu zmeul de aur. 
Aista-i cel mai viteaz, da tu nu te teme. Iaca, îţi dau 
baltagul ista de la strămoşul tău. Cu el ai să-i dobori. 
Ascultă-mi sfaturile şi croieşte-o la drum! 

Se-ncinge Făt-Frumos Brăduţ-Mândruţ cu brâul mâni-sa 
şi ajunge la pădurea de aramă. Rupe el o frunză şi-ncepe a 
cânta, de pădurea răsuna. Îl aude zmeul de aramă şi vine 
ca un viscol asupra lui. 

— Aşa, câine de Făt-Frumos. Ai venit să mă răpui! lan 
să-ţi arăt eu putere de zmeu! 

Sar ei unul la altul şi se bat. Cât s-au bătut, pădurea de 

aramă răsuna. Da mult de tot nu s-au bătut, că Făt-Frumos 
Brăduţ-Mândruţ numai o dată l-a pălit cu baltagul şi l-a 
descăpăţânat pe zmeu. lasă fata cea mai mare de împărat, 
plânsă şi despletită, şi se bucură. 

— Să trăieşti, Făt-Frumos, că m-ai scăpat de câinele de 
zmeu! 

— Să trăieşti şi tu, fată de împărat, da mai aşteaptă 
oleacă în curţile zmeului, că eu mă duc să le scap şi pe 
surorile tale. 

Se duce Făt-Frumos Brăduţ-Mândruţ şi ajunge la 
pădurea de argint. Rupe el o frunză şi cântă. Îndată îl aude 
zmeul de argint şi-i vine-n cale. Se bate Făt-Frumos şi cu 
aista şi-l răpune. lasă şi fata a doua din curţile cele de 
argint şi se bucură, da Făt-Frumos îi spune şi ei să aştepte, 
că se duce s-o scape şi pe sora lor cea mai mică. 

Ajunge Făt-Frumos Brăduţ-Mândruţ şi la pădurea cea de 
aur. Rupe el o frunză şi cântă. Da cânta aşa de duios, că 
vuia toată pădurea. Vine, ca o vijelie, zmeul de aur. Aista 
era mai înfricoşător decât ceilalţi. Cum vine, cum sare la 
bătaie, că nu suferea să-i calce în pădure picior de om 
pământean. 

— Alelei, pui de căţea, ce caţi în pădurea mea? 

— Alelei, hoţoman de zmeu, de ce furi fată de împărat, 
când voie nime nu ţi-a dat? 

Se pălesc ei unu-ntr-altul şi se luptă şi se luptă... Pe altul 
l-ar fi dovedit zmeul de aur îndată, da Făt-Frumos Brăduţ- 
Mindruţ nu se lăsa dovedit. Învârteşte el cu meşteşug 
baltagul şi-i taie capul şi aistuia. lasă fata cea mică din 
curţile cele de aur şi se bucură. 

— Să trăieşti, Făt-Frumos, că m-ai scăpat din robia 
zmeului! 

— Să trăieşti şi tu, fată de împărat! Cred c-ai prins amu 
mai multă minte din păţania asta. Aşa-i că rânduiala fetelor 
nu-i să bată drumurile? 

— Asta-i cam aşa, Făt-Frumos! O să mă strâng şi eu de 
pe drumuri la casa mea... 

Şi-l fură fata cea mică pe Făt-Frumos cu privirile, iar 
aistuia îi pică fata dragă. 

— De-amu hai şi-om porni la surorile tale, că te aşteaptă! 

— Mai stăi puţin, Făt-Frumos! 

Se întoarce fata cea mică cu faţa la curţile cele de aur şi 
bate-n pământ cu piciorul de trei ori. Curțile celea se 
prefac deodată într-o basma de aur. Fata o ia şi-o pune la 
brâu. Merg ei la fata a doua. Bate fata cea mică de două 
ori din picior şi schimbă curţile cele de argint într-o basma 
de argint, pe care i-o dă surorii s-o pună la brâu. La curţile 
cele de aramă a bătut numai o dată din picior şi le-a 
schimbat într-o basma de aramă, pe care i-a dat-o surorii 
celei mari. Tustrele aveau câte o basma la brâu. 

— De-amu să dau drumul soarelui, a spus fata cea mică: 


Începe-ţi iară, soare, 
Călătoria cea mare! 


Şi soarele îşi începe, drăguţul, călătoria cea mare, care 
n-are alinare. Vezi că se mai hodinise şi el, cât îl ţinuse fata 
cea mică pe loc. Da deodată caută fata cea mică sălcioara 
şi n-o mai găseşte. 

— Ce ne-om face, Făt-Frumos şi fetelor, hăi, că eu 
sălcioara n-o mai găsesc şi alta n-am de unde lua. Ne 
prinde ziua mare pe coclaurile aiştia şi-i primejdie, că ies 
toate jivinele pământului după mâncare şi tare le mai place 
cărniţa de fată mare! Ca să scăpăm de ele, trebuie să-i 
întrecem pe Murgilă şi pe Noptilă. 

— Cât despre asta, apoi să nu vă fie frică! le linişteşte 
Făt-Frumos pe cele trei fete. Ian suiţi-vă voi două pe 
umerii mei, iar tu, fetică, vino la badea-n braţe! C-apoi 
brâul mamei ne duce ca vântul şi ca gândul până acasă. 

Făt-Frumos Brăduţ-Mândruţ aburcă cele două fete pe 
umeri şi pe cea mică o ia la piept şi zboară cu ele, ca 
vântul şi ca gândul, peste tot pământul. L-ajunge el din 
urmă pe Murgilă şi-l întrece, l-ajunge şi pe Noptilă care 

trepăda din picioare de nerăbdător ce era, şi-l lasă pe cale. 
Zorilă tocmai se pregătea să intre cu alba în împărăţia lui 
Volbură-împărat, când hop! şi Făt-Frumos cu fetele-n 
pragul casei. 

— Vai de mine şi de mine - se crămăluieşte împăratul - 
voi sunteţi fetele tatii? 

— Noi suntem, tată! Ne-a scăpat din ghearele zmeilor 
Făt-Frumos Brăduţ-Mândruţ. 

— Şi ţi-ai ales partea, voinicule? îl întreabă împăratul. 

— Ales. Iaca asta-i pe care-o ţin la piept, răspunde el. 

— Apoi a ta să fie şi jumătate din împărăție! 

A uitat împăratul Volbură de supărare şi s-a bucurat tare 
mult. Când a mai bătut fata cea mică din picior o dată, de 
două ori şi apoi de trei ori şi-a văzut curţile cele de aramă, 
de argint şi de aur, le-a iertat şi zbânţuielile tinereţilor, c- 
aşa-i a părinţilor lăsată partea pe pământ: să ierte 
greşalele copiilor râzând şi plângând. 

Da nici împăratul Volbură nu s-a lăsat cu una cu două şi 
le-a măritat iute-iute pe tustrele fetele. Le-a găsit şi 
celorlalte două nişte fecioraşi de crai şi le-a făcut vânt la 
casele lor, ca să mai uite ele de zbânţuieli, - iar el de grijile 
lor. Şi după nuntă, i-a dat lui Făt-Frumos Brăduţ-Mândruţ 
jumătate de împărăție, ca s-o albă pe vecie. Şi s-a bucurat 
şi mama lui Făt-Frumos Brăduţ-Mândruţ de norocul ce-a 
dat peste feciorul ei. 

Iar la nunta lor cea minunată m-am dat şi eu pe lângă 
vatră şi-am ascultat ce povesteau nuntaşii, ca să ştie şi 
urmaşii, şi-am prins şi eu povestea asta de coadă şi-am 
ascuns-o, ca să nu se vadă. lacă aşa cu dânsa am scăpat şi 
v-am spus-o de când a înserat, ca s-o auziţi şi să n-o uitaţi 
cât trăiţi. 


PETRU REZUŞ, 

Dochiţa împărătița (Basme şi 
poezii populare din Ţara-de-Sus), 
1972. 


142 


FÂNTÂNA STICLIŞOAREI 


A fost odată ca niciodată, a fost un împărat bătrân 
nevoie mare, că i se împreunase genile şi sprâncenile cu 
cârjile ochilor de bătrân ce era; barba îi era colilie şi 
lungă... să stai să te cruceşti; dinţii încailea uitase de când 
îi căzuseră, iar picioarele... da ce mai vorbă lungă, zi-i 
coclit şi lasă-l la pustia-ncolo. 

Impăratu ăsta măcar că era aşa de bătrân, tot nu vrea să 
moară, că se îndădulcise cu viaţa, dar ş-aşa neputincios, 
iar nu-i venea bine. Deci, se hotări să dea sfoară în ţară, 
cum că cine s-o găsi să-i aducă apă de la fântâna doamnei 
Sticlişoarei, cu care dacă se spală omu, se face copil ele 12 
ani, îl procopseşte cu jumătate din averea lui. 

Fiu-său ăl mai mare (c-avea trei feciori) îi zise: 

— Ce să mai dai sfoară-n ţară, tată, păi eu de ce sunt p- 
acilea? de florile  mărului!... Dă-mi un rând de 
îmbrăcăminte, dă-mi bani îndeajuns şi un cal d-ăla de 
mănâncă jăratec şi las' pe mine. 

— Bucuros, taică, dacă te prinzi să-mi aduci. 

Şi-i dădu împăratul ce a cerut, iar băiatul plecă. Se duse 
el ce se duse şi ajunse în satul Despuiaţilor. Cum ajunse 
acolo îi căzu cu tronc o despuiată şi dacă îi căzu cu tronc, o 
îmbrăcă frumos şi-o şi luă de nevastă, rămâind acolo. 

Aşteaptă bietu tată-său o lună, aşteaptă două, trei, un 
an... băiatul nu mai venea. 

Dacă văzu şi văzu, fecioru său ăl mai mijlociu vru ca să 
se ducă şi el; tată-său se învoi, dar ş-ăsta, tot ca celălalt, 
rămase în satu Despuiaţilor. 

Trecu ce trecu, şi iacă şi băiatul ăl mai mic ceru voio 

tătână-său să încerce şi el să vază n-o putea aduce apă de 
la fântâna doamnei Sticlişoare? 

— Măre, măi nevoiaşule. Tu să faci mai multă treabă 
decât fraţii tăi? Nu văzuşi că ei coşcogeamite rumânii, 
zdraveni, una-alta, şi n-o nemeriră, şi tocmai tu te găsişi?... 

— Doar nu s-o prăpădi lumea, taică, de mi-ei da şi mie 
un rând de haine, bani de cheltuială şi cal. 

— Lumea nu s-o prăpădi, dar mi te-i prăpădi tu, tot ca şi 
fraţii tăi, zise împăratul începând a plânge de ciudă. 

— Las’, taică, nu mai plânge, că n-au murit nici ei; dar 
de!... cine ştie unde or fi; lasă-mă să mă duc, să mă încerc 
şi eu să-ţi fac un bine, că dumneata destul te-ai necăjit cu 
mine. 

— Fie-ţi pe voie, băiete, zise împăratul într-un sfârşit, 
văzând că n-o scoate la căpătâi cu el. 

— Da’ calu dumitale din tinereţe mi-l dai, tată? 

— Ţi-l dau. Fă de te urcă-n pod şi vezi de caută printre 
frâuri p-ăl care-o fi mai vechi, dă-te jos cu el şi du-te de-l 
sună la câte trele grajdurile, strigând: 

„Tptruu! cal bălan din tinereţele tatii”. 

Se duse băiatul la grajdul dintâi şi scutură frâul 
strigând, cum l-a fost învăţat tată-său; când colo, ce să 
vază? se pomeneşte c-o răpciugoasă de gloabă, de ţi-era 
mai mare scârba să te uiţi la el, şi slab şi ciugulit de cioci. 

— Fugi d-aci, mârţoagă, îi zise flăcăul dându-i una în cap 
cu frâul, şi se duse la grajdul din mijloc. Acolo dacă ajunse 
sună frâul şi-i ieşi înainte tot calul ăla; iar îl goni şi trecu la 
grajdul d-al treilea, gândind că d-aci încailea va ieşi un cal 
mai bun; când colo-i iese înainte tot ăla. 

— Ci ca piei din ochi-mi, jiganie, zise răstit băiatul, 
ridicând mâna să-i dea iar cu frâul în cap. 

— Nu da, stăpâne, se rugă calul, că cum a-mbătrânit 
tată-tău, aşa am îmbătrânit şi eu; ci pune să taie mânjii de 
la 60 de iepe şi să-mi dai să mă adăp cu sângele d-o curge 
din ei, iar de mâncare să-mi dai orz ciuruit şi fân ghizdău, 
verde, cosit din noaptea de Sfântu Gheorghe. 

Cinci auzi el pe cal vorbind în ăst chip, îi păru rău de ce 
făcuse şi se duse la el, îl mângâie şi porunci să i se dea ce- 
a cerut. 

A treia zi, când se duse în grajd, rămase pironit locului; 
calu se îngrăşase, ochii îi erau ageri ca la un cârlan, iar din 
pântece îi crescuseră 12 aripi. 

— Aşa te vroi, căluţu meu, zise fecioru împăratului 
sărutându-l. 

— Ai, stăpâne, că n-avem vreme de pierdut, împăratul e 
bătrân, să n-apuce să moară până venim noi, c-apoi 
degeaba o fi apa din fântâna doamnei Sticlişoarei. 

— Drept ai, căluţule, răspunse flăcăul şi puse şeaua 
singur cu mâna lui, îl închinsă bine, sări pe el, şi plecară. 

Cum ieşiră din poartă calul îi zise: 

— Stăpâne, ia te mai înţepeneşte şi-n coamă, să nu cazi 
jos, c-avem să umblăm ca vântul. Şi se repezi în slava 
cerului. 

Umblară ce umblară p-acolo şi dădură de casele Sfintei 
Luni; intrară în curte; calul se puse să pască, iar stăpânu- 
său intră în casă. Cum îl văzu Sfânta, îi dete de mâncă un 
corn de prescură, de bău un pahar de vinişor şi-l întrebă 
unde se duce. 

— Mă duc, sfinţia-ta, la fântâna doamnei Sticlişoarei să 
iau apă, să se spele tata, ca să se facă iar copil de 12 ani. 

— Liii! flăcăiaşu mamii, cin’ te-a trimis, nu te-a trimis ca 
să te crească, ci să te prăpădească; întoarce-te-ndărăt mai 
bine. 

— Ce să mă mai întorc, sfinţia-ta, ajunsei până aici, merg 
înainte acu, ce-o fi o fi... 

— Atunci, zise Sfânta Luni, ţine pieptenele ăsta, să-l ai la 
nevoie. 

Şi mai dându-i şi merinde, băiatul plecă, după ce-i sărută 
mâna, şi-i mulţumi pentru bunătatea ei. 

D-acilea, dacă plecară, merseră ce merseră şi ajunseră 
la Sfânta Sâmbătă, care, când fu să plece îi dete în dar o 
gresie, iar d-acilea când porniră, nu mai umblară mult şi 

iacă dădură de fântâna doamnei Sticlişoarei, care era 
împresurată de tot felul de jivine spurcate. 

Ce să facă?... Se puse şi băiatul în genunchi şi rugă pe 
Dumnezeu să facă ceva să gonească tiarele dimprejurul 
fântânei, ca să poată lua apă. Şi fiindcă era bun la 
Dumnezeu, că era drept şi-şi iubea părintele, dădu 
Dumnezeu o ploaie, dar ce ploaie! că se speriară toate 
fiarele şi fugiră care încotro, să se ascunză, iar băiatul dete 
fuga, luă apă şi când să plece, dete cu ochii de-o piatră pe 
care scria: „Cine-o veni să ia apă din fântâna doamnei 
Sticlişoarei, să intre în casa de aramă, să intre şi în a de 
argint, să intre şi în a de aur”. Intră băiatul prin ale de 
aramă şi de argint şi nu văzu nimic, dar când intră în a de 
aur, găsi pe doamna Sticlişoara culcată cu fata în sus şi-i 
scoase inelile din degete, dar de frică îi crăpa buza şi-i pică 
o picătură de sânge pe obrajii ei; apoi ieşi afară, încălecă şi 
plecă. 

Cum se deşteptă doamna Sticlişoara, şi văzu că i-a pierit 
inelul din deget, dete fuga la fântână să vază dacă a luat 
cineva apă din ea; când să se uite în apă, cum era de 
limpede ca lacrima, i se arătă şi picătura de sânge pe 
obraz. Atunci, nu se mai putu ţine de necaz şi chemând 
toate fiarele, începu a le bate, întrebându-le cine a venit 
de-a luat apă. Ele se tânguiau şi răspundeau că nu ştiu; 
numai un zmeu şchiop şi chior, care se ascunsese sub talpa 
casei, îl văzuse pe flăcău, şi spuse că se prinde să alerge 
după el să-l prinză, dacă l-o face mai mare peste ăilalţi 
zmei. 

Doamna Sticlişoara se învoi, iar zmeul o şi porni, şi nu în 
multă vreme îi ajunse, că alerga ca gândul. 

Calul simţi că se apropie şi zise lui stăpânu-său să se 
uite înapoi şi să-i spuie ce vede. 

— Văz o flacără mare, zise feciorul împăratului. 

— Aruncă pieptenele, stăpâne, grăi calul, că e rău de 
noi. 

Băiatul îl aruncă, şi se făcu o pădure deasă de nu se 

putea strecura nici păsările printre pomi, dar zmeul hoţ nu 
se dădu prins, ci se făcu un stol de cioci şi zbură pe d- 
asupra pădurii venind ca gândul spre ei. 

— Ce mai vezi, stăpâne? întrebă calul, după ce mai trecu 
niţel. 

— Un stol de cioci văz. 

— Arunca şi gresia. 

Cum aruncă gresia se făcu îndărătul lor un stei de 
piatră. 

— Acum să stăm să ne odihnim niţel, stăpâne, zise calul 
abia suflând, iar băiatul descălică, şi calul începu să pască. 

Zmeul se tot căznea să roază stânca. Dar de unde? c-aia 
era piatră, nu era plăcintă cu brânză şi văzând că n-o 
nemereşte, se rugă de feciorul împăratului să facă o 
găurice cu paloşul că vrea numai să-l vază la faţă, să vază 
cum e. 

Băiatul, prost, cum auzi îi şi făcu pe voie. Zmeului atâta 
i-a fost, că din găuricea aceea făcu gaură mare şi scoase 
capul. 

— Ce-ai făcut, stăpâne! zise calul, prinzând de veste, săi 
repede pe mine că ne răpune namila spurcată. 

Incălică băiatul ş-o luară la goană, dar degeaba, zmeul îi 
sosea de pe urmă, se şi apropiase bine, că simţea cum îi 
dogorea ceafa suflarea zmeului. Nădejde nu mai era, 
aştepta doar, ha-ha, să-l înhaţe, când văzând calu că nu 
mai era încotro îşi mai strânse o dată puterile şi-şi făcu 
vânt, dar tot degeaba, că nu mai putea, şi zmeul îşi 
întinsese ghiara, când feciorul de împărat şi calul văzură 
venind o femeie, care trecu pe lângă ei ca fulgerul. 

— Am scăpat, stăpâne, zise calul, ţine-mă strâns în frâu. 

Pasămite femeia era Sfânta Sâmbătă, care văzuse de 
departe pe zmeu cum fugărea pe feciorul de împărat, şi 
încălecând pe piuă se repezise să-l scape. Şi l-a şi scăpat, 
că zmeul, când a văzut-o, n-a ştiut cum să se întoarcă mai 
iute înapoi. 

Când se întoarse Sfânta Sâmbătă, pofti pe băiat în casă, 

iar calului îi dete orz amestecat cu niţel jăratic, ca să se 
mai întremeze; băiatul îi mulţumi că la scăpat de 
primejdie şi-i dădu şi Sfintei niţică apă de la fântâna 
doamnei Sticlişoare. D-aci dacă plecă, trecu şi pe la Sfânta 
Luni, îi dădu şi ei, şi apoi plecă spre casă. 

Când îl văzu tată-său, nu mai putu de bucurie, doar că 
nu sărea în sus; ar fi sărit, nu e vorbă, dar nu putea de 
bătrâneţe. Puse mâna pe sticla cu apă, se spăla pe ochi şi 
se făcu taman ca cum ar fi fost de doisprezece ani. 

Trecu ce trecu şi doamna Sticlişoara dete sfoară în ţară 
cum că cine a fost vrednic d-a luat apă din fântâna ei, să 
vie că-l va îmbogăţi şi îl va lua de bărbat. 

Auzind feciorul ăl mare al împăratului, îşi lăsă şi 
despuiată şi tot şi se duse. Doamna Sticlişoara l-a întrebat 
că el a luat apă? 

— Eu, vezi bine. Păi cine? a răspuns el. 

— Ei, cum era apa? 

— Iaca ca toate apele, cum să fie? 

Sticlişoara l-a priceput şi l-a gonit cu ruşine, iar el s-a 
întors acasă la tată-său, dar fraţilor nu le-a spus cei s-a 
întâmplat. 

După el plecă şi fratele ăl mijlociu, dar păţi tot ca el şi se 
întoarse ruşinat acasă. 

Tocmai mai la urmă auzi şi feciorul ăl mai mic al 
împăratului. El cum auzi şi plecă, şi cum ajunse, intră în 
casă şi spuse că ele ăl care a luat apă din fântână. 

— Cum era apa, când ai luat din ea? întrebă doamna 
Sticlişoara. 

— Ca toate apele, răspunse băiatul, dar pe o piatră am 
văzut scris că cine-o veni să ia apă, să intre în odaia de 
aramă, apoi în a de argint şi, la urmă, şi-n a de aur. 

Îi mai spuse cum, când a intrat în odaia de aur, a văzut-o 
culcată cu faţa în sus, cum i-a luat inelul şi cum când a 
sărutat-o i-a crăpat buza şi i-a picat o picătură de sânge pe 
obrazul ei. 

— Drept că tu eşti, care ai luat apă din fântâna mea, şi 

tu-mi vei fi bărbat, zise doamna Sticlişoara, după ce-i spuse 
aşa. 

— Da, zise băiatu, dar să mergem în împărăţia mea, că şi 
eu sunt fecior de împărat. 

— Să mergem, dar să iau şi palaturile mele că mi-e milă 
să le las aici. 

— Apoi se poate? 

— Da, ia biciu ăla de foc, de după sobă, îl învăţă ea, şi 
plesneşte cu el în trei colţuri ale casii, că se va face un măr 
de aur. 

Băiatul făcu aşa şi băgând mărul în sân, îşi luă nevasta, 
o puse pe cal, şi p-aci ţi-e drumul. 

Tată-său, când îi văzu aleasa inimii, îl lăudă, că era 
frumoasă peste poate doamna Sticlişoara, şi făcură nuntă 
de ţinu trei săptămâni cu chef şi băutură, iar eu încălecai 
p-o şea şi spusei cum putui povestea. 


Comunicat de d-nu Bibicescu, 
care-l are de la un student din 
şcoala normală, Marinescu Rafail. 


D. STĂNCESCU, 


Basme culese din gura poporului, 
1892. 

CĂTANA ÎMPĂRATULUI 


A fost odată într-un sat un copil părăsit, lăsat la mila 
oamenilor de cine ştie ce necăjită de femeie. Şi l-a luat pe 
orfanul acesta o babă bătrână şi bună şi l-a crescut. Nume 
i-a pus Florea, adică cel din flori, căci ştia ce ştia baba 
aceasta. Era adică ea o vrăjitoare dintre cele bune, lăsate 
pe pământ să mai aline suferinţele şi durerile oamenilor. 
Că baba aceasta ştia câte şi mai câte leacuri bune pentru 
toată boala, câte şi mai câte descântece de orbalţ, de 
deochi, de făcătură, de vătămătură, de mană şi de 
pocitură, câte şi mai câte farmece şi vrăji priincioase 
omului. 

Că de descântece rele şi de farmece şi vrăji împotriva 
firii oamenilor şi lucrurilor nu se ţinea, cum se ţin alţi 
vrăjitori vrăjmaşi şi alte vrăjitoare blestemate şi urâcioase 
ca Muma Pădurii. Şi ducea vrăjitoarea aceasta bună mare 
război cu un vrăjitor vecin, care era un răulean fără 
pereche pe lumea lui, bată-l mânia lui Dumnezeu. 
Vrăjitorul acesta îngheţa apele vara-n amiaza mare, numai 
dacă împletecea un băț între degete, iar de oameni n-avea 
frică. Dacă se uita la om în ochi, îl împietrea şi putea face 
cu dânsul orice vrea, aşa o putere înfricoşată avea. 

De aceea oamenii nici nu-şi puneau puterile lor puţine 
cu ale lui, încât ajunsese vrăjitorul acesta mare să 
stăpânească nouă sate, numai pe-acel al babei nu-l putuse 
supune din pricina ei. Vezi că şi baba Catinca avea putere 
multă şi vrăjitorul cel mare n-o putea birui. Şi-l chema pe 
vrăjitorul acesta Paramon şi numai cât îi auzeau oamenii 
numele şi se îngrozea pielea pe ei de groază. 

Şi când, la răsăritul soarelui, l-a găsit baba Catinca în 
stratul cu flori, se spune c-a bătut din palme de bucurie. Şi 
aşa de drag cum l-a avut din primăvara aceea, l-a avut 
toată viaţa şi ca o mamă bună i-a fost băiatului, şi l-a scos 
din scutece, şi l-a pus pe picioare, şi l-a învăţat a merge, şi 
l-a învăţat a se purta în rând cu lumea. 

Şi de drag ce-l avea, a pregătit baba Catinca o alifie 
fermecată, pe care o ştia din străvechime mare, şi l-a uns 
pe băiat, când avea doisprezece ani, din creştetul capului 
până-n vârful degetelor de la picioare. Peste tot trupul l-a 
uns cu alifia aceea, numai atât a uitat să ungă: tălpile 
picioarelor. Şi se bucura baba Catinca şi-i spunea 
băiatului: 

— He, hei, mă băiete, numai să creşti tu mare, c-apoi nu 
mai am grijă... Tu ai să-i faci capătul vrăjitorului 
Paramon... Că iacă alifia asta-i fermecată şi-o cunosc 
numai câţiva oameni. Dacă te-ai uns cu dânsa, apoi n-ai 
frică de săgeată, de suliță, de sabie şi de orice lucru ascuţit 
care răneşte omul. Nu se prinde nicio zgaibă de pielea ta şi 
eşti toată viaţa curat ca ghiocul. Aşa că tu să ţii minte că 
eu te-am uns cu alifia asta. Să n-ai grijă în bătălii şi-n 
vălmăşaguri de oameni, că ţie aşa ţi-a fost menit să fii 
cătană împărătească şi să înveţi meşteşugul războiului, ca 
să biruieşti gadina asta spurcată, care asupreşte oamenii 
din cele nouă sate. 

Şi băiatul a ţinut minte, că n-a avut altceva ce face. S-a 
făcut fecior şi n-a uitat vorbele babei Catinca. Şi ţinea şi el 
la babă, aşa cum se ţine, că băiatul orfan aflase că n-are 
nici mamă, nici tată, şi se legase şi el de un suflet de om, 
care i-a arătat dragoste. 

Şi când a venit chemarea la oaste, a plâns feciorul că se 
despărţeşte de baba Catinca. lar aceasta l-a mângâiat cu 
vorbe bune, aşa cum se mângâie de părinţi feciorii care se 
duc la asemenea slujbă grea şi cu primejdie. 

— Du-te, dragul babei, şi fă-ţi datoria cătră ţara ta, i-a 
spus ea, că tu eşti menit să scapi satul de vrăjitorul 

Paramon, căruia nici împăratul nu-i poate da de hac. 

— M-oi duce, babă, m-oi duce, da cătănia îi lungă şi nu 
ştiu dacă te-oi mai afla în viaţă când mă întorc. 

— Du-te şi fă-ţi datoria, că de aflat mă vei afla şi tare 
bine ţi-a părea. 

Ştia baba Catinca şi toaca-n cer când bate şi când îi 
spunea ea asemenea vorbe, apoi se gândea la o întâmplare 
care mai departe se va povesti, că povestea de-abia a 
început şi mai ţine mult. Da şi mai mult ţinea pe vremea 
aceea veche şi cătănia la împăratul. Se ducea omul fecior 
şi se întorcea bărbat în toată firea. Şi câte zece- 
cincisprezece ani nu mai dădea pe acasă. Bătea drumurile 
împărăției cu oştile, ba într-o parte, ba într-alta, până la 
dracu-n praznic, de i se făcea lehamite de viaţă. Că 
împărații, ca împărații, se războiau între ei pentru fel de fel 
de pricini şi pentru nimică şi trimeteau oştile să se bată. 
Mureau bietele cătane ca furnicile, când le calcă în 
picioare cireada satului, şi se înroşea pământul de sânge 
închegat. 

Şi-a umblat feciorul acesta al nostru Florea până la 
capătul pământului, acolo unde este bulboana cea mare, şi 
s-a oştit el cu toţi craii, da săgeată, da suliță, da sabie nu s- 
a prins de el, că era fermecat. Doară îl unsese cu alifia ei 
fermecată baba Catinca. Şi avea nume mare de oştean fără 
frică, da şi anii trecuseră ca apa. Se dusese feciorul la 
oaste când avea douăzeci de ani şi-amu avea treizeci şi 
cinci, bătuţi pe muche. 

Şi socotind el că a învăţat totul ce are de învăţat de la 
cătanele cele bătrâne, s-a cerut acasă. Era amu şi el cătană 
împărătească de cincisprezece ani şi-a spus mai marilor săi 
că a slujit destul. Să-i mai dea drumul şi acasă, că i s-a 
făcut dor de sat şi de baba Catinca. 

— Apoi să-ţi dăm, dară, drumul, au spus aceia. Slujba ți- 
ai împlinit-o cu credinţă şi de purtat te-ai purtat tare 
frumos. N-avem ce zice. Numai ne pare rău că prăpădim o 
cătană împărătească tare bună. Acasă ce-ai să faci, că tu 

te-ai deprins cu  meşteşugul războiului.  Cătana 
împărătească rămâne cătană cât trăieşte. 

— Ce-oi face eu veţi auzi. Am de bătut un război şi mai 
înfricoşat cu vrăjitorul cel mare Paramon. Baba Catinca 
trebuie să fie tare bătrână şi nu mai ştiu cum dă piept cu 
ticălosul de vrăjitor. Cine ştie ce cumpănă îi pe capul 
oamenilor din satul meu! 

— Ho, ho, s-au minunat ghinărarii cei mari, d-apoi acel 
Paramon e vrăjitor mare, da boier şi mai mare! 

— Poate să fie, că boieria nu-i pe vecie! A belit el destul 
lumea până acum. Când m-am dus eu la oaste, avea 
gardurile pline de piei de oameni necăjiţi. Am să-l belesc şi 
eu de piele, după năravul lui, şi am s-o pun pe gardul meu. 

Au dat din cap ghinărarii aceia a îndoială şi-au slobozit-o 
de la oaste pe cătana împăratului. Vine Florea în sat şi 
trage la casa lui. 

— Unde eşti, babă Catincă, strigă el, c-am venit de la 
oaste şi mi-i dor să te văd? Mai trăieşti? 

— Mai trăiesc, mai trăiesc, se aude glasul babei din 
casă. 

Da îi iasă înainte lui Florea o codană de fată cu lipici, de 
s-o strângi în braţe şi s-o mănânci de dragă! 

— Cine eşti tu, fată, hăi? 

— Apoi eu sunt baba Catinca şi cu atâta dor te-am 
aşteptat, încât am întinerit. 

— Glasul parcă l-aş cunoaşte... 

— Apoi dă, dragul meu, cât bine am făcut eu oamenilor 
ştii şi tu. Amu mi-am făcut eu şi mie un puiuţ de bine, că 
ţie îţi trebuie nevestică tânără, nu o hârcă de babă. M-am 
dat de trei ori peste cap şi m-am întors la starea mea de 
fată. Placu-ţi? 

— Cât despre asta, nici nu mai încape vorbă. De s-ar 
putea da peste cap toate nevestele şi mândrele cătanelor, 
când se întorc acasă după amar de ani, ca să fie ca tine! 
Tare-mi pare bine, Catincuţă, c-ai întinerit! Vină la badea 
să te pupe! 

O pupă cătana împăratului pe Catinca şi se bucură fata. 
Cu un ochi râde, da cu unul plânge. Ea, săraca, îşi istovise 
toate puterile ei cele bune, întinerindu-se. Că este aşa o 
lege străveche a vrăjitoarelor bune. Dacă ele îşi folosesc 
puterile pentru binele lor, apoi şi le pot folosi numai o dată 
şi apoi îs femei slabe ca toate femeile. Cunoşteau, după 
cum se vede, vrăjitoarele cele bune din străvechime un 
leac şi pentru bătrâneţe şi-l foloseau şi ele, da numai o 
dată. Amu leacul ista s-a prăpădit şi, dacă omul 
îmbătrâneşte, apoi îmbătrâneşte, nu mai întinereşte, cât îi 
hăul, măcar că-i rămâne inima tânără. Numai ea, 
pârdalnica, ar mai vrea să zburde ca în tinereţe, da de 
unde putere în ciolane bătrâne? 

— Da de ce cu un ochi râzi şi cu unul plângi, Catincuţă? 
întreabă cătana împăratului. Că noi ne-om lua şi tare bine 
om trăi şi-om îmbătrâni iară amândoi. Mare farmazoană şi 
hăituşcă de fată-mi eşti! 

— Apoi eu, dragul meu, mi-am pierdut toate puterile, cu 
care tineam piept vrăjitorului Paramon şi el ştie ce-am 
făcut pentru tine. A slobozit vorbă că are să-mi puie pielea 
în gard. Şi pe-a mea şi pe-a ta. 

— Să îndrăznească, fată hăi, că de-amu eu i-s nănaşul! 
Nu-s eu cătană împărătească? Să încerce să se tragă-n 
unghii cu mine! 

— Apoi are să îndrăznească! 

Şi a îndrăznit. Trimite vrăjitorul Paramon poruncă să 
iasă şi oamenii din satul al zecelea la clacă. Să iasă, că 
baba Catinca nu mai este şi el nu se mai teme. 

— Să nu iasă nime la clacă! a poruncit şi cătana 
împăratului. 

N-a ieşit nime la clacă. Paramon şi-a împins de la spate 
slugile, ca să facă rânduială cu sărăntocii aceia din sat. A 
împins Paramon jumătate din slugile lui socotind că-s 
destule. Le iasă însă Florea, cătana împăratului, înainte şi 
mi ti-i taie pe toţi haidăii vrăjitorului, de n-a scăpat 
niciunul. Lui nimic nu i-au putut face, că era fermecat şi nu 

se prindea de dânsul nici săgeată, nici suliță, nici sabie. 

Vrăjitorul Paramon nu se lăsă. Mai trece o vreme şi, pe 
la culesul bucatelor, trimite el poruncă oamenilor din sat 
să-i plătească dijmă, aşa cum plăteau şi celelalte nouă sate. 
Să-i plătească dijmă din vite şi din bucate, parcă oamenii 
aveau prea multe! 

— Nu dă nime dijmă! a poruncit iară cătana împăratului. 

Dacă nu dă nime dijmă, atuncea vrăjitorul Paramon 
trimite a doua jumătate de slugi, ca să-i cuminţească pe 
oameni. Tare bine! lasă şi cătana împăratului şi mi ti-i 
toacă pe toţi. A scăpat numai o slugă şi s-a întors, 
văietându-se, la vrăjitor: 

— Ne-ai trimis la moarte, stăpâne şi jupâne! Este în satul 
acela o cătană a împăratului, de care nu se atinge nici 
săgeata, nici sulița, nici sabia. Ne-a omorât pe capete şi-a 
făcut movilă din slujitorii tăi. Cu aista nu ne-a mers! 

— Alia, a răcnit vrăjitorul Paramon. Aista-i Florea şi l-a 
uns baba Catinca cu alifia cea fermecată. Am să mă ung şi 
eu şi-am să mă duc să-l înfrunt! 

Îşi face alifia cea fermecată vrăjitorul cel mare Paramon. 
Şi-o face din o sută şi una de ierburi şi le descântă cu o mie 
şi unul de descântece, apoi se unge cu dânsa. S-a uns 
singur, că nu voia să-i cunoască tainele altcineva. Da, 
ungându-sc cu alifia, vorbea cam aşa: 

— Lasă că ştiu eu unde-i locul cu pricina, cătană 
împărătească! Baba Catinca a uitat să te ungă pe tălpile 
picioarelor şi iaca, acolo te-oi nimeri eu. Da eu am să mă 
ung mai întâi pe tălpi, ca să nu uit. 

Se unge vrăjitorul cel mare Paramon cu alifia aceea şi se 
unge din creştetul capului până-n tălpile picioarelor şi-apoi 
pregăteşte o traistă cu spini înveninaţi, îşi ia platoşa, sabia 
şi sulița şi porneşte la drum. 

— De-amu îţi fac eu capătul, strigă vrăjitorul cel mare 
Paramon. 

Şi vine el, ca o negreaţă, asupra satului, ca să-l 
prăpădească. Da nici fata nu sta degeaba. Înţelege că vine 

cumpăna cea mare, şi-şi aduce aminte că nu l-a uns pe 
Florea pe tălpile picioarelor. 

— Florea, Florea, vine gadina de vrăjitor şi ai să dai 
luptă cu dânsul! 

— Să vie, că nu mă tem! 

— Să vie, să vie, da eu am uitat să-ţi ung cu alifia cea 
fermecată tălpile picioarelor. Tu să stai într-un loc, să nu te 
mişti, că hâzania pământului cine ştie ce-a mai scornit, să 
te răpună! 

— Oi sta, oi sta cum zici tu şi l-oi răpune eu. 

— Ai să-l răpui, dacă-mi vei asculta sfatul. Vrăjitorul 
Paramon s-a uns şi el cu alifia cea fermecată, că o cunoaşte 
şi şi-a făcut-o. Da de uns s-a uns singur şi n-a ajuns cu 
mâinile să se ungă între umeri. A rămas o palmă de piele 
neunsă. la, acolo să-l loveşti şi nu altundeva, că-i faci 
capătul. 

— Acolo am să mă aţin şi-am să-l lovesc. 

lasă cătana împăratului înaintea vrăjitorului Paramon. 

— Aha, fecior de lele - îl batjocoreşte vrăjitorul pe Florea 
- vină să-ţi belesc pielea! 

— Aha, vrăjitor spurcat, lasă că-ţi arăt eu! N-ai să mai 
beleşti tu lumea! 'Ţi-oi da clacă şi dijmă, ca să te saturi! 

Se încontrează ei şi se lovesc, da amândoi erau 
fermecaţi şi nu-şi puteau face nimic. Răstoarnă, atunci, 
vrăjitorul traista cu spinii cei înveninaţi, ca să calce cătana 
împăratului într-înşii şi să piară. Da de unde să se lase 
înşelat Florea? Stă pe loc şi nu se mişcă şi tot chiteşte să-l 
lovească pe vrăjitor între umeri. Şi nu ştiu cum îi vine bine 
şi deodată aruncă sulița cu toată puterea. Suliţa vâjâie şi 
nimereşte tocmai în palma aceea de piele neunsă dintre 
umeri a vrăjitorului Paramon. Acesta numai a icnit şi-a 
picat străpuns de suliță. 

— Ehei, fecior de lele, bine te-a învăţat cine te-a învăţat 
unde să ţinteşti, că iacă eu n-am ştiut şi-am muşcat cu gura 
din lut! 

Cătana împăratului s-a ţinut de cuvânt şi-a belit pielea 

vrăjitorului Paramon şi-a întins-o pe gard, ca să se usuce. 
Şi-aşa a scăpat satul de vrăjitorul Paramon şi i-a mulţumit 
lui Florea, cătana împăratului. Iară acesta s-a însurat cu 
Catinca şi dacă n-au murit încă, apoi trăiesc, că poate 
mereu întineresc, numai noi îmbătrânim şi faptele altora 
povestim şi apoi murim. Da povestea asta cu cătana 
împăratului a rămas în veac şi mi-a povestit-o tata şi v-o 
povestesc şi eu, ca s-o ţie minte mereu şi cei ce-or veni 
după noi, că aceasta-i o poveste din război. 


PETRU REZUŞ, 

Dochiţa împărătița (Basme şi 
poezii populare din Ţara-de-sus), 
1972. 

OMUL DE PIATRĂ 


A fost odată un împărat şi o împărăteasă, amândoi tineri 
şi frumoşi, dar nu făceau copii. 

Într-o zi veni la împăratul un arap buzat şi-i zise: 

— Să trăieşti, luminate împărate! Am auzit că 
împărăteasa nu face copii şi am adus buruieni pe care cum 
le-o bea, rămâne grea. 

Împăratul luă buruienile de la arap şi porunci să-i dea 
cal împărătesc şi un rând de haine de aur ce-ţi lua vederile 
de frumuseţe, apoi chemă pe împărăteasa şi-i deie 
buruienile să le fiarbă şi să le bea. Impărăteasa chemă pe 
bucătăreasă şi-i dete buruienile să le fiarbă, fără să-i spuie 
de ce treabă sunt. Bucătăreasa, neştiind puterea lor, gustă 
dintr-însele şi apoi le duse împărătesei să le bea. Nu trecu 
mult timp la mijloc şi rămasă grea împărăteasa şi 
bucătăreasa. lar când veni vremea, născură amândouă 
câte un coconaş, mai frumos decât tot ce este frumos pe 
lumea aceasta, şi le puse nume: unuia Dafin şi altuia Afin. 

Intr-o zi împăratul plecă la bătălie şi, lăsând pe fiul său 
în locu-i, îi dete o mulţime de chei în mână şi-i zise: 

— Fiule, în toate casele ce se deschid cu aceste chei să 
intri, iar în casa ce se deschide cu cheia de aur să nu-ți 
calce piciorul, căci nu va fi bine de tine. 

Cum plecă împăratul din oraş, fiul său intră prin toate 
casele şi văzu o mulţime de pietre nestimate foarte 
frumoase, dar nu-i plăcu niciuna dintr-însele: în cele din 
urmă, ajunsă şi la casa ce se deschidea cu cheia de aur, 
stătu puţin înaintea uşii, se gândi la porunca ce-i detesă 
tată-său, dar, biruindu-l nerăbdarea, intră înlăuntru şi văzu 

un ochean de sticlă, se uită prin el şi văzu un palat cu totul 
şi cu totul de aur, încât la soare te puteai uita, iar la dânsul 
ba. Şi într-însul, şedea doamna Chiralina, tânără copilă, 
floare din grădină, frumoasă ca o zână. 

După ce o privi mai mult timp pusă ocheanul iarăşi la 
locul lui şi ieşi afară cu ochii plini de lacrămi. 

Nu trecu mult timp şi împăratul se întoarsă de la bătălie 
biruitor, dar în loc să-i iasă fiul său înainte, să-l primească 
cu bucurie, ieşi numai împărăteasa şi-i spuse că fiul ei este 
bolnav. Împăratul pricepu numaidecât de unde-i vine boala 
şi chemă pe toţi doftorii şi doftoriţele din lume, dar toţi îi 
ziseră că până nu va da fiului său de soţie pe doamna 
Chiralina, el nu se va însănătoşa. Împăratul trimisă soli 
peste soli la doamna Chiralina, dar fu peste putinţă, căci 
tatăl ei nu voia să o mărite. 

Auzind feciorul împăratului toate acestea, hotărî să se 
ducă el însuşi să o ceară de la tatăl ei. Aşadar, spusă toate 
acestea fratelui său de cruce şi într-o zi, plecară amândoi 
şi se făcură nevăzuţi. Merseră zi de vară până seara şi 
ajunseră la muma Crivăţului, bătură la uşă şi ieşi înaintea 
lor o babă zbârcită şi întrebă ce caută. Ei răspunseră că 
cer să-i găzduiască până a doua zi şi să le spuie pe care 
drum să apuce ca să ajungă la împărăţia doamnei 
Chiralina. 

Baba se uită la dânşii cu milă şi apoi le zise: 

— V-aş primi în casă cu mare bucurie, da mi-e frică că va 
veni fiul meu şi vă face pre amândoi sloi de gheaţă; duceţi- 
vă mai bine la sora mea cea mai mică, că ea poate să vă 
găzduiască şi să vă spuie şi drumul la doamna Chiralina. 

Feciorul de împărat plecă înainte şi ajunsă la muma 
Vântului turbat; plecară şi de acolo şi ajunseră la muma 
Vântului de primăvară, bătură la uşă şi ieşi o femeie înaltă, 
şi tânără, şi frumoasă. Această femeie, cum văzu pe 
feciorul de împărat, îi zise: 

— Dragă Făt-Frumos, ştiu că ai plecat să cauţi pe 
doamna Chiralina ca s-o iei de soţie; dar nu vei putea să 

ajungi până la împărăţia ei, fără ajutorul fiului meu. 
Rămâneţi aci, dar trebuie să vă ascunz foarte bine; căci 
cum o simţi fiul meu că se află la mine oameni după 
tărâmul cellalt, vă omoară. 

Zicând aceste vorbe, plesni de trei ori din palme şi 
îndată sări după sobă o pasere de aur cu ciocul de diamant 
şi cu ochii de smarand, şi-i băgă subt aripi pe amândoi: 
apoi se sui iarăşi pe sobă. 

Nu trecu mult timp şi se auzi o dulce vâjâitură de vânt 
care aducea un miros de trandafiri şi de rosmarini, uşa se 
deschise singură şi intră în casă un flăcău frumos, cu părul 
lung de aur, cu aripi de argint şi cu băț în mână, împletit 
cu de tot felul de ierburi şi flori. Cum intră în casă, zise 
mă-sei: 

— Mamă, mie-mi miroase a om după tărâmul cellalt. 

— Ţi-o fi mirosind, mamă, dar p-aicea n-are ce căuta 
oamenii după tărâmul cellalt. 

Vântul se linişti şi se pusă la masă; iar după ce mâncă o 
strachină de lapte dulce de căprioară şi bău apă de 
micşunele dintr-o oală de marmură, se puse la povestit. 

Mă-sa, văzându-l cu voie bună, zise: 

— Fiul meu, ia spune-mi, unde este împărăţia doamnei 
Chiralina şi cum ar face cineva ca să o ia de nevastă? 

— Greu lucru mă întrebaşi, mamă! Dar aide! treacă- 
meargă. Împărăţia doamnei Chiralina este departe de aici, 
cale de zece ani; dar această cale se poate face cât te 
ştergi la ochi, dacă cineva s-o duce în pădurea cea neagră 
de lângă gârla de păcură, care aruncă cu pietre şi foc până 
la cer, şi dacă o încăleca pe buşteanul Ielelor, cu care 
poate să treacă gârla; însă cine aude şi va spune cuiva, 
acela să se facă de piatră până la genunchi. După ce va 
ajunge la împărăție, trebuie să facă un cerb de aur şi să 
intre într-însul, ca să ajungă în odaia împărătesei şi să o 
fure; cine aude şi va spune cuiva, să se facă de piatră până 
la brâu. După ce o va lua de soţie, muma Crivăţului, de 
pizmă, o să trimiţă un ovrei cu nişte cămăşi frumoase şi 


160 


mai subţiri decât pânza păianjenului, doamna Chiralina o 
să cumpere cămăşi; şi dacă nu le va uda cu lacrămi de 
turturică, cum se va îmbrăca cu dânsele, va muri; cine 
aude şi va spune cuiva, să se facă cu totul şi cu totul de 
piatră. 

Pe când Vântul spunea toate a rostea, feciorul de 
împărat adormisă; iar feciorul bucătăresei rămăsesă 
deştept şi auzise tot. 

A doua zi, după ce plecă Vântul d-acasă, feciorul de 
împărat întrebă pe muma Vântului dacă i-a spus fiul său 
ceva; dar ea, temându-se să nu se facă piatră, îi răspunse 
că n-a aflat nimic. 

Atunci, feciorul bucătăresei şi cel de împărat luară 
drumul înainte, şi se duseră zi de vară până seara, dar 
când fu pe la scăpătatul soarelui auziră un zgomot şi un 
urlet mare, apoi văzură o gârlă mare de păcură aprinsă 
aruncând pietre până la înaltul cer. Feciorul de împărat se 
sperie, dar feciorul bucătăresei îi zisă: 

— Nu te teme de nimic şi vino cu mine în această pădure 
şi fă ce ţi-oi spune eu. 

Ajungând în mijlocul pădurei, zări buşteanul Ielelor, 
încălicară amândoi pe dânsul şi, dându-i pinteni de trei ori, 
se prefăcu într-o căruţă cu doisprezece cai de foc şi într-o 
clipă se înălţă până la vântul turbat şi se pogori la porţile 
palatului doamnei Chiralina. Apoi, după ce se deteră jos, 
căruţa se prefăcu iar buştean, şi ei rămaseră dinaintea 
unui palat de zamfir-piatră şi cu porţile de chiparos; iar la 
una din ferestre, sta doamna Chiralina îmbrăcată în haine 
de aur tesute cu mărgăritar. 

Cum văzu doamna Chiralina pe feciorul de împărat, 
prinsă o aşa de mare dragoste de dânsul, încât căzu la 
grea boală şi ajunsă la ceasul morţii. 

Ce nu făcu bietul împărat ca să o scape? Dar toate erau 
în zadar. În cele după urmă, veni o babă şi-i zise: 

— Luminate împărate! să trăieşti întru mulţi ani! Dacă 
vrei să se facă sănătoasă fiica împărăției tale, să cauţi 

cerbul de aur care cântă ca toate păsările şi să-l aduci în 
casă numai trei zile, şi vei vedea cum se va face sănătoasă. 

Împăratul puse să strige pristavul în toată împărăţia; iar 
după trei zile, feciorul bucătăresei lovi buşteanul de trei 
ori şi se făcu un cerb de aur frumos, apoi băgă într-însul pe 
feciorul de împărat şi se puse dinaintea palatului. 

Împăratul, văzând cerbul, se dote jos şi întrebă pe 
feciorul bucătăresei dacă-i este de vânzare. 

— Nu-mi este de vânzare, ci de închiriere, răspunse cu 
semeţie feciorul bucătăresei. 

— Ei bine! ce să-mi ceri ca să mi-l dai numai trei zile? 

— Să-mi dai o mie de bani de aur. 

Tocmeala se făcu şi împăratul luă cerbul şi-l băgă în 
odaia doamnei Chiralina; apoi să dusă la treaba lui. 

Cerbul, cum se văzu numai cu doamna Chiralina, începu 
să cânte un cântec de dor, de plângea lemnele şi pietrele. 
Doamna Chiralina adormi, iar feciorul de împărat ieşi din 
cerb şi o sărută pe frunte, apoi intră iarăşi în cerb. 

A doua zi doamna Chiralina spuse femeilor sale că a 
visat de două ori că a sărutat-o un june frumos. Atunci una 
din femei, fiind mai pricepută, zise doamnei Chiralina că 
pe dată ce va începe cerbul să cânte, să se prefacă că 
doarme; şi cum va simţi că o sărută cineva, să puie mâna 
pe dânsul. 

Cum veni noaptea, cerbul începu să cânte un cântec de 
jale. Doamna Chiralina se prefăcu că doarme; şi când veni 
Făt-Frumos să o sărute, îl strânse în braţe şi-i zise: 

— D-acum înainte nu vei mai scăpa, că mult am dorit să 
te dobândesc. 

Ei se giugiuliră ca nişte porumbei până-i apucă ziua; iar 
când fu pe la prânz, veni împăratul şi cu fiul bucătăresei ca 
să-i dea cerbul. Doamna Chiralina începu să plângă şi nu 
vrea nicidecum să se desparţă de cerb; dar fiul bucătăresei 
îi zise încetinel: 

— Cere de la împăratul voie să petreci cerbul până afară 
din oraş. Căci acolo ne aşteaptă o căruţă cu doisprezece 

cai de foc, în care o să ne suim cu toţii şi o să ne ducem la 
împărăţia lui Făt-Frumos, iubitul tău. 

Doamna Chiralina ceru şi dobândi de la împăratul 
această voie. Şi petrecu pe cerb cu mare alai până afară 
cin oraş; atunci Afin lovi cerbul de trei ori în burtă şi îndată 
se făcu dintr-însul o căruţă cu doisprezece cai de foc; apoi 
luând pe doamna Chiralina c-o mână şi pe Dafin cu alta, 
sări într-însa şi se făcură nevăzuţi. Şi după ce umblară zi 
de vară până-n seară, ca cuvântul de poveste ce d-acilea 
încolo se găteşte, ieşiră pe ţărmul cellalt şi ajunseră în ţara 
lor. 

Împăratul, cum primi ştire despre sosirea fiului său, îi 
ieşi înainte cu mulţime de oşti, apoi îl însoţi cu doamna 
Chiralina şi făcu nuntă împărătească, care ţinu trei zile şi 
trei nopţi. 

Într-o zi, doamna Chiralina şedea la fereastra palatului şi 
se uita la drum, când iaca un ovrei cu cămăşi de vânzare. 
Doamna Chiralina îl chemă sus şi luă două cămăşi mai 
subţiri decât pânza păianjenului şi se îmbrăcă cu una dintr- 
însele. Nu trecu mult şi se îmbolnăvi atât de greu, încât 
ajunse pe mâna morţii. 

Afin află de boala împărătesei şi intră pe la miezul nopţii 
în odaia unde dormea ea, apoi o stropi peste tot cu lacrămi 
de turturică, şi ieşi afară; dar strejarii de la uşe se duseră 
la Dafin-împărat şi-l pârâră că l-a văzut sărutând pe 
împărăteasă. 

Împăratul, cum auzi, se făcu foc de mânie şi porunci să 
taie capul lui Afin. Dară când ajunse la locul de pierzare, 
Afin zise împăratului: 

— Mulţi ani să-ţi dea Dumnezeu, împărate! Pentru toată 
frăţia şi dragostea mea cătră tine, te rog să strângi pe toţi 
boierii cei mari ai împărăției, că am să spui înaintea lor un 
mare cuvânt, şi apoi vei porunci să-mi taie capul. 

Împăratul porunci să se adune divanul împărătesc, în 
care să fie de faţă şi doamna Chiralina; şi aducând pe Afin, 
îi zise: 

— Spune, nelegiuitule, aceea ce ai de spus. 

Atunci Afin începu aşa: 

— A fost odată un fecior de împărat care prinsă dragoste 
asupra unei fete de împărat de pe tărâmul cellalt; şi fiindcă 
nu putea să trăiască fără dânsa, a plecat împreună cu 
fratele său de cruce, ca ori s-o găsească, ori să-şi răpuie 
capul prin pustii. După ce îmblară lumea în cruciş şi 
curmeziş, ajunseră la muma Crivăţului şi o rugară să le 
spuie drumul care ducea la fata de împărat după care 
plecaseră ei. Muma Crivăţului îi trimise la muma Vântului 
de primăvară, care îi găzdui şi le făgădui să întrebe pe fiul 
său. Ea s-a ţinut de vorbă; căci cum a venit fiul său, l-a 
întrebat, şi el a început să spuie aşa: împărăţia doamnei 
Chiralina este departe de ei cale de zece ani; dar aceasta 
cale se poate face într-o clipeală de ochi dacă s-o găsi 
cineva care să se ducă în pădurea cea neagră de lângă 
gârla de păcură, care aruncă pietre şi foc până la cer, unde 
va găsi buşteanul Ielelor şi va încălica pe dânsul ca să 
treacă gârla. După ce va ajunge la împărăție, trebuie să 
facă din buştean un cerb de aur şi să intre într-însul ca să 
ajungă în odaia doamnei Chiralina şi să o fure. După ce o 
va lua de soţie, sora Vântului turbat, de pizmă, o să trimită 
un ovrei cu nişte cămăşi mai subţiri decât pânza 
păianjenului, şi dacă nu va şti să le ude cu lacrămi de 
turturică, cum se va îmbrăca cu dânsele, în trei zile va 
muri. 

După ce Vântul spuse toate acestea mume-sei, o jură că 
de va spune cuiva ceea ce a auzit, să se facă cu totul de 
piatră. 

A doua zi, feciorul de împărat întrebă pe muma Vântului 
dacă a aflat ceva de la fiul său; dar ea, temându-se să nu se 
facă piatră, îi zise că n-a aflat nimic. Iar fratele de cruce al 
feciorului de împărat nu dormise în noaptea aceea şi 
auzise tot. Astfel fără să spuie feciorului de împărat 
această taină, se duse împreună cu dânsul în pădurea 
neagră, încălecară pe buştean şi trecură gârla dincolo. 

Cum sfârşi Afin aceste vorbe, se făcu de piatră până la 
genunchi. Boierii din divan, cum văzură această minune, se 
speriară. Afin începu iarăşi şi zise: 

— După ce ajunseră la palatul doamnei Chiralina, fratele 
de cruce lovi buşteanul de trei ori şi se făcu un cerb de 
aur, şi băgă pe feciorul de împărat într-însul, carele prin 
această şiretenie se cunoscu cu fata şi o fură. 

Zicând şi aceste cuvinte, Afin se făcu de piatră până la 
brâu. Împăratul şi împărăteasa, văzând nevinovăția lui 
Afin, începură a plânge şi a-l ruga să înceteze din 
povestire. Dar el nu voi, ci mersă înainte zicând: 

— După ce împăratul se cunună cu doamna Chiralina, nu 
trecu mult şi împărăteasa cumpără două cămăşi de la un 
ovrei, se îmbrăcă cu una dintr-însele şi îndată căzu la grea 
boală. Afin, ştiind din ce venea boala, întră pe la miezul 
nopţii la împărăteasă şi, găsind-o dormind, o stropi cu 
lacrimi de turturică şi o scăpă de moarte. 

Cum sfârşi Afin această povestire, se făcu cu totul şi cu 
totul de piatră; iar Dafin-împărat şi cu doamna Chiralina 
plânseră trei zile şi trei nopţi, apoi luară trupul cel împetrit 
al făcătorului lor de bine şi-l puseră în odaia lor, ca să-şi 
aducă aminte de dânsul totdeauna. 

După aceea ei trăiră mai mult timp şi născură un copil. 

Într-o dimineaţă, Dafin-împărat intră în casa împărătesei 
şi-i spusă că a visat o femeie îmbrăcată în haine albe, care 
i-a zis că dacă voieşte să învieze pe fratele său cel 
împietrit, să taie copilul lor şi să ungă piatra cu sângele lui. 
Împărăteasa spusă că şi ea a visat tot un astfel de vis; apoi 
unindu-se amândoi, tăiară copilul şi stropind piatra cu 
sânge, începu să se mişte, apoi învie cum se cade şi zisă: 

— O, Doamne! da greu somn am dormit. 

— E! e! frate, răspunsă împăratul!; ai fi dormit mult şi 
bine, dacă nu tăiam copilul ca să te stropim cu sângele lui. 

Atunci Afin se crestă la un deget cu cuțitul şi lăsă să 
curgă sângele său peste copil, care înviă numai într-o 
clipă; iar împăratul, de bucurie, porunci să se facă veselie 

mare în toată ţara. 
Şi încălicai p-o şea şi v-o spusei domniei-voastre aşa. 


NICOLAE FILIMON, 
în „Țăranul român”. 1852. 

TARA VISULUI 


A fost odată într-o vreme uitată o fată frumoasă, cum nu 
era alta, şi fata asta, Maria, era singură la părinţi. Şi când 
au început a roi peţitorii, iaca face ce face Maria şi se duce 
numai Dumnezeu ştie unde şi după un an se întoarce acasă 
cu un copil din flori. Apoi dacă l-a făcut, a fost bine făcut şi 
i-a pus numele Busuioc, dar linişte şi pace n-a mai avut 
fata în lume. Că aşa-s oamenii răi şi năpăstuiesc fetele fără 
noroc. A lăsat fata asta satul şi casa şi s-a prăpădit pe cele 
drumuri, robind pe la uşile creştinilor, dar de spus n-a spus 
cine-i tatăl copilului, că n-ar fi crezut-o nimeni. 

Copilul cel din flori s-a dovedit însă năzdrăvan. Crescut 
cu cântece de dor şi de jale şi spălat cu lacrimile mamei 
lui, copilul s-a ridicat cu încetul de la pământ şi s-a ales 
dintr-însul un fecior închinat, de nu-i găseai părechea. 
Atâta mângâiere mai avea biata femeie în zilele ei. 

A curs aşa viaţa acelei mame până într-o bună zi, când a 
împlinit fecioraşul ei douăzeci de ani. Într-o dimineaţă se 
scoală Busuioc din somn şi se pune pe plâns şi plânge şi 
plânge, de se scutură cămaşa pe dânsul. 

— Ce ai, dragul mamei? îl întreabă mă-sa cu inima sărită 
din loc. 

— Mamă dragă, am visat un vis tare frumos. Se făcea 
aşa c-am ajuns în Ţara Visului şi m-am însurat cu zâna care 
stăpâneşte ţara aceea. M-am trezit şi-am dat de viaţa asta 
ce-o ducem şi pe care n-o mai sufăr. Mai bine mor! 

Incepe a plânge şi mă-sa. Işi da ea seama că-i în 
primejdie feciorul. Ştia ea ce ştia. Când era fată, visase şi 
ea un Făt-Frumos, se dusese după dânsul în Ţara Visului, 

trăise cât trăise cu el şi, când s-a trezit, s-a văzut cu un 
copil din flori. Vai şi-amar ce va păţi şi feciorul ei! Se vede 
că are firea ei şi a visat şi el. Dar poate-i va trece... 

Il descântă mă-sa pe Busuioc de plânsori şi de dor, dar 
toate se dovedesc degeaba. Feciorul, când se trezea din 
somn, plângea şi mai amarnic. Noapte de noapte, se visa în 
Ţara Visului cu zâna lui, pe care o avea în inimă şi în 
minte. De mâncat, nu mai mânca şi se topea din picioare. 

— Mamă, eu am să mor de dorul zânei! 

Dacă vede mă-sa şi vede că nu-i a bine şi i se prăpădeşte 
feciorul, îşi ia inima în dinţi şi-i spune: 

— Dragul mamei Busuioc, eu te-oi îndruma pe calea cea 
bună, că pe ea am mers şi eu. Poate-i ajunge la o izbăvire, 
numai nu ştiu care va fi, că eu am fost fată şi m-am ales, 
când m-am trezit, cu un copil din flori. Cu tine nu ştiu ce se 
va întâmpla, dar taina Țării Visului ţi-oi dezveli-o cât îmi 
stă în putinţă din ce-mi mai aduc aminte. 

— Întâmple-se, mamă, măcar ce se va întâmpla, numai 
ajută-mă! Am ştiut eu că este o [ară a Visului, unde 
trăieşte zâna mea, că eu numai pe ea o visez, iar ea mă 
aşteaptă. 

— Am să te ajut, dragul meu! Apoi iaca toată păţania 
mea, aşa cum mi-a fost scrisă-n stele. Şi eu visam toată 
noaptea şi tânjeam după un Făt-Frumos. Într-o zi, luându- 
mă cu plânsul şi cu dorul, am ajuns într-o vale necunoscută 
şi, cum eram însetată, am băut dintr-un izvor. Acel izvor, 
dragul mamei, era izvorul uitării. Am să te duc să bei şi tu 
dintr-însul. 

— Să mergem, mamă, că nu mai am stare! 

Se duc ei până-n valea aceea şi se opresc la izvor. 
Feciorul dă să beie, punându-se într-un genunchi, dar mă- 
sa îl opreşte. 

— Mai adastă, dragul mamei, ca să-ţi mai spun câteva 
vorbe, că după ce vei bea din izvor, te aşteaptă altă viaţă şi 
pe asta ce-ai dus-o o uiţi. Cât nu ţi-i aduce aminte de ea, ai 
să fii alt om şi poate vei da şi de zâna ta şi vei fi fericit. Dar 

dacă va fi să te trezeşti din viaţa cea nouă, să te întorci la 
mine, c-am să te aştept. Atunci ai să-ţi aduci aminte de 
mine şi de viaţa trăită până astăzi. Alte vorbe nu-ţi mai 
spun, c-ar fi degeaba. După ce bei din izvorul acesta, uiţi 
da mamă şi de casă şi eu nu ştiu ce să-mi doresc, să râmâi 
fericit cu zâna ta, sau să te întorci la mine. 

Il sărută mama pe Busuioc şi-l boceşte. El se apleacă şi 
bea din izvorul uitării şi-ndată a uitat totul şi a intrat aşa 
ca într-o somnie. Se făcea că este călător şi o caută pe 
zâna lui. De ştiut, nu ştia de când bate drumurile. Atâta 
ştia: trebuie s-ajungă la un capăt, că altfel moare de dor. 

Cum umbla el aşa pe un drum bătut de mii de oameni 
înaintea lui, i se face milă de dânsul, c-a picat aşa necaz pe 
capul lui, şi începe să plângă şi să suspine: 

— Mamă dragă, de ce m-ai mai născut pe lume, ca să fiu 
de jale şi de amar? 

Şi iaca i se arată o fată tânără, frumoasă şi plânsă, ca şi 
dânsul, pe care o cunoştea. Fata aceea era mă-sa. Umbra 
ei de fată mai colinda pe drumurile acelea, care duceau 
spre Țara Visului. 

— De ce plângi tu, feciorule? îl întreabă ea. 

— Apoi, iaca plâng, că nu pot da de zâna din visurile 
mele. 

— Am să te ajut ca să dai de zâna ta. Ai bătut destulă 
cale până acum, dragul meu! Opreşte-te şi te odihneşte 
sub copacul acela şi-ai să capeţi povaţă în vis, cum am 
căpătat şi eu. i 

Se opreşte Busuioc sub copac şi se odihneşte. Indată 
adoarme şi i s-arată zâna, care-i spune: 

— Acum vin cele două vămi, care ne despart. Dacă le vei 
trece, ajungi în ţara mea. Lasă plânsul şi suspinele şi fii 
tare! Iaca, vine vama durerii, care-i cea dintâi. 

Se ridică Busuioc de sub copac şi porneşte la drum. Şi se 
face deodată o linişte mare, apoi feciorul prinde a auzi 
glasuri de oameni. Tot mai multe glasuri. După liniştea 
aceea, începură a-i ţiui urechile. Auzea glasuri care-i 

spuneau toate durerile lumii, pe lângă care ale lui erau 
floare la ureche. „Vai de mine şi de mine, ce vaier e pe 
lumea asta! spune Busuioc. Îmi vine să mă întorc, ca să nu 
mai aud jalea şi amarul oamenilor!” 

Când să se întoarcă însă, deodată îl seacă şi-l arde şi 
durerea lui. Atunci începe şi el a se văieta şi se duce 
înainte pe drumul lui, amestecându-şi glasul cu celelalte 
glasuri. Şi merge el ce merge, văietându-se, şi iarăşi se 
face liniştea cea mare dinainte. „Aha, am trecut de vama 
întâia! Oare ce vine după dânsa?” 

Nu trece mult şi iarăşi începe a auzi. Dar acum auzea 
cântece de dor. Auzea nişte cântece aşa de duioase, de i se 
topea inima: 


Dor şi dor şi-atâta dor, 
Doamne, bine-ar fi să mor 
Decât aş arde de vie, 

Pe drum la împărăție. 

Să mă plâng că viețuiesc 
Şi-n toată clipa doresc. 
Că de dorul cui ştiu eu, 
Parcă stau pe jar: mereu 
Şi mă duc şi tot mă duc; 
De-atâta dor mă usuc... 


Acesta era cântecul mâni-sa. I-a cunoscut glasul cei din 
tinereţe. 

Ascultă Busuioc cântecele acelea de dor şi i se face 
inima ca o bucată de ceară. 

— Vai de mine şi de mine, cât dor nestins mai este pe 
lumea asta! Îmi vine să mă întorc, ca să nu-mi mai frigă 
inima cântecele acestea. 

Dar iarăşi îl cuprinde dorul cel nestins, care-l poartă şi 
pe el pe drumuri după zâna lui din vis, şi merge mai 
departe. Îşi uneşte şi el cu cântecele acelea de dor şi 
cântecul lui. Acum se învățase şi el a cânta: 

Nu-i fecior 

Fără de dor, 

Dar nu-i dor ca dorul meu, 
Că-mi stă pe inimă greu 

Ca un munte 

Şi nu-i punte, 

Ca s-ajung până la el, 

Eu cu dorul singurel; 
Singurel cu draga mea, 
Să-mi sting dorul meu cu ea. 


Cum a cântat Busuioc cântecul de dor, cum s-a făcut 
iarăşi linişte mare. „Aha, am trecut şi de vama a doua, de 
vama dorului. Oare ce mai vine?” 

Acum vine vama dragostei; Busuioc aude un glas legănat 
de fată. 

Când se uită el mai bine, o vede pe zâna lui din vis. 

— Tu eşti? 

— Eu, Busuioc Făt-Frumos! Iaca, ai ajuns la mine. De 
aici începe Țara Visului şi-ai să dai şi tu vamă dragostei, ca 
şi maică-ta. Ce-ai visat s-a împlinit. Răsplata este a ta. Eu 
sunt Zâna Visului. Fiecare fecior mă visează, dar numai 
unii ajung până la mine şi se bucură. Atâta-i fericirea lor, 
ca şi a fetelor care-l visează pe Făt-Frumos. 

Busuioc a luat-o pe Zâna Visului de mână şi i s-a uitat în 
ochi. Era fata pe care-o visase şi după care plânsese. 
Bucuros, Busuioc a spus: 

— Vama a treia e vama dragostei. Se vede că numai aici 
e fericirea oamenilor! 

— Numai aici, dragule. Trăieşte din plin ce-ai visat şi 
ogoieşte-ţi dorul! Şi maică-ta şi l-a ogoit cu Făt-Frumos din 
vis şi acela-i tatăl tău. 

Şi ţinându-se de mână, Zâna Visului şi Busuioc s-au 
îndreptat către nişte curţi mândre. 

— Aici voi trăi visul meu frumos, zâna mea? a întrebat 
Busuioc. 

— Aici. Vama a treia este cea mai mare. Vrei să treci de 
dânsa? ori nu! 

— Nu vreau să trec. 

— Atuncea să cauţi să nu treci de vama dragostei! 
Hotarul este apa cea mare, pe care o vezi în depărtare. 
Dacă te scalzi într-însa, eşti pierdut. Şi maică-ta s-a scăldat 
şi s-a întors acasă cu tine, ca o fată ce se găsea. 

— Nu voi trece! a răspuns Busuioc. 

Şi s-au pus pe-un trai fericit ca-n vis. Timpul se oprise în 
loc şi Busuioc nu mai ştia pe ce lume-i. Zâna Visului îl 
prinsese drag şi ţinea la dânsul ca la ochii din cap. Dar las’ 
că şi Busuioc era fericit, că-şi văzuse visul cel mai scump 
împlinit. 

Şi toate au mers de minune până într-o zi. Busuioc se 
primblase cu Zâna Visului şi se giugiulise cu dânsa. Era o 
zi de vară călduroasă şi Busuioc a vrut să se scalde în apa 
cea mare şi lată. 

— Nu te scălda, Busuioc, i-a spus, înspăimântată, Zâna 
Visului. 

— Ba am să mă scald că mă topesc de căldură! De tine 
nu mă mai desparte nimeni pe lumea asta. Hai şi te scaldă 
şi tu cu mine! 

— Lasă-mă măcar pe mine pe mal, ca să te scap de 
primejdie. Ai să mă vezi pe mal şi-ai să te întorci la mine... 

— Da nu-i nicio primejdie, draga mea, hai şi ne-om 
scălda! 

— Atuncea facă-ţi-se voia, Făt-Frumos! Aşa-i dat ca să se 
sfârşească orice vis în viaţa asta! 

Şi dezbrăcându-se amândoi, au intrat în apa cea mare şi 
lată, ca să se scalde. Şi apa aceea era apa aducerii-aminte, 
care despărţea Ţara Visului de Ţara Vieţii. Cum a intrat 
Busuioc în apa cea rece, cum s-a trezit şi şi-a adus aminte 
de viaţa trăită cu mama lui. Şi s-a înspăimântat tare şi a 
strigat: 

— Mamă dragă, ajută-mă! Du-mă înapoi în Țara Visului, 
că tare-s nefericit! 

Şi a văzut-o pe mama lui aplecată deasupra lui şi 
căutându-i ochii, în care se fugăreau minunile din Ţara 
Visului şi a dragostei... Şi era mama lui ofilită şi bătrână 
după atâţia ani de aşteptare şi de dor... 

— Te-ai trezit, dragul mamei? 

— Nu m-aş mai fi trezit, mamă! 

— Te-ai scăldat în apa aducerii-aminte ca şi mine, dragul 
meu... De acum vei trăi şi tu viaţa pe care am trăit-o şi eu 
ca fată... 

— Mamă dragă, de-acum sufletul meu nu mai are pace... 
Îmi vine să-mi fac seama... 

— Apoi tu, dragul meu, n-ai auzit glasurile durerilor şi 
cântecele de dor ale oamenilor? Te vei obişnui şi tu cu 
durerea şi-i purta şi tu în viaţă dorul cel nestins, cum îl 
port şi eu... 

Şi mai spune povestea că Busuioc, feciorul cel din flori, 
s-a dat cu viaţa, aşa cum se dau oamenii, şi-a trăit şi el în 
lumea asta albă şi neagră, s-a însurat cu o fată din Ţara 
Vieţii şi a avut copii şi, dacă n-a murit încă, apoi îi mai 
duce dorul Zânei Visului, cum i-l ducem şi noi. 

Iară eu, aşa cum mi-a fost scris, v-am spus, oameni buni, 
o poveste, ori, un vis. 


PETRU REZUŞ, 

Dochiţa împărătița (Basme şi 
poezii populare din Ţara-de-sus), 
1972. 

MOARTEA-NAŞE 


Trăia demult, undeva departe, într-o ţară aşezată la 
coadili mărilor spre soare-răsare, un copil sărac, rămas 
orfan de mumă şi de tată. Fără nici un sprijin din partea 
rudelor, bietul copil, ca să se arănească, merse în argăţie 
pe la unu, pe la altul, de-şi agonisi un codru amar de mălai 
şi hăinuţe pentru iernile geroase. Stăpânii îl băteau, copiii 
îl batjocoreau văzându-l gol, zdrenţuros şi desculţ. Alţii îl 
porecleau şi-i născoceau vorbe grele de ocară, care-i 
spintecau inima, iar din ochi îi izvorau lacrimi fierbinţi, de-i 
ardeau obrajii. 

Cu cât creştea, cu atât stăpânul îl bătea mai mult şi-i 
cerea să trudească cu sudori amare, din zori şi până-n 
amurg. 

Copilul creştea, suferinţele se înteţeau şi greutăţile 
sporeau. 

Cui să-i spună el durerile ce-i înăbuşeau sufletul? 

Nimănui! Doar păsările cerului îi ascultau glasul său 
minunat, când prin codri, colindând cu vitele, îşi 
astâmpăra dorul de mumă şi de tată, povestind durerea sa 
în pustiu, codrilor şi munţilor, cerului şi apelor. 

Cuminte cum era şi muncitor, îndemânatic la toate, 
fetele, când îl vedeau, îşi dau coate. Era acum băiat mare, 
voinic şi frumos. Pentru că era slugă şi sărac, fetele se 
fereau să se prindă-n horă lângă el, că de, le râde lumea! 
Lângă el juca o singură fată şi aceea săracă, dar pricepută 
şi cuminte nevoie mare. 

Nu trecu multă vreme şi se căsători cu această fată. 
Sărmanul băiat era fericit alături de soţia lui, cu care se- 

nţelegea şi la bine şi la rău, şi vara şi iarna. După câtăva 
vreme, căpătară şi un prunc cu plete de aur, frumos parcă 
era rupt din soare. 

Plini de bucurie cum erau, începură să alerge prin sat, 
din om în om şi din casă-n casă, să caute un naş care să le 
boteze copilul, precum cerea obiceiul. Dar cum era sărac 
de curgeau petecele după el, toţi îl batjocoreau, îl 
înfruntau şi nimeni nu se-ndura să-i fie naş. 

Deznădăjduit, într-o bună zi, îşi luă rămas bun de la 
soţioara lui şi, cu lacrimi în ochi, plecă să colinde lumea în 
lung şi-n lat, cu gândul de a-şi găsi norocul, adică naşul 
care să-i boteze copilul. 

Mergând aşa prin lume, află o mulţime de oameni, care 
nu se-ndurară să-i asculte rugămintea, văzându-l aşa de 
zdrenţuros. 

Dacă văzu ce văzu, îşi urmă calea la-ntâmplare unde-o 
da sorocul şi norocul. Nădăjduia că va da peste un om 
drept, care-i va fi naş. Colindând în neştire, bătut de 
vânturi, de ploi şi arşiţă, lihnit de foame şi ostănit, ajunsă 
la un râu mare, ce-şi mâna valurile ca o vijelie la vale. Tăie 
un copac, îl trase în râu şi trecu pe celălalt țărm. Merse în 
ţara aceasta zile întregi, însă nu dădu peste picior de om. 
Vedea numai pustiu, ierburi, nisipuri, şerpi şi fiare 
sălbatice. Cu inima cât un purice, dar cu nădejdea în 
suflet, mergea tot înainte. 

lată că într-o zi, pe la chindia mare, se-ntâlni cu un om. 
Era îmbrăcat în haine cam neobişnuite şi cu o barbă albă, 
ce-i ajungea la genunchi. Se dete-n vorbă cu moşu. 

Moşu începu să-l ispitească: 

— Ce vânturi te-a pus pe astfel de drumuri fără căpătâi, 
pe unde picior de om încă n-a îndrăznit să calce? 

Omul nostru se uită cu băgare de seamă şi nu văzu alte 
urme decât pe ale moşului. Lăsă capul în jos, apoi zise: 

— Moşule, sunt om sărac, vin de la marginile lumii şi 
caut un om drept care să-mi fie naş, ca să-mi boteze copilul 
de curând născut într-un bordei sărac. 


175 


— Cu voia ta, eu aş putea să-ţi fiu naş, zise moşul. 

Fruntea săracului se lumină de bucurie, apoi zise: 

— Dacă-i aşa, atunci este drept să-ntreb pe cine am ales 
ca naş? 

— Da - răspunse moşul - eu sunt Dumnezeu! 

— Cum, dumneata eşti Dumnezeu? O, ce nenorocire, 
zise săracul. 

— De ce nenorocire, omule? Nu te bucuri că Dumnezeu 
ţi-a ieşit în cale ca să te ajute? 

— Nu, nu mă bucur!... Dacă eşti Dumnezeu, atunci nu-mi 
eşti naş, fiindcă dumneata nu eşti om drept! Dacă eşti 
Dumnezeu, pentru ce ai lăsat în lumea asta atâtea rele şi 
pacoste? Pentru ce pe unii i-ai făcut bogaţi, da pe alţii 
săraci lipiţi pământului? Aaa... nu, nu, dumneata nu eşti un 
om drept. Şi unui câine i-ar fi milă de trupul meu, gol şi 
plin de răni, de picioarele mele din care curge sânge, de 
inima mea plină de venin, da ţie nu ţi-e milă, cum nici la 
cei avuţi nu le este milă de cei săraci. 

Fără să-şi fi luat nici bună ziua de la Dumnezeu, plecă, 
cu sufletul îndurerat, mai departe. 

În ziua următoare, se întâlni cu un alt moş, căruia-i 
povesti ca şi lui Dumnezeu rostul plecării sale în lume. 
Bătrânul, care-l ascultă cu luare-aminte, îi răspunse: 

— Aş putea eu să-ţi fiu naş!... 

— Toate sunt la locul lor, da eu n-aş vrea să fiu păcălit şi 
te-aş ruga să-mi spui cine eşti dumneata, adăugă săracul. 

— Eu sunt Sfântul Nicolae, în toată lumea cunoscut. 

— Sfântul Nicolae? E! Păi nici dumneata nu eşti om 
drept. Oare aşa sunt oamenii cei drepţi? Spui că peştele e 
de post, dar din peşte curge sânge? Apoi bună ziua, nici cu 
dumneata nu fac niciun târşag, pentru că nu eşti om drept, 
precum nu este nici Dumnezeu. 

Sfântul Nicolae rămasă cu privirea-ncremenită de 
îndrăzneala săracului, care-şi luă toiagul şi traista pe 
spinare şi-şi văzu de drum. 

A treia zi, se-ntâlni cu un alt om în cale, care, auzind 

plângerea călătorului sărman, se învoi să-i fie naş. 

Omul acesta era deosebit faţă de alţi oameni. Era un 
vlăjgan mare şi urât, faţa păroasă, ochii negri scânteietori, 
care te sfredeleau cu privirea crudă ca de fiară sălbatică. 
Vorba îi era scurtă şi lovea ca o săgeată. Pe şoldul stâng 
atârna o sabie mare îngrozitoare, pe care se prelingeau 
picături de sânge încă cald. Il cuprinseră fiorii privindu-l 
încă o dată din creştet până-n călcâie. Nu mai cuteza să 
spuie nicio vorbă. Stătu puţin ca să-i vină curaj. Ba să-l 
întrebe, ba să nu-l întrebe cine este? Îşi luă inima-n dinţi 
şi-i zise: 

— Bine, nasule, drept ar fi să ştiu şi eu pe cine am ales 
să-mi fie naş? De aceea, te-aş ruga, spune-mi cine eşti 
dumneata? 

— Chipul meu şi sabia ar putea să te facă să ghiceşti. 
Sunt moartea. 

— Dumneata, moartea? zise tremurând de frică săracul. 

— Da, chiar eu, întări ea. 

— Atunci, să ştii că este bine. Mă învoiesc să-mi fii naşe, 
pentru că eşti om drept. Dumneata nu sprijini nici pe cel 
bogat, nici pe cel sărac. Mergi la fiecare şi fără îndurare 
curmi firul vieţii şi celor bogaţi şi fericiţi, şi celor săraci şi 
oropsiţi. Apoi, mă bucur că am făcut o alegere bună, am 
avut mare noroc. Un lucru n-o să-ţi placă, fiindcă sunt 
sărac şi n-am nimic în afară de petecele de pe mine şi 
acest toiag. 

— Totuna este pentru mine. Avut ori neavut, tânăr ori 
bătrân, sabia mea nu alege, când vine sorocul. Lasă tu 
sărăcia la o parte, că te voi ajuta să ajungi om bogat, zise 
moartea. 

După o cale lungă şi întoarsă, săracul ajunge cu naşul 
său la bordeiul unde muierea lui îl aştepta cu fiul său 
nebotezat. 

Boteză naşul pruncul şi se făcu o mică veselie, la care 
ceilalţi oameni din sat nu veniră, din mândrie, în casa 
săracului. 

Naşul îl îndemnă pe omul nostru să se facă vrăjitor dacă 
vrea să se-mbogăţească. El, care nu se pricepea în farmece 
şi descântece, cu părere de rău, nu putu face pe plac 
naşului. 

Moartea, însă, nu se lăsă; începu să-l dăscălească, 
spunându-i că va fi de ajuns să aibe în mână un troc ori o 
cănuţă cu steblă de busuioc, fiindcă va primi de la el puteri 
nevăzute. Va putea şti cine din cei bolnavi mai poate lungi 
firul vieţii şi cui i se curmă firul vieţii, privind locul unde se 
aşeza ea cu sabia. Dacă o va vedea la picioare, îi poate 
proroci că mai are de trăit şi că e scăpat, dar dacă o va 
vedea pe la capul bolnavului, atunci poate să spuie că totul 
este în zadar, că leacurile lui nu mai au nicio putere 
tămăduitoare. 

Finul nu stătu mult pe gânduri şi s-apucă de colindat şi 
descântat prin casele bolnavilor. Cu cât trecea timpul, cu 
atât devenea om de vază, mare filosof, vrăjitor şi cititor în 
stele. Îl căutau împărați şi regi, bogaţi şi săraci. Pe toţi îi 
vrăjea şi le descânta fără deosebire. Ajunsă om bogat, că 
nu mai avea ce să facă cu banii. După ce-şi adună comori 
însemnate de aur, către bătrâneţe, se lăsă de vrăjitorie, 
ducând o viaţă liniştită lângă soţia şi fiul său, pe care-l 
însură cu o mireasă cuminte şi frumoasă. 

Trăi aşa în linişte şi-n pace, până ajunsă la adânci 
bătrâneţe. Gârbovit de ani şi alb ca zăpada, se gândi că de 
mulţi ani nu-l mai văzuse pe naşul său şi că s-ar cădea să-i 
mulţumească pentru binele ce i l-a făcut. După ce sosi, 
naşu', rămasă cam mirat că i-a luat-o înainte, fiindcă el 
avea de gând de mult să treacă pe la finu-su. Se gostiră 
până la un timp, când naşul, ca să-şi arate bucuria faţă de 
fin, îl luă pe acesta de mână, cobori nişte scări pe furca 
pământului în jos, trecură pe subt mai multe tunele şi 
ajunseră în inima pământului. În fata lor, se deschisă o 
boltă mare, luminată ca ziua, ca cerul cu stelele. Un om 
uriaş ţinea pământul într-o furcă mare cu trei dinţi şi nici 
nu simţea greutatea. Omul sta nemişcat ca o stană de 

piatră şi nu băga-n seamă pe nimeni. Aşa primise poruncă 
de la stăpânul pământului; el să ţie pământul în mâinile lui, 
că aşa i-a fost rânduit. 

Pe bolta pământului erau aprinse nenumărate lumini, 
dintre care moşneagul luă seamă că unele s-aprind sub 
văzul lui, iar altele se sting de la sine. 

Rămase mirat când văzu pe naşu-su cum stinse nişte 
luminiţe, iar pe altele, gata să se sfârşească, le aprinde din 
altele stinse. = 

— Naşule, ce poate să însemne asta? În fundul 
pământului, unde-i noapte neagră ca moartea, ard lumini, 
din care tu pe unele le stingi, iar pe altele, gata să se 
stingă, le aprinzi? 

Naşul, grăbit, nu răspundea nimic, necontenind să 
aprindă sau să stingă luminile. 

Finul, plin de nerăbdare, întrebă pe naş din nou, şi de 
data asta îi răspunse: 

— Vezi, fiecare vietate de pe pământ are aici câte o 
lumină. Lumina fiecăruia arde până omului nu-i iese 
sufletul. Luminile ce au ars şi s-au stins arzând până la 
capăt, sunt oameni care au trăit până la adânci bătrâneţe. 
Luminile care se sting, deşi sunt abia începute sau pe 
jumătate arse, arată câte zile a avut de vecuit omul ori 
copilul ce i s-a curmat firul vieţii mai devreme. 

Ascultându-l pe naş, îşi dădu seama că este cu adevărat 
moartea şi simţi cum de spaimă îl seacă la ficaţi. 

— Naşule, dar eu, bunăoară, am pe-aici vreo lumină? 

— Uite, chiar lumina asta din faţa ta, care-şi potoleşte 
încetişor pâlpâitul, este a dumitale, spuse naşul. 

Moşneagul rămase uluit cum i se stinge lumina vieţii şi 
simţi deodată cum se înăbușe, şi zise: 

— Naşule, simt că mă înăbuş, nu mai pot sufla, naşule, 
nu mă părăsi, ajută-mă să-mi văd copilul şi soţia! 

Moşul se apropie de lumânarea sa şi din lumina ei 
aprinse un muc de lumânare, de cine ştie când stins, şi o 
înfipse în locul luminii ce se stingea. Atunci simţi cum îi 

reveni puterile şi glasul. 

Naşul privi cu mânie şi-i zise: 

— În lumea asta, în afară de tine, nimeni nu m-a înşelat, 
lungindu-şi viaţa prin viclenie. Da să ştii că peste zece ani, 
în aceeaşi zi, să fii acasă, că am să viu să-ţi curm viaţa. 

Şi cu asta, naşul îl apucă de o mână şi ca o nălucă zbură 
cu moşneagul în sus, pe lângă furca pământului, şi ieşi la 
lumină. Se despărţiră mulţumiţi şi unul şi altul; însă 
vremea trecea pe nesimţite. Într-o zi, iată-l pe naş, după 
cei zece ani, că-i deschide uşa casei. 

— E, finule, acum a sosit ziua cea de pe urmă. Ia-ți 
rămas bun de la toate cele pământeşti, fă-ţi iertăciune cu 
cei ce rămân în viaţă, că de data asta nu mă mai poţi 
înşela. Eu îndeplinesc porunca stăpânului meu, care nu 
iartă de moarte nici pe cel bogat, nici pe cel sărac. 
Pregăteşte-te dar! 

Moşneagul, auzind cuvintele acestea, porni să plângă ca 
un copil. În zadar îi curgeau lacrimile şiroaie peste obrajii 
zbârciţi. Că moartea nu se-ndura. 

— Te rog ca pe un naş ce-mi eşti, mai lasă-mă trei zile să 
trăiesc, şi-ţi voi fi recunoscător. 

— Apoi, deşi cei mari s-ar putea mânia pe mine, îţi mai 
dau îngăduinţă trei zile, însă atunci să fii pre gătit aici, în 
casa ta de moarte. 

— Mulţumesc din suflet, naşule, zise moşul, şi se 
despărţiră cu gândul să găsească alt mijloc să-şi mai 
prelungească zilele. 

Nu mai era de glumit cu moartea. Moşneagul în grabă 
îşi pregăti o pereche de desagi cu galbeni, îi anină pe cal 
şi-i dădu drumul fără ţintă. Merse nopţi şi zile şi poposi 
lângă poiana unor păduri fără capăt. Işi odihni calul şi îşi 
făcu socotelile pe unde i-ar putea pierde moartea urmele, 
şi o luă din nou la drum lung, fără pulbere. 

Străbătu câmpii, păduri, trecu ape şi ajunse într-o 
pustietate. „Aici sunt scăpat, zise el. Nu este picior do om, 
şi moartea caută locuri unde este lume”, se bucura 

moşneagul. Merse el aşa o bucată bună de drum, sub 
dogoarea unei călduri de cuptor. Era amiaz de zi. Il 
prididise setea, că ar fi băut apă şi din urma boului. 
Mergea în neştire, tot uitându-se-n urmă, să vadă dacă nu-l 
urmăreşte naşu-su. Se opri într-un tufiş, unde era un izvor, 
şi iute cobori să-şi astâmpere setea. 

Dar cum se aplecă să soarbă o înghiţitură, în luciul apei, 
zări chipul naşului său şi apa i se opri-n gât. 

— Aşa ne-a fost vorba, finule, să ne-ntâlnim aici? 

— Iartă-mă, naşule, ce era să fac, care muritor din lumea 
asta n-ar fugi de moarte dacă-ar şti când îi vine? îngână cu 
glasul aproape stins. 

Şi deşi era setos, îl ridică de la izvor moartea şi se 
pomeni cum îl duce de mână pe alt drum. 

— Naşule, noi mergem, da nu vezi că mi-am uitat calul, 
căciula şi desagii cu aur? Lasă-mă să mă duc să-i iau cu 
mine. 

Şi începu să se văicărească ca o muiere. 

— N-aş vrea ca în ceasul ăsta să te superi pe mine, du-te 
şi caută, deşi n-ai să mai găseşti nimic. Du-te, dar. 

Moşneagul plecă, caută în zadar, însă spre mirarea lui, 
nu văzu nimic. Numai o grămadă de coţofene se băteau 
între ele şi se certau pe căciula lui, de făceau o larmă 
parcă li s-ar fi întâmplat un lucru cine ştie ce mare. Se- 
ntoarse la naşu-su şi-l întrebă: 

— Naşule, acum simt că sunt în mâinile tale, dacă vrei, 
spune-mi de ce se bat şi se ceartă coţofanele acelea pe 
căciula mea? Nu pot lua căciula din pricina lor; ce să fie 
oare asta? 

— E, finule, nu sunt acelea coţofene, ci sunt muierile şi 
soţia ta, care se omoară plângându-te că ai murit. 


Culegător: Cristea Sandu-Timoc. 
Informator: Traian Preda, de 

23 ani, comuna Bogovina 

- Timoc - Bolievaţ, R.S.F. Iugoslavia. 

Făt-Frumos cu părul, de aur 
(Basme populare româneşti, II), 
1967. 


182 


DOI FECIORI BEŢI 


Zice c-o fost odată de demult doi feciori: o petrecut 
împreună la făgădău. După ce o petrecut - s-o cam îmbătat 
- O Zis: 

— No amu un'e merem? Merem acasă, o merem în 
şăzătoare? 

— Ba hai merem în şăzătoare. 

Pe un'e trăbuia să margă în şăzătoare, era un drum cam 
lung, trăbuia de cungiurat. Zice: 

— Hai trecem - că era un drum pin ţânţârim - hai trecem 
pin ţânţârim mai de-a dreptu. 

— Bine! 

Aşa o făcut: o trecut pin ţânţârim. Cum era ei beţi, să- 
mpiedecă de-o cruce. Pică unu şi dă cu nasu de pământ, îşi 
zdrobeşte nasu. El, de mânie, zice, dă cu picioru-n... 
mormântu-acela un'e era crucea: 

— Noa - zice - mă! Cine eşti tu acolea îngropat în 
mormântu-aiesta. Dacă nu-i hi mâne sară cu mine la masă 
să mâncăm amândoi dintr-un blid, să te zvâră pământu, să 
nu te primască, până-n naltu ceriului să te zvâră! 

Şi cu astă vorbă o plecat în şăzătoare. Acolo în şăzătoare 
s-o petrecut, or giucat, cum îi datina feciorilor ş-a fetelor, 
ş-apoi o plecat acasă, fără să-şi mai amintească că ce-o 
grăit el cân o fost bat de-o mărs în şăzătoare. 

Cân o fost a doua sară, de-o gătat mama feciorului 
cina,ş-o pus-o pe masă, o-auzit numa la uşă: cioc, cioc. 

— Da! 

Şi vede că să deschide uşa: da cine intră în casă? Un 
fecior mare, galbăn ca ceara, îmbrăcat cu haine cum 

îmbraci mortu, în picioare cu şăluari de pânză. 

— Bună sara! 

— Sara bună! 

Fără ca să-l poftească cineva, ş-o aşăzat după masă. 

— No - zice - hai, pofteşte, c-ai zis că să mâncăm 
amândoi dintr-un blid. Io - zice - ţ-am ascultat cuvântu cum 
ai zis, io nu po să calc cuvântu, c-ai zis că să nu mă 
primască pământu. Aşa c-am vinit. 

S-o dus fecioru ş-o mâncat, cam spăriet, cam tăţi s-o 
spărietu-să în casă, tăţi o-nlemnit de spaimă. O mâncat, n-o 
avut ce face. 

— No, uite colea: dacă eu ţ-am asculta cuvântu cum m-ai 
poftit, ş-am vinit, aşa trăbă să vii şi tu cu mine! 

— Păi fă bine lasă-mă, că nu poci mere, că... Fă bine 
iartă-mă dac-am greşit. 

S-o rugat părinţii, s-o rugat ceia fraţi. 

— Oo! Nu să poate! Dacă eu am vinit de pe ceia lume. Tu 
cum să nu poţi mere de pe iasta lume? Îi musai să vii cu 
mine. 

N-o avut ce să facă. O ieşit afară. După ce-o ieşit afară, l- 
o petrecut şi părinţii, şi ceia fraţi - o ieşit cu lampa, că era- 
ntunerec, ca să vadă. Cât o ieşit afară, nu l-o mai văzut: 
nici l-o mai văzut pe cel mort, nici o mai văzut pe cela viu. 
Şi dintr-o dată aceia s-o trezit într-o grădină atâta de 
frumoasă! 

În grădina-aceea era fel de fel de pomi şi fel de fel de 
peri şi de meri: altu-nflorea, altu atunci să cocea. O 
mândrenie aşa cum nu să mai poate pe pământ. Era o 
fântână frumoasă-acolo în mijlocu grădinii, ş-asupra 
fântânii era un păr cu nişte pere-atâta de frumoasă, şi 
galbine, şi dulci ca mierea. O zis mortu cătă cela viu: 

— No - zice - uite colea: de ţi-e foame, ia pere d-estea şi 
mânâncă. De ţ-a hi sete, bea apă din fântâna asta, ş-apoi 
dacă nu mai ai ce face, culcă-te. 

Şi cela o plecat. 

— Io - zice - mă duc la treaba mea. 

După ce-o plecat cela, fecioru o luat pere de-acelea, o 
mâncat: atâta de bune! Dup-aceea i-o fost sete, o băut apă, 
n-o avut ce să facă, s-o dat şi s-o-ntins a umbră şi s-o 
culcat. Ş-o durnit. Odată într-un timp, s-o strezit că vine 
cela ş-îl hurducă, mortu. 

— Scoală-te, Larioane, scoală-te! 

Să deşteaptă cela. 

— Hai - zice - ce-am durnit! 

— Ai durnit bine: 'şa-i c-ai durnit bine? 

— Vai, bine-am durnit. 

— Da” - “ice - ştii tu cât ai durnit? 

— D-ap-oi hi durnit vo două-tri ceasuri. 

— O sută de ai ai durnit! 

— Vai de mine: o sută de ai! Nu să poate! 

— Ba atâta ai durnit. 

Cela n-o crezut. 

— No - zice - uite: vrei să mai stai aicea, să mai dorni să 
mai? 

Zice: 

— Vreu! 

— No - zice - io mă duc iară-n treaba mea, tu rămâi mai 
departe - zice. 

Iar o-s c-o mâncat fecioru pere, iar o băut apă, s-o mai 
preumblat pin livada aceea frumoasă, ş-apoi o zis că s-o 
pus iară-a umbră - o mai stat acolo, s-o mai uitat - s-o-ntins 
iară a umbră sub păr şi iar-o durnit un somn. Şi iară-ntr-un 
timp o venit acela mort şi l-o sculat. 

— Măi Larioane! Scoală-te! 

S-o sculat. 

— Durnit-ai bine? 

— Foarte bine! 

— Da ştii tu cât ai durnit? 

— Oi mai hi durnit două-tri ceasuri. 

— Ai mai durnit o sută de ai. Amu ai două sute de ai 
durnite. 

N-o vrut să creadă nici ca cât. S-o mai preumblat ei 

amândoi tot pin livada ceea, s-o uitat. Cânta păsările care 
de care mai frumos. Şi iar-o vinit, o zis că, la păr, ş-o zis: 

— No - zice. De vrei să te duc pe ceea lume, bine, de vrei 
să mai stai aici să mai bei, să mânânci, să dormi, io te las. 

— Mai stau! Mai stau să mai mânânc pere de ez’ bune, 
o-apă un'e m-oi duce, ştiu că de estea pere n-oi mai mânca 
veci, şi să beu apă de az’ bună. 

— No zice - rămâi mai departe, io iară mă duc la treaba 
mea. 

O mâncat pere, o băut apă, s-o pus şi s-o mai culcat un 
somn. Cân o vinit a treia oară cela, mortu, de l-o sculat: 

— No - zice - cum ai durnit, Larioane? 

— Foarte bine! Vai, aşa un somn dulce n-am durnit în 
viaţa mea! 

— No-amu ştii tu cât ai mai durnit? 

— D-ap-oi mai hi durnit vo două-tri ceasuri. 

— Ai mai durnit înc-o sută de ai! Amu ai tri sute de ai de 
cân ai plecat de-acasă. 

— Nu să poate! 

Zice: 

— Uite colea: dacă vrei să stai aici, rămâi aicea pentru 
totdeauna, c-aicea n-ai niciun lucru, nicio grijă, stai, 
mânânci, bei, te petreci aicea, te distrezi tătă viaţa ta. 
Dacă vrei să te duc acasă - zice - uităte-acolo un'e-o fost 
casa ta părinţască, nici nu mai asamână, nici nu mai este 
nici nație de oameni, acolo-s altă nație de oameni, i 
şchimbat tăt, şi pământu, nici nu-i mai cunoaşte satu tău 
cum o fost cân ai plecat şi cum îi amu cân li-i videa! 

El n-o vrut să creadă nici ca cât. 

— Nu şi nu! Vreu să mă duci acolo de un'e-am plecat, pe 
pământu părinţăsc. 

— Haida, că te duc. 

Numa-o dată s-o gândit şi, ei, o spus aşa mortu - ca să nu 
uit - zice: 

— Uită-te. Io te duc pe ceea lume, da’ să bagi de samă: 
cine te-a-ntreba că un'e-ai şezut până-n timpu-aiesta de tri 

sute de ai, şi ce-ai făcut, cu ce-ai trăit, tu numa la acela să 
spui care s-a apuca că te-a-ngropa, te-a-nmormânta, la 
altcineva să nu spui. 

— Bine, aşa oi face. 

O zis că numa o dată apar şi s-o trezit, să şi trezesc acolo 
de la locu de unde-o plecat. Drept lucru, c-acolo un'e-o fost 
casa tătâne-so şi un'e-o fost, nu s-o mai cunoscut, nice sat, 
nici, o-s că era oameni - grăia-n altă limbă, nici nu grăia 
limba aceea cu care s-o născut el, care-o grăit el cu părinţii 
lui. 

„Hai de mine şi de mine, da ce să mă fac?” 

El o-s că era atâta de frumos la faţă, ş-atâta de tânâr şi 
de voinic, şi o faţă aşa arăta cum n-ar hi trăit pe pământu- 
aiesta. Tăt îl întreba oamenii: 

— Pă une-ai trăit tu de tri sute de ai? Un'e-ai fost? 

— Apă un o-am fost, nu poci spune, numa ia acela cine s- 
apucă că m-a-ngropa. 

S-o dat ş-o cătat pe la sfat să vadă a găsi ceva registre 
pe la popi pe-acolo pin cataloagele-acelea. Ş-ar hi dat de 
veste că de tri sute de ai ar hi fost cutare şi cutare şi ar hi 
aflat pe-acelea timpuri c-o fost aceia oameni atunci pe- 
acolo. 

Ş-o-s că l-o chemat preotu din comuna aceia, zice: 

— Uită-te, să-mi spui mie, că io - zice - te-oi înmormânta, 
că io-s popă, io te-oi îngropa - zice - şi dacă să-ntâmplă 
ceva, ş-aşa. 

Ş-o-s că s-o pus amândoi pe scaun, popa de-o parte, 
fecioru de-o parte, şi-o-nceput a-i spune, de cum o plecat la 
crâşmă, cum o fost în şăzătoare, cum o vinit mortu la 
masă, cum l-o dus, cum o stat el acolo-ntr-o grădină 
frumoasă, tăt-tăt. Şi-o-s că de ce povestea, bătrânea. De ce 
povestea, tot bătrânea; şi tot bătrânea. Aşa, cân o terminat 
povestea, atâta o fost de bătrân, o-s că numa s-o lăsat-într- 
o parte - nici videa, nici, acelea bătrâneţe le-o avut ca un 
om de tri sute de ani - o-s că numa s-o lăsat într-o parte, ş- 
o fost şi mort! 

Şi popa apoi s-o apucat şi l-o-ngropat. C-aşa i-o fost, aşa 
s-o apucat, le-o fost povestea. 
Şi cu asta s-o sfârşit. 


Informator: Precup Maria, 
Leşu-Năsăud. 


OVIDIU BÂRLEA, 
Antologie de proză populară 
epică, III, 1966. 


(Adaptarea textului, tipărit în 
transcriere fonetică, ne aparţine.) 

MAMA CIUMII DE LA MARGINEA 
LUMII 


A fost odat-un împărat ş-avea trei feciori. Ş-a crescut în 
curtea palatului un pom de nu i se vedea vârfu. Şi-mpăratu 
ăsta nu ştia ce poame face pomu ăsta. Ş-a spus la feciorii 
lui: 

— Cine-i v-aduce poame din acest pom, va fi-mpărat în 
locu lui! 

A voit ăl mare să se suie pă pom în sus. S-a suit ce s-a 
suit, şi n-a mai putut, s-a dat înapoi jos. Mijlociu la fel. Al 
mai Mic, ce 'ce: 

— Tată, mă sui eu. 

— Suie-te, mă, dacă poţi! 

— Da, mă sui în felu următor: să-m dai merinde cât pot 
să duc în spinare, să-m dai o lulea, o roată de tutun, un 
amnar ş-o cremene; o ploscă cu apă ş-un toporaş cu gâtu d- 
o juma dă metru dă lung. 

Ce-a cerut băiatu, împăratu i-a dat. Ş-o pereche de 
colţari, ca la stâlpii de telegraf, să s-agaţe dă pom. 

Să suia, ce să suia, înfingea toporu în trunchi şi sta pă el 
şi hodinea, scăpăra, fuma tutun, să hodinea; iar pornea el 
aşa mai departe. S-a dus el cât s-a dus, zâle lunge să-i 
ajungă; peste un timp vedea o căsuţă în vârvu pomului 
acolo; jos nu să mai vedea pământu. Să suie mereu; aşa 
cum spusei, cu meşteşugu ăsta. 

Când s-apropie de casă, acolo sus, povestea spune ca era 
locuinţa Sfintei Duminici, şi toate poamele le-aduna ea şi 
jos nu da drumu la nimic. Când l-a văzut pe el - l-a chemat 
Petrişor -, când l-a văzut Sfânta Duminică, îi spune: 

— Bun sosit, Petrişor! De ce-ai venit tu pe la mine? 

— M-a mânat tata, zâce, să-m dai şi mie poame d-aicea, 
să vadă şi el ce fel de poame e. 

— Ştiu că-i în curtea voastră crescut pomu ăsta. 

S-ajunse-ntr-o sărbătoare şi Sfânta Duminică - c-aşa 
spune povestea - avea o fată mare. 

'Ce: - Petrişor, na cheile de le toati odăili; plimbă-te pân 
ele şi vezi ce-i pe la mini, p-aici; că eu mă duc la biserică. 

Ş-avea o odaie sâcâiată [sic] ş-ncuiată: 

"Ce: - 'n odaia asta să nu intri! Da cheia tot i-a dat-o lui, 
şi de la odaia aia. 

Fata ei sta la bucătărie, îi gătea mă-sii mâncare, cân' o 
veni de la biserică. 

Umblând el pân toati odăili, vede el fel de fel de 
frumuseţuri. Da ce-i vine lui în gând? Da de ce să nu intru 
şi-n odaia asta, ce ştie Sf. Duminică c-o descui şi mă uit şi 
eu acolo? Nu ştie ea! 

A descuiat uşa. Cân’ a descuiat uşa, iese un zmeu afară. 
I-a furat fata şi-a fugit cu ea. Probabil că zmeu ăla a vint de 
mai multe ori ş-a-ncercat s-o fure, da Duminica l-a prins, şi 
l-a arestat acolo. 

Cân’ vine Sf. Duminică de la biserică, îl vede supărat şi 
fata nicăieri. 

— Ce-ai făcut, pârlitule, 'ce, mi-ai dat drumu zmeului şi 
mi-a furat fata ş-a fugit cu ea! 

De necaz, i-a dat brânci dă pă scară jos, băiatului, în 
văzduh în jos. Venind el d-acolo vâjâind, pân aer, pă la 
jumătatea pomului - aşa spune povestea - s-a-ntâlnit cu trei 
zmei, pă trei cai, c-atunci erau cai năzdrăvani, zburători. S- 
au făcut roată-mprejur şi l-au prins în mâini, l-au prins viu, 
n-a murit. L-a-ntrebat ce-a păţit. Le-a spus povestea cum i 
s-a-ntâmplat cu Sf. Duminică, acolo, sus. 

— Da, măi Petrişor, ştiu, zice; zmeu ăla-i tare bogat, 
care-a furat fata Sf. Duminici. Ea se jeleşte tare, da nu mai 
poate să plece d-acolo. 

— Da, 'ce, îţi dau calu meu, că şi noi avem năcaz pă el. 

Are, 'ce, şase aripi; du-te la el şi eu fug după soare să vie- 
ncoa. 

I-a dat calu lu Petrişor şi calu ştia unde şade zmeu ăla. 
S-a dus acolo, a găsât-o plângând pă fată, a furat-o, a pus-o 
pă cal şi p-ici ţi-i drumu. 

A mers ce-a mers. Da zmeu avea cai cu douăzeci şi patru 
de aripi. Într-o clipă l-a şi prins şi i-a luat-o. Da nu i-a făcut, 
nimic, l-a iertat. 

— Cân te-oi mai prinde încodată î iau gâtu! 

S-a dus cu calu la zmeii ăia, îndărăt. 

— N-am putut, bă, s-o iau; el avea cal cu douăzeci şi 
patru de aripi. 

Zice: 

— Să te duci cân’ le-om mâna noi, c-aiminteri nu poţ, i-o 
iei. 

— Unde? 

— Să te duci la marginea lumii, la Mama Ciumii, c-are o 
iapă, 'ce, o păzeşti trei nopţi, şi-n fiecare noapte face câte- 
un mânz; dacă-i reuşi s-o păzeşti în trei nopţi, bagă de 
samă, 'ce, ca are să-ţ dea un mânz, c-ai făcut sărviciu ăsta; 
tu să nu iei decât pe ăl mai urât şi mai slăbănog, ăla să-l 
iei, c-ala-i mânz cu douăzeci şi patru de aripi. 

Ei, ce-a făcut băiatu? S-a dat jos pe pământ ş-a plecat la 
marginea lumii, la Mama Ciumii. 

Mergând el pă drum, să-ntâlneşte c-o cioară, ba nu, întâi 
c-o lupoaică cu picioru rupt de vânător. Şi el a vrut să 
tragă cu arcu, s-o-mpuşte dă tot. Da lupoaica: 

— Nu mă-mpuşca, Petrişor, 'ce, pansează-mă la picior, 
că mult bine ţ-oi face şi eu. 

El, fiind om bun, aşa a făcut; probabil, cum spune 
povestea, vorbeau şi animalele p-atunci. Ştiu eu!? 

A legat lupoaica la picior şi i-a dat drumu. A-ntins-o 
mereu, mai departe, să meargă la marginea lumii, la Mama 
Ciumii. 

Mergând el cale lungă să-i ajungă, se-ntâlneşte c-o 
cioară cu aripa ruptă de vânători. Cioara i-a strigat: 

— Petrişor, vindecă-mă la aripă, că mult bine ţ-oi face! 

A legat-o şi pă aia, a pansat-o şi i-a dat drumu. 

Iarăşi a luat drumu să se ducă înainte. Merge ce merge, 
pe marginea unei ape mari vede-un peşte mare, ieşit afară 
pe mal şi să zbătea să intre în apă şi nu mai putea. 

— Petrişor, bagă-mă-n apă, că mult bine ţ-oi face şi eu. 

— Poi, cum să te bag eu. Că tu eşti mare! 

— Ia o pârghie şi bagă-m-acolo! Că ştiu un’ te duci: la 
Mama Ciumii de la marginea lumii! 

A tăiat o pârghie din zăvoi, a băgat-o sub el şi l-a 
răsturnat în apă. Eeei şi-ş ia drumu să se ducă înainte. 

Peste câtva timp a sosât acolo, la marginea lumii. Ea 
când l-a văzut, bucuria ei. 

— Eeei, bine-ai vinit sănătos, Petrişor! (îl ştia cum îl 
cheamă, dacă era năzdrăvană.) Da ce-ai vinit pe la mini? 

— Să-ţ văz de iapă “trei nopţi şi să-m dai şi mie un mânz. 

— Da, îţ' dau, să-m vezi dă ea! (Ea era năzdrăvană.) 
Dacă n-ai să poţ, îţi tai capu. 

Şi era un par acolo, în grădină, fără cap, că era acolo 
numai pari cu capete. 

— Uite ăla cere cap, dacă nu poţ vedea dă ea! 

S-a hodinit, s-a culcat băiatu, i-a dat mâncare şi s-a dus 
la iapă. 

'Ice: - Te faci lupoaică la noapte! Piei din faţa lui, să te 
faci lupoaică, să intri-n lupi, să nu te mai găsască, să vie 
fără tine acas’! 

El, noaptea călare pă ea, să n-o piardă, cu băţu-n mână. 
Hoaţa de iapă a pierit, l-a lăsat călare p-un moşoroi ş-a 
fugit! Cân' să pomeneşte aproape dă zâuă, iapa nicăieri. 
Cat-o-ncolo, cat-o-ncoace... nicăieri! Vine la el lupoaica aia 
d-a legat-o la picior. 

— Petrişor, 'ce, uite iapa ta colo, în haita aia dă lupi. 
Uite a făcut un mânz, uită-l după ea puişoru! Stai aci că ți- 
o aduc eu! 

S-a dus lupoaica ş-a început s-o zgonească; îi striga: 

— 'Ţăăă, ţăăă, iapa babii! Vino-ncoace! 

Ş-a venit la el, i-a pus căpăstru-n cap ş-a dus la mătuşă 
acas’ şi i-a dat-o în primire, cu mânzu după ea. 

— Bravo, Petrişor! Să ştii că eşti băiat deştept, că mi-ai 
văzut de ea! Uite mâncare, hodineşte-te! 

Sara bate iapa cu biciu de foc: - Să te faci cioară, 'ice! Să 
te duci în slava cerului, să nu te mai găsească, că te omor! 

A doua noapte s-a făcut cioară, ş-a zburat sus, într-un 
stol de ciori. A mai făcut alt mânz, a făcut doi pui după ea. 
Cioara aia d-a vindecat-o el, a venit la el şi i-a spus: 

— Uite iapa ta, în stolu dă ciori, sus! Ea s-a făcut cioară 
ş-are doi mânzi după ea. Stai aci că ţi-aduc eu! 

Cheamă cioara aia toate ciorii şi le zgoneşte ş-o aduce la 
el. I-aduce iapa, îi pune frâu-n cap ş-o duce iar la mătuşe. 

— Bună dimineaţa, babo! 

— Bună dimineaţa, fiule, din curvă făcut! 

N-a mai păţit treaba asta, să nu-i piarză nimeni iapa. 

— Ei, mai ai o noapte, “ice, acu-i acu! Dacă-i scăpa eşti 
bun scăpat! 

Se duce din nou la ea şi-i spune: 

— Să te faci nisipariţă, să intri pă fundu mării-n noaptea 
asta! Acolo nu mai vine după tine! 

Ş-aşa a făcut. S-a făcut nisipariţă ş-a intrat pă fundu 
mării. Cată el iapa încolo, cată-n sus, în jos, şi nu mai didea 
de ea dăloc. 

Răsare soar'li. Să duce pă marginea apii s-o caute, pân 
zăvoaie. Peştili ăla dă l-a scăpat el dă la moarte scoate 
capu din apă. Ala probabil a fost şefu peştilor, peste toţi: 

— Petrişor, "ice, iapa ta e nisipariţă, e pă fundu nisipului 
îngropată cu trei pui după ea. Stai aci că ţi-o scoţ eu acu 
afar’! 

Ş-a dat ordin la toți peştii, ce peşte o găsi s-o scoață 
afar’ din apă. 

Toţi peştii au umblat pân apă ş-a găsit-o în nisip, ş-a 
scos-o afară. S-a făcut iar iapa înapoi cu trei mânji după ea. 

Se duce la mătuşe: 

— Bună dimineața, babo! 

— Bună dimineaţa, fiu din curvă în curvă făcut! Ei, stai 
aci să-ţ dau un pui, un mânz! 

Şi la ăi dă avea hăripi mai puţine, şase şi douăsprezece 
hăripi, le-a dat mătuşa mâncare, i-a-ngrijit, i-a ţăsălat şi i-a 
făcut graşi şi voinici. Ala d-a avut douăşpatru dă hăripi, 
năzdrăvanu, l-a lăsat jigărit. 

— Hai, maică, să-ţi dau un mânz că mi-ai făcut treabă! 
Uite, ia-l pă ăsta! Dă bunăvoie ţi-l dau p-ăsta frumos, sau 
pă care vrei? 

El dă colo: 

— Nu, maică, p-ăsta prăpăditu, măcar să-mi trăiască el! 

— Nu, mamă! Ce faci tu cu ăsta urâtu şi slabu' ce?! Că 
nu poate să meargă nici pă drum. 

— Oricum ar fi, îl iau p-ăsta! 

— Ia-l, mânca-te-ar cin’ te-a învăţat, "ice baba! 

L-o loat dă căpăstru ş-a mers ce-a mers. Cum spusei, 
probabil că ea îi vorbea p-atunci: 

— Slăpâne, 'ice, nu mă duce ca p-un prost! Şi dă-mi o 
tigaie de jăratic să mănânc! (Aşa mâncau atunci caii 
năzdrăvani.) Când i-a dat d-a mâncat jăratic, cân' s-a 
scuturat mânzu o dată s-a făcut înger nu cal, cu 
douăşpatru dă hăripi! 

— Sui-te pă mine, şi ţin-te bine. Că ştiu acuma unde mă 
duci. Să furăm fata Sf. Duminică dă la zmeu că şi calu 
zmeului e un frăţior de-al meu. 

Cân' s-a aruncat pă el, într-o clipă a ajuns acolo, ş-a 
furat fata. 

Calu zmeului necheza în grajd şi-l striga: 

— Stăpâne, 'ce, a venit Petrişor ş-a furat pă doamna ta şi 
stăpâna mea! 

— Bea, murgule şi mănâncă! Cân’ om pleca, tot l- 
ajungem! 

— Nu-l mai ajungem, că-i tot un frăţior d-al meu ş-ăla, 
“ice! 

Cân’ a auzit zmeu, aşa cu capu gol, s-a aruncat pă cal ş-a 
plecat. Nu l-a mai prins. Ş-au început să să strige caii-ntre 

ei: 

“ice calu lu Petrişor: - Frăţioru meu, trânteşte zmeu tău 
şi să vii la mine, să-ţ dau orz palat! 

Cân' a auzit calu zmeului aşa, cân' s-a scuturat o dată, a 
dat cu el dă pământ, şi s-a dus la fraţii lui, acolo. Ş-a 
încălicat el p-un cal, fata p-un cal. S-au dus la Sf. Vineri, la 
Sf. Duminică în sus, i-a dat fata ş-un cal şi el s-a dat jos pă 
pământ, i-a dat o traistă dă poame să vie acasă, să-i aducă 
poame d-alea, ce erau-n pomu ăla. 

Cin’ s-a dat el jos d-acolo, în casili lu ta-so, împăratul, nu 
mai era nimic, era pustiu acolo. Câte veacuri, câţi ani n-o fi 
trecut până a făcut el treaba aia! 

Ş-am terminat povestea! 


Povestit de Foitoc Ion, de 70 ani; 
cules în noiembrie 1963. 


GHEORCHE VRABIE, 


Basmul cu Soarele şi fata de 
împărat, 1973 

LUPUL CU CAP DE FIER 


Un copil orfan, adecă fără mamă şi fără tată, a plecat 
prin lumea mare, cum pleacă omul necăjit, să-şi capete 
pânea de toate zilele, care o cer toţi oamenii de la 
Dumnezeu sfântul. Şi s-a dus copilul, s-a dus ca omul 
năcăjit, care nu ştie nici unde a plecat, nici când se va 
întoarce; s-a dus şi s-a tot dus, mâncând ce căpăta cu 
cerşitul, îmbiindu-se slugă şi la unul şi la altul. Unii mai cu 
inimă bună şi cu suflet îndurător îi întindeau câte o 
bucătură, alţii mai nătângiţi în răutate - de care sunt cei 
mai mulţi în lume - îl alungau cu sudalme, îl amuţau cu 
cânii, ori că-i împroşcau vorbe necălite. 

Câte un suflet creştinesc se mai afla însă şi atunci, care, 
cum mai zisei, îl mai miluia şi-i mai spunea câte o vorbă 
bună din inima curată. O muiere, la care dormise într-o 
noapte, îi dete şi ea învăţătură, colea, la plecare: 

— Dragul lelii, du-te unde te va milui Dumnezeu, numai 
cu omul spân să nu îţi faci treabă, că mai toţi oamenii 
spânateci sunt pestriţi la maţe. Ascultă-mă, dragul lelii, că 
eu nu-ţi vreau răul şi de mă vei asculta, bine vei umbla, de 
nu mă vei asculta, tu vei vedea ce vei păţi! 

Şi făgădui copilul că va asculta sfatul muierii, îi mulţămi 
de sălaş, apoi se duse pe aici încolo. 

Şi a mers el multă lume şi ţară şi nu şi-a căpătat stăpân, 
că era pe vremea aceea când sunt bucate cam puţintele, 
când toţi se cam feresc de guri multe. Dară ajungând într- 
un sat se întâlneşte cu un boier spân, numai ici-colea avea 
câte un fir de păr în barbă, de gândeai că i-ai pus-o cu 
fusul. 

— Unde umbli tu, mai ştrengarule, acum în vremea 
lucrului, fără nicio treabă? De unde eşti? Ce cauţi pe aici? 
Cum te chiamă?... Ce? Nu răspunzi? 

Dară aşa de răstit şi de repede îl întrebă pe bietul copil, 
încât acela mai că nu căzu jos de frică şi spaimă. Sunt 
adecă unii oameni dosnici, grei la vorbă, încât şi dracu-i 
ocoleşte, le face cale: aşa era şi boierul nostru din poveste. 

Copilul răspunse apoi mai plângând şi tremurând ca 
varga, că era orfan sărac, că umblă a cerşi, până ce va da 
de un om al lui Dumnezeu să-l primească în slujbă. 

— Aşa? zise boierul, atuncea nu mai merge nicăiri, hai la 
mine şi te bagă slugă, iată-ţi dau simbrie bună, mâncare şi 
haine: învoit eşti? 

Şi se învoiră tare lesne, tot cum vru boierul, căci doară 
el nici pricepere nu avea să ceară simbrie, cât s-ar fi căzut, 
şi chiar de ar fi cerut, spânul avea numai mână de luat, dar 
nu şi de dat, iară moş Arvinte zicea că aşa vor fi toţi 
spânaticii până va pieri lumea. Destul că ei se învoiră şi 
copilul rămase slugă la spânul. Ziua mai lucra ce putea pe 
lângă cea casă, iar colea pe înserat îl trimitea stăpânul la 
cai pe hotar, să-i păşuneze. lară când ieşea pe poartă 
afară, îi striga de auzeau toţi vecinii: 

— Apoi hai dis-de-dimineaţă acasă, că am lucru cu caii, 
dară bagă bine de seamă, cum zic eu: dis-de-dimineaţă să 
fii aici! 

Şi merse copilul la cai. După ce ajunse la hotar, 
împiedecă caii şi se puse cu capul pe un muşuroi şi aţipi. 
Se trezea el din când în când, îşi mai căuta caii, mai 
gândea la vorbele muierii, mai la boierul lui cel cu barbă 
rară şi iar mai adormea. Destul că după atâta zoală îl 
cuprinse un somn aşa de proclet de adormi ca mort, colea 
când fu de către ziuă; şi nu se trezi până în prânzul mare. 
Năcazul copilului, de ce a dormit atâta, cum de nu s-a 
trezit mai de dimineaţă? Plângea de frica stăpânului. 

Dară acum ce era să facă? Noapte tot nu putea el face, 
deci îşi dezlegă caii şi merse acasă. Boierul îl aştepta în 

portiţă cu o bâtă bună şi dă, dă până se strânseră vecinii în 
tălălăul lor. Doamne, cum mai plângea bietul copil şi 
hăranca de jupâneasă nu zise batăr o dată cătră spânul să 
nu mai dea. Ba încă îşi rânjia dinţii şi zicea: „Bun e 
somnul? Până pe vremea asta dorm slugile?” 

De la o vreme, după ce i se uri boierului de bătut, îl lăsă 
spunându-i că soaţă la asta să nu mai facă. Peste zi iară 
mai lucră ce lucră pe lângă casă, iară de cătră seară îi dete 
poruncă să meargă de mas la cai şi până în ziuă să fie cu ei 
acasă. Şi se duse copilul şi dacă ajunge în câmp, îşi făcu 
voie bună cum bietul putu, ca să nu-l fure somnul. 

Nici nu dormi mai toată noptiţa (nopticica) dară de cătră 
ziuă căzu ca mort de somn şi nu se mai trezi până la 
prânzul cel bun. Doamne, năcazul lui! Nu ştia ce să facă. 
Ar merge acasă - ştia ce-l aştepta la stăpân; n-ar merge - 
ce să facă? Unde să poată el scăpa dinaintea stăpânului? 
El, biet de copil sărac şi strein era silit a merge acasă la 
boier. 

Şi merse bietul băiat acasă şi mai mâncă de la stăpân o 
dragă de bătaie, până-l scoaseră vecinii. Peste zi mai 
mocoşi ce putu pe lângă casă, iară seara îl strigă stăpânul: 

— Măi băiete, gată-te odată de mergi la cai, apoi vezi de- 
mi stai iară până la prânz pe câmp! 

Şi se duse sluga. Şi cântă şi descântă şi jucă şi flueră 
toată noptiţa, numai să nu-l prindă somnul; cine l-ar fi 
văzut cântând şi jucând ar fi gândit, că de zburdat e cu 
voie bună, dară la el se nărăvea zicala: 


Joc de frică, 

Pe nimică; 

Joc de foame, 
Drăguţ Doamne! 


Mai toată noptiţa o petrecu copilul aşa; dară obosit, 
flămând, bătut cum era, mai cădea de pe picioare, deci se 
pune jos să odihnească puţin şi cum se pune cum adoarme 

şi nu se mai trezeşte până a doua zi cătră amiazi. Atunci 
văzând că iarăşi a greşit, începe a plânge şi a se văita de 
nu alta, fără gândeai că se prăpădeşte de plâns. Se duse 
totuşi acasă; ce va vrea Dumnezeu aceea va fi, gândi 
copilul. Dar vai când ajunse acasă şi încercă să se roage de 
iertare, boierul nu-i dă răgaz, ci mi-l încinge cu o bâtă până 
tot îl face sânge. Atunci dă Dumnezeu că se iveşte Sfântul 
Petru pe acolo şi începe a sfădi pe boierul: 

— Nu te temi de Dumnezeu, mişelule, de baţi în aşa 
măsură pe bietul copil? 

Iar pe copil îl luă Sfântul Petru de mână şi-l scoase din 
mânile boierului. Boierul nici simbrie pentru slujit, nici 
ceva de mâncare nu-i dete, ci-l petrecu din ochi 
blăstămându-l şi pe el şi pe Sf. Petru. 

După ce ieşiră din sat, scoase Sf. Petru un corn din 
traistă şi-l dete copilului zicând: 

— Copile, nu mai umbla slujind în această săcreată de 
lume, mergi în satul tău, şi când vei fi la bordeiul acela, 
unde te-ai născut şi care este al tău. Atunci te uită în 
cornul acesta, dară mai curând să nu te uiţi în el, şi ce vei 
vedea pe lângă tine uitându-te în corn, tot e al tău. 

Dară omul e om şi pace, poftitor de la fire, ar vrea să ştie 
câte un lucru pentru care şi-ar da chiar şi viaţa, dacă nu l- 
ar fi cunoscut. Aşa se întâmplă şi cu copilul, îndată ce se 
depărtă de Sf. Petru de nu se mai vedea, socoti că oare să 
se uite oleacă în corn, dară de ce văzu se spăimântă şi mai 
scăpă cornul din mână. 

Adecă, Doamne sfinte, bietul copil era ocolit de 
bidigăniile cele mai urâte din lume: câni, mâţe, lupi, urşi, 
vulpi, lei, crocodili şi câte nu mai sunt pe pământ şi pe sub 
soare. Toate cu gurile căscate, toate cu dinţii ageri şi cu 
ghiare ascuţite, toate hămâite de foame. Acum văd că sunt 
prăpădit de tot, zise copilul. Dară un lup cu cap de fier Îi 
zice: 

— Băiete, ce-mi dai să te mântuiesc de bidigăniile 
acestea proaste? 

— Dară ce să-ţi dau, răspunse copilul, că doară vezi că n- 
am nimic, că boierul pe care l-am slujit nici oleacă de 
merinde nu mi-a dat, necum să-mi dea ceva simbrie! 

— Nu face nimic, zise lupul cel cu cap de fier, dacă îmi 
făgăduieşti că nu te însori în veci, eu te scap de fiarele 
acestea spurcate. 

— Îţi făgăduiesc, zise copilul, nu mă voi însura în veci! 

— Bine, zise lupul, eu te mântuiesc, dar apoi de nu te ţii 
de vorbă, e vai de tine. 

Şi numai o dată se rânji lupul cătră fiarăle cele urâte şi 
toate o luară care încătrău, apoi se depărtă zicând: 

— Ţine minte ce ţi-am spus; să nu te însori, că e vai şi- 
amar de capul tău de nu asculţi. 

Doamne mulţămescu-ţi, zise băiatul depărtându-se cu 
cornul în mână: Doamne mulţămescu-ţi, de nu-mi trimeteai 
lupul acesta în cale, bidigăniile acelea mă sfăşiau şi mă 
mâncau. 

Şi merse copilul la drum, du-te, du-te, până ajunse la 
satul lui, chiar într-o seară pe vremea cinei şi trase aţă la 
bordeiul părăsit în care se născuse. Dacă ajunge acolo, 
pune cornul la ochi şi se uită o dată prin el spre bordei şi 
prin grădina plină de buruieni şi de scai muscâneşti. 
Adecă: Doamne sfinte! În locul bordeiului se făcu din chiar 
senin o curte mare ca cele grofeşti, iar prin ogradă şuri, 
grajduri, vite, oi, boi, vaci, bivoli, cai, toate cu argaţi, la 
gura şurii stoguri, de nici la un grof nu puteau vedea mai 
altcum, iară el din copil sărac se făcu un drag de june ca 
un brad. Acum plânse copilul de bucurie şi zise: „Doamne 
mulţam!” Apoi se urcă pe trepte la deal în casele cele de 
marmoră, acolo îl aşteptau argaţi de tot felul şi-i întinseră 
o masă de se ospătă, apoi îi făcură pat de odihnă; trăi în 
seara aceea şi el o dată şi bine, cum nici nu visa că poate 
trăi om pământean. 

Dimineaţa, când se sculă, era tot satul adunat împrejurul 
curților şi pe drum cu pălăriile în mână. Nu se puteau 
destul mira cum s-a putut aduna într-o noapte atâta 

bogătate la un loc? Ce să vă spun, acum mai tot satul se 
afla neam cu el, dară când luase lumea în cap, nici chiar 
adevăratele neamuri nu voiră a-l cunoaşte şi a-l milui. El 
însă era tot bun ca şi mai înainte; ajuta pe oricare lipsit cu 
bucate, cu haine, cu sfat, cu ce pofteau cei năcăjiţi. Acum 
începură a se aduna la el neşte neamuri, unchi, mătuşi, şi 
alte rude stându-i de cap să se însoare: 

— Noa, nepoate, bine că ţi-a dat Dumnezeu rânduială de 
bogăţie, acuma să te însori, dragul mătuşii, să-ţi iei o fată 
bogată ca tine, c-ar fi pagubă să stai aşa, să îmbătrâneşti 
fără soţie. 

— Aşa, zău, dragul unchiaşului, zicea câte un unchi care 
mergea numai să se ospete. 

— Nu-i mai dau două cu două, ca să se însoare şi să se 
însoare. În zadar le spunea feciorul că nu se va însura în 
veci; în zadar una, în zadar alta, că bunele neamuri doreau 
din tot sufletul să-l vadă om întreg, cu muiere, căci - ziceau 
ei - omul e numai de jumătate om până nu se însoară. Şi 
atâta s-au pus cu gura pe el ca cioarele, până în cele din 
urmă le spuse feciorul verde, că iată să nu se încerce în 
zadar a-l însura, că el a făcut prinsoare şi legătură cu lupul 
cu capul de fier să nu se însoare în veci. 

— Oh, dragul unchiului - zicea unul din unchii cei noi, 
căci vă spusei că în năcaz şi în sărăcie n-avea unchi; oh, 
dragul unchiului, doară noi, un sat de oameni, nu o să ne 
lăsăm la un lup, fie măcar de tot de fier! Hai să te însurăm, 
nu te mai gândi la lup, lupii umblă prin câmpii şi prin 
păduri, nu prin sate! Destul că mai mult cu puterea îl 
făcură să se însoare - zisa ăluia: 

— Dragoste de silă! Dor de milă, ori de nevoie, cum vă 
mai place? 

Şi-l logodiră cu o fetişcană de aici din sat şi puseră 
terminul de cununie şi veni şi acel termin, popa le cântă 
Isaia dănţuieşte şi-i purtă pe la icoane cu cununiile pe cap. 
lară după cununie plecară spre casa mirelui să se 
ospăteze. În cale însă le iese lupul cel cu capul de fier şi dă 

după mire. Mirele lasă mireasa şi începe a fugi, du-te, du- 
te, lupul după el; mirele dă de un cal şi se urcă pe el şi 
fuge, şi fuge şi mai tare. Dar lupul tot în urma lui fugea; 
mult vor fi fugit, că numai deodată se treziră c-au ieşit din 
lumea asta şi-au dat în lumea cuvioşilor, mirele înainte şi 
lupul după el. Dacă ieşi mirele din lumea aceasta văzu o 
casă şi trase aţă acolo, legă calul de gard şi dă să intre în 
casă. Şi chiar intră până în tindă, iară de aici dă să intre 
înlăuntru. Dară Sfânta Miercure de după masă, că a Sfintei 
Miercuri era căsuţa, strigă dinlăuntru. 

— Cine vine? 

— Om bun. Maică sfântă, răspunde feciorul. 

— Om bun? Hai înlăuntru: spune-mi ce cauţi, cum ai 
cutezat să intri în lumea cuvioşilor, un om pământean, ce 
eşti, ce cauţi aici? 

— O, maică simtă, zise feciorul, uite cum umblai şi uite 
cum am păţit cu un lup, şi-i spune toată întâmplarea, 
precum v-o spun şi eu dumneavoastră, şi apoi mai zise: 

— Acum mă urmăreşte, ştiu că minteni e aici, fii bună, 
de poţi spune-mi ce să fac să nu mă ajungă? 

Şi la Sfânta Miercuri i-a fost milă de fecior şi i-a zis: 

— Nu te teme. Aici nu va veni, că şi de vine ne dă de 
ştire un căţeluş, ce îl am cu trupul de fier şi cu dinţii de 
oţel, care l-ar zări cale de o zi şi atunci va lătra o dată, şi 
când va lătra, atuncea tu să încaleci şi să pleci. Acum vino 
înlăuntru şi te odihneşte. 

Apoi i-a dat Sfânta Miercure două cocuri de pâne şi i-a 
Zis: 

— Unul îl mănâncă când te-o lovi foamea, iară unul îl 
pune în traistă şi nu te atinge de el, că bine-ţi va prinde la 
vreme de năcaz. Eu de ajutat nu te pot ajuta, fără-i merge 
la soră-mea, la Sfânta Vinere, aceea doară te va putea 
ajuta. 

Şi când a auzit cânele lătrând, a sărutat mâna Sfintei 
Miercuri, s-a suit pe cal şi du-te copile! Şi s-a dus, s-a dus, 
multă lume-mpărăţie, ca Dumnezeu să ne ţie, că din 

poveste multă mai este, mândră şi frumoasă, să ascultați şi 
d-voastră: s-a dus până la Sfânta Vineri. 

— Bună ziua, Sfântă Vinere! 

— Bună să-ţi fie inima, voinice; dară ce vânturi te poartă 
pe aicia pe unde om pământean n-a mai umblat? 

— Oh! maică Vinere, iată ce umblu pe aici şi iată de ce; 
spuse Sfintei Vineri toată povestea, după cum vi-o spusei şi 
eu d-voastră, apoi mai spuse că iată acum fuge dinaintea 
unui lup cu cap de fier; fie-ţi milă, maică Vinere, scapă-mă 
de mă poţi dinaintea lui. 

— Oh, dragul mătuşii, bucuros te-aş ajuta, dară nu pot; 
fără vei merge la soru-mea, la Sfânta Duminică, că doară 
ea te va scăpa. 

— Apoi plec, dară - zise feciorul - să nu mă ajungă lupul. 

— Ba nu pleca, hai înlăuntru să te omenesc cu ce mi-a 
dat Dumnezeu sfântul, hai şi te odihneşte, că vom şti noi 
când se apropie lupul; eu am un căţeluş de fier cu fălcile 
de oţel, care când îl simte cale de două zile, latră de două 
ori. 

Şi intră feciorul în casă la Sfânta Vinere şi se odihni şi-i 
dete două cocuri de pâne albă zicându-i: 

— Unul îl mănâncă pe cale, iar de unul nu le atinge 
deloc, ci-l ţine numai în traistă, că bine-ţi va prinde la 
vreme de năcaz. 

Şi a mai stat cât a mai stat, au mai povestit laolaltă şi 
când au auzit cânele lătrând de două ori, sărută mâna 
Sfintei Vinere, se urcă pe cal şi se cam duse. 

Calea era departe de la casa Sfintei Vineri până la a 
Sfintei Duminici, dar feciorul mergea ca alungat de lupi; 
adecă calul fugea, iară el sta în şea. După multă cale şi 
oboseală ajunse feciorul la casa Sfintei Dumineci, se cobori 
jos de pe cal şi intră în casă: 

— Bună ziua, Sfântă Duminică! 

— Bună să-ţi fie inima, voinice; dară ce vânt te poartă pe 
aici, că în ţara asta încă n-a intrat om pământean? 

— Oh, Sfântă Maică Duminică, eu fug din lumea cea 

păcătoasă a noastră alungat de un lup cu capul de fier, 
venit-am să te rog să mă scapi de el. 

Apoi îi spuse toată întâmplarea din fir în păr, după cum 
vi-o spusei şi eu d-voastră. 

— Lasă, voinice, nu fi supărat, că în bun loc ai intrat, 
griji-voi eu şi de tine. Vino înlăuntru şi te odihneşte şi te 
oaspătă, că am eu un căţăluş de fier cu fălcile de oţel, 
acela adulmecă lupul cale de trei zile, şi când l-a simţit că 
se apropie, va lătra de trei ori şi ne va da de ştire; atunci 
apoi vei pleca mai departe după cum te voi învăţa eu. 

Şi s-a odihnit feciorul şi s-a ospătat, iară când a lătrat 
cânele de trei ori, s-a gătat de cale. Maica Duminică i-a dat 
două cocuri zicându-i: 

— Din unul mănâncă pe cale, când îţi va fi foame, iar de 
unul nu te atinge că bine îţi va prinde în vreme de lipsă. 

Apoi i-a mai dat un brâu şi i-a zis: 

— Vezi brâul acesta, vei ajunge la o apă mare, atunci 
scutură numai brâul peste apă şi se va face o punte de-i 
trece peste ea ca pe uscat, iară după ce ai trecut apa, 
ridică brâul în sus şi puntea s-a ridica de peste apă ca să 
nu te poată urmări lupul, căci prin apă nu s-a încumeta să 
treacă fiindu-i capul foarte greu şi temându-se de înecare. 

Şi s-a luat feciorul şi s-a dus până a ajuns la o apă mare, 
acolo a scos brâul şi l-a scuturat peste apă, iară înaintea lui 
s-a făcut un pod. Doamne! - pod mare de aramă şi a trecut 
feciorul ca pe uscat, până de cea parte, apoi a ridicat brâul 
în sus şi podul s-a făcut nevăzut. Apoi s-a pus feciorul la 
umbră şi s-a odihnit, dară aşa tare l-a prins somnul de a 
adormit ca mort. Când s-a trezit, s-a văzut ocolit de trei 
câni mari, albi. El se cam sperie, dară cânii îi ziseră: 

— Nu te teme, drag domnul nostru, noi îţi vom fi de bună 
trebuinţă până te vom scoate iar în lumea voastră. Acum 
suntem în iad, dară nu te speria deloc; pe mine mă chiamă 
Vede-Bine, sunt de la Sfânta Miercure, pe acesta-l chiamă 
Aude-Bine, e de la Sfânta Vinere, iară acest gros, 
butucănos e Uşor-ca-Vântul-Greu-ca-Pământul, el e de la 

Sfânta Duminecă. Acum haideţi să plecăm prin iad, până 
vom da de crăiasa iadului, care e mama lupului cel cu cap 
de fier. 

Şi se luară la cale, feciorul înainte, iară cânii după el, şi 
s-au dus, dus mult prin cel iad, până au dat de o casă la 
poalele unui munte. Acolo şedea Crăiasa iadului, mama 
lupului celui cu cap de fier. Doamne, ce bidiganie proastă 
mai era aceea: o babă bătrână, lungă, deşirată, seacă, 
neagră, cu neşte dinţi ca hecela şi cu unghii ca secerile. 

— Dar ce umbli aici în ţara mea? zise bătrâna. 

— Am venit - zise feciorul - să mă bag slugă. 

— Bine - zise baba - eu am lipsă de slugă, să umble la 
capre; bagă-te la mine. 

Şi se învoiră şi ieşiră cu caprele la păşune prin munţii 
babei, iară cânii se ţineau tot de fecior. 

Când ajunse lupul cel cu cap de fier la apa ce 
despărţeşte ţara cuvioşilor de către iad, pe unde trecuse 
feciorul, nu se încumetă să treacă, temându-sc de înecare. 
Deci se duse pe ţărmul apei tot în sus, până a dat de 
izvorul apei, că doară acolo va fi apa mai îngustă, să poată 
trece peste ea, ori că nu va fi aşa afundă. Şi mergând lupul 
aşa, ajunse la graniţa iadului, unde se bat munţii în capete 
ca berbecii şi nu stau să se odihnească decât ziua la 
amiazi, dară şi atuncea numai cât clipeşti din ochi o dată. 
Stă lupul oleacă şi răsuflă de două-trei ori, până se lasă 
munţii de bătaie, atunci fuga să treacă printre ei, dar vai! îl 
apucă munţii între capete şi mi-l bontăniră de nu putea 
ieşi, nici înainte nici îndărăt. Se văieta bietul lup, dară aşa 
se văieta de tare, încât plângea iadul de mila lui. Şi l-a 
auzit mamă-sa şi s-a dus până acolo şi plângea şi ea de 
mila lui, cum îl burduşeau munţii şi de putut ieşi dintre 
capelele lor - nici vorbă. Până a doua zi la amiazi stătu 
Crăiasa iadului lângă munţi şi se uita cu jale cum îi băteau 
copilul, dară când fu a doua zi la amiazi, când stau munţii 
în loc o clipită de se uită unul în ochii celuilalt, atunci îl 
prinse bătrâna pe lup de ureche şi-l trase afară. Dară nu-l 

putu scoate destul de repede, ci-i ajunse oleacă vârful 
condei mai îndărăt, când începu bătaia munţilor şi-i 
ciontară munţii coada; de atunci n-au lupii coadă lungă ca 
vulpile. Mergând lupul cătră casă cu mumă-sa, începe a-i 
povesti toate păţaniile. 

— Nu pot, mamă, învinge c-un om, cu un blăstămat de 
fecior tânăr. Il sprijineşte Sf. Petru şi toţi sfinţii, oricât îmi 
sfărm capul cum să-l prăpădesc, cu el nu-i chip s-o scot la 
cale după legile noastre. De trei ani de zile fug după el. 
Chiar când ieşea din cununie, l-am luat la goană, era să-mi 
pun capul şi tot nu-l pot prinde în cursă. O dată era cât pe 
aici să pun brânca pe el, dară mi-l smulse mai din ghiară 
Sf. Miercuri din rai. Altă dată îl scăpă Sf. Vineri şi a treia 
oară Sf. Duminecă. De la apă i-am pierdut urma de tot, şi 
stau să turb de năcăjit. 

— Lasă-l, dragul mamii. Că acum tot nu scapă de tine, că 
e slugă la noi, tu te bagă sub masă, fă-ţi acolo o groapă şi 
până cinează apucă-l de picior şi-l trage la tine. 

Doamne, cum se mai bucură lupul când auzi vorbele cele 
mângâietoare ale mamei sale. 

Feciorul era la capre. Bine-Vede zice odată: 

— Stăpâne, chiar acum a sosit lupul la apă. lată că vrea 
să treacă, dară nu cutează; uite, uite, se duce pe țărmurile 
apei la deal. Acum ajunge unde se bat munţii în capete. 
Iată-l, intră printre munţi. 

Bine-Aude zice: 

— Ian tăceţi, auziţi-l cum se văietă! Cheamă pe mumă-sa 
să-l scoată. 

— Dară nu vezi, zice Bine-Vede, cum fuge stăpâna 
noastră tot bocindu-se într-acolo? Iată ajunge şi ea la 
munţi, uite... îl scoate: i s-a rupt coada lupului, iată-i vin... 

— Auzi, auzi - zice Bine-Aude - stăpâne, despre tine 
vorbesc, cum să te piardă. 

Somnorea de Greu-ca-Pământul-Uşor-ca-Vântul dormea 
dus. 

Seara când mergeau cătră casă, să mulgă caprele, zise 

Bine-Aude: 

— Stăpâne, eu aş zice să nu intri în casă la cină, că uite, 
cum şi-au făcut legea, să te prăpădească în vremea cinei, 
lupul e în groapă sub masă. 

Greu-ca-Pământul zice: 

— Stăpâne, bine că ştim unde e lupul ascuns, acum nu 
mai avea nicio frică, ci bagă de seamă, ia-mă cu tine 
înlăuntru. 

Şi după ce au ajuns acasă, baba se puse în strungă să 
mulgă caprele; şi mulse două, scăpă nouă şi haideţi la cină. 
Intrară în casă, înainte Greu-ca-Pământul, apoi feciorul. 
Bine-Vede şi Bine-Aude au rămas lângă staulul caprelor, 
culcaţi cu botul pe labe. Greu-ca-Pămintul îndată ce ajunge 
în casă se trânteşte sub masă cu limba scoasă, după cum e 
obiceiul cânilor. 

Baba vrea să-l alunge, dar el mormăieşte o dată de o 
prind fiori de moarte. De frică tace baba. Feciorul cinează, 
apoi merge la capre să se culce şi Greu-ca-Pământul după 
el. 

— Vai, mamă - zice lupul, după ce iese feciorul - vai, de 
mai sta numai o clipită cânele acela pe mine, mă omora. 
Am fost, mamă, între munţi şi m-au bătut două zile şi două 
nopţi, dar aşa obosit n-am fost ca acum. 

— Lasă, dragul mamii, că mâne seară li-i aştepta în vatra 
focului; el s-a pune să se încălzească, ori s-a apropia să-şi 
ia foc în pipă şi tu atunci trage-l în foc şi-l prăpădeşte. 

Bine-Aude toate le auzea şi le spunea la stăpânul său. 

A doua zi merg iar cu caprele la păşune şi seara când 
vin, era lupul în vatra focului. Bine-Vede văzuse bine, când 
a intrat şi spuse stăpânului său. Greu-ca-Pământul 
mergând cătră casă, se tăvăleşte într-o mocirlă ca bivolii şi 
când ajunse acasă, colea pe vremea cinei, hop în vatra 
focului, mocirlit cum era, şi nu avea cine ce-i face, să sară 
jos de acolo, până gătă stăpânul său de cinat, atunci iese şi 
el, merge la staulul caprelor şi se puse cu botul pe labe la 
picioarele stăpânului său. 

Acum iar începe bătrâna a plănui cu fiul său cum să 
prăpădească pe feciorul de la capre. 

— Mamă - zise lupul cel cu cap de fier - eu de frica 
cânelui aceluia voi fi silit să-mi iau lumea în cap, ian fi 
bună numără câte coaste mi-a rupt, cum a stat culcat pe 
mine! Mă lipise, mamă, de era pe-aci, pe-aci să mă 
năduşesc. 

— Lasă, dragul mamii, că punem capăt la toate; cine a 
rămas în lume nerăzbunat, care a voit a trage deget cu 
noi? Deseară, când vine din câmp, tu te bagă sub pragul 
uşii şi când va trece pragul, tu trage-l de picior la tine, şi-l 
mănâncă. 

Bine-Aude auzea toată vorba şi o spunea stăpânului său. 
Seara când mergeau cătră casă, zice Bine-Vede: 

— Uitaţi, colo! Lupul se bagă sub pragul uşii, vrea ce 
vrea! 

Dară Greu-ea-Pământul zice: 

— Lăsaţi-l numai pe brânca mea, numai îmi arătaţi unde 
s-a ascuns. 

De cum au ajuns acasă şi până au plecat iară cu caprele 
la păşune, Greu-ca-Pământul nu s-a mai mişcat de pe prag; 
se făcuse urmă în prag de greu ce era! După ce plecară la 
păşune, zise lupul cătră mamă-sa: 

— Mamă, eu nu mai intru nicăieri, că nu mai pot răbda, 
cânii aceştia mă omoară, mai bine mă duc cât văd cu ochii, 
decât să rabd eu aşa caznă şi ocară, apoi chiar la mine 
acasă. 

— Nu te supăra, dragul mamii, lasă că potopim odată 
feciorul, apoi cânii, or cânii mai întâi apoi feciorul; dară pe 
toţi odată - nu se poate. Mâne de dimineaţă voi zice să-şi 
lase cânii acasă, apoi tu vei face un staul ţeapăn de fier, cu 
pari de fier şi cu nuiele de fier, acolo vom închide cânii, 
apoi vei merge şi vei mânca feciorul, iară după ce vei veni 
acasă, îi vom omori cânii. 

Bine-Aude auzea toată vorba, şi-i spunea stăpânului său. 

Greu-ca-Pământul zice: 

— Nu vă temeţi, până mă vedeţi pe mine, acum chiar şi 
de aceea să rămânem acasă, să ne lăsăm stăpânul singur la 
capre, iară de va da de ceva năcaz, să ne strige numai pe 
nume. 

Şi aşa făcură. 

A doua zi dis-de-dimineaţă se scoală feciorul să meargă 
la capre. Bătrâna era sculată de mult. Când dă feciorul să 
strige cânii, zice baba: 

— Nu mai duce după tine atâta haram de câne. Că nu am 
copt de unde-ţi da merinde, să le împărţi şi lor. Lasă cânii 
acasă, că voi griji eu de ei. 

Şi feciorul se învoi. 

Cât ce pleacă feciorul la capre, lupul cel cu cap de fier 
aduce pari ca grinzile de groşi şi nuiele de fier ca mâna de 
groase, şi făcu un staul şi-l acoperi tot cu fier, apoi zise 
cătră mumă-sa să înceluiască (înşele) cânii înlăuntru. Şi-i 
înceluie bătrâna, încă lesne şi-i închise tot cu uşi de fier, 
apoi lupul fugi în ruptul capului în câmp la fecior. Când îl 
zări Bine-Vede, zise cătră Greu-ca-Pământul: 

— Mă, scoală, că lupul fuge drept la stăpânul nostru, 
dară Greu-ca-Pământul dormea dus. Atunci Bine-Aude 
aude glasul stăpânului strigând: „Cânişorii mei. Nu mă 
lăsaţi, că mă prăpădeşte lupul!” 

— Dară scoală, somnoreo, zise Bine-Aude, n-auzi tu cum 
ne strigă stăpânul nostru? 

Iar Greu-ca-Pământul dormia dus pe altă lume. Când era 
aci pe-aci să se apropie lupul de fecior, Bine-Vede şi Bine- 
Aude sar pe Greu-ca- Pământul şi-l deşteaptă: 

— Dar scoală odată, somnoreo, să ne scăpăm stăpânul 
din brâncile lupului! 

Şi se deşteaptă Greu-ca-Pământul şi numai o dată se 
frecă de gardul cel de fier şi gardul tot ferfeniţă se face, 
apoi o luară la fugă şi ajunseră la stăpân mai în grabă 
decât lupul. Şi mi-ţi-l apucară pe bietul lup şi mi-ţi-l hăţiră 
şi tot mii de bucăţele-l făcură: de atunci nu mai sunt lupi 
cu capul de fier! 

Apoi merseră acasă şi-apucară pe bătrâna, pe Crăiasa 
iadului, şi-o întinseră şi o hăţiră, până gândiră că i-ar fi de 
ajuns, apoi o lăsară şi când căzu moartă din gura cânilor, 
se văzu ieşind din ea un fuior de fum, care se făcu muscă, 
şi zbură spre fundul iadului. Aceea aruncă duhurile cele 
necurate pe astă lume, duhul lenei, al beţiei, al lăcomiei, al 
curviei, al clevetirilor şi alte duhuri rele de care sunt 
bântuiţi oamenii cei răi. 

Iar feciorul se întoarse cu câni cu tot pe cale îndărăt. 
Când ajunse la apa cea mare, scutură brâul peste ea şi se 
făcu pod de trecură în rai. Acolo merse la Sf. Duminecă, îi 
mulţămi de ajutorinţă şi plecă, dar Greu-ca-Pământul nu 
mai vru să meargă cu el. 

Dacă ajunse la Sf. Vinere, iară-i mulţămi şi Bine-Aude 
rămase acolo; la Sf. Miercure rămase şi Bine-Vede, iar în 
schimb pentru el îşi luă calul, care stătuse aici de când 
intrase mai întâi în rai, că doară prin rai nimeni nu umblă 
cu cai. Apoi merse tot pe calea care venise şi ajunse acasă 
mai voinic de cum plecase. Şi ce gândiţi, câtă vreme o fi 
trecut de când plecase dinaintea lupului cu cap de fier? 

Nicio minută; că ospeciorii nici nu se aşezaseră bine pe 
după mese când ajunse el acasă, apoi intră şi el după masă 
şi se ospătară. Eu încă fui la nunta lor, am ajutat câte ceva; 
am tăiat lemne cu sapa, am cărat apa cu ciurul şi-atâta 
mâncare şi beutură am căpătat, de nici acum nu mi-i 
foame, iar dumnealor de n-or fi murit, mai că şi azi trăiesc. 


Poveste din popor, auzită 
şi scrisă în Vilcelele Rele. 


IOAN POP-RETEGANUL, 


Povesti ardeleneşti culese 
din gura poporului, 1883. 

TREI COPII SĂRACI 


Trăiau, la o margine de ţară, trei copii săraci, fără mumă 
şi fără tată. 

Intr-o zi, au plecat ei în lume aşa goi, desculți şi 
flămânzi, să caute un stăpân şi să se pună toţi trei slugi la 
el, ca să se poată juca împreună. Merseră ei ce merseră şi 
ajunseră la marginea unei păduri. Se opriră puţin să se 
odihnească, apoi văzură o turturea şi începură a se juca, 
spunând unul altuia: 


Turturică, turturea, 
Trece moşu pe colea, 
Cu doi pui de turturea. 
— Da-mi-i mie, moşule! 
— Nu ti-i dau, cocoşule! 
— Da di ce, mă moşule? 
Moşule, cocoşule! 

De tu mie nu mi-oi da, 
Eu pe tine te-oi tăia, 
Bucături mi te-oi făcea. 
Pe surcele te-oi frigea; 
Cu dulceaţă te-oi mânca, 
Frate, de s-or pomenea. 


Şi tot rostind ei versurile astea cu privirea către 
turturică, văzură că turturica zbură prin desişuri, iar din 
capacul acela se scobori o pocitanie de om negru buzat, cu 
un corn negru-n cap şi o gidă în mână, da la coadă un alt 
cap ca de câine avea. Se uită fioros la copii şi-i întrebă 

răstit: 

— Cine v-a-nvăţat să călcaţi pe moşia mea, măi 
ticăloşilor? 

— Nu suntem ticăloşi, suntem şi noi trii copii săraci, fără 
părinţi, şi mergem pe sub soare să căutăm un stăpân ca să- 
i slujim cu credinţă, răspunse copilul cel mai mare. 

— Vreti să fiţi slugi la necuratul, la căpcăunul? 

— Ne este totuna. Slugi la diavolul ori la boieri este 
acelaşi lucru. De muncit este şi la unu şi la altul. 

— Bine, vă iau slugi la mine. 

— Să fim împreună, stăpâne, că suntem fraţi şi eu sunt 
cel mai mic, şi-mi este frică fără frăţiorii mei. 

— Pe toţi trei vă iau. 

— Da ce să lucrăm? întrebară copiii. 

— Nimica. Tot anul o să staţi şi o să dormiţi, să vă jucaţi, 
faceţi ce vreţi voi, numai la căpătâiul anului să-mi 
răspundeţi la trii întrebări. Dacă nu veţi răspunde, unde vă 
stau picioarele vă vor sta capetele. 

Copiii stătură puţin pe gânduri şi, cum niciun bogătaş 
nu-i primise să-i slujească, se-nvoiră. La anu, pe acelaşi 
loc, trebuiau să vie să-şi primească simbria. 

Vremea trecea şi copiii hoinăreau din sat în sat, 
agonisind cu greu o bucătură, câte o bucătură de pâine. 

Căpătâiul anului se apropia. 

Fratele cel mic le spusă celorlalţi doi: 

— Hai să fugim de aici, că vine necuratul şi ne omoară, 
că noi nu ştim ce ne-ntreabă. 

— Ba nu, noi doi rămânem aici. Vorba e vorbă şi ce-o fi o 
fi. Şi aşa o să murim de foame. Mai bine să ne încercăm 
norocul cu căpcăunul, poate că-l păcălim. 

Cei doi fraţi rămaseră, iar cel mic plecă să-şi piardă 
urma în lume. Şi merse el, merse, când colo, după trii zile 
şi trii nopţi de drumuire, căzu ostenit sub o salcie 
plângătoare şi adurmi între ierburi şi fiori mirositoare. 

Pe când copilul dormea dus, în salcie se suiră nişte 
căpcăuni, salcia se scutură şi începu să plângă cu lacrimi 

ce cădeau ca nişte stropi mari de ploaie pe faţa copilului. 
Copilul se deşteptă şi, când îşi aruncă privirea în sus, fu 
gata să dea un țipăt de spaimă, însă salcia, văzându-l cam 
fricos şi prostuţ, şi mai tare plângea ca să-l spele bine şi 
să-şi vie-n fire. Băiatul se linişti şi privi în salcie cum pe 
trei crengi stă câte un căpcăun şi numai cu un picior se ţin 
şi nu cad jos. El sta nemişcat, cu sufletul la gură. 

Copiii necuratului s-apucară să vorbească, fiecare 
lăudându-se, care mai de care a făcut mai multă răutate şi 
batjocură în lume. 

Mai întâi vorbi cel mare: 

— lată ce minune am făcut: am închis izvoarele de apă 
din cutare ţară şi toată lumea o să piară de sete cu-mpărat 
cu tot. 

— Da cum ai putea să dai drumu la apă? întrebară 
ceilalţi fraţi împeliţaţi. 

— La fântâna din pădurea cu bujori, este o salcă culcată 
cu burta pe apă. Lângă ea, mai la deal, este un ştiubei, 
dacă se sapă, se dă de o lespedă mare de piatră. Dacă se 
scoate lespeda, apa iar izvorăşte, se pornesc pâraiele şi 
râurile în ţoală ţara însecetată! 

Copilul sta în iarbă pitulat şi numai băga-n cap tot ce 
auzea... 

Cel mijlociu începu şi el să se laude cu isprăvile făcute: 

— Eu am dat fetii împăratului o boală grea să mă 
pomenească. Am umplut-o de buboaie, că nu mai poate să 
şadă jos şi nici să se vindece vreodată. 

— Păi bine, dar cum s-ar putea ea vindeca de boala asta? 
întrebară ceilalţi căpcăuni. 

— Uşor de tot. Să se scalde cu apă din frunze de rugi şi 
să se afume cu tămâie. 

Da copilul pitulat tot auza şi prindea vorbele 
necuratului. 

Atunci, mai la urmă, rămase să vorbească căpcăunul cel 
mic, care îi avea pe copii în argăţie. Şi-ncepu să se laude şi 
el cu minunile ce le-a făcut: 

— Eu m-am întâlnit cu trii copii săraci şi i-am luat argaţi. 
Dacă mi-or răspunde la trii întrebări, bună plata le-oi da. 
De nu, capu le-oi tăia. 

— Bine, da ce întrebări sunt acelea aşa de grele, de n-o 
să poată răspunde copilaşii? 

— Întrebarea întâia: 

De unde m-am născut? 

Intrebarea a doua: 

De unde am mâncat şi cu ce am mâncat? 

Intrebarea a triia: 

De unde am băut apă? 

— Şi cum ar trebui să-ţi răspundă ca să fie bine? 

— La-ntâia întrebare: 

Din trupu lui mumă-ta. 

La a doua: 

Din capu lui mumă-ta şi cu mâna lui mumă-ta. 

La a triia: 

Din apa cea vie. 

Le veni ceasul şi plecară bucuroşi de blestemele şi 
grozăviile făcute, căci s-a auzit cântatul cocoşului sălbatic 
în munte, şi ei s-au grăbit să se ducă la casa lor, unde îi 
aştepta să le dea porunci tartorele căpcăunilor. 

Copilul se sculă dis-de-dimineaţă, pe ochi negri se spălă 
cu roua dimineţii de pe iarbă şi flori, apoi merse îndărăt la 
cei doi frăţiori, să le spuie cele auzite. 

Frăţiorul cel mare şi mijlociu stăteau trişti şi se gândeau 
că n-o să ştie să răspundă, că o să-i înfigă în gidă şi o să-i 
frigă pe frigare la foc de cătran, şi nici n-o să se sature cu 
ei. 

Mare însă le fu mirarea văzându-l pe fratele cel mic, 
venind vesel spre ei. 

— Fraţilor, nu vă temeţi, am aflat taina toată. Ştiu 
întrebările şi răspunsurile pe care necuratul are să ni le 
pună. 

Apoi, le povesti tot ce văzuse şi auzise. Fraţii se 
bucurară şi băgară pe ureche cele spuse. Pe urmă, 


214 


începură să se joace nepăsători. 

Mai trecură câteva zile şi s-apropie sorocul. Se-mplinea 
un an de slugărie la necuratul. 

lată că venea căpcăunul cu sacul cu bani, dar şi cu sabia 
şi gida, gata pregătite să le ia capul. 

Întâi îi despărţi unul de altul. Pe unul l-a suit într-un 
stejar, pe altul într-un cer, iar pe fratele cel mare l-a 
chemat mai departe la ispitit. 

— Ia spune, băiete, că altfel te mănânc fript. De unde m- 
am născut? 

— Din trupu lui mumă-ta. 

— Da de unde am mâncat şi cu ce am mâncat? 

— Din capu mumii tale şi cu mâna mumii tale. 

— Şi apă de unde am băut? 

— Din apa cea vie ai băut. 

— Da de unde ştii să răspunzi aşa de bine, mă pârlitule? 

— Din capul meu ştiu, adăugă fratele cel mare. 

— Na-ţi o desagă de poli de aur şi du-te să nu te mai văd 
în ochi, iar căpcăunul rămasă scârţâind din dinţi de necaz. 

Copilul luă banii şi plecă. După aceea, se dusă la fratele 
cel mijlocaş şi începu şi pe asta să-l întrebe, aceleaşi 
întrebări pe care le pusese fratelui mai mare. Mijlocaşul 
răspunsă foarte bine şi căpcăunul rămase mirat, de unde 
este minunea asta ca nişte feţe pământeşti să ştie lucruri 
pe care numai el şi fraţii lui le ştiu. li dădu şi lui o traistă 
de poli de aur şi-i zice să plece mai repede, până nu-l 
loveşte. _ 

La urmă, merse la copilul cel mai mic. li spusă să 
scoboare din copac şi, stând cu mâna pe sabie, îi pusă şi lui 
întrebările. El răspunsă minunat de bine, încât necuratul fu 
gata să plesnească de ciudă. Văzând că n-are ce face, îi 
dădu şi lui o traistă plină cu poli de aur şi plecă iute după 
fraţii lui. 

Mai la vale, s-au întâlnit tustrii fraţii săraci şi tare s-au 
bucurat că au scăpat cu viaţă şi cu atâta bogăţie. Da n-au 
stat mult de vorbă, că s-a auzit o ceartă mare la o casă din 

pădure, ridicată tocmai pe un stei de piatră. 

Frăţiorul cel mic a dat desagii celorlalţi doi şi el s-a- 
ntors să vadă ce este cu cearta aceea, într-o pădure unde 
nu este picior de om. S-a apropiat de uşă şi a auzit bătăi şi 
înjurături prin casă, între doi copii. El deschisă uşa şi, când 
colo, în faţă erau doi pui de căpcăuni, care se băteau şi se 
certau pe avuţia lui tată-su. 

— Ce vă certaţi bă şi nu trăiţi ca fraţii? 

— Cum o să trăim ca fraţii? Nu vezi că suntem căpcăuni 
necuraţi, ne mâncăm frate pe frate şi tată pe copii!?! 

— Şi pentru ce vă certaţi? 

— Tatăl nostru a murit acum, şi-a tăiat beregata de 
mânie că n-a putut să-i înşele pe trii copii care au fost slugi 
la el. Ne certăm pe averea ce-a rămas de la el. Pe nuiaua 
aceasta, pe fesul roşu şi pe săcui ne certăm, că nu putem 
să le împărţim. 

— Da la ce este bună nuiaua, măi băieţi? 

— Te aperi în lume cu ea. De vrea cineva să sară la tine, 
doar o ridici în sus şi duşmanul se preface în stei de piatră. 

Şi copilul luă nuiaua să fie a lui. 

— Dar fesul la ce vă trebuie? 

— Fesul e şi mai bun. Dacă vreai să te faci nevăzut, îl pui 
în cap şi te faci o muscă, că nu te vede nimenea şi poţi 
totul să vezi şi să auzi. 

Copilul luă şi fesul să fie al lui. 

— Dar la ce este bun săcuiul? 

— Din săcui se bea şi se mănâncă, iar bunătăţile nu se 
mai isprăvesc. 

Şi copilul luă şi săcuiul pe mână şi le zise cu glas 
poruncitor: 

— Ascultaţi, eu am să vă-mpart averea lăsată de 
răposatu vostru tată. Mergeţi la copacu ăla mare şi de- 
acolo să vă luaţi la-ntrecere. Fugind către mine. Cine o 
ajunge mai întâi, ale ăluia vor fi toate cele trei lucruri. 

Puii de necuraţi se depărtară, apoi se luară la-ntrecere. 
Când ajunseră lângă el, el ridică în sus nuiaua şi căpcăunii 

se făcură două steiuri de piatră neagră ca noaptea. Vorba 
aia: când doi se ceartă, al treilea câştigă. Ajunsă din urmă 
pe fraţii săi, duseră toată averea acasă la ei, o mai şi- 
mpărţiră pe la ăi săraci, apoi plecară în ţara împăratului, 
unde secasă apa şi lumea să prăpădea de sete. 

Cum ajunsă acolo, se-nfăţişă la-mpărat şi-i spusă: 

— Eu pot să dezleg izvoarele, să pun în mişcare apele şi 
să scap de la moarte lumea şi ţara ta. 

— Dacă ne dai apă, ne dai viaţă, iar eu îţi dau împărăţia 
mea şi pe fiica mea să-ţi fie mireasă. 

Copilul, deşi era mic, dar era priceput, mersă la salcia 
unde necuratul legase pe vecie izvoarele. Săpă, scoasă 
lespedea de piatră şi dete peste o vână de apă, care ţâşni 
că era gata să-l aline de toartele cerului. Avu noroc că-şi 
pusese fesul pe cap şi se făcuse nevăzut, că altfel o păţea. 

Împăratul şi lumea din toată împărăţia s-adunară să 
cadă la picioarele acestui copil năzdrăvan, cu puteri 
nevăzute. Poporul îngenunchie şi-i săruta mâna, iar el, pe 
care-l vedea că e mai răutăcios, ridica nuiaua şi-l prefăcea 
în stei de piatră. 

Împăratul îi dădu fiica să-i fie mireasă, dar el îl înfruntă, 
spunându-i: 

— Cum, împărate, o să mă-nsor eu mai întâi, când am 
doi frăţiori mai mari? lată, să-ţi fie ginere şi să te 
moştenească fratele meu mai mare şi nu eu; vrei să am 
necaz mai la urmă cu ei? 

Şi împăratul făcu o nuntă împărătească, iar fratele lui 
mai mare lăpădă ţoalele rupte, se-mbrăcă în cele de aur 
împărăteşti şi fu încoronat ca împărat, şi trăi fericit până la 
adânci bătrâneţe. N 

Nu stătu nici aci mult. Îşi luă fratele mijlociu şi plecă în 
tara unde aflase că este o fată de-mpărat plină de bube, 
gata să moară. Urcă pe frate-su în spinare, iar el îşi pusă 
fesu pe cap şi ca gândul zbură până la fata-mpăratului. 

În ţara asta, veniseră toţi vrăjitorii din apus şi răsărit, 
fără ca să poată ajuta cu ceva pe fată. El, cum ajunsă, 

spusă-mpăratului că o poate înzdrăveni. Împăratul, 
văzându-i aşa rupţi şi prăpădiţi, crezu la început că sunt 
niscaiva înşelători şi hoţi. Dar, din deznădejde, primi şi 
încercarea acestor copii. 

Copilul ceru să i se aducă un sac plin cu frunze de rugi şi 
tămâie. Fiarsă bine frunzele şi se scăldă fata cu apa din 
frunză de rugi, iar mai apoi se afumă cu tămâie. După 
puţină vreme, fata să-nzdrăveni. Împăratul îndată îi 
făgădui fata de soţie şi toată împărăţia. Fiind cel mai mic, 
rugă pe împărat să-l ia ginere pe fratele mijlociu. Şi iar altă 
nuntă, alte petreceri, alte încoronări de-mpăraţi, dar de el 
nicio grijă n-avea. Umbla tot desculţ şi zdrenţuros, aşa cum 
era învăţat şi crescut în sărăcie de când era mic. 

Nu rămase nici la fratele mijlocaş şi plecă în lume. Când 
vrea să meargă mai repede, punea pe cap fesul şi ajungea 
odată cu gândul unde vroia. Dacă-i era foame, băga mâna 
în săcui, lua de mânca şi bea şi de nimeni nu se temea. 
Mergea aşa din sat în sat şi din ţară-n ţară şi da mâncare 
la cei săraci, că săcuiul lui era fără fund, şi unde întâlnea 
pe stăpânii cu slugi şi oamenii răi, ridica nuiaua şi-i 
prefăcea în stei de piatră, ca să-l pomenească cei necăjiţi şi 
robiţi. 

Colindând în lung şi-n lat pământul, văzu multe lucruri 
vrute şi nevrute. Ba se sui şi în cer, că doar nu-i era greu, 
dacă avea fesul cel roşu la îndemână. N-avu de lucru şi 
astupă toate găurelele de pe bolta cerului, pe unde curgea 
apa când ploua. Odată, când zbura spre zările albastre, 
ridică nuiaua şi apa se prefăcu în pietricele de gheaţă, că 
fu gata-gata să omoare multe vietăţi pe pământ. Se plimbă 
el prin lună şi prin stele, se luptă acolo cu oameni care 
aveau picioarele cât prăjinile, capul cât baniţa şi mâinile 
cât râşchitoarele. Când a vrut unul să surpe pe el un 
munte, copilul a ridicat nuiaua şi omul se prefăcu într-un 
stei de piatră, căzându-i jos din mână un glob de aur, pe 
care-l băgase în săcui. 

Trecuseră mii de ani de când el zbura ca gândul din stea 

în stea şi, când simţi că-i vine dor de fraţi şi de pământ, se 
lăsă ca gândul în adâncurile văzduhului şi porni în 
zdrenţele lui vechi spre palatul frăţiorilor. 

Mergând puţin cam îngândurat, că i-a venit vremea de- 
nsurat şi n-are niciun rost pe lume, băgă de seamă că 
pământul era copt şi pârjolit de arşiţa soarelui, că nu mai 
are pe el nici iarbă şi nici viaţă. Toate pieriseră! Nu mai 
erau nici oameni şi nici ierburi. Numai palatele de 
marmoră ale fraţilor mai străluceau în bătaia fierbinte a 
soarelui. Nu-şi putea da seama nici când au murit şi nici 
unde sunt îngropaţi. 

Soarele îşi aruncă razele dogoritoare din belşug, că era 
gata-gata să-l topească, dacă nu-i trecea prin minte să-şi 
pună fesul pe cap şi să fugă la coadele mărilor, la 
marginea pământului, unde ar putea găsi o înghiţitură de 
apă să se răcorească. 

Când ajunsă acolo, găsi mările secate şi, în mijloc de 
mare, mai rămăsese un peşte mare, cu solzii de aur, şi cap 
de femeie, care spunea că este Muma-Pământului. 

Copilul bău din apa mării de-şi potoli setea, iar Muma- 
Pământului îi spusă că dacă nu plouă într-o zi, două, are să 
sece şi apa mării adunată într-o afundătură, şi cu asta viaţa 
pe pământ se sfârşeşte, iar pe pământ nu vor fi decât 
vânturi sălbatice şi nisipuri veşnice. 

— Lasă să piară tot. Să pieri şi tu, Muma-Pământului, 
dacă n-am avut noroc să-mi găsesc vii frăţiorii, zise copilul 
cel năzdrăvan. 

— Dar de unde ai venit tu, copile, de nu ţi-ai găsit fraţii? 

— M-am abătui prin stele şi am zăbovit prea mult 
căutându-mi pe acolo o mireasă pe plac. 

— Dacă dai apă să răsară ierburile şi să fie din nou viaţă 
în ape şi pe pământ, eu îţi dau o mireasă, pe Fiica- 
Pământului, care este mai frumoasă decât Zâna-Zânelor. 

Băiatul îşi aminti greşeala ce o făcuse, dând în băierile 
cerului cu nuiaua, prefăcând picăturile de apă în gheaţă. 

Pusă fesul pe cap şi să sui în creştetul cerului. Se uită 

bine şi văzu toate găurelele, pe unde trebuie să plouă, 
înfundate cu gheaţă. Dădu o dată puternic cu nuiaua, 
gheaţa căzu, şi ploaia începu să pice pe pământ. 

Dacă nu i-ar fi dat în gând să-şi puie fesul, ploaia l-ar fi 
strivit, azvârlindu-l pe pământ. Ploua de parcă s-ar fi vărsat 
mările din cer. Din izbitura apei, i-a căzut însă din săcui 
globul de aur. Într-un târziu, zburând el în jos, spre 
pământul întunecat de apă, a văzut o flacără puternică, 
care a luminat tot pământul. 

Când ajunsă jos, găsi pământul înverzit, plin de ierburi şi 
de vietăţi. Găsi oraşe şi sate cu lume veselă care-şi vedea 
de munca câmpului sau păşunatul vitelor. Gândi el: „Globul 
meu de aur o fi făcut viaţa pe pământ! Poate l-o fi furat 
omul acela, înalt cât casa din soare, că aşa minune n-am 
mai văzut.” 

Merse la palatele fraţilor săi şi-i găsi cu împărătesele şi 
pruncii, petrecând şi veselindu-se, căci, după un somn greu 
şi lung, s-au sculat şi iarăşi sunt fericiţi împreună cu tot 
poporul. 

Cei doi fraţi-împăraţi se întristară văzându-l aşa singur şi 
gol şi desculţ, numai cu o nuia, un săcui şi un fes. 
Incercară să-l însoare cu o fată bogată şi să-l îmbrace în 
haine de mătase şi de purpură, însă zadarnic, când n-ai pe 
cine. El se simţea mai bine în zdrenţele lui. Îşi luă în 
curând rămas bun şi plecă la Muma-Pământului, la 
marginea mărilor, călătorind pe aripile vântului cu fesul 
roşu pe cap. 

Muma-Pământului când îl văzu, mare-i fu bucuria. Strigă 
o dată şi toate vietăţile mărilor se adunară ca să meargă s- 
o caute pe Zâna-Zânelor, fiica ei, ce plecase să se scalde în 
mările cele albastre de la miazăzi. 

Plecară în căutare, peştii zburători pe deasupra, iar în 
apă toate lighioanele mării scormoniră. lată că fiica Mumii- 
Pământului fu înştiinţată şi, punându-şi aripi de zefir, 
zbură la palatul de cleştar unde era chemată. Toată curtea 
strălucea de bogăţie şi de frumuseţe, numai copilul cel 

sărac sta cu genunchii jerpeliţi, cu picioarele sângerânde 
şi cu pieptul gol, acoperit de câteva petice ce abia se mai 
ţineau. Zâna-Pământului, când îl văzu aşa de frumos şi 
priceput, se bucură. Ba, proasta de ea, se bucură şi de felul 
cum era îmbrăcat, fiindcă nu văzuse voinici până atunci şi 
nu-i păsa că este rupt. I se părea ei că poate aşa trebuie să 
fie hainele la oameni. 

Mumă-sa îi spusă că ar avea dorinţa să-i fie voinicul 
acesta ginere, şi ei să stăpânească amândoi pământul, 
stelele şi cerul. Zâna zâmbi de fericire şi, ruşinoasă, dădu 
în semn de aprobare din cap. 

Atunci se făcu o nuntă mare, la care au fost chemaţi 
nuntaşi toţi împărații pământului, printre care se aflau şi 
cei doi fraţi ai săi. Imbrăcat în haine de aur şi purpură 
alături de frumoasa lui mireasă, el fu ales de ceilalţi 
împărați stăpânul lor, şi o ţinură în veselie şi petrecere, o 
lună şi-o săptămână, de când se punea luna de vedea ca 
secera. 

Poate că or fi trăind şi-acuma în pace şi fericire, 
stăpânind popoarele lumii, de n-o fi murit mai de mult, 
după cum n-am auzit. 


Şi mai daţi câte-o pura 

Ca vă spusăi povestea-aşa 
De-ajunsărăm soarele, 

Cu picioarele. 

Iar luna 

Cu mâna. 


Culegător: Cristea Sandu-Timoc. 
Informator: Patru a lui Călin al lui 
Sandu, com. Zlocutea, jud. Negotin 
-Craina-Jugoslavia 


Tinerețe fără bătrâneţe 


(Basme populare româneşti, |), 
1967. 

DRĂGAN CENUȘĂ 


O-s că dacă nu m-aş da a povesti, 

ca un purice-a plesni, 

poveşti astăzi pe la noi pe icea n-ar mai fi; 
că nu-s de când poveştile, 

nici de când minciunile, 

că-s c-o zi-două mai încoace, 

de când se potcovea mâţa cu coajă de nucă 
şi mergea la sfânta rugă... 


O fost odată un împărat. Şi-mpăratul cela avea trei 
feciori: doi erau cuminţi şi unul era prost. Acela, cât era 
lumea şi pământul, el numai în cenuşă se juca. Văzând 
împăratul că-i atât de prost şi-i atât el de cenuşer, nu i-o 
mai avut grija şi baiul lui. 

Însă într-o zi, s-o luat împăratul cu-mpărăteasa şi s-o dus 
la preumblare, şi-au dat prin hotarul zmeilor, ş-au venit 
zmăoaica, ş-au întunecat lumea, ş-au luat soarele, şi luna, 
şi stelele, şi luceferii, ş-au luat şi ochii la-mpăratul. L-au 
adus împărăteasa de mână pe-mpăratul acasă chior. Au 
spus împăratul, zice: 

— Vai de mine şi de mine, măi nevastă - zice - văd prea 
bine c-o-ntunecat lumea şi m-o-ntunecat şi pe mine. 

Ş-au chemat feciorii la dânsul. 

— Dragul tatii! - 'ce. Am trei feciori, da unul - zice - nu-l 
mai numesc că este şi el, că-i aşa cum o dat Dumnezeu 
sfântul. Voi, ca doi feciori de-mpăraţi, să mergeţi, să 
luminaţi lumea şi să mă luminaţi şi pe mine. 

— Voia-ţi este, tătucă - zice - plecăm 

Ş-au luat feciorii straie de primeneală, 


şi bani de cheltuială 
şi cal de călătorit. 


Ş-au mers trei luni de zile. La trei luni de zile, au ajuns 
la o crâşmă, la un hotel mare, unde beau numa-mpăraţii, şi 
craii, şi miniştrii. S-au băgat la hotelul cela ş-au băut, ş-o 
mâncat douăzeci şi patru de oare. La douăzeci şi patru de 
oare, când la socoteală să plătească, n-o avut bani cu ce să 
plătească. Li-o luat crâşmarul şi le-o arestat. 'Ce: 

— Până joi dimineaţa le punem un termen, dacă nu se 
află nimeni să li scoată. 


joi dimineaţa 

li se ciuntă viaţa! 

Unde le stă capul, le stă picioarele 
şi unde le stă picioarele le stă capul! 


Atunci Drăgan Cenuşă, el fiind viteaz, însă nu ştia nime 
că el este viteaz, au venit la tat-su acasă, ca cum vorbea el 
prost. 

— Tată! Tă - zice - ţi ma lesi să ma duc şi eu după urma 
fraţilor mei! 

— Măi prostule! Te rog fereşte-te dinaintea mea. Că-s 
destul de amărât şi destul de necăjit, nu mă mai necăji şi 
tu. 

— Ba nu, tătucă - di să ma lesi să mă duc şi eu - zice. 

Atuncea-mpăratul a luat paloşul şi când l-au aruncat 
odată-n uşă au intrat până-n mănunchi. 

— Ei - zice - tată, tată! - zice. Vezi - zice - că nu ţi-o 
azutat Dumnăzău sfântul să-l zvâi în mine, că l-a svâlit în 
ută! Hatuncea - zice - io mă duc, tată! 

'Ce: 

— Du-te, măi prostule! - zice - te rog de pe capul meu, să 
nu te mai văd. 

— Da - zice - tătucă! Să-n dai ieputoara care-ai fost 
dumneata mire, si taua, si buduganu, si frâu! - el vorbea 
prosteşte! 

Atuncea zice: 

— He-he-hei! - zice - măi prostule, tu caţi potcoave de cai 
morţi! 

— Ba - zice - nu, tătucă, - zice - unde le-oi găsi, a mele să 
fie. 

— Apă-a tale să fie, dragul tatii. 

Ş-au luat Dragan Cenuşă o covată de jăratec ş-au trecut 
pe lângă cai şi toţi caii forăiau şi zvârleau. Insă-o venit un 
cal jupuit, amărât, care numa coastele se vedea de dânsul, 
ş-au pus gura pe jăratec şi l-au mâncat dintr-o dată. El pe- 
acela l-o prins în frâu. S-au dus în pod ş-au cătat paloşul, şi 
buzduganul, şi şaua ş-au pus-o pe cal, şaua şi buzduganul, 
şi paloşul. Ş-au mers la mă-sa. Zice: 

— Mamă. Să-mi faci o turtă de cenuşă! 

'Ce: 

— Vai de mine, dragul mamii, cum să-ţi fac eu turtă de 
cenuşă? 

— Hei - zice - mamă, cum? la şi cerne cenuşă prin sită şi 
- zice - moaie-o cu apă caldă, şi pu-ne-o-n cenuşă să se 
coacă. 

Atuncea o luat mă-sa şi-o făcut, şi el, după ce-o copt-o, o 
scuturat-o, şi-o suflat-o, şi-o legat-o într-o batistă şi-o pus-o 
în taşcă, ş-au încălecat pe cal. S-au întrebat calul, 'ce: 

— Cum să mergem, stăpâne? ca gândul, ori ca vântul? 

Zice: 

— Dacă-om merge ca vântul, ne prăpădim! Dacă-om 
merge ca gândul, tot la fel! Însă - zice - mergem lin ca 
vântul, 


tremurând pământul! 


S-o dus lin ca vântul, 
tremurând pământul! 

Au ajuns la crâşmăreasa-aceea. S-au dat jos de pe cal, ş- 
au legat calul la gard, şi s-au băgat înăuntru. 

— Bună ziua, crâşmăreasă! 

— Mulţămesc dumitale, voinice! 

— Să-mi dai un pahar de rachiu de trei bani. 

I-o dat un pahar de rachiu de trei bani, şi el o scos o 
bucăţică de gustare de cea neagră, de cenuşă, şi-o mâncat. 
L-au întrebat crâşmăreasa: 

— Voinice! Ce fel de om eşti dumneata de mănânci aşa o 
bucăţică de pâne neagră, şi bei dumneata un pahar de 
rachiu de trei bani? 

— Atât mi-i băutura mea, şi-atât mi-i mâncarea mea. 

— Sunt doi feciori a-mpăratului Roşu care-o băut ş-o 
mâncat douăzeci şi patru de ceasuri şi n-o avut la urmă cu 
ce să plătească. Şi dacă nu se află nime să li scoată până 
joi dimineaţa, 


joi dimineaţa 
li să ciuntă viaţa! 


Atuncea el o ieşit la căluţul lui afară, şi-o strigat: 

— Căluţul meu! - 'ce - fraţii mei sunt aici. Ce să facem 
să-i scoatem? 

Zice: 

— Bagă mâna în urechea mea stângă şi scoate-un pumn 
de galbeni nenumărați. Şi - zice - dă-i pe masă nenumărați. 

Au băgat mâna în ureche şi-o scos un pumn de galbeni 
nenumărați şi i-o pus pe masă. 

— Să le dai drumul - zice - la aceia doi feciori. 

Atunci o dat ordin crâşmăreasa şi li-o dat drumul. Ei, de 
bucurie că le-o dat drumul şi nu li spânzură, au încălecat 
pe cai ş-o plecat la drum mai departe. 

El o mai stat cât o mai stat în crâşmă şi pe-urmă o ieşit 
dintr-acela hotel, s-o suit călare pe cal cu spatele la capul 
calului şi cu gura la coada calului, ş-au prins calul de 
coadă, şi striga: 

— Diee! Diee, calule! 

Atunci au înturnat feciorul cel mare capul. Zice: 

— Vai de mine, măi frate - zice - vine prostul după noi şi 
ne face de toată ruşinea, hai să-l omorâm. 

Îns-acel mai mijlociu o spus: 

— Măi frate, nu-l omorâm! Că - zice-i tot fratele nostru şi 
tot sângele nostru. Ne-a prinde bine, că ne-a căuta de cai 
şi ne-a păzi pe noi unde-om dormi noi. 

Zice: 

— Măi prostule! 

— Ti-i, măi fraţilor? 

— Rămâi mai napoi că ne faci de ruşine! 

— Am tă rămân, măi fraţilor. 

O rămas mai înapoi. lac-o mers ei ş-o ajuns la podul de 
aramă. Când o ajuns la podul de aramă, ei acolo n-aveau 
voie să facă foc. O strâns lemne până la miezul nopţii. La 
miezul nopţii s-o aprins lemnele singure. Ei o fript câte-o 
bucată de slănină, şi cu pâne, şi-o băut câte-un pahar de 
vin, fără să-i mai deie lui Drăgan Cenuşă. El o scos o 
bucăţică de turtă de aceea şi-o băgat-o-n gură şi-o mâncat. 
Când o băga în gură, Dumnezeu i-o făcea miere, pentru că 
el era viteaz, însă nu ştia nime. 

— Măi prostule! Tu să caţi de cai, că noi dormim. 

— Oi căta, măi fraţilor. 

Însă ei s-o pus la culcat fără grijă. El s-o pus sub căşiţa 
podului. lacă nu mult se durează, vine zmeul cu calul de 
aramă. Când o ajuns calul pe pod, o sărit calul odată-n sus. 

— Die, cal, mânca-te-ar corbii. Că - zice - doară nu-s 
răcori de-a lui Drăgan Cenuşă pe aici. C-am auzit de 
numele lui, da i-oi mânca eu capul lui! 

— Ba ţi-oi mânca eu a tău, cu-ajutorul lui Dumnezeu 
sfântul. 

S-o dat în luptă de la miezul nopţii până-n prânzul mare, 
l-o omorât cu tot cu cal, şi-o dat drumul la stele şi la 
luceferi. 

Atunci s-au sculat ceia: 

— He-he-heei! Scoală, măi prostule, şi cată de cai, că se 
tem zmeii de noi, c-o dat drumul la stele şi la luceferi! 

S-o sculat el şi-o căutat de cai. Ei au băut, au mâncat ei, 
însă lui Drăgan Cenuşă nu i-o dat nimic. Au încălecat pe 
cai şi-o plecat mai departe. Au mers trei zile şi trei nopţi. 
La trei zile şi trei nopţi o ajuns la podul de argint. 

— No, măi prostule! Tu să caţi de cai, că noi ne culcăm! 

Iar-o strâns lemne până la miezul nopţii, la miezul nopţii 
s-o aprins lemnele singure. O fript câte-o bucată de slănină 
şi cu pâne şi-o băut câte-un pahar de vin. Zice: 

— Noi ne culcăm şi tu să caţi de cai, şi să ne păzeşti şi 
pe noi. 

— Oi căta, măi fraţilor! 

El iară s-o pus sub căşiţa podului. Nu durează mult, iacă 
vine zmeul cu calul de-argint. Când o ajuns pe pod, o dat 
calul odată, o sărit în sus de pe pod. 

— Die, cal, mânca-te-ar corbii! Doară nu-s răcori de-a lui 
Drăgan Cenuşă pe-aici, că ni-o mâncat un frate ca o floare, 
că i-oi mânca eu capul lui. 

— Ba ţ-oi mânca eu a tău cu-ajutorul lui Dumnezău 
sfântul. 

S-o dat în luptă de la miezul nopţii până-n prânzul mare, 
şi l-o omorât cu tot cu cal, şi-o dat drumul la lună. Insă s-o 
sculat ceia de dimineaţă: 

— H-e-e-e-i! măi prostule! Scoală şi cată de cai, că se 
tem zmeii de noi - zice - c-o dat drumul - zice - la lună. 

S-o sculat, el o cătat de cai. lar-o mâncat ei toţi, da lui 
Drăgan Cenuşă nu i-o dat nimică. Însă-o-ncălecat pe cai, ş- 
o plecat mai departe. O plecat iară, trei zile şi trei nopţi, şi 
la trei zile şi trei nopţi, iară o ajuns la podul de aur. Când o 
ajuns la podul de aur, au strâns lemne până la miezul 
nopţii şi la miezul nopţii s-o aprins lemnele singure. O fript 
ei câte-o bucată de slănină şi cu pâne, şi-o băut, şi-o 
mâncat. Însă Drăgan Cenuşă nu mai avea nimic ce mânca 
acuma. 'Ce: 

— Măi, prostule! 

— Ce, măi fraţilor? 

— Să caţi de cai, că - zice - noi ne culcăm. 

— Măi fraţilor, pân-aici! Aici - zice - uite ce: în iaznoapte 
aveţi să staţi într-ajutorinţa mea. 'Ce: Na-vă aieste două 
săbii care le aveţi în mână şi na-vă aieste două pietri şi 
puneţi-vă sub căşiţa podului, şi-ascuţiţi săbiile. Când îţi 
vedea că tremură pământul mai straşnic, să săriţi să m- 
ajutoraţi să nu mă lăsaţi. Că de nu-ți sări şi nu-ţi ajutora - 
zice - nu ştiu zău cum are să fie, c-asta-i noaptea dintâi şi 
de pe urmă. 

Atunci o căzut în genunchi amândoi. 

— Te rog, dragă frate, iartă-ne, că n-am ştiut ce facem, 
că am gândit că zmeii se tem de noi. 

— Ei - zice - nu-i nimică. 

El s-o pus la capătul podului. O venit - nu durează mult - 
o venit zmeul cu calul de aur. Când o ajuns odată pe pod, o 
sărit calul drept în sus. 

— Die, cal, mânca-te-ar corbii, că doară nu-s răcori de-a 
lui Drăgan Cenuşă pe-aici, că ni-o mâncat doi fraţi ca două 
flori, că i-oi mânca eu capul lui. 

— Ba ţi-oi mânca eu a tău cu-ajutoru lui Dumnezeu 
sfântu! 

S-o dat în luptă de la miezul nopţii până-n prânzul mare, 
nu s-o dovedit nici cela pe cela, nici ista pe ista, una de 
tare, şi ei amândoi, şi caii. O trecut un corb pe sus. O 
strigat zmeul: 

— Corbu, corbule! Adă-mi o cană de apă caldă şi una 
rece. Cea caldă toarn-o pe Drăgan Cenuşă, şi pe calul lui, 
şi cea rece toarn-o pe mine şi pe calul meu, şi ţi-oi da un 
hoit şi-i mânca. 

Atunci o strigat Drăgan Cenuşă: 


— Corbu, corbule! 
Uşte-te-mi-ar vinerea, 


adă-mi o cană de apă caldă şi una rece. Cea rece toarn-o 

pe mine şi pe căluţul meu, şi cea caldă toarn-o pe calul 
zmeului şi pe zmeu, că ţi-oi da şapte hoituri şi-i mânca. 

Iară corbul din şapte hoituri s-o bucurat şi-o mers ş-o 
adus o cană de apă rece şi una caldă. Cea fierbinte o 
turnat-o jumătate pe zmeu, jumătate pe calul zmeului, şi 
cea rece a turnat-o pe Drăgan Cenuşă şi jumătate pe calul 
lui Drăgan Cenuşă. Când l-o prins Drăgan Cenuşă pe zmeu 
o dată, şi când l-o izbit o dată, l-o izbit până susuori în 
pământ, şi-au scos paloşul şi l-au tăiat, i-o zburat capul de 
la trupul lui. Ş-atunci căluţul lui când l-o prins o dată pe 
calul zmeului şi când l-o izbit o dată de pământ, o crăpat 
drept în două. 

Zice: 

— Amu mă duc şi eu s-arăt şi eu la fraţii mei cu cine m- 
am luptat şi eu, să vadă şi ei. 

S-au dus sub pod. Când s-o dus sub pod, fraţii lui morţi. 

— Alelei! - zice. Vorbeşte, poftim - zice - cu morţii, dacă 
ai cu cine vorbi! Căluţul meu! Ştii tu ceva? 

'Ce: 

— Ce-i, stăpâne? 

— Fraţii mei îs morţi. Ce fac eu amu? 

Zice: 

— Nu-i nimică - zice - las că-i înviu eu. 

Şi-o mers căluţul şi-o suflat o dată pe dânşii, i-o înviat. 

— Huuu! Da greu am dormit! 

— Dormeaţi voi de veci, măi fraţilor, dacă nu eram eu. 
Măi fraţilor: acuma uitaţi-vă şi voi - zice - cu cine m-am 
luptat şi eu. 

Când o văzut fraţii lui, o-ncremenit. 

— Acuma - zice - lumea-am luminat-o, amu - zice - mă 
duc să luminez şi pe tata. Na-vă iepşoara mea, şi staţi aici. 

O luat ei iepşoara, însă Drăgan Cenuşă s-o dat peste cap, 
s-o făcut un şoarec şi-o plecat până la curtea zmeoaicii. 
Când o ajuns la curtea zmeoaicii, şi-o făcut bortă pe sub 
talpa curţii şi-o ros podelele, şoarecul, ş-au intrat în casă. 
Însă zmeoaica de pe cuptor o simţit, o prins a aminusa: 

— H, h, h, h, h! Temniţa vă mănânce, curve. Îmi daţi că- 
mi pare c-o intrat răcori de-a lui Drăgan Cenuşă prin casă! 
Că ni-o mâncat trei feciori ca trei flori. 

Fetele dau încoace, dau încolo, dau pe dincoace, nu 
găsesc nimică. Şoarecul tup dincoace, ţup dincolo, ţup pe 
horn, şi o pus gura pe racliţa tatâni-so şi pi sub bortă, cu 
ochii tătâni-so, şi să te duci, băiete! 

lacă o ajuns la fraţii lui. 

— No, măi fraţilor! Mi-o ajutat Dumnezeu sfântul şi am 
luat şi ochii tatălui. De-acum înainte încălecăm pe cai şi 
plecăm. 

Însă zmeoaica de-acasă o strigat către fete: 

— Temniţa vă mănânce - zice. Uitaţi-vă - zice - c-o furat 
ochii tatâni-so. Să mergeţi repede, una să vă faceţi un măr. 
Şi una să vă faceţi o fântână. Eu am să le dau aşa un gust 
de straşnic c-are să mănânce mere, şi-or mânca, şi-or 
crăpa. Dacă nu, am să le dau o sete atât de straşnică: când 
or bea apă, or crăpa. 

Însă ei toţi o-ncălecat pe cai. Fetele de zmeoaice o plecat 
înaintea lor pe sus, şi una s-o făcut o fântână, şi una un 
măr. Ajungând fraţii lui, văzând înaintea lor un măr: 

— Vai, măi frate! Uită-te colo ce măr mândru şi frumos. 
Noi până nu mâncăm un măr din mărul cela, noi tot 
crăpăm! 

— Stati, fraţilor, să mănânc eu întâi şi pe urmă-ţi mânca 
şi voi - zice - aveţi răbdare. 

O mers Drăgan Cenuşă înainte şi-o făcut cruce cu 
paloşul: s-o făcut tot sânge. 

— V-o trecut gustul, măi fraţilor? 

— Trecut! 

— Ei, vedeţi ce-aţi vrut să mâncaţi? 

— Vedem, măi frate. Mergem înainte. 

Iaca ce văd înaintea lor: văd o fântână. 

— Vai, măi frate, aşa de straşnic ne-o pălit o sete, şi 
până nu bem oleacă de apă din fântâna-aceea - zice - noi 
tot crăpăm. 

Atunci el o strâns odată calul cu pintenii, şi când şi-o 
făcut calul o viteză, a fost pe fântână, şi-o făcut cruce cu 
paloşul, s-o făcut tot sânge. 

— V-o trecut gustul, măi fraţilor? 

— Trecut! 

— Ei, vedeţi ce-aţi vrut să beţi? Acum, măi fraţilor! 
Uitaţi-vă ce: na-vă iepşoara mea şi s-o duceţi acasă să-i 
daţi drumul între herghelia cu cai în grajdul cel mare. Şi 
spuneţi la tătuca că voi aţi luminat lumea, voi aţi luminat 
pe tata, să spuneţi că n-aţi auzit de numele meu, nici nu m- 
aţi văzut pe mine. Că eu mă duc pe unde mi-a ajuta 
Dumnezeu sfântul: 


prin codri, 
prin sihăstrii, 
prin pustietăţi, 


că vine zmeoaica c-o falcă-n cer şi cu una-n pământ şi de 
ne prinde pe toţi, ne face praf şi cenuşă. 

'Ce: 

— Măi frate - zice - noi fiindcă te vedem că eşti aşa un 
viteaz dumneata, nu ne ducem, unde mergi dumneata, 
mergem şi noi. 

'Ce: 

— Nu mai staţi pe gânduri şi la poveşti mult. Plecaţi 
înainte că vine zmeoaica după mine. 

Şi el atuncea o rupt-o de fugă. 


prin codri, 
prin sihăstrii, 
prin pustietăţi, 


O mers timp de un an de zile. Şi o ajuns la un viteaz. 
Viteazul cela i se spunea - un meşter - care i se spunea 
Marcu Armănaş. 

— Bun noroc, Marcule Armănaş! 

— Mulţumesc dumitale, Drăgan Cenuşă! Ţi-am auzit de 
nume, da n-am crezut până nu te-am văzut. 

— Dragă meştere, şi Marcule Armănaş: poţi să-mi faci 
căucia asta să n-aibă pe unde intra un fir de ac? 

Zice: 

— Da! 

Imediat i-o-mbrăcat-o-n cinci minute toată-n oţel. 

— Acum - zice - Marcule Armănaş: să-mi faci o bombă de 
nouăzeci şi nouă de măji! 

I-au făcut o bombă de nouăzeci si nouă de măji. Zice: 

— Uite ce! 

El o pus mâna pe cleşte şi-o ţinut bomba-n foc. 

— lac-o sosit şi zmeoaica! 

— Te rog, meşter bun! Ce vrei pe lume aceea-ţi dau: 
bănăret şi ce-ai plăcere îţi dau pe lume, numa te rog fă-mi 
bortă să mă uit cu jumătate de ochi, să vedem ce fel de om 
îi Drăgan Cenuşă, că ni-o mâncat 


trei feciori 

ca trei flori, 
şi două fete 
ca doua zâne! 


'Ce: 

— Fă-i bortă să se uite cu jumătate de ochi. 

I-o făcut bortă, s-o uitat cu jumătate de ochi. 

— Vai de mine ce mândru şi frumos îi! Fă-mi bortă să mă 
uit cu tot ochiul. 

— Fă-i bortă să se uite cu tot ochiul. 

'Ce: 

— Vai de mine, mândru şi frumos! Fă-mi bortă să mă uit 
cu amândoi ochii. 

I-o făcut bortă, s-o uitat cu amândoi ochii. 

— Meşter bun! Ce vrei pe lume, aceea-ţi dau. Fă-mi 
bortă să bag capul, să-l văd din cap până-n picioare 
cumsecade. 

'Ce: 

— Fă-i bortă. 

Însă el s-o dat dinapoia uşii. Când o tras cu borul o dată 
în uşă, o făcut borta! Şi când o băgat capul zmeoaica, şi 
când o căscat gura să-l soarbă, când i-o ţâpat bomba cea 
roşă pe grumaz, când o scos capul baba, şi când o sărit 
odaia în înaltu cerului, şi când o picat jos, şperlă şi cenuşă 
s-o făcut dintr-însa! Ş-au ieşit Drăgan Cenuşă afară. 

— Mulţămesc lui Dumnezeu sfântul, c-am scăpat şi de 
baba asta spurcată odată! Amu, măi Marcule Armănaş: ce 
bine vrei tu pentru binele care mi l-ai făcut mie? 

'Ce: 

— Nu vreau niciun bine. De şapte ani de zile de când mă 
bat după fata-mpăratului Verde şi nu pot s-o iau! Cânt-un 
cocoş de trei-patru poşte de loc, se scol santinelele şi nu 
pot s-o fur! 

— Hai cu mine, că n-or mai cânta santinelele, nici nimic. 

S-o luat amândoi ş-au plecat. Zice: 

— Hai, că unde-s doi, nu-s trei! 

S-o luat ş-o plecat. Mergând pe drum, ce să vadă 
înaintea lor? Un om tot punea urechea la pământ şi iar-o 
lua! Tot punea urechea la pământ şi iar-o lua. 

„Mare ţi-e puterea, Doamne! Ce să asculte omul ista ici 
la pământ?” 

— Măi omule, ce faci tu aici? Tot pui urechea la pământ 
şi iar o iei? 

— Hă, eu ascult cum creşte ovăsul. 

— Da tu cine eşti? 

— Eu - zice - sunt Ochilă! 

— Şi tu auzi cum creşte ovăsul? 

'Ce: 

— Aud! 

— Da bine - zice - ce faci cu ochiul ista dinapoi? 

— Hă! Cu doi ochi dorm, şi cu unul mă uit! Şi eu văd şi 
pe lumea asta, şi pe cealaltă lume. 

— Şi ce vezi tu? 


233 


— Ce văd? Văd tot ce vrei pe lumea asta. Văd duminica 
cum merg oamenii - zice - la biserică, cum iese diavolul 
înaintea lor, şi li-ndeamnă să se bage-n crâşmă, şi beau, şi- 
apoi de-acolo se-mbată, se prind la bătaie, se taie cu 
cuţitele, se omoară, apoi eu - zice - mă duc într-un colţ și- 
atâta ce râd până-mi ies ochii ca cepele-afară - spune 
diavolul. 

— Măi - zice - hai cu noi, că - zice - unde-s trei nu-s 
patru! 

— Hai! 

S-o luat şi s-o dus mai încolo. Mergând mai încolo, ce să 
vadă? Un om se-nvârtea în loc c-o botă şi n-avea loc s-o 
zvâie. 

— Măi omule, ce faci tu aici? 

— De şapte ani de când mă-nvârt roată cu bota asta, şi 
n-am loc unde s-o svârl. 

„Mare ti-i puterea, Doamne!” 

— Tu cine eşti? 

— Eu sunt Vântul! 

— Măi, hai cu noi că unde-s patru nu-s cinci! 

— Hai! 

Mergând mai încolo, ce să mai vadă? Vede pe Puşcă- 
ţânţar: dacă era pasărea după soare sau după lună, el 
acolo trăgea cu săgeata şi-o puşca. 

— Măi Puşcă-ţânţar! De ce nu dai tu pace la păsări să 
trăiască, de ce omori tu toate păsările? 

— HI! Dacă-s flămând! Cum să nu omor? Să mănânc şi 
eu - zice - că asta mi-i meseria mea. 

— Mă, hai cu noi. Că unde-s cinci, nu-s şase. 

— Hai! 

Mergând el prin păduri, căuta un băț drept şi nu-l găsea. 
lacă, nimică vorbă, vede el: ista copac sucit, celalt în cea 
parte sucit, puşi unul peste altul, strâmbi, în tot felul. 

„Măi, oare cine strâmbă toţi copacii ăştia, şi toate 
lemnele astea de nu le dau pace să crească drept?” 

Merge mai încolo, iacă dă peste Strâmbă-Lemne: lua 

copacul de la vârf şi-l sucea şi-n cealantă parte, şi-n iasta 
parte şi li punea peste olaltă să crească, şi li-mvârtea 
roată. 

— Măi Strâmbă-Lemne! De ce nu dai tu pace la lemne, 
cum le-o lăsat Dumnezeu sfântul pe faţa pământului. Să 
crească, de ce le strâmbi în tot felul? 

— Măi, nu taci, că cum strâmb lemnele astea, aşa te 
strâmb şi pe tine! 

— Tu pe mine? 

— Eu pe tine! 

Când i-o ars o botă de fier la fund: 

— Vai, frate Drăgan Cenuşă, nu mai da! Că ţi-am auzit 
de nume, da n-am crezut până nu le-am văzut, hai ne 
prindem fraţi de cruce. 

— Hai că - zice - unde-s şase, nu-s şapte! 

Bun! lacă se iau ei şi merg înainte. Mergând mai 
înaintea lor, ce să vadă! Vede un om c-o falcă-n cela capăt 
de mare, şi cu-o falcă în ista capăt de mare. 

„Mare ti-i puterea, Doamne! Ce să mai fie şi aceia?” 
Setilă! Când sorbea o dată, sorbea toată marea şi-apoi mai 
sta şapte ani până ce strângea şi iar o sorbea. Merge 
Drăgan Cenuşă la dânsul. 

— Măi Setilă! Bătu-te-ar Dumnezeu sfântul - după cum 
eşti bătut de Dumnezeu - de ce sorbi tu toată apa, şi laşi tu 
peştii şi să se necăjească pe uscat, şi toţi oamenii te 
blastămă că - zice - n-au morile cu ce cerne făină şi n-au 
apă, şi n-au nimică! De ce nu dai tu pace - zice - la apă să 
se strângă, oamenii - zice - ca să nu se pedepsească din 
cauza ta? 

— Hi! Dacă asta mi-i meseria şi mi-i sete, că - zice - mi-i 
sete. 

— Măi, hai cu noi, c-ai să te vezi tu odată sătul. Hai, că - 
zice - unde-s şapte, nu-s opt. 

S-o luat şi-o mers mai înainte. lacă, mergând mai nainte, 
ce găseşte? Douăzeci şi patru de pluguri ara, şi-un 
moşneag înapoi mânca brazdele şi tot striga: 

— Arati, arati, că-s flămând! 

„Mare ti-i puterea, Doamne! Ce să mai fie? Aista trebuie 
să fie Foametea.” 

— Măi, omule! De ce nu dai tu pace la oamenii iştea, şi 
la vitele astea şi li pui şi ară, şi li necăjeşti şi mănânci 
brazdele napoi? 

— Dacă eu sunt Foametea, ce să fac? 

— Măi, hai cu noi, că ti-i vedea odată sătul. 

— Hai, zău, măi Drăgan Cenuşă, că ţi-am auzit de nume, 
da n-am crezut până nu te-am văzut. Că pe mine, de când 
mama m-o făcut, eu în viaţa mea sătul nu m-am văzut! 

— Hai că - zice - unde-s opt, nu-s nouă! 

S-o luat ei toţi opt şi-o plecat înainte. O mers ei toţi opt 
înainte. Cum o mers, o văzut douăzeci şi patru de stânjeni 
de lemne, ardeau şi-un moşneag învârtit de douăsprezece 
ori pe lângă foc, şi-a douăsprezecea oară i-ajungea capul 
pe picioare. 

O strigat Drăgan Cenugşă: 

— Măi fraţilor! Pân-aicea am venit cum am venit, da de 
ici - zice - nu ştiu zău încolo cum ar fi! Da zice - nu-i facem 
nimic, ne punem toţi cu capul sub cojoc la moşneag! 

S-o pus toţi cu capul sub cojoc la moşneag. 

Când s-o-ntins moşneagul odată înainte, Dumnezeu ştie 
câte hectare de pădure o rupt! Şi când a puşcat moşneagul 
un vânt: 


munţii s-o cutremurat, 
şi văile s-o tulburat, 
şi pădurile-o picat! 


O strigat Drăgan Cenugşă: 

— Hooo, tată! Nu ne-mpuţi aşa de tare! 

— He-he-hei! Mulţămesc lui Dumnezeu sfântul că dintr- 
un vânt mi-o dat Dumnezeu opt feciori lângă mine. Ai avut 
noroc, Drăgan Cenuşă, că-ai venit cu bine, dar să fi venit 
cu rău, nu ştiu zău cum era! De-amu haideţi cu mine că io-s 

cârma înainte! 

Luat Drăgan Cenuşă şi-o plecat înainte. Moşneagul când 
o ajuns la mare, o tras cu narea cea de ger, o-ngheţat 
marea şi-o trecut dincolo peste mare. 

L-o oprit soldaţii, sentinelele. 

— Ho, moşule! 

— Ho o fost tată-to când s-o suit pe mă-ta şi te-o făcut pe 
tine un prost, nu eu! 

S-o luat, s-o dus la-mpăratul. Bătut în uşă. 

— Da, da. Poftim! 

— Bun noroc, înălţate-mpărate! 

— Mulţămesc dumitale, moşule! De ce-ndrăzneşti aşa de 
tare, că câţi peţitori mi-o venit la fată, n-o-ndrăznit aşa ca 
dumneata? 

— Ei, înălţate-mpărate! Stăi, că şi eu m-am gândit, că-i 
mai mult nisip în mare, decât cetină pe copac, decât frunză 
pe pământ! Trebuie: să stăm, să bem, şi să mâncăm, să 
gândim, în lume cum să trăim? 

— Ei - zice - moşule - zice - ai dreptate - zice. Da - zice - 
dumneavoastră - zice - veniţi pe drum - zice - trebuie să vă 
dau o odaie, să vă culcaţi, şi-apoi dimineaţa om vorbi. 

— Apoi! - zice - aşa, înălţate-mpărate, că n-am venit să-ţi 
peţesc nici poarta, nici uşa, nici să te văd de frumos! Am 
venit să peţim fata! _ 

Bun! Li-o luat şi l-o dat o odaie. Însă o turnat - li-o dat o 
odaie de-aramă - şi-o turnat treizeci şi opt de focari pe 
lângă odaia-aceea, tot cu foiuri. 

— Până la miezul nopţii, să mi-i faceţi toţi scrum! 

lacă pe la miezul nopţii, se prinde a roşi casa. Strigau 
toţi că crapă de căldură, şi nu mai pot, ard cu totul! O 
strigat Drăgan Cenuşă: 

— E, moşule! Dumneata cu douăzeci şi patru de cojoace, 
să te vedem ce poţi plăti. 

Când o tras moşneagul cu narea cea de ger, o pus 
gheaţa de doi stânjeni pe casă. Ce s-o furnicat întâi că li-i 
cald, a doilea că crapă de frig! He! li-o făcut cum o fost mai 

bine de sta de jucat în cărţi. 

— Apă - zice - amu vi-i cald, amu vi-i frig! Pentru mine-o 
fost numai bun cum a fost întâi aşa roş, nici cald, nici frig, 
numa bine să mă culc! 

lacă dimineaţa - ei jucau în cărţi - iacă dimineaţa mână 
împăratul servitoarea să scoată zgura-aceea de-acolo 
afară. Merge servitoarea, ei jucau în cărţi, se sfădeau 
dintre cărţi. Servitoarea pune urechea la uşă şi-ascultă. Da 
spune Vântul: 

— Măi Puşcă-ţânţari! 

— Ce-i? 

— Ia simţeşte, vezi cine-i la uşă? 

— Măi, servitoarea-mpăratului. 

Cân trage-odată moşneagul cu narea-aceea de ger, i-o- 
ngheţat pălmile şi-obrazul pe uşă! Trage fata, trage: i-o 
rămas pielea pe uşă, şi obrazul, o bucată de piele de pe 
obraz, şi merge în casă la-mpăratul. 

— Înălţate împărate, 


graţie capul meu, 
graţie, fătul meu, 


- zice - ei joacă-n cărţi. 

— Curvă să-ţi fie ţie obrazul tău, şi-acela ce te-o-nvăţat 
pe tine! - ranţ! o palmă. Da cum poţi să spui tu minciunile 
astea? 

— Dacă n-ar fi adevărat, înălţate-mpărate, să-mi tai 
capul! 

Se duce împăratul, deschide uşa, îi vede. 

Când i-o văzut, o-ncremenit! 

— Bună dimineaţa! 

— Mulţămesc dumitale, înălţate-mpărate. 

— Ei, cum aţi dormit? 

— A dracului îţi mulţumim de hodina care ne-aţi dat-o! 
De la o vreme atâta cald ne-o fost, c-am gândit că crăpăm 
de căldură! De la o vreme atâta frig ne-o fost, c-am 

împrumutat câte-un cojoc de la moşneag, ne-am îmbrăcat 
şi ne-am încălţat. Da ori fata, ori capul! 

Zice: 

— Da! - zice. V-oi da fata. Staţi, să vă fac o mâncare să 
mâncaţi, că doară nu-ţi merge ca de la o casă pustie de la 
mine, ca de la un împărat. 

Da Foametea şi Setilă: 

— Da, da, înălţate-mpărate, da dacă n-ar dura mult! 
Gmm! Gmm! el înghiţea noduri, că-i era foame. 

Setea numai cât se lingea, când o auzit de băutură! lacă 
li-o făcut o masă, zicem bunăoară aşa cam de douăzeci de 
kilometri de lungă: care cu pâne, vagoane cu pâne, 
bivoliţe, boi, vite tăiate şi buţi de vin, şi-n cealaltă parte, şi- 
n istalantă parte, pe două părţi. 

— Măi, vedeţi voi mâncarea asta? 

— O vedem! 

— În douăzeci şi patru de ceasuri să-mi lingeţi cu limba 
pe jos! De nu, unde vi-i capul, vi-s picioarele, şi unde vi-s 
picioarele, vi-i capul. 

El anume a pus-o ca să n-o poată mânca, ca să li omoare, 
să nu le deie fata. Iacă, nimică vorbă, o strigat Foametea şi 
cu Setilă: 

— Mă! Noi de toţi suntem nouă oameni. Voi luaţi-vă o 
măsuţă cât socotiți că-ţi mânca şapte oameni, da nici mai 
mult, nici mai puţin, numa atâta - zice - cât îţi putea mânca 
în douăzeci şi patru de ore, că eu, cu frate-meu, când mă 
dau, îs prea porcos! 

Apoi ei şi-o luat o măsuţă pentru şapte oameni, cât or 
socotit c-or mânca în douăzeci şi patru de ore. 

Când ş-o dat Foametea, o-nghiţit cu vagon, cu pâne, cu 
care, cu ce-a fost, cu boi, cu totul! In trei ceasuri o lins cu 
limba pe jos! Setilă aşa de straşnic o supt poloboacele cu 
vin, c-o sărit o doagă-n ceia capăt de lume, ş-o doagă, în 
ista capăt de lume! 'Ce: 

— Mă! V-aţi hrănit? 

— Nu! 


239 


Gm! o-nghiţit şi masa lor cu totul. Ceia o rămas flămânzi. 

— Mai dă-ne, înălţate-mpărate! 

— Va mai da Dumnezeu că-i mare şi puternic, că m-aţi 
sărăcit cu totul! 

— Ori fata, ori capul. 

'Ce: 

— Da! V-oi da fata - zice - uitaţi-vă ce: - zice - fata mea - 
zice - da eu am să dau fata: cine mi-a lua un ciur de apă, 
să-l poarte împrejurul lumii plin, ca să mi-l aducă înapoi 
iară plin. 

Atuncea o strigat Drăgan Cenuşă: 

— Măi Vântule! Treaba ta este. 

O luat Vântul un ciur de apă plin şi l-o purtat roată 
împrejurul lumii şi l-o adus înapoi iară plin. 

— No, înălţate-mpărate, v-am adus ş-aista! Ori fata, ori 
capul. 

Zice: 

— Da! V-oi da fata - zice - are-o mătuşă, şi tu mână-ţi 
unul - zice - care ştii că-i mai voinic dintre voi, şi cine mi-a 
aduce o cofă de apă, dacă-a venit baba mai iute cu apa, 
atunci să vă luaţi catrafusele să plecaţi de-aici! Şi de-a veni 
unul dintre voi, să ştiţi că atuncea vă dau fata. 

Pe cine-a mânat? Tot pe Vântul. Mergând Vântul cu baba 
pe drum, 'ce: 

— Hai, dragul mătuşii! Aşa avea şi mătuşa un fecior 


de-a mânuţa de-a dreapta 
semăna cu dumneata! 


la să-ţi cate moşica o ţâră în cap, nu cumva eşti 
dumneata? 

Şi căutând în cap, i-o pus un ciolan de zmeu sub cap şi-o 
adormit. Da Ochilă s-o uitat. 

— Măi Puşcă-ţânţari! 

— Ce-i? 

Ia simţeşte ce-i cu Vântul, că baba vine cu apa şi Vântul 

nu. 

Atunci Puşcă-ţânţari zice: 

— Are-un ciolan de zmeu sub cap! 

Când o tras o dată cu săgeata i-o sărit ciolanul cel de 
zmeu de sub cap, şi Vântul s-o uitat. O mers ş-o luat apă, şi 
când o făcut al doilea pas, şi când i-o tipat un picior în fund 
la babă, o sărit baba de trei stânjeni în sus! 

— Ai, tu hârcă bătrână! Da tu eşti în stare să mă-nşeli tu 
pe mine? 

Şi-o mers, şi-o dus apa. 

Şi-mpăratul, văzând că i-au adus şi apa, n-au avut ce 
face, o trebuit să-i deie fata. Şi s-o luat şi-mpăratu să vadă 
cum ar să treacă marea. Însă când o ajuns la mare, o tras 
moşneagul cu nara cea de ger, şi-o-ngheţat marea, şi-o 
trecut dincolo. Când o fost împăratul cu-mpărăteasa pe la 
mijlocul mării, o tras Gerilă cu nara cea de foc, şi s-o 
slobozit împăratul cu birjă, cu cai cu tot în fundul mării, şi 
l-o mâncat peştii. Şi ei o plecat mai departe. Pe fiecare de 
unde l-o luat, acolo l-o lăsat. La urma urmii s-o băgat pe la 
Marcu Armănaşu şi i-o spus: 

— Marcule Armănaş! De astăzi înainte, Dumnezeu 
sfântul să-ţi ajute şi mulţumesc pentru binele ce mi-ai 
făcut. 

— Să trăieşti şi tu Drăgan Cenuşă, că mi-ai făcut şi tu 
mie un bine. 

Ş-au plecat Drăgan Cenuşă mai departe, prin codri, prin 
sihăstrii, prin pustietăţi şi-au ajuns la o babă. 

— Bună ziua, moşică! 

— Mulţămesc dumitale, dragul moşichii! 

— Vai, moşică - zice - n-ai oleacă de apă, să-mi dai să 
beau, că Doamne sete mi-i! 

— Hai, dragul mătuşii. Da tu nu vezi că de şapte ani de 
când suflu şi stopăesc în fasulele astea să fiarbă, şi nu mai 
fierb! 

— D-apoi de ce, mătuşă? 

— O strâns un balaur toată apa câtă este pe lume şi cine 

dă cap de om, la acela dă apă. 

Zice: 

— Mătuşă! Ia două cofe de apă şi du-te până la balaur şi 
spune-i că o zis Drăgan Cenuşă să iei oleacă de apă. 

— Vai, dragul mătuşii, mă tem că m-a mânca! 

— Nu te teme, mătuşă, nu te mânâncă. 

S-o dus baba pân-acolo şi-o ieşit balaurul afară. 

— Ia, temniţa te mânce, hârcă, apă mai repede, şi du la 
om, că i-i sete. 

O luat două cofe şi le-o băut, şi-o mai luat două, şi-o mai 
băut două. 'Ce: 

— la mai iute apă şi fugi de aici! 

O mai luat două cofe ş-o mai băut înc-o cofă şi jumătate 
ş-o venit cu jumătate de cofă-acasă. Insă Drăgan Cenuşă o 
băut jumătate de ulcică de apă, s-o săturat. Zice: 

— Mătuşă - zice. De ce o strâns balaurul ista toată apa 
aicea? 

Zice: 

— Cine dă cap de om, la acela dă apă. Şi toată lumea o 
dat. Amu trebuie să deie împăratul pe fata lui cea mai mică 
la balaur, ş-atuncea dă apă la toată lumea. 

— Bine! 

S-au luat şi el şi-au plecat şi el când o ştiut că vine fata- 
mpăratului. 

Cum o venit, nimică vorbă, o luat toată lumea apă cu 
poloboace, cu ciubere, cu ce-o avut, toată lumea o luat apă. 
După ce-o luat toată lumea apă, atunci s-o ferit toată lumea 
la o parte. Însă Drăgan Cenuşă s-o dat înapoia fetii. 'Ce: 

— Te rog, dragă fată, fereşte mai într-o parte, că-i păcat 
de dumneata aşa o fată frumoasă să iasă bala asta 
spurcată să te mânânce. 

'Ce: 

— Vai, voinice - zice - mă tem c-are să te mânânce - zice - 
şi pe dumneata, şi pe mine. 

'Ce: 

— N-avea frică, dă-te mai la o parte. 

S-o dat mai la o parte. Când o ieşit balaurul, când i-o 
ţâpat paloşul pe gât, şi toporaşul după cap, o scos şi-o tăiet 
trei zile şi trei nopţi. Când pocnea cu coada o dată-n 
heleşteu, împroşca toată lumea. Au strigat: 

— Oameni buni! Săriţi şi m-ajutoraţi, şi nu mă lăsaţi, că-i 
foarte mare şi foarte greu, şi nu-l pot tăia. 

Niciunul nu s-o băgat, că toată lumea s-o temut. O luat 
şi-o făcut nouăzeci şi nouă de căpiţe de vară, şi i-o tăiet 
vârful limbilor şi vârful unghiilor şi le-o legat într-o batistă, 
şi restul l-o ars în foc şi l-o suflat în vânt. Şi-o spus: 

— Dăruit să fie de la mine de astăzi înainte, apă! 


Unde-a călca vaca cu piciorul 
şi boul cu piciorul 
pe tot izvorul 


şi pe tot părăul, să fie apă, şi pe tot dealul! 

Ş-au spus cătră fată: 

— Pleacă acasă, c-am să vin eu pe la tine mai târziu. 

Şi s-o luat mai departe, şi-o plecat prin codri şi prin 
zăhăstrii. Plecând mai departe, o ajuns la alt bordei. 

— Bun noroc, moşule! - acolo a văzut un moşneag. 

— Mulţămesc dumitale, dragul moşului. 

— Vai moşule. N-ai o bucăţică de carne să-mi dai să 
mănânc, că Doamne, flămând îs! 

— Hai, dragul moşului! Cum nu ti-ar da moşul o ţâră de 
carne, d-apoi - zice - uite că tot îs fript pe piept, şi tot îs 
pârlit, că - zice - vine 


omul cât şchiopul, 
barba cât cotul, 
călare pe jumătate de iepure, 


şi-mi pune cazanul cu carne pe piept, şi tot mă frige, şi 
tot mă pârleşte, şi-mi mănâncă carnea de pe piept. 
'Ce: 

— Lasă, moşule, fă foc - zice - nu te teme, nu ţi l-a mai 
mânca de astăzi înainte. 

'Ce: 

— Vai, că bine-i face - zice - să-l poţi omori! 

Atunci, nimică vorbă, moşneagul o făcut foc. 

Zice: 

— Am şi eu - zice - trei feciori şi vânează zi şi noapte şi 
când vin acasă - zice - numa nu pot să găsească o bucăţică 
de carne fiartă. 

El o căutat carnea dacă-i fiartă, ş-o văzut că nu-i fiartă, 
zice: 

— Mai dă foc, moşule. Da - zice - vine-ndată? 

Zice: 

— Amuş, amuş soseşte! Că de trei ani de zile - zice - eu 
amu ştiu de când vine. 

Mai stă Drăgan Cenuşă, se mai preumblă, mai învârte 
prin cazan, mai mestecă el pe-acolo, iară mănâncă o 
bucăţică de carne, şi-o caută, şi mănâncă o bucăţică de 
carne, că-i era foame, zice: 

— Moşule! Vine-ndată? 

— Amu, amu trebuie s-apară. 

Numa ce vede că intră un moşneag. 

— H-ă-ă-ă! Voinice: treci-mă pragul la tindă. 

— Dacă ţi-a trebui carne ţi-i trece, şi-i mânca! 

Trecut pragul la tindă. 

— Vai, voinice - zice - treci-mă măcar pragul la casă. 

— Cum ai trecut pragul la tindă, aşa îi trece şi la casă! 

Trecut moşneagul. 

— He-he-he! - zice. Cum are să mănânce moşneagul 
carnea de la un voinic tânăr de pe piept! 

— Îi mai mânca pe... 

Când o pus mâna pe cazan, şi când o ţâpat Drăgan 
Cenuşă mâna-n piept la moşneag, şi când l-o izbit o dată de 
pământ. 

— Stăi, să mănânc eu carne de pe piept de la tine, nu tu 
de la mine! 

Şi i-o pus cazanul pe piept, şi-o mâncat carne de la 
dânsul de pe piept. 

Zice: 

— Moşule! Ia cazanul şi pune-l pe foc! 

O luat cazanul şi l-o pus pe foc. Şi s-o dus la un carpen 
care bătea cu crengile în înaltul cerului. Când o tras o dată 
cu paloşul, o despicat carpenul şi l-o băgat cu mâinile şi cu 
barba în carpen, şi-o tras afară paloşul, s-o strâns 
carpenul. 

— Acolo-ai să rămâi pe toată viaţa ta - zice. 

Şi s-o dus înapoi la moşneag. 

— Moşule! De astăzi înainte, nu ţi-a mai mânca nime 
carnea! 

— Bine, dragul moşului, mulţămesc lui Dumnezeu 
sfântul că i-ai făcut capătul şi n-o mai veni pe capul meu. 

lacă sosesc şi feciorii din pădure. 

— Tată! Mai este ceva de mâncare, ori nu mai este? 

— Este, dragul tatii, pune-ţi-vă la masă şi mâncaţi. 

S-o luat şi s-o pus la masă la mâncare. După ce-o 
mâncat, o spus: 

— Măi, fraţilor! De astăzi înainte, nu va mai mânca nime 
carnea de pe piept, ceea ce vi-ţ aduce voi, aceea va rămâne 
şi-ţi mânca. Haideţi cu mine să v-arăt şi eu cine v-o mâncat 
carnea atâţia ani de zile. 

Când o mers, n-o mai găsit carpenul acolo, o fost smuls 
din pământ şi pe unde o mers, ca cum ar fi arat cu 
tractorul, aşa era o urmă de mare. Însă Drăgan Cenuşă nu 
s-o lăsat. 

— Măi fraţilor! Până unde s-o dus el, pân-acolo mă duc şi 
eu, până nu-i tai capul, nu mă las. Haideţi cu mine şi voi. 

S-o luat şi s-o dus. Până unde-o plecat? Pân la borta 
iadului. Când o ajuns la borta iadului, zice: 

— Măi fraţilor! Amu facem o funie de tei. 

O făcut o funie de tei, Dumnezeu ştie cât de lungă. 'Ce: 

— Uitaţi-vă ce: mă legaţi de susuori şi-mi daţi drumul 
înăuntru, că eu când am s-ajung pe pământ, eu am să trag 

de sfoară c-am ajuns. Şi când am să scutur de funie, voi să 
mă trageţi repede în sus. 

El s-o legat de susuori şi i-o dat drumul. Când i-o dat 
drumul pe la jumătate, numa auzeai nişte răgnete şi nişte 
țipete, şi nişte văituri acolo, că numai l-asurzea cu totul. 
Însă el de ce-i auzea, de ce să- şi dea drumul mai tare în 
jos. Îacă o ajuns pe lumea neagră în iad. Însă el ce-o făcut? 
S-o dat peste cap, s-o făcut un băiat de tigan c-o scripcă, 
şi-o prins a cânta. Când l-au văzut dracii, altul plângea, 
altul râdea, altul juca. 'Ce: 

— Vai de mine - zice - dragă muzicantule - zice - toată 
viaţa noastră te ţinem aici, numa să ne cânţi. 

Da el cânta, nu cânta, da cu ochii tot umbla să vadă pe 
faraonul cel mai mare, care era cu carpenu-n barbă. Era 
un cuptor de nouă stânjeni de lemne care ardea, şi el era 
după cuptor, sta cu carpenu-n barbă. Zice: 

— Vai de mine - zice - toţi staţi, şi beţi, şi mâncaţi, şi vă 
veseliţi, de ce înălţatul împărat un ochi îi plânge şi unu-i 
râde, şi c-o mânecă suflecată, şi una ba? Ce şade aşa 
supărat acolo după cuptor? 

— He-he-he! Drăgan Cenugşă i-o făcut treaba asta, da om 
pune noi odată mâna pe dânsul! 

— Cât îmi daţi mie să-i scot eu carpenul cel din barbă? 

— Hä! Ce să-ţi dăm? Vrei să fii împărat peste toată 
lumea, împărat eşti peste toată lumea. Vrei să-ţi trimitem 
bani cu vagoanele acasă, bani cu vagoanele-ţi trimitem 
acasă. 

'Ce: 

— Uite ce: eu îmi ies pe uşă şi - zice - înălţatul împărat 
să-mi iasă pe fereastră că are să-i sară carpenul din barbă. 

Atunci el o ieşit pe uşă, şi faraonii o spus: 

— IÎnălţate-împărate, im bagă capul, vezi cumva de-i un 
vrăjitor şi îţi sare carpenul. 

O băgat el carpenul, pe borta acea pe unde a fost acolo. 
Când o ajuns capul, însă, Drăgan Cenuşă o fost ajuns. O 
scos paloşul de sub manta de la dânsul şi când o ajuns 

capul, când o tras odată cu paloşul, o picat trupul dincolo 
şi capul cu carpenul dincolo. Şi iel du-te, băiete, la bortă, la 
fugă! Scutură de funie, ce să mai scuture! Ceia s-o fost 
dus, o văzut că nu mai vine, o plecat, l-o lăsat pe lumea 
neagră. El o luat ş-o fugit şi de iasta parte, şi-n cea parte, 
şi dincolo. lacă dă într-o grădină cu flori. Ajungând în 
grădina cea cu flori, nişte flori frumoase, straşnice, se uita 
el pe-acolo printre florăria aceea. Aude ceva răcnind: 

— Vai, si vai! Vai şi vai! 

El se uită-n dreapta, se uită-n stânga. Nu vede pe nimc! 
Se uită-n sus, vede-ntr-un copac trei pui de pajură răcnind. 
Se suie pe copacul cela în sus. 

— Măi puilor, ce răcniţi voi atât de tare? 

'Ce: 

— Vai de mine, de şapte ani de zile de când ne face 
mama pe noi, şi când suntem mai mândri şi mai frumoşi, 
vine-un balaur şi ne mănâncă. 

Zice: 

— Lasă, ca de astăzi înainte nu v-a mai mânca! 

Au venit el şi s-o pus acolo pe pui ş-au stat. lacă vine 
balaurul. 'Ce: 

— Măi balaurule! De astăzi înainte dăruieşte-mi-i mie. 

— Apoi - zice - dăruiţi să-ţi fie, Drăgan Cenuşă, în veacul 
veci, amin, să nu li mai aibă nimeni grija! 

S-o-ntors balaurul napoi. Însă puii ceia de pajură ce-au 
făcut? 'Ce: 

— Vai de mine, dacă vine mama - zice - te mănâncă şi te 
strică. 

L-o făcut un purice şi l-o băgat sub pene. Au venit 
pajura. 

— Dragul mamii, sunteţi ori nu sunteţi? 

— Suntem mamă - zice - nu răcni, şi nu plânge, că de 
astăzi înainte, nu ne mai mănâncă, şi nu ne mai are nime 
grijă, că ne-o scos un viteaz. 

— Dragul mamii, unde s-o dus viteazul cela? 

— Mamă, zboară spre răsărit. 

O zburat spre răsărit, n-o găsit nimică. 

— Dragul mamii, spuneţi-mi că eu crap! 

— Mamă, du-te spre miezul nopţii. 

O zburat spre miezul nopţii: n-o găsit nimică. Zice: 

— Dragul mamii, spuneţi-mi - zice - că eu crăp! 

'Ce: 

— Du-te, mamă, spre miazăzi! 

O zburat spre miazăzi, n-o găsit nimic. 

— Vai de mine, dragul mamii, spuneţi-mi, că crăp! 

— Mamă, ţi l-am arăta, da mă tem că 'li-i strica. 

— Nu te teme, dragul mamii, nu-i fac nimică. 

Când l-o arătat înaintea ei, de trei ori l-o-nghiţit şi iară l- 
o borât şi l-o făcut mai mândru, şi mai frumos, şi mai viteaz 
de cum o fost. 

— Noa, dragă viteazule: ce bine vrei tu pentru binele ista 
care mi l-ai făcut mie, şi mi-ai scos puii de la moarte? 

— Nu trebuie niciun bine să-mi faci, numa să mă scoţi pe 
lumea albă. 

'Ce: 

— La grea muncă mă pui! Da hindurea, că mi-ai scos puii 
de la moarte, tot atâta te-oi scoate. Să pui o sută de care 
de friptură, o sută de care de pâne. Şi o sută de care de 
buţi de vin după capul meu: când oi învârti capul în 
dreapta, să-mi dai o friptură, şi-o pâne, când oi învârti 
capul în stânga, să-mi dai un butoi de vin. 

Însă, el s-o suit după capul ei, şi-aşa o făcut cam i-o spus 
pajura. Când aproape să-l scoată, 'ce: 

— Mai dă-mi ceva să mănânc, că te scăp! 

Atunci el o tăiat de susuoară, şi-o tăiat de sub genunche 
şi din talpa de la dânsul trei bucăţi de carne şi-o dat şi-o 
mâncat. Când l-o scos pe lumea albă: 

— Dragă viteazule, de unde-a fost carnea asta aşa de 
dulce-amu la urmă? 

Zice: 

— D-apoi nu vezi - zice - c-am tăiat de susuoară şi de-sub 
genunche şi din talpă şi ţi-am dat şi-ai mâncat? 

— N-am ştiut că ai o carne aşa de dulce, că-ţi mâncam 
eu capul pe cea lume, nu te mai scoteam pe lumea asta! Da 
hindurea, că mi-ai scos puii de la moarte - 'ce - nu te 
manânc! 

De-atuncea spune c-o-s c-o rămas la om aieste trei borte: 
sub genunche, susuoară şi-n talpă. 

Însă Drăgan Cenuşă au luat ş-au plecat la împăratul. 

— Bună ziua, înălţate-mpărate! 

— Mulţămesc, dumitale, viteazule! 

— Ei, înălțate împărate, am venit şi tu să-mi dai fata 
după mine, că eu ţi-am scos-o de la balaur. 

— Dacă dumneata mi-ai scos-o, să-mi arăţi dovezile! 

Atunci i-a arătat vârful limbilor, şi vârful unghiilor. "Ce: 

— Da, adevărat este! 

Şi s-o luat şi s-o cununat cu fata. 

— Dragă înălțate împărate şi fată - zice - de astăzi 
înainte plec şi eu acasă la părinţii mei cu femeia mea, că şi 
eu sunt fecior de-mpărat, şi eu am împărăție, şi eu pot să 
stăpânesc ca şi dumneata. 

Atunci, nimică vorbă, s-au luat şi-au venit cu femeia lui 
acasă, însă fraţii lui erau amândoi însuraţi, tat-su era cu 
ochi şi mă-sa trăia. 

— Bun noroc, tată şi mamă, şi fraţilor! 

— He-he-hei! Mulţămesc dumitale, Drăgan Cenuşă! Ai 
mai ajuns pe-acasă? 

— Am ajuns şi eu, tată. Şi-am venit să trăiesc şi eu 
împreună cu nevasta mea pe lângă dumneavoastră. 

— Foarte bine, Drăgan Cenuşă! 

Însă Drăgan Cenuşă o lăsat nevasta acasă, şi, cum era 
obiceiul lui, el mergea la vânat în pădure. Însă cumnatele 
lui, ce s-o gândit? Ea, femeia lui Drăgan Cenuşă, era foarte 
frumoasă. 'Ce: 

— Tu! Bărbaţii noştri ar să se deie cu femeia lui Drăgan 
şi pe noi ar să ne lase. Da noi hai să-i otrăvim femeia lui 
Drăgan Cenuşă. 

Ce-o făcut cumnatele lui, ce-o lucrat, i-o otrăvit femeia 

lui Drăgan Cenuşă. Când o venit Cenuşă din pădure, o 
găsit femeia moartă. O spus tat-so, zice: 

— Dragul tatii Drăgan! Nu bine-ai venit acasă, să trăieşti 
şi tu împreună cu noi, iacă şi femeia ta este moartă. 

Zice: 

— Văd, tată, că au murit, dară n-am ce să fac - 'ce: Veniţi 
toţi, cu fraţi, cu cumnate, cu 'meata, tată şi 'meata mamă, 
cu mine să stăm oleacă de vorbă la masă. 

S-o pus cu dânşii la masă. 'Ce: 

— Tată! Ţi-aduci dumneata aminte - zice - când ai mers 
pe hotarul zmeilor şi-o venit zmeii, şi-o-ntunecat lumea, şi 
te-o-ntunecat şi pe 'meata? 

— Mi-aduc aminte! 

— Şi-ai trimis pe fraţii iştia ai mei doi să meargă să 
lumineze lumea, să te lumineze şi pe dumneata? Ţi-aduci 
aminte? 

— Mi-aduc! 

— Ci când am venit eu la dumneata şi când am zis să mă 
laşi şi pe mine - fraţii mei era la-nchisoare, dacă nu 
mergeam eu joi dimineaţa, dimineaţa avea să li se ciunte 
viaţa! Şi când am venit şi-am spus: „tată, lasă-mă să mă 
duc eu!” şi-ai aruncat paloşul în uşă până-n mănunchi? Nu 
t-o ajutat Dumnezeu să mă tai! Şi m-am dus ş-am luminat 
lumea, şi te-am luminat şi pe dumneata, şi - zice - nu m-am 
dat! Până şi moarte - zice - am gustat, şi nu m-am dat, şi - 
zice - amu am venit şi eu să trăiesc cu femeia mea 
împreună cu dumneavoastră şi v-aţi îndurat şi mi-aţi 
otrăvit-o. Cum aţi făcut, aşa să v-ajute Dumnezeu! 

Şi s-o luat ş-o lăsat femeia acolo moartă ş-au plect. Şi s- 
au dus prin pădure. S-au întâlnit c-un moşneag cu nişte oi. 

— Bună ziua, moşule! 

— Mulţămesc dumitale, Drăgan Cenuşă! Da unde te 
duci? 

— Mă duc unde-oi găsi viaţă fără de sfârşire. 

— Rămâi aici că - zice - aici este viaţă fără de sfârşire! - 
'ce. Na-ţi cârja asta, şi na-ţi oile astea: peste tot locul să 

umbli cu oile astea, însă numa acolo sub pădurea aceea să 
nu mergi - acolo era treaba iadului, unde dădeai în iad. 

Şi moşneagul o plecat. El tot băga oile să se bage acolo, 
oile tot fugeau înapoi; tot le băga acolo, spui, ele tot 
fugeau înapoi. 

Fugind oile înapoi, se pune el pe-un dâmb şi şede. O 
trecut o pasăre pe sus şi-o lăsat trei pene pe braţe la 
dânsul şi trei picuri de sânge. El s-o uitat la aceia trei 
picuri de sânge, zice: „Alelei, dragă, aşa o fost nevasta mea 
în faţă c-aieştia trei picuri de sânge, şi-aşa o fost în păr c- 
aieste trei pene”. 

Ş-au înfipt cârja într-un dâmb, s-o strâns toate oile pe 
lângă dâmb şi el o lăsat oile şi cârja acolo, ş-au plecat 
acasă. Când au plecat acasă, n-o mai găsit casă, nici grajd, 
nici nimică: o fost crescut iarbă, li-o cufundat Dumnezeu 
cu totul în fundul pământului. Era un nuc cu crengile de 
aur, care bătea cu dânsul în înaltul cerului, însă şi nucul 
era rupt jumătate. El o despicat nucul cela, şi s-o băgat în 
nuc, şi-n nuc o rămas şi-n ziua de astăzi. 


Şi m-am suit pe-o scară 
Şi v-am spus-o în ia sară 


Povestit de Gh. Zlotar din Fundu Moldovei. 


OVIDIU BÂRLEA, 

Antologie de proză populară 
epică, I, 1966 

(Reprodus după volumul: Petrea 
Făt-Frumos, ediţie îngrijită 

de Ovidiu Bîrlea, 1967.) 


251 


BIBLIOGRAFIE 


I. Colecţii 

Petre Ispirescu, Legende sau basmele românilor, 
adunate din gura poporului, ediţia a Il-a, Bucureşti, 
Tipografia Academiei Române (Laboratorii români), 1882. 
Republicat în Opere, I., ediţie îngrijită, note şi variante, 
glosar şi bibliografie de Aristiţa Avramescu. Introducere de 
Corneliu Bărbulescu, Bucureşti, Editura pentru literatură, 
1969. 

Ion Sbiera, Poveşti poporale româneşti. Din popor luate 
şi poporului date, Cernăuţi, Editură proprie, 1886. 

Teofil  Frincu-George Candra, Românii din Munții 
Apuseni (Moţii), Bucureşti, Editura Gr. Luis, 1888. 

Dumitru Stăncescu, Basme culese din gura poporului, 
Bucureşti, Editura Ig. Haimann, 1892. 

George Cătană, Poveştile Bănatului, culese din gura 
poporului de..., Gherla, 1803. 

loan Pop-Reteganul, Poveşti ardeleneşti, culese din gura 
poporului, ediţia a Il-a, Braşov, Editura Ciurcu, 1912. 

C.  Rădulescu-Codin, Îngerul românului. Poveşti şi 
legende din popor, Bucureşti, Editura Socec-Sfetea, 1913. 

Alexandru Vasiliu, Poveşti şi legende, Bucureşti, Editura 
Cultura naţională, 1927. 

Mira Cedru, Legende şi poveşti |1929]. 

xxx Antologie de literatură populară română, Il, 
Bucureşti, Editura Academiei, 1956. 

Ovidiu Bîrlea, Antologie de proză populară epică, I-III, 
Bucureşti, Editura pentru literatură, 1966. 

Ovidiu Birlea, Petrea Făt-Frumos (Poveşti populare 
româneşti). Ediţie îngrijită de..., Bucureşti, Editura pentru 
literatură, 1967. 

***, Basme populare româneşti, I-II, Ediţie îngrijită de 
loan Şerb. Bucureşti, Editura pentru literatură, colecţia 
„Biblioteca pentru toţi”, 1967. 

Petre Ugliş - Delapecica, Poezii şi basme populare din 


252 


Crişana şi Banat, Bucureşti, Editura pentru literatura, 
1968. 

Petru Rezuş, Dochiţa împărătița. Basme şi poezii 
populare din [ara-de-Sus, Bucureşti, Editura Minerva, 
1972. 

Gheorghe Vrabie, Basmul cu Soarele şi fata de împărat, 
Bucureşti, Editura Minerva, 1973. 


II. Studii 


B.P. Haşdeu: Cuvente den bătrâni, II, Cărţile poporane 
ale românilor în secolul XVI în legătură cu literatura 
poporană cea nescrisă. Studiu de filologie comparativă, 
Bucureşti, Noua Tipografie naţională C.N. Puidulescu, 
1879. 

B.P. Haşdeu: Etymologicum Magnum  Romaniae 
(cuvântul Basm), Bucureşti, Editura Socec, 1880-1898. 
Ediție curentă: Etymologicum Magnum Romaniae, tom Il. 
Ediţie îngrijită şi studiu introductiv de Grigore Brâncuş, 
Bucureşti, Editura Minerva, 1976, p. 249-280. 

Lazăr Şăineanu: Basmele romane în comparațtiune cu 
legendele antice clasice şi în legătură cu basmele 
popoarelor învecinate şi ale tuturor popoarelor romanice. 
Studiu comparativ de.... Bucureşti, Lito-tipografia Carol 
Gobl, 1895. 

Adolf Schullerus: Verzeichnis dar rumănisclien Măr- 
cheu tmd Mărchenvarianten nach dem System der 
Mărchentypcn Antti  Aarncs  zusammengestcllt von. 
Helsinki, Suomalainen Tiede- auatemia (F.F.C. 78), 1928. 

G.Călinesc: Estetica basmului, Bucureşti, Editura 
pentru literaturi!. LWâfr. 

Mircea Eliade: De Zalmoxis à Gengis-Khan, Paris, Payot. 
1970, 

Nicolae 11 o. > i anu: Stereotipia basmului, 
Bucureşti, 

Editura Univers, 197,3. 


O Ueorghe Vrabie: Structura poetică a basmului, 
Bucureşti, Editura Academiei, 1975. 

Constantin N o ic a: O interpretare a basmului „Tine 
rete fără bătrâneţc. Si viaţă fără de moarte”, în „Steaua”, 
an. XXVII, nr. 4 (347), aprilie 1976. 

O vi diu B Îr 1 ea: Mică enciclopedie a poveştilor romã- 
neşiz, Bucureşti, Editura ştiinţifică şi enciclopedică 1970. 


CUPRINS 


PREPA | one ce A said ai ca dat atatea T 4 
TINEREŢE FĂRĂ BĂTRÂNETE ŞI VIAŢĂ FARĂ DE 

MOARE ETETE 0 a a EE 35 
VOINICUL CEL CU CARTEA ÎN MÂNĂ NĂSCUT.......mmooe cc. 45 
ÎMPĂRATUL IMPIETRIT. seceta stiati o aaa da db ai tatal 61 
PESCĂRUŞ ÎMPĂÄRATUL.........eseeeeeeeeoeeeoeeeeeesseesssessssesssssesee 71 
CRĂIASA ZANELOR sm sccoee de datate ti ta oala aut pia 91 
CRÂNCU, VÂNĂTORUL CODRULUI........cmooe eee eeeeeeee eee 110 
TODORAS PURCĂRAȘSU. mc oua ccă d dota iaca a al 124 
NOAPTEA CEA LUNGĂ sssce ceea 02000ă dale a dea cual 138 
FÂNTÂNA STICLIŞOAREI.........nnee eee ee eeeeeeeeeeeeeeeeeeeeeaeeaeeea 148 
CĂTANA ÎMPĂRATULUI.........ceeeeeeeeeeeeeeeeeeeeeeeeeeeeneeeeeeeaea 155 
OMUL DE PIATRĂ, osti ocean aau occident acad 163 
TARA VISULUI 00000005 aa dit aaae tiaia 172 
MOARTEA:NAȘE, sat ana d da elada aaa ua aaa 179 
DOI EECIORI BEȚI nice otet odin oda tat aaa beata 188 
MAMA CIUMII DE LA MARGINEA LUMII.....mmnoe ocne eee 194 
LUPUL CU CAP DE FIER sosea east a cae i adi 201 

